
O Doi 

O Patru 

O Șapte 


Partea a Il-a 


O Opt 

O Nouă 

O Zece 

O Unsprezece 
O Doisprezece 
O Treisprezece 
O Paisprezece 
O Cincisprezece 


Lui Shara Zoll, pentru prietenie și pentru tot restul. 
Lui Kristine și Athena, pentru răbdarea și dragostea 
lor. 


Partea | 


Unu 


Nimeni nu observă piatra. 


Și pentru un motiv foarte întemeiat. Piatra era greu de definit, una 
dintre milioanele de bucăți de rocă și de gheaţă care pluteau pe 
orbita parabolică a unei comete cu perioadă scurtă, de mult moarte, 
arătând exact cum ar arăta orice bucată din cometa distrusă. Piatra 
era mai mică decât unele, mai mare decât altele, dar pe o scală a 
distribuţiei nu exista nimic care să o distingă într-un fel sau altul. În 
cazul, cu o probabilitate aproape imperceptibil de mică, în care 
piatra era zărită de o rețea planetară defensivă, o examinare 
superficială ar fi arătat că piatra era compusă din silicați și unele 
minereuri. Cu alte cuvinte: o piatră nici pe departe destul de mare 
pentru a provoca vreo stricăciune serioasă. 


Aceasta era o problemă academică pentru planeta care intersecta în 
respectivul moment traiectoria pietrei și a câtorva mii dintre surorile 
ei; nu avea rețea planetară defensivă. Reprezenta totuși un put de 
gravitație, în care piatra căzu, laolaltă cu aceste numeroase surori. 
Împreună, formau un curent de meteoriți, așa cum făceau multe 
bucăți de gheaţă și de rocă de fiecare dată când planeta intersecta 
orbita cometei, o dată la fiecare revoluție planetară. Nicio creatură 
inteligentă nu se afla pe suprafaţa acestei planete înfiorător de reci, 
dar dacă ar fi existat, ar fi putut să se uite în sus și să vadă dungile și 
petele lăsate de aceste bucăți de materie când ardeau în atmosferă, 
supraîncălzite de frecarea aerului pe rocă. 


Majoritatea acestor meteori nou-apăruți aveau să se vaporizeze în 


atmosferă, materia lor transmutându-se în timpul căderii 
incandescente dintr-un bulgăre discret și solid într-un șuvoi lung de 
particule microscopice. Acestea aveau să rămână în atmosferă un 
timp nedefinit, până când aveau să devină nucleele unor picături de 
apă, și simpla masă a apei avea să le tragă spre sol sub formă de 
ploaie (sau, mai probabil, având în vedere natura planetei, de 
zăpadă). 


Această piatră, totuși, avea masa de partea sa. Bucățile zburau în 
timp ce presiunea atmosferică deschidea crăpături fine în structura 
pietrei, tensiunea căderii prin stratul tot mai dens de gaze 
dezvăluind defectele structurale și slăbiciunile și exploatându-le cu 
violență. Fragmente se desprinseră, scânteiară scurt și puternic și 
fură consumate de cer. Dar la sfârșitul călătoriei prin atmosferă 
rămase destul cât să se ciocnească de suprafața planetei, bulgărele în 
flăcări izbind cu viteză și cu putere un platou de piatră care fusese 
curățat de gheaţă și de zăpadă de vânturile de altitudine. 


Impactul vaporiză piatra și o mică parte a platoului, săpând un 
crater la fel de mic. Platoul de piatră, care se întindea pe o distanță 
semnificativă pe orizontală și dedesubtul suprafeței planetei, răsună 
la ciocnire ca un clopot, armonicele coborând cu câteva octave sub 
amplitudinea auzului celor mai multe specii inteligente cunoscute. 


Solul se cutremură. 


Și în depărtare, sub suprafața planetei, cineva observă în sfârșit 
piatra. 


— Cutremur, zise Sharan. 

Nu ridică ochii de la monitor. 

Câteva clipe mai târziu, urmă o altă zguduire. 

- Cutremur, repetă Sharan. 

Cainen își privi cercetător asistenta de la propriul lui monitor. 
- Plănuiești să faci asta de fiecare dată? întrebă el. 


— Vreau să te ţin la curent cu evenimentele pe măsură ce se petrec, 


răspunse Sharan. 


- Apreciez conștiinciozitatea, adăugă Cainen, dar chiar nu trebuie să 
pomenești de asta de fiecare dată. Sunt om de știință. Înţeleg că 
atunci când solul se mișcă avem de-a face cu un cutremur. Prima ta 
declaraţie a fost folositoare. Începând de la a cincea sau a șasea oară, 
devine monoton. 


Incă un huruit. 


- Cutremur, spuse Sharan. Asta e numărul șapte. Oricum, tu nu ești 
specialist în tectonică. E în afara multelor tale domenii de 
experiență. 


În ciuda modului, de obicei lipsit de expresie, de a vorbi al lui 
Sharan, era greu să-ți scape sarcasmul. Dacă bărbatul nu s-ar fi 
culcat cu asistenta lui, ar fi putut fi iritat. Așa cum stăteau însă 
lucrurile, își permitea să se amuze, plin de toleranţă. 


- Nu-mi aduc aminte ca tu să fii specialistă în tectonică, remarcă el. 
-E un hobby, replică Sharan. 


Cainen deschise gura să răspundă, când solul porni în sus spre el, 
brusc și violent. Avu nevoie de o clipă ca să-și dea seama că nu 
podeaua se mișcase, ci el fusese trântit brusc la podea. Era acum 
întins la întâmplare pe dale, laolaltă cu jumătate dintre obiectele 
așezate până cu puțin înainte pe staţia lui de lucru. Scaunul lui 
Cainen zăcea răsturnat la vreo doi metri spre dreapta, încă 
legănându-se după cădere. 


Aruncă o privire spre Sharan, care nu se mai uita spre monitor, în 
parte din cauză că zăcea sfărâmat pe podea, în apropiere de locul 
unde se rostogolise Sharan. 


-Ce-a fost asta? întrebă Cainen. 


- Cutremur? sugeră Sharan, și apoi ţipă când laboratorul săltă din 
nou, energic, în jurul lor. Panoul pentru iluminat și cel acustic căzură 
din tavan; atât Cainen cât și Sharan se căzniră să se târască sub 
bancurile de lucru. Lumea făcu pentru o vreme implozie în jurul lor, 
în timp ce se ghemuiau sub mese. 


Dintr-odată, zguduiturile se opriră. Cainen se uită în jur, la putina 
lumină pâlpâitoare care mai rămăsese, și văzu cea mai mare parte a 
laboratorului distrus, inclusiv o parte serioasă din tavan și din 
pereți. De obicei, laboratorul era plin de muncitori și de ceilalți 
asistenți ai lui Cainen, dar astăzi el și cu Sharan veniseră târziu, să 
termine o secvenţiere. Cei mai mulți din echipă se aflau în cazărmile 
bazei, probabil adormiti. Ei bine, acum erau treji. 


Un zgomot ascuțit, pătrunzător, răsună pe holul care ducea la 
laborator. 


- Auzi asta? întrebă Sharan. 
Cainen dădu afirmativ din cap. 
-E sirena pentru stațiile de luptă. 


-Suntem atacați? întrebă Sharan. Credeam că baza asta este 
ecranată. 


- Este, răspunse Cainen. Sau era. Ar trebui să fie, oricum. 
- Ei, bună treabă, trebuie să spun, comentă Sharan. 
Acum Cainen era iritat. 

-Nimic nu e perfect, Sharan, replică el. 


-Imi pare rău, zise Sharan, adaptându-se la iritarea bruscă a șefului 
său. Cainen mârâi, apoi se strecură afară de sub bancul lui de lucru 
și porni spre un dulap răsturnat. 


- Vino să mă ajuţi cu asta, îi ceru lui Sharan. 


Manevrară între ei dulapul până în poziția în care Cainen putea să 
deschidă ușa. Inăuntru se aflau o mică armă cu proiectile și un 
încărcător. 


- De unde ai căpătat asta? întrebă Sharan. 


- Aici este o bază militară, Sharan, răspunse Cainen. Au arme. Eu am 
două dintr-astea. Una aici și una în cazarmă. M-am gândit că ar fi de 


folos dacă s-ar întâmpla ceva... 
- Noi nu suntem militari, observă Sharan. 


-Şi sunt sigur că o să conteze foarte mult pentru oricine atacă baza, 
continuă Cainen, dându-i arma lui Sharan. Ia asta. 


-Nu mi-o da mie, protestă Sharan. N-am folosit niciodată așa ceva. 
Ia-o tu. 


- Eşti sigură? întrebă Cainen. 


-Sunt sigură, răspunse Sharan. N-aș face decât să mă împușc 
singură în picior. 


- Bine, spuse Cainen. 


Montă încărcătorul de munitie în armă și o băgă într-un buzunar al 
hainei. 


— Ar trebui să plecăm spre cazarma noastră. Oamenii noștri sunt 
acolo. Dacă se întâmplă ceva, ar trebui să fim alături de ei. 


Sharan încuviinţă fără cuvinte. Personalitatea ei sarcastică obișnuită 
dispăruse acum cu desăvârșire; arăta istovită și speriată. Cainen o 
strânse scurt de mână. 


— Vino, Sharan, o chemă el. O să ne descurcăm. Să încercăm doar să 
ajungem la cazarmă. Cei doi începură să se strecoare printre 
dărâmăturile din hol, când auziră ușa de la casa scărilor de la nivelul 
de dedesubt deschizându-se. Cainen privi prin norul de praf și 
lumina scăzută și distinse două siluete masive trecând pe ușă. 
Cainen porni înapoi spre laborator; Sharan, care avusese același 
gând mai repede decât șeful ei, ajunsese deja la ușa laboratorului. 
Singura cale diferită de a pleca de la acest etaj era liftul, care se afla 
dincolo de casa scărilor. Erau prinși în capcană. Cainen își atinse 
buzunarul în timp ce se retrăgea; nu avea prea multă experiență în 
plus cu o armă față de Sharan și nu era deloc încrezător că ar putea 
să lovească chiar și o singură țintă la distanţă, cu atât mai puțin 
două, fiecare dintre ele fiind probabil un soldat antrenat. 


- Domnule administrator Cainen, zise una dintre siluete. 


— Ce? răspunse Cainen, chiar dacă știa că n-ar fi trebuit să o facă, și 
regretă imediat că se dăduse de gol. 


- Domnule administrator Cainen, repetă silueta. Am venit să vă 
recuperăm. Nu sunteți în siguranţă aici. 


Silueta înaintă într-un cerc de lumină și se dovedi a fi Aten Randt, 
unul dintre comandanții bazei. Cainen îl recunoscu în sfârșit după 
desenul clanului aplicat pe carapace și după însemne. Aten Randt 
era eneshan, iar lui Cainen îi era puțin rușine să recunoască faptul 
că, și după atât timp în bază, încă i se păreau toţi la fel. 


-Cine ne atacă? întrebă Cainen. Cum au găsit baza? 
-Nu sunt sigur cine ne atacă sau de ce, răspunse Aten Randt. 


Pocnetele mandibulelor sale erau traduse într-o vorbire 
recognoscibilă de un mic dispozitiv care-i atârna de gât. Aten Randt 
îl putea înțelege pe Cainen fără dispozitiv, dar avea nevoie de el ca 
să-i vorbească. 


- Bombardamentul a venit de pe orbită și abia acum le-am 
descoperit aparatul de debarcare. 


Aten Randt se apropie de Cainen; acesta încercă să nu se clintească 
din loc. În ciuda timpului petrecut aici și a relației de serviciu destul 
de bune, încă era nervos în preajma masivei rase de insectoizi. 


- Domnule administrator Cainen, nu te putem lăsa să fii găsit aici. 
Trebuie să te luăm înainte ca baza să fie invadată. 


- Bine, răspunse Cainen. 

Îi făcu semn lui Sharan să vină cu el. 

-Ea nu, spuse Aten Randt. Numai tu. 
Cainen se opri. 

-E asistenta mea. Am nevoie de ea, insistă el. 


Baza se zgudui din cauza unui alt bombardament. Cainen se simți 


izbit de un perete și se prăbuși. In timp ce cădea, observă că nici 
Aten Randt, nici celălalt soldat eneshan nu se mișcaseră vreun pic 
din poziţia lor. 


-Nu este momentul potrivit să discutăm această problemă, domnule 
administrator, zise Aten Randt. 


Lipsa de emotie a dispozitivului de traducere dădea comentariului o 
nuanţă sardonică neintenționată. 


Cainen începu să protesteze din nou, dar Sharan îl luă cu blândețe 
de braț. 


- Cainen. Are dreptate, spuse ea. Trebuie să ieși din laborator. E 
destul de rău că oricare dintre noi se află aici. Dar dacă tu vei fi găsit, 
ar fi foarte rău. 


-Nu te las singură, exclamă Cainen. 


- Cainen, insistă Sharan, și arătă înspre Aten Randt, care stătea 
alături, impasibil. E unul dintre ofițerii de cel mai înalt rang de aici. 
Suntem atacați. N-ar trimite pe cineva ca el cu o misiune banală. lar 
acum, oricum nu este momentul să ne certăm. Așa că pleacă. O să 
găsesc eu drumul înapoi la cazarmă. Am petrecut în locul ăsta ceva 
vreme, mai știi? Îmi aduc eu aminte cumva cum se ajunge acolo. 


Cainen se uită lung la Sharan pentru o clipă, apoi arătă, pe lângă 
Aten Randt, către celălalt soldat eneshan. 


- Tu, rosti el. Escorteaz-o înapoi la cazarmă. 


- Am nevoie de el alături de mine, domnule administrator, protestă 
Aten Randt. 


-Poti să te descurci și singur cu mine, zise Cainen. lar dacă nu este 
însoțită de el, o să fie însoțită de mine. 


Aten Randt își acoperi dispozitivul de traducere și făcu un semn 
soldatului. Se aplecară unul spre celălalt și pocniră încetișor din 
mandibule- nu că ar fi contat, din moment ce Cainen nu înțelegea 
limba eneshan. Apoi cei doi se despărțiră și soldatul se duse să stea 
lângă Sharan. 


-0O s-o ducă la cazarmă, spuse Aten Randt. Dar să nu mai aud 
niciun argument din partea ta. Am irosit deja prea mult timp. Vino 
cu mine acum, domnule administrator. 


Întinse mâna, îl apucă pe Cainen de braţ și-l trase spre ușa casei 
scării. Cainen aruncă o privire în urmă și o văzu pe Sharan uitându- 
se cu teamă la uriașul soldat eneshan. Această ultimă imagine a 
asistentei și iubitei lui dispăru când Aten Randt îl împinse pe ușă. 


- Asta a durut! protestă Cainen. 


— Taci, se răsti Aten Randt și-l împinse pe Cainen înainte pe scări. 
Incepură să urce; membrele surprinzător de scurte și delicate ale 
eneshanului erau pe măsura pașilor lui Cainen, în susul scărilor. 


-Mi-a luat mult prea mult să te găsesc și prea mult să te fac să te 
miști. De ce nu erai în cazarmă? 


-Terminam niște treburi, răspunse Cainen. Nu că am avea cine știe 
ce altceva de făcut aici. Unde mergem acum? 


— Sus, zise Aten Randt. E o cale ferată de serviciu subterană, la care 
trebuie să ajungem. 


Cainen se opri pentru o clipă și se uită în urmă, la Aten Randt, care, 
în ciuda faptului că se afla cu câteva trepte mai jos decât el, era 
aproape la aceeași înălțime. 


- Asta duce la culturile hidroponice, observă Cainen. 


Cainen, Sharan și alți membri ai echipei lui se duceau din când în 
când la hala imensă a culturilor hidroponice, pentru verdeață; 
suprafața planetei nu arăta tocmai îmbietoare, în afară de cazul în 
care hipotermia era ceva ce-ţi plăcea. Culturile hidroponice 
însemnau lucrul cel mai apropiat de noțiunea de „afară“. 


-Culturile hidroponice sunt într-o peșteră naturală, spuse Aten 
Randt, îndemnându-l pe Cainen să se pună din nou în mișcare. Un 
râu subteran se întinde dincolo de ea, într-o zonă închisă. Curge într- 
un lac subteran. Acolo e ascuns un mic modul locuibil în care te vei 
adăposti. 


-Nu mi-ai spus niciodată până acum despre asta, se miră Cainen. 


-Nu ne-am așteptat să avem nevoie să-ți spunem, replică Aten 
Randt. 


-O să înot până acolo? întrebă Cainen. 


- Există un mic submersibil, răspunse Aten Randt. Va fi cam 
înghesuială înăuntru, chiar și pentru tine. Dar a fost deja programat 
cu amplasarea modulului. 


-Şi cât o să stau acolo? 


-Să sperăm că nu prea mult, îl linişti Aten Randt. Pentru că altfel ar 
însemna un timp într-adevăr lung. Incă două etaje, domnule 
administrator... 


Cei doi se opriră la ușă, cu două etaje mai sus, în timp ce Cainen 
încerca să-și tragă sufletul, iar Aten Randt pocnea din maxilare la 
comunicator. Zgomotul bătăliei, la câteva etaje deasupra, era filtrat la 
trecerea prin piatra solului și prin betonul pereților. 


-Au ajuns la bază, dar deocamdată îi ținem la suprafaţă, îi explică 
Aten Randt lui Cainen, lăsând jos comunicatorul. N-au ajuns la acest 
nivel. S-ar putea să ajungem să te ducem la adăpost. Vino după mine 
și stai aproape, domnule administrator. Să nu rămâi în urmă. 
Înţelegi? 


— Înţeleg, răspunse Cainen. 
— Atunci să mergem, îl îndemnă Aten Randt. 


Își ridică arma destul de impresionantă, deschise ușa, și ieși pe hol. 
Când Aten Randt începu să se miște, Cainen văzu membrele 
inferioare ale eneshanului extinzându-se când o articulație 
suplimentară a piciorului ieși din carapace. Era un mecanism de 
alergare care le dădea eneshanilor o viteză și o agilitate 
înspăimântătoare în condiţii de bătălie și îi aminti lui Cainen de 
numeroasele insecte târâtoare din copilăria lui. Își înăbuși un fior de 
repulsie și alergă să țină pasul, poticnindu-se nu doar o dată în holul 
presărat cu dărâmături, îndreptându-se prea încet către mica stație 
de tren de pe partea cealaltă a nivelului. 


Cainen gâfâia, în timp ce Aten Randt examina comenzile unei 
locomotive al cărei compartiment de pasageri era deschis către 
exterior. Deconectase deja locomotiva de vagoanele din spatele ei. 


- Ţi-am zis să ţii pasul... 


- Unii dintre noi suntem bătrâni și nu ne putem dubla lungimea 
picioarele, bombăni Cainen, apoi arătă către locomotivă. Mă sui în 
asta? 


-Ar trebui să mergem pe jos, spuse Aten Randt, iar pe Cainen 
începură să-l doară deja picioarele. Dar nu cred că o să poți să ţii 
pasul pe întreaga distanţă, și suntem în criză de timp. Va trebui să 
riscăm să folosim asta. Urcă-te. 


Cainen se sui recunoscător în zona pentru pasageri, care era 
încăpătoare, fiind construită pentru doi eneshani. Aten Randt porni 
mica locomotivă la viteză maximă — cam de două ori viteza alergării 
unui eneshan, ceea ce părea stânjenitor de repede în tunelul îngust —, 
apoi se întoarse și ridică din nou arma, scrutând tunelul din spatele 
lor în căutarea țintelor. 


-Ce se întâmplă cu mine dacă baza e cucerită? întrebă Cainen. 
- Vei fi în siguranţă în modulul locuibil. 


- Da, dar dacă baza e cucerită, cine va veni să mă ia? Nu pot să stau 
în modul pentru totdeauna și nu o să știu cum să ies. Oricât de bine 
pregătit e modulul ăsta al vostru, va rămâne până la urmă fără 
provizii. Ca să nu mai pomenim de aer. 


-Modulul are capacitatea de a extrage oxigenul dizolvat din apă, 
explică Aten Randt. N-o să te sufoci. 


— Minunat! Dar tot mai rămâne foamea... 


-Lacul are o scurgere..., începu Aten Randt și atât reuși să spună 
înainte ca locomotiva să deraieze cu o zguduitură bruscă. 


Vuietul tunelului care se prăbușea acoperi toate celelalte zgomote; 
Cainen și Aten Randt se treziră zburând pentru scurtă vreme, când 
fură aruncaţi din zona pentru pasageri a locomotivei în întunericul 


plin de praf care se coborî brusc asupra lor. După un timp 
nedeterminat, Cainen simţi că este îmboldit să se trezească de Aten 
Randt. 


— Scoală-te, domnule administrator. 
-Nu văd nimic, se plânse Cainen. 


Aten Randt răspunse îndreptând spre el o rază de la lampa atașată 
de armă. 


— Mulţumesc. 
-Te simti bine? întrebă Aten Randt. 


- Da, răspunse Cainen. Dacă este câtuși de puţin posibil, mi-ar 
plăcea să-mi petrec restul zilei fără să mai iau contact cu pământul. 


Aten Randt pocni din mandibule în semn de încuviințare și mută 
raza de lumină, ca să se uite la căderile de pietre care le blocaseră 
drumul. Cainen porni să se ridice, alunecând puțin pe pietriș. 


Aten Randt îndreptă din nou raza spre Cainen. 

- Rămâi acolo, domnule administrator. E mai sigur. 
Raza de lumină coborî spre șine. 

-S-ar putea să mai fie curent în ele. 


Raza se îndepărtă din nou, înapoi către pereții prăbușiţi ai noului lor 
țarc. Fie din întâmplare, fie intenționat, bombardamentul care lovise 
linia de cale ferată îi închisese complet pe Cainen și pe Aten Randt; 
nu exista nicio deschidere în zidul dărâmat. Cainen își spuse că 
sufocarea devenise din nou o problemă reală. Aten Randt continuă 
examinarea porțiunii de coridor și încercă din nou comutatorul, care 
părea să nu meargă. Cainen se așeză și încercă să nu respire prea 
adânc. 


Ceva mai târziu, Aten Randt, care renunțase la examinare, lăsându-i 
astfel pe amândoi în întuneric cât timp el se odihnea, aprinse din 
nou lumina, îndreptând-o către peretele de sfărâmături cel mai 


apropiat de bază. 
-Ce e? întrebă Cainen. 


- Taci, replică Aten Randt, și se duse mai aproape de perete, 
încercând parcă să audă ceva. 


Câteva clipe mai târziu, Cainen auzi și el: un zgomot care-ar fi putut 
fi voci, dar nu ale cuiva de aici sau prietenoase. Scurtă vreme după 
aceea se auziră exploziile. Oricine era de partea cealaltă a peretelui 
se hotărâse că vrea să treacă. 


Aten Randt se dădu repede la o parte de lângă peretele de 
sfărâmături și se apropie de Cainen, cu arma ridicată, orbindu-l cu 
raza de lumină. 


-Îmi pare rău, domnule administrator, zise Aten Randt, și atunci îi 
deveni limpede lui Cainen că ordinele lui Aten Randt de a-l duce la 
adăpost mergeau probabil doar până aici. Din instinct, mai mult 
decât pentru că se gândise, Cainen se răsuci din fața razei; glonțul 
menit să-l nimerească în plin se duse în schimb în braț, făcându-l să 
se învârtească și trântindu-l la pământ. Cainen se strădui să se ridice 
în genunchi și zări umbra apărută în fața lui când lumina lui Aten 
Randt îi căzu în spate. 


— Așteaptă, exclamă Cainen în direcția umbrei. Nu în spate. Știu ce 
trebuie să faci. Dar nu în spate. Te rog. 


Trecu o clipă întreruptă de sunetele exploziilor în pietriș. 

— Intoarce-te, domnule administrator. 

Cainen se întoarse încet, scârțâind cu genunchii pe pietriș și băgând 
mâinile în buzunarele de la haină, ca și cum ar fi fost cătușe. Aten 


Randt tinti; având luxul de a-și alege unde să tragă, îndreptă arma 
spre creierul lui Cainen. 


-Eşti gata, domnule administrator? 


- Sunt, răspunse Cainen, și-l împușcă pe Aten Randt cu arma din 
buzunarul hainei, ochind spre raza de lumină. 


Împușcătura lui Cainen coincise cu o explozie în partea cealaltă a 
peretelui. Aten Randt nu păru să-și dea seama că fusese împușcat, 
până când sângele nu începu să-i curgă din rana din carapace; 
pentru Cainen, era abia vizibilă în lumină. Cainen îl văzu pe Aten 
Randt uitându-se în jos la rană, fixând-o cu privirea pentru o clipă, 
apoi întoarse din nou ochii spre Cainen, nedumerit. Până în acest 
moment, Cainen scosese deja pistolul din buzunar. Trase în Aten 
Randt încă de trei ori, golind încărcătorul. Aten Randt se aplecă ușor 
înainte pe picioarele din față, apoi căzu pe spate la fel de mult, cu 
partea principală a corpului său mare așezându-se pe sol și cu 
picioarele întinse în unghiuri ciudate. 


- Imi pare rău, spuse Cainen adresându-se proaspătului cadavru. 


Spațiul se umplu de praf și apoi de lumină, când peretele de 
sfărâmături fu spart și creaturi cu lumini pe arme se revărsară prin 
el. Una dintre ele îl zări pe Cainen și lătră; dintr-odată câteva raze de 
lumină se îndreptară spre administrator. Cainen lăsă arma din 
mână, ridică braţul sănătos în semn de capitulare și se îndepărtă de 
corpul lui Aten Randt. Faptul că îl împușcase pe Aten Randt pentru 
a rămâne în viață nu i-ar fi slujit prea mult dacă acești invadatori se 
hotărau să-l ciuruiască. Printre razele de lumină, unul dintre 
invadatori înaintă trăncănind ceva în limba lui, iar Cainen reuși în 
sfârșit să vadă specia cu care avea de-a face. 


Instruirea sa de xenobiolog ieși la suprafață atunci când începu să 
observe particularităţile fenotipului speciei: simetrie bilaterală, 
bipezi și în consecință cu membre diferențiate pentru brațe și 
picioare; genunchii li se îndoiau invers. Cam de aceeași mărime și 
construiți după aceeași schemă a corpului, ceea ce nu era 
surprinzător, din moment ce un număr neobișnuit de mare de specii 
așa-zis inteligente erau bipede, cu simetrie bilaterală și având volum 
și masă destul de asemănătoare. Era unul dintre lucrurile care 
făceau ca relațiile interspecii din această parte de univers să fie atât 
de litigioase precum erau. Atât de multe specii inteligente 
asemănătoare, atât de puţin spaţiu cu adevărat utilizabil pentru 
toate nevoile lor... 


Dar acum apar diferenţele, se gândi Cainen, când creatura lătră din 
nou la el: un tors mai lat și o structură a scheletului și a musculaturii 
în general stângace. Picioare ca niște cioturi; mâini ca niște ciomege. 


Diferenţiere sexuală extrem de vizibilă (aceasta din fața lui era 
femelă, dacă-și amintea corect). Intrări senzoriale compromise din 
cauza a numai două mici organe optice și auditive, în loc de benzile 
optice și auditive care se înfășurau aproape complet în jurul capului 
lui Cainen. Fibre cheratinice subțiri pe cap, în loc de cute ale pielii 
care radiază căldură. Nu pentru prima oară, Cainen reflectă că 
evoluția nu făcuse mari favoruri acestei specii în particular, din 
punct de vedere fizic. 


Îi făcuse doar agresivi, periculoși și al naibii de greu de curățat de pe 
suprafața unei planete. O problemă, adică. Creatura din faţa lui 
Cainen trăncăni din nou spre el și scoase un obiect scurt, cu 
înfățișare amenințătoare. 


- Umani nenorociți, comentă el. 


Creatura îl pocni cu obiectul; Cainen simți un șoc, văzu un dans 
multicolor de lumină și căzu la pământ pentru ultima oară în acea 
zi. 


— Îţi aduci aminte cine sunt? întrebă umanul de la masă, când Cainen 
fu condus în încăpere. Cei care-l făcuseră prizonier îi oferiseră un 
scaun potrivit pentru genunchii lui cu fața în spate (pentru ei); 
umanul vorbi, iar traducerea ieșea dintr-un difuzor de pe masă. 
Singurul alt obiect de pe masă era o seringă umplută cu un lichid 
limpede. 


- Eşti soldatul care m-a lovit și din cauza căruia mi-am pierdut 
cunoștința, răspunse Cainen. 


Difuzorul nu dădu o traducere a cuvintelor sale, sugerând că 
soldatul avea pe undeva un alt dispozitiv de traducere. 


- Așa e, zise umanul. Sunt locotenentul Jane Sagan. 
Făcu semn către scaun. 
-Te rog ia loc. 


Cainen se așeză. 


-Nu era necesar să mă faci să-mi pierd cunoștința, zise el. Aș fi venit 
de bunăvoie. 


- Am avut motivele noastre să te vrem fără cunoștință, spuse Sagan. 
Arătă spre brațul lui rănit, unde îl lovise glonţul lui Aten Randt. 

- Ce-ţi mai face brațul? îl întrebă. 

-Pare să fie bine, răspunse Cainen. 

-N-am reușit să-l vindecăm în întregime, explică Sagan. Tehnologia 
noastră medicală poate vindeca rapid cea mai mare parte a rănilor 
noastre, dar tu ești rraey, nu om. Tehnologiile noastre nu 


cartografiază precis țesuturile voastre. Dar am făcut tot ce-am 
putut... 


- Mulţumesc, zise Cainen. 


-Presupun că ai fost împușcat de eneshanul lângă care te-am găsit, 
continuă Sagan. Cel pe care l-ai împușcat... 


— Da, încuviință Cainen. 
-Sunt curioasă de ce erați angajați într-un schimb de focuri. 
-Fra pe cale să mă omoare, iar eu nu voiam să mor. 


- Asta atrage după sine întrebarea de ce eneshanul te voia mort, 
spuse Sagan. 


- Eram prizonierul lui, o lămuri Cainen. Presupun că ordinele lui 
erau să mă omoare, mai curând decât să îngăduie să fiu prins de viu. 


- Erai prizonierul lui, repetă Sagan. Și totuși, aveai o armă. 
— Am găsit-o. 


-Chiar așa? comentă Sagan. Asta înseamnă o securitate foarte 
proastă din partea eneshanilor. Nu le stă în fire. 


-Cu toții facem greșeli, zise Cainen. 


-Şi toți ceilalți rraey pe care i-am găsit în bază? întrebă Sagan. Erau 
și ei prizonieri? 


- Erau, răspunse Cainen, și simți un val de îngrijorare pentru Sharan 
și pentru restul echipei sale. 


-Cum se face că ați ajuns cu toții să fiți prizonierii eneshanilor? 


-Ne aflam pe o navă rraey care ne ducea spre una dintre coloniile 
noastre, cu ocazia unei rotații medicale, povesti Cainen. Eneshanii 
ne-au atacat nava. Ne-au abordat, mi-au luat echipajul prizonier și 
ne-au trimis aici. 


-Cu câtă vreme în urmă s-a întâmplat totul? 


-Cu destulă vreme, continuă Cainen. Nu sunt prea sigur. Aici 
folosim măsurătoarea militară eneshană a timpului, iar unitățile lor 
nu-mi sunt prea familiare. Apoi, mai există și perioada de rotație 
planetară locală, care e rapidă și face lucrurile și mai încurcate. Și 
nici diviziunile umane ale timpului nu-mi sunt familiare, așa că nu 
pot spune cu precizie. 


-Serviciile noastre de informații nu au nicio înregistrare despre 
eneshani care să fi atacat un vehicul rraey în ultimul an — asta ar 
însemna cam două treimi de hked pentru tine, zise Sagan, folosind 
termenul rraey pentru o orbită completă a planetei lui în jurul 
propriului soare. 


-Poate că informațiile voastre nu sunt atât de bune pe cât crezi, 
observă Cainen. 


-E posibil, recunoscu Sagan. Totuși, având în vedere că eneshanii și 
rraey-ii se află încă, din punct de vedere tehnic, în stare de război, 
unei nave atacate ar fi trebuit să i se acorde atenţie. Cele două 
popoare ale voastre s-au bătut pentru mult mai puțin... 


-Nu-ti pot spune mai mult decât știu, spuse Cainen. Am fost luați 
de pe navă și aduși la bază. Ce s-a întâmplat sau ce nu s-a întâmplat 
în afara bazei, în tot acest timp, nu este un subiect despre care să știu 
prea multe. 


- Ai fost ținut prizonier în bază, zise Sagan. 


- Da, răspunse Cainen. 


- Am umblat prin toată baza și există o singură zonă mică de 
detenţie, continuă Sagan. Nu există nimic care să sugereze că erați 
tinuti încuiați. 


Cainen scoase echivalentul rraey al unui chicotit melancolic. 


- Dacă ai văzut baza, ai văzut fără îndoială și suprafața planetei. 
Dacă vreunul dintre noi ar fi încercat să evadeze, ar fi înghețat 
înainte să ajungă prea departe. Ca să nu mai pomenim că n-aveam 
unde ne duce. 


- De unde știi? 


- Ne-au spus eneshanii. Și nimeni din echipajul meu n-a plănuit o 
excursie ca să testeze afirmaţia. 


- Așa că nu știi nimic altceva despre planetă, comentă Sagan. 


- Uneori e rece, alteori e și mai rece, răspunse Cainen. La atât se 
rezumă cunoștințele mele despre planetă. 


- Eşti doctor, spuse Sagan. 


— Acest termen nu-mi este familiar, arătă Cainen către difuzor. 
Mașina voastră nu e destul de deșteaptă ca să găsească un echivalent 
în limba mea. 


- Eşti un profesionist în domeniul medicinei. Faci medicină, explică 
Sagan. 


- Da. Sunt specialist în genetică. De aceea ne aflam pe nava aceea, 
echipa mea și cu mine. Una dintre coloniile noastre suferea de o 
epidemie care afecta secvenţierea genelor și diviziunea celulară. Am 
fost trimiși să investigăm și, din câte speram, să găsim un tratament. 
Sunt sigur că, dacă ați trecut prin bază, ați văzut aparatura noastră. 
Cei care ne-au făcut prizonieri au fost atât de amabili să ne dea 
spațiu pentru un laborator. 


-De ce-ar fi făcut așa ceva? 


-Poate s-au gândit că, dacă eram ținuți ocupați cu propriile noastre 
proiecte, am fi fost mai ușor de manevrat? Dacă e așa, a funcționat, 
pentru că ne-am făcut o regulă din a ne ține deoparte și a încerca să 
nu provocăm necazuri. 


— Adică în afară de momentele când furati arme, îl ironiză Sagan. 


-Le aveam de câtva timp, așa că, după cât se pare, nu le-am stârnit 
bănuielile. 


— Arma pe care ai folosit-o era proiectată pentru un rraey, observă 
Sagan. Un lucru ciudat pentru o bază militară eneshană. 


-Trebuie s-o fi luat de pe nava noastră, când ne-au abordat. Sunt 
sigur că, în timp ce căutați prin navă, o să găsiți un număr oarecare 
de alte obiecte de fabricație rraey. 


- Așadar, să recapitulăm, spuse Sagan. Tu și cu echipa ta, formată 
din personal medical, ați fost capturați de eneshani în urmă cu un 
timp nedeterminat și aduși aici, unde ați fost ținuți prizonieri și fără 
posibilitatea de a comunica cu oricine din poporul vostru. Nu știți 
unde vă aflați sau ce planuri au eneshanii cu voi... 


- Exact, confirmă Cainen. În afară de asta, presupun că nu voiau ca 
altcineva să afle că eram aici, odată ce baza era invadată, pentru că 
unul dintre ei a încercat să mă omoare. 


- Adevărat. Te-ai descurcat mai bine decât echipa ta, mă tem... 
-Nu știu ce vrei să spui. 


- Eşti singurul rraey pe care l-am găsit în viață, zise Sagan. Restul au 
fost împușcați și uciși de eneshani. Cei mai mulți se aflau în ceea ce 
părea să fie o cazarmă. Am mai găsit unul în apropiere de ceea ce-mi 
închipui că era laboratorul tău, din moment ce avea destul de multă 
tehnologie rraey în ea. 


Cainen simți că i se face rău. 
— Minti! exclamă el. 


-Mă tem că nu, răspunse Sagan. 


- Voi, umanii, i-ați omorât! continuă Cainen furios. 


- Eneshanii au încercat să te omoare pe tine. De ce n-ar omori ceilalți 
membri ai echipei tale? 


-Nu te cred! 
-Inteleg de ce nu mă crezi. Acesta este totuși adevărul. 
Cainen stătea încremenit, îndurerat. Sagan îl lăsă o vreme. 


-In regulă, vorbi Cainen în cele din urmă. Spune-mi ce vreți de la 
mine... 


-Pentru început, domnule administrator Cainen, am dori adevărul. 


Cainen avu nevoie de o clipă ca să-și dea seama că era pentru prima 
oară când ființa umană i se adresase pe nume. Și folosindu-i titlul. 


- V-am spus adevărul, insistă el. 

— Prostii! 

Cainen arătă din nou spre difuzor. 

- Am primit doar o traducere parțială pentru asta. 


-Eşti administratorul Cainen Suen Su. Și, dacă este destul de 
adevărat că ai o oarecare instruire medicală, principalele două 
domenii de studiu ale tale sunt xenobiologia și sistemele defensive 
de tip rețea neurală semiorganică — două domenii de studiu despre 
care îmi închipui că se îmbină foarte bine. 


Cainen nu scoase nicio vorbă. Sagan continuă: 


- Acum, domnule administrator Cainen, dă-mi voie să-ți spun câte 
ceva despre ceea ce știm noi. Cu cincisprezece luni în urmă, rraey-ii 
și eneshanii luptau în același război sporadic pe care-l duc de 
treizeci de ani, un război pe care l-am încurajat, din moment ce v-a 
luat și pe unii, și pe alții din spinarea noastră. 


-Nu în întregime. A fost și bătălia de la Coral... 


- Da, a fost, încuviință Sagan. Am fost acolo. Aproape că am murit. 
- Am pierdut un frate acolo. Cel mai mic. Poate l-ai întâlnit... 


-Poate că da. Cu cincisprezece luni în urmă, rraey-ii și eneshanii 
erau dușmani. Și, dintr-odată, n-au mai fost, dintr-un motiv pe care 
serviciile noastre de informaţii n-au reușit să-l descopere. 


- Am discutat deja despre lipsurile serviciilor voastre de informații. 
Rasele încetează războaiele tot timpul. După Coral, noi și cu voi ne- 
am oprit din luptă. 


- Am oprit lupta pentru că v-am bătut. V-aţi retras, iar noi am 
reconstruit Coral. Asta-i problema — există un motiv pentru care am 
încetat lupta, cel puțin deocamdată. Voi și cu eneshanii nu aveți 
niciun motiv. Asta ne îngrijorează. Cu trei luni în urmă, satelitul- 
spion pe care l-am lansat deasupra acestei planete a observat că, 
pentru o lume pretins nelocuită, a început dintr-odată să primească 
un trafic intens, atât eneshan cât și rraey. Ceea ce face acest lucru 
deosebit de interesant pentru noi este că planeta nu este revendicată 
nici de eneshani, nici de rraey, ci de obini. Obinii nu se amestecă, 
domnule administrator, și sunt destul de puternici pentru ca nici 
eneshanii, nici rraey-ii să nu se gândească cu ușurință să-și instaleze 
prăvălia pe teritoriul lor. Așa că am pus un satelit-spion mai avansat 
deasupra planetei ca să caute semne de locuire. Nu ne-am ales cu 
nimic. Ca specialist în apărare, domnule administrator, ai dori să 
riști să ghicești de ce? 


- Mi-aș imagina că baza era ecranată, răspunse Cainen. 


- Era. Și, ca din întâmplare, exact cu tipul de sistem de apărare în 
care ești specializat. N-am știut asta atunci, desigur, dar știm acum. 


-Cum aţi găsit baza dacă era ecranată? Sunt curios din punct de 
vedere profesional. 


— Am aruncat pietre. 
— Poftim? se miră Cainen. 


- Pietre, repetă Sagan. Cu o lună în urmă, am presărat planeta cu 
câteva zeci de senzori seismici, care erau programati să caute 


semnături seismice care să sugereze structuri subterane proiectate în 
mod inteligent. Vorbind din experienţă, bazele secrete sunt mai ușor 
de ecranat când sunt la subsol. Ne-am bazat pe activitatea seismică 
naturală a planetei pentru a restrânge zonele de investigație. Apoi 
am aruncat pietre în regiunile care ne interesau. lar astăzi am 
aruncat câteva chiar înainte de atac, pentru a obține o imagine 
sonică exactă a bazei. Pietrele sunt bune, pentru că arată ca niște 
meteoriți apăruți în mod natural. Nu sperie pe nimeni. Și nimeni nu 
se ecranează împotriva scanărilor seismice. Cele mai multe rase sunt 
prea ocupate să se ecraneze împotriva scanerelor optice și 
electromagnetice de înaltă energie, ca să considere undele sonore 
cine știe ce pericol. Este slăbiciunea înaltei tehnologii: ignoră 
eficiența nivelurilor inferioare de tehnologie. Cum ar fi aruncarea 
pietrelor... 


- Lăsăm în seama umanilor să ciocnească pietre, comentă Cainen. 
Sagan ridică din umeri. 


- N-avem nimic împotrivă când tipul celălalt aduce un pistol la o 
luptă cu cutite. Asta face mai ușor pentru noi să-i scoatem inima din 
piept. Sau orice altceva folosește ca să pompeze sânge. Încrederea 
prea mare în voi înșivă lucrează în favoarea noastră. Așa cum poți să 
vezi, pentru că ești aici. Dar ceea ce vrem să știm cu adevărat, 
domnule administrator, este de ce sunteți aici. Eneshanii și rraey-ii 
lucrând împreună e destul de surprinzător, dar eneshanii, rraey-ii și 
obinii? Asta nu-i doar surprinzător. Asta-i interesant! 


-Nu știu nimic despre proprietarul acestei planete. 


- lar ceea ce este încă și mai interesant ești tu, domnule 
administrator Cainen, continuă Sagan, ignorând comentariul. În 
timp ce dormeai, am făcut o scanare genetică asupra ta care să ne 
spună cine ești, apoi am accesat înregistrările navei pentru a afla câte 
ceva despre istoria ta. Știm că unul dintre principalele domenii care 
te interesează în materie de xenobiologie este specia umană. Ești 
probabil cea mai mare autoritate rraey în genetica umană. Și știm de 
asemenea că arăţi un interes deosebit felului în care funcționează 
creierul uman. 


-Face parte din interesul meu general pentru rețele neuronale. Nu 


mă interesează în mod deosebit creierul uman, așa cum spui. Toate 
creierele sunt interesante în felul lor. 


- Dacă zici tu... Dar orice ai fi făcut aici, jos, era destul de important 
pentru ca eneshanii să prefere să vă vadă pe tine și echipa ta mai 
degrabă morți, decât în mâinile noastre. 


- V-am spus. Eram prizonierii lor. 
Sagan își rostogoli ochii în orbite. 


-Pentru o clipă, hai să ne prefacem că nu suntem proști, domnule 
administrator Cainen. 


Cainen se aplecă în față, apropiindu-se de Sagan de pe partea 
cealaltă a mesei. 


-Ce fel de ființă umană ești tu? întrebă el. 
-Ce vrei să spui? 


-Ştim că există trei feluri de umani, socotind și variațiile, zise 
Cainen și ridică în sus degetele cu mult mai lungi și mai articulate 
decât cele ale oamenilor. Există umani nemodificaţi, care sunt cei ce 
colonizează planetele. Aceștia au forme și mărimi și culori diferite — 
o diversitate genetică bună, aici. Al doilea grup este partea cea mai 
mare a castei voastre de soldati. Și aceștia variază în mărime și 
formă, dar în măsură mult mai mică, și au cu toții aceeași culoare: 
verde. Știm că acești soldați nu sunt în corpurile lor originare — 
conștiința lor este transferată din corpurile membrilor bătrâni ai 
speciei voastre în aceste corpuri mai puternice și mai sănătoase. 
Aceste corpuri sunt puternic modificate genetic, atât de mult încât 
nu se pot înmulţi, nici între ei, nici cu umani nemodificați. Dar pot fi 
încă recunoscuți drept umani, în special materia cerebrală. Dar al 
treilea grup..., continuă Cainen și se lăsă pe spate. Am auzit tot felul 
de povești, locotenent Sagan. 


— Ce-ai auzit? 


-Că membrii lui sunt creați din morți. Că plasma embrionară 
umană a morților este amestecată și reamestecată cu material genetic 
al altor specii, pentru a vedea ce iese. Că unii dintre ei nici măcar nu 


seamănă a fiinţe umane, așa cum se recunosc ei înșiși. Că se nasc ca 
adulți, cu capacități și talente, dar fără memorie. Și nu numai fără 
memorie. Fără sine. Fără morală. Fără retineri. Fără... 


Făcu o pauză, ca pentru a căuta cuvântul potrivit. 

— Fără umanitate, zise el în sfârșit. Așa cum aţi spune voi. Copii 
războinici, în corpuri adulte. Grozăvii. Monștri. Unelte pe care 
Uniunea voastră Colonială le folosește pentru misiunile pe care nu 
pot sau nu vor să le încredințeze soldaților ce au experiență de viață 


și un sine moral sau care ar putea să se teamă pentru sufletul lor, în 
această lume sau în următoarea. 


- Un om de știință preocupat de suflete, comentă Sagan. Asta nu-i 
foarte pragmatic. 


-Sunt om de știință, dar sunt și rraey. Știu că am un suflet, și am 
grijă de el. Tu ai un suflet, locotenent Sagan? 


-Nu unul de care să știu, domnule administrator Cainen. Sunt greu 
de cuantificat. 


-Prin urmare, faci parte din al treilea tip de umani. 
- Da. 

— Eşti construită din carnea unei moarte. 

-Din genele ei. Nu din carne. 


— Genele construiesc carnea, locotenente. Genele visează carnea, în 
care sălășluiește sufletul. 


— Acum ești poet... 


- Citez. Unul dintre filozofii noștri. Care era și om de știință... N-ai 
de unde s-o știi. Pot să te întreb câţi ani ai? 


- Șapte, aproape opt. Cam patru și jumătate de hked de-ai voştri. 


-Atât de tânără... Un rraey de vârsta ta abia și-ar începe educația. 
Am de mai mult de zece ori vârsta ta, locotenente. 


-Şi totuși, suntem amândoi aici. 


-Suntem aici, fu de acord Cainen. Aș fi dorit să ne întâlnim în alte 
împrejurări, locotenente. Mi-ar plăcea foarte mult să te studiez. 


-Nu știu cum să reacționez la asta. „Mulţumesc“ nu pare potrivit, 
având în vedere ce-ar însemna probabil să fiu studiată de tine. 


- Ai putea fi ținută în viață. 


- O, ce bucurie. Dar s-ar putea să capeti ce-ţi dorești, într-un fel. 
Trebuie să-ți fi dat seama până acum că ești prizonier — cu adevărat 
de data asta — și așa vei fi pentru tot restul vieții. 


-Mi-am dat seama de asta când ai început să-mi spui lucruri pe care 
le-aș putea raporta guvernului meu. De pildă, șmecheria cu piatra. 
Deși am presupus că o să mă omori după aceea... 


- Noi, ființele umane, suntem un popor pragmatic, domnule 
administrator Cainen. Ai cunoștințe pe care le-am putea folosi, iar 
dacă ești dispus să cooperezi, nu există niciun motiv pentru care nu 
ţi-ai putea continua studiul geneticii și al creierului uman. Doar că 
pentru folosul nostru, în loc s-o faci pentru rraey. 


-Tot ce-ar trebui să fac ar fi să-mi trădez poporul! 
-Asta e. 
-Cred că aș prefera mai degrabă să mor. 


-Cu tot respectul cuvenit, domnule administrator, dacă într-adevăr 
crezi asta, probabil că nu l-ai fi împușcat pe eneshanul acela care-a 
încercat să te omoare mai devreme. Eu cred că vrei să trăiești. 


-S-ar putea să ai dreptate. Dar fie că ai dreptate, fie că nu, copilă, am 
terminat să mai vorbesc cu tine acum. Ti-am spus tot ce sunt dispus 
să-ți spun din propria mea voinţă liberă. 


Sagan îi zâmbi lui Cainen. 


- Domnule administrator, știi ce au în comun umanii și rraey-ii? 


— Avem câteva lucruri în comun, într-adevăr, răspunse Cainen. Alege 
unul. 


- Genetica. Nu e nevoie să-ți spun eu că secvenţierea genetică umană 
și cea rraey sunt substanțial diferite în materie de amănunte. Dar la 
nivel macroscopic împărtășim câteva asemănări, inclusiv faptul că 
primim un set de gene de la un părinte și altul de la celălalt părinte. 
Reproducere sexuală cu doi părinți. 


- Reproducere sexuală standard printre specii care se reproduc 
sexual. Unele specii au nevoie de trei sau chiar patru părinți, dar nu 
mai mulți. E prea ineficient. 


— Fără îndoială. Domnule administrator, ai auzit de sindromul lui 
Fronig? 


-Este o boală genetică rară printre rraey. Foarte rară. 


-Din ceea ce înţeleg eu, boala este provocată de deficiențele din 
două seturi de gene neînrudite. Un set de gene guvernează 
dezvoltarea celulelor nervoase și, în mod specific, a unui înveliș 
izolator electric în jurul lor. Al doilea set de gene guvernează 
organul care produce analogul rraey pentru ceea ce umanii numesc 
limfă. Face unele lucruri la fel, și altele diferit. La oameni, limfa este 
oarecum conducătoare electric, în schimb la rraey acest lichid este 
izolator electric. Din câte știm despre fiziologia rraey, calitatea de 
izolator electric a limfei voastre, de obicei nu prezintă niciun avantaj 
sau un dezavantaj deosebit, la fel cum și natura conductoare a limfei 
umane nu este niciun plus, niciun minus — ea doar există. 


—- Mda... 


- Dar pentru acei rraey care sunt destul de ghinioniști ca să aibă 
două gene defecte pentru dezvoltarea nervilor, această izolare 
electrică este un avantaj. Acest fluid scaldă zona interstițială care 
înconjoară celulele rraey, inclusiv celulele nervoase. Aceasta 
împiedică semnalele electrice ale nervilor s-o ia razna. Ceea ce este 
interesant în legătură cu limfa rraey este controlul ei hormonal: o 
ușoară schimbare în semnalul hormonal o va transforma din izolator 
electric în conducător electric. Din nou, pentru cei mai mulți rraey 
asta nu are nicio importanță. Dar pentru cei care au celule nervoase 


expuse... 


— ...provoacă atacuri și convulsii când semnalele lor nervoase se 
scurg, în corp. Faptul că e fatală este motivul pentru care se 
întâlnește atât de rar. Indivizii care au gene pentru limfă 
conducătoare electric și nervi expuși mor în timpul gestației, de 
obicei după ce celulele încep să se diferențieze prima oară și 
sindromul se manifestă. 


- Există însă și un debut al sindromului Fronig la vârsta adultă. 
Genele programează schimbarea semnalului hormonal mai târziu, la 
începutul maturității. Ceea ce e destul de târziu pentru ca 
reproducerea să aibă loc și gena să fie transmisă mai departe. Dar 
este, de asemenea, nevoie de două gene defecte pentru a se 
manifesta... 


- Da, desigur. Acesta se dovedește un alt motiv pentru care boala 
Fronig este atât de rară; nu se întâmplă prea des ca un individ să 
primească două seturi de gene nervoase defecte și două seturi de 
gene care provoacă schimbări hormonale târzii în viață, la organul 
lor limfatic. Spune-mi unde vrei să ajungi cu asta... 


- Domnule administrator, mostra genetică pe care ţi-am luat-o când 
ai venit la bord arată că ai genele pentru defectul nervilor... 


- Dar nu și cele pentru schimbările hormonale. Altfel aș fi deja mort. 
Fronig se manifestă la începutul maturității. 


- E-adevărat. Dar se pot induce schimbări hormonale distrugând 
câteva grupe de celule în organul limfatic rraey. Dacă distrugi 
destule grupuri care generează hormonul corect, poți produce în 
continuare limfă. Va avea pur și simplu proprietăți diferite. 
Proprietăți mortale, în cazul tău. Se poate face chimic. 


Atenţia lui Cainen fu atrasă către seringa care zăcuse pe masă de-a 
lungul întregii conversații. 


-Tar aceasta este substanța care-o poate face, presupun. 


- Acesta este antidotul, replică Sagan. 


Jane Sagan îl găsea pe administratorul Cainen Suen Su admirabil în 
felul lui; nu ceda ușor. Suferi vreme de câteva ore, în timp ce organul 
lui limfatic înlocuia treptat limfa din corpul său cu noul fluid alterat; 
fu cuprins de convulsii și atacuri, pe măsură ce concentrația de limfă 
conducătoare electric îi declanșa descărcări nervoase aleatorii prin 
corp, iar conductivitatea electrică generală a întregului său sistem 
creștea cu fiecare minut. Dacă n-ar fi cedat atunci când a făcut-o, era 
foarte probabil că n-ar mai fi reușit să le spună că voia să vorbească. 


Dar cedă, și imploră să primească antidotul. Până la urmă, voia să 
trăiască. Sagan îi administră chiar ea antidotul (nu chiar un antidot, 
din moment ce acele grupuri de celule moarte rămâneau moarte 
pentru totdeauna; avea să fie nevoie să primească doze zilnice de 
substanță pentru tot restul vieții). În timp ce antidotul alerga prin 
trupul lui Cainen, Sagan află despre un război care se cocea 
împotriva omenirii, și despre un plan pentru subjugarea și 
eradicarea întregii ei specii. Un genocid plănuit cu mare 
amănunțime, bazat pe cooperarea nemaiauzită până acum între trei 
rase. 


Și o ființă umană. 


Doi 


Colonelul James Robbins coborî privirea pentru o clipă spre corpul 
putrezit, exhumat, de pe masa de la morgă, evaluând putrefacția 
trupului, după mai bine de un an de zăcut sub pământ. Observă 
craniul distrus, deformat mortal de explozia puștii care-i smulsese 
treimea de sus, odată cu viața posesorului, omul care s-ar putea să fi 
trădat omenirea în favoarea a trei rase extraterestre. Apoi se uită la 
căpitanul Winters, examinatorul medical de la stația Phoenix. 


-Spune-mi că acesta este corpul doctorului Boutin, zise colonelul 
Robbins. 


- Păi, este, răspunse Winters. Și totuși nu este. 


- Ştii, Ted, ăsta-i exact genul de declarație competentă în urma căreia 
o să mă aleg cu fundul găurit când o să-i raportez generalului 
Mattson, comentă colonelul Robbins. Presupun că nu ti-ar plăcea să 
fii mai amabil... 


-Îmi pare rău, Jim, răspunse căpitanul Winters, și arătă către corpul 
de pe masă: Din punct de vedere genetic, ăsta-i omul tău. Doctorul 
Boutin era colonist, ceea ce înseamnă că n-a fost mutat într-un corp 
militar. Asta înseamnă că trupul lui are tot ADN-ul original. Am 
făcut testele genetice standard. Acest corp are ADN-ul lui Boutin — 
și, doar ca să mă distrez, am făcut și un test mitocondrial. Și ăsta se 
potrivește. 


- Atunci, care-i problema? întrebă Robbins. 


- Problema este creșterea oaselor. În universul real, creșterea oaselor 
umane variază pe baza factorilor de mediu, cum ar fi nutriția sau 
mișcarea. Dacă petreci o perioadă de timp într-o lume cu gravitație 
ridicată, apoi te muţi într-una cu gravitație mai scăzută, asta o să-ți 
influenţeze felul în care cresc oasele. Dacă îți rupi un os, o să se vadă 
și asta. Întreaga istorie a vieții tale apare în dezvoltarea oaselor. 


Winters se întinse și apucă o parte a piciorului stâng al cadavrului, 
care fusese retezată de restul corpului, și arătă către secțiunea 
transversală a femurului, vizibilă acolo. 


- Această dezvoltare a oaselor corpului este excepțional de uniformă. 
Nu există nicio urmă a unor evenimente de mediu sau accidentale în 
dezvoltarea lui, doar un tipar de creștere a oaselor corespunzător 
unei nutriții excelente și unui stres scăzut. 


- Boutin era de pe Phoenix, preciză Robbins. Planeta a fost 
colonizată de două sute de ani. Nu-i ca și cum ar fi crescut într-o 
colonie înapoiată, unde oamenii se luptă să mănânce și să se apere... 


-Poate că nu, dar tot nu se potrivește. Poţi trăi în locul cel mai 
civilizat din spațiul uman și tot se întâmplă să cazi pe scări sau să-ți 
rupi un os făcând vreun sport. E posibil să treci prin viață fără 
măcar o fractură provocată de osteoporoză, dar cunoști pe cineva 
care s-o fi făcut? 


Robbins clătină din cap. 


-Tipul ăsta a făcut-o. Dar de fapt n-a făcut-o, din moment ce dosarul 
lui medical arată că și-a rupt piciorul, piciorul ăsta — Winters scutură 
bucata de picior- când avea șaisprezece ani. Accident de schi. S-a 
ciocnit de un bolovan și și-a rupt femurul și tibia. Urmele 
accidentului însă nu sunt aici. 


- Am auzit că tehnologia medicală e bună în zilele noastre, observă 
Robbins. 


-E excelentă, mulțumesc foarte mult, răspunse Winters. Dar nu e 
magică. Nu frângi un femur, fără să lași o urmă. Și chiar dacă treci 
prin viață fără să-ți rupi niciun os, asta nu explică dezvoltarea 
osoasă constant uniformă. Singurul fel în care o să obţii acest soi de 


dezvoltare a oaselor este dacă acestea se dezvoltă fără niciun stres de 
mediu, de niciun fel. Boutin ar fi trebuit să-și trăiască viaţa într-o 
cutie. 


-Sau într-un incubator de clone, spuse Robbins. 


— Sau într-un incubator de clone, fu de acord Winters. Cealaltă 
explicație posibilă ar fi că prietenul tău de-aici și-a amputat piciorul 
la un moment dat și a făcut să-i crească altul, dar i-am verificat 
dosarul; asta nu s-a întâmplat. Dar, numai ca să fiu sigur, am luat 
mostre de os de la coaste, pelvis, braţ și craniu — din porțiunea 
nevătămată, oricum. Toate aceste mostre au arătat o creștere osoasă 
nefiresc de constantă, de uniformă. Ai aici un corp clonat, Jim! 


- Atunci, Charles Boutin trăiește încă. 


- Asta nu știu, replică Winters. Dar ăsta nu-i el. Singura veste bună e 
faptul că, după toate indiciile fizice, clona asta a stat în cuvă chiar 
până înainte de a muri. Este extrem de puțin probabil că a fost 
vreodată trează sau, chiar dacă a fost, că era conștientă și lucidă. 
Închipuie-ţi că te trezești și descoperi că prima și ultima ta imagine a 
lumii e o ţeavă de pușcă. Asta ar fi o viață dată naibii. 


- Așa că, dacă Boutin încă trăiește, e și un asasin pe deasupra, zise 
Robbins. 


Winters ridică din umeri și lăsă piciorul jos. 


- Asta să-mi spui tu mie, Jim. Forțele Coloniale de Apărare fac 
corpuri tot timpul — creăm supertrupuri modificate pentru a le da 
noilor noștri recruți, apoi, când serviciul li se încheie, le dăm corpuri 
noi, normale, clonate din ADN-ul lor original. Au drepturi aceste 
trupuri, înainte de a transfera conștiința în ele? De fiecare dată când 
transferăm conștiința, lăsăm în urmă un corp — un corp care-a 
înglobat o minte. Au drepturi aceste corpuri? Dacă au, suntem cu 
toții în belea, pentru că scăpăm de ele al naibii de repede. Știi ce 
facem cu toate corpurile folosite, Jim? 


— Nu, recunoscu Robbins. 


- Le transformăm în îngrășământ. Sunt prea multe ca să le 


îngropăm. Așa că le măcinăm, sterilizăm ce rămâne și le 
transformăm în fertilizator pentru plante. După care trimitem 
îngrășământul în noile colonii. Ajută la adaptarea solului pentru 
culturile de plante umane. Ai putea spune că noile colonii trăiesc din 
trupurile celor morți. Numai că nu sunt cu adevărat trupurile celor 
morți. Sunt doar corpurile aruncate ale celor vii. Singura dată când 
îngropăm cu adevărat un corp este atunci când o minte moare în 
interiorul lui. 


— Gândește-te să-ți iei puțin timp liber, Ted, comentă Robbins. Slujba 
te face morbid... 


-Nu slujba mă face morbid, zise Winters, și arătă spre rămășițele lui 
non-Charles Boutin. Ce vrei să fac cu asta? 


— Vreau să le reînmormântezi, hotărî Robbins. 
— Dar nu e Charles Boutin. 


— Nu, nu e, fu de acord Robbins. Dar dacă Charles Boutin mai 
trăiește, nu vreau să știe că noi știm. 


Se uită din nou la corpul de pe masă. 


-Şi fie că acest corp știa ce se întâmplă cu el, fie că nu, merita mai 
mult decât a căpătat. O înmormântare este cel mai mic lucru pe care- 
] putem face. 


- Lua-l-ar naiba pe Charles Boutin, exclamă generalul Greg Mattson, 
și-și puse picioarele pe birou. 


Colonelul Robbins stătea la capătul celălalt al biroului și nu spuse 
nimic. Generalul Mattson îl descumpănea, ca întotdeauna. Mattson 
era șeful Departamentului de cercetare militară al Forțelor Coloniale 
de Apărare de aproape treizeci de ani, dar, la fel ca tot personalul 
FCA, avea un corp de producție militară, care rezista la îmbătrânire; 
nu arăta — ca tot personalul FCA — în vârstă de mai mult de douăzeci 
și cinci de ani. Colonelul Robbins era de părerea că, pe măsură ce 
oamenii avansau în grad în FCA, ar fi trebuit făcuți să pară că 
îmbătrânesc puțin; unui general care arăta de douăzeci și cinci de 


ani îi lipsea o oarecare solemnitate. 


Robbins și-l închipui pentru o clipă pe Mattson arătându-și 
adevărata vârstă, care trebuia să fie pe undeva în jur de o sută 
douăzeci și cinci de ani; cu ochii minții, văzu ceva asemănător unui 
scrot zbârcit, învelit într-o uniformă. Asta era amuzant pentru 
Robbins, în afară de faptul că la cei nouăzeci de ani pe care-i avea el 
n-ar fi arătat cu mult mai bine. 


Apoi mai era și problema celuilalt general din încăpere, care, dacă 
trupul i-ar fi dezvăluit adevărata vârstă, ar fi arătat aproape cu 
siguranță mai tânăr decât părea acum. Forțele Speciale îl 
descumpăneau pe Robbins chiar și mai mult decât membrii obișnuiți 
ai FCA. Era ceva nu tocmai în regulă cu oameni în vârstă de trei ani, 
complet maturi și absolut mortali. 


Nu că acest general ar fi avut trei ani. Era probabil adolescent. 


- Așadar, prietenul nostru rraey ne-a spus adevărul, vorbi generalul 
Szilard din scaunul lui din fața biroului. Fostul vostru șef de la 
cercetarea conștiinței e încă în viaţă. 


-Să-i zboare capul propriei sale clone, ei, asta-i o chestie drăguță, 
observă generalul Mattson, cu un iz de sarcasm în glas. Amărâții ăia 
au curățat creieri de pe aparatura de laborator o săptămână întreagă 
după aceea. 


Îi aruncă o privire lui Robbins. 


-Ştim cum a făcut asta? Cum a crescut o clonă? Asta-i ceva ce n-ar 
trebui să poți face fără să observe cineva. Nu putea să încropească 
pur și simplu una în dulap. 


-Din câte ne putem da seama, a introdus un cod în programele de 
monitorizare a cuvelor de clonare, răspunse Robbins. A făcut ca una 
dintre cuve să pară scoasă din funcțiune pentru monitoare. A fost 
luată să fie reparată; Boutin a scos-o din evidente și apoi a instalat-o 
în depozitul laboratorului său privat și a pus-o să funcționeze pe 
propriul lui server și pe propria lui alimentare de energie. Serverul 
nu era conectat la sistem, iar cuva era scoasă din evidență, și numai 
Boutin avea acces la depozit. 


- Așadar, a încropit una în dulap, bombăni Mattson. Căcăciosul! 


-Trebuie să fi avut acces la depozit după ce s-a presupus că a murit, 
remarcă Szilard. Vrei să spui că nimănui nu i s-a părut ciudat faptul 
că avea o cuvă de clonare în depozit? 


Robbins deschise gura, dar Mattson răspunse: 


- Dacă ar fi fost un bun șef de cercetări — și era —, ar fi avut o mulțime 
de echipament scos din funcțiune sau în plus, pentru a meșteri și a-l 
optimiza fără să se amestece cu echipamentul pe care-l folosim deja. 
Și aș presupune că atunci când am ajuns noi la cuvă, era deja golită, 

sterilizată și deconectată de la server și de la sursa de energie. 


- Exact, confirmă Robbins. Abia când am primit raportul vostru am 
pus lucrurile cap la cap, generale Szilard. 


-Mă bucur că informația a fost folositoare, spuse Szilard. Aș dori să 
fi pus lucrurile cap la cap mai devreme. Găsesc îngrozitoare ideea că 
cercetările militare aveau un trădător în rândurile lor — și mai ales că 
era șeful unei secțiuni extrem de sensibile. Ar fi trebuit să știți 
despre asta... 


Robbins nu comentă nimic la această remarcă; în măsura în care 
Forţele Speciale aveau vreun fel de reputaţie, în afara dibăciei 
militare, era aceea că membrilor lor le lipseau complet tactul și 
răbdarea. Faptul de a fi mașini de ucis în vârstă de trei ani nu le lăsa 
prea mult timp pentru politețuri. 


-Ce era de știut? replică Mattson. Boutin n-a dat niciodată vreun 
indiciu că devenea trădător. Într-o zi își face treaba, în ziua 
următoare îl găsim mort de propria lui mână în propriul lui 
laborator, sau așa am crezut. Nimic care să sugereze că avea altceva 
în minte în afară de muncă. 


-Mi-ai spus mai devreme că Boutin te ura, îi zise Szilard lui 
Mattson. 


- Boutin chiar m-a urât, și pentru motive serioase, răspunse Mattson. 
lar sentimentul era reciproc. Dar numai pentru că un om crede că 
ofițerul lui superior e un ticălos, nu înseamnă că devine un trădător 


al propriei specii. 
Mattson arătă spre Robbins. 


- Nici colonelul de-aici nu mă simpatizează în mod deosebit, și e 
adjutantul meu. Dar nu se duce în fugă la rraey sau la eneshani cu 
informaţii strict secrete. 


Szilard se uită la Robbins. 

-E adevărat? întrebă el. 

-Care parte, domnule? 

-Că nu-l simpatizezi pe generalul Mattson. 


-E nevoie de timp ca să te obișnuiești cu el, domnule, răspunse 
Robbins. 


-Prin asta vrea să spună că sunt un ticălos, spuse Mattson, cu un 
chicotit. Și e în regulă. Nu sunt aici ca să câștig concursuri de 
popularitate. Sunt aici să furnizez arme și tehnologii. Dar indiferent 
ce se petrecea în capul lui Boutin, nu cred că eu aveam prea mult de- 
a face cu asta. 


— Atunci ce era? întrebă Szilard. 


— Ar trebui să știi mai bine decât noi, Szi, zise Mattson. Tu ești cel 
care-l ai pe savantul rraey ca animal favorit, pe care l-ai învățat să 
chițăie. 


- Administratorul Cainen nu l-a întâlnit niciodată personal pe 
Boutin, sau măcar așa pretinde, replică Szilard. Nu știe nimic despre 
motivațiile lui, doar că Boutin le-a dat rraey-ilor informații despre 
cel mai recent hardware BrainPal. Asta face parte din cercetările la 
care lucra grupul administratorului Cainen — încercau să integreze 
tehnologia BrainPal în creierele rraey. 


-E tot ce ne mai trebuia, comentă Mattson. Rraey cu 
supercomputere în cap! 


-Nu pare să fi avut prea mult succes cu integrarea, zise Robbins, și 


se uită spre Szilard. Cel puţin nu potrivit datelor pe care oamenii 
voștri le-au recuperat din laborator. Structura creierului rraey este 
prea diferită. 


-Mici avantaje, spuse Mattson. Szi, trebuie să fi obținut și altceva de 
la tipul vostru. 


-În afară de munca și de situația lui specifică, administratorul 
Cainen n-a fost grozav de folositor, zise Szilard. lar cei câțiva 
eneshani pe care i-am capturat vii au rezistat la conversație, ca să 
folosim un eufemism. Știm că rraey-ii, eneshanii și obinii s-au aliat 
ca să ne atace. Dar nu știm de ce, cum sau când, sau ce aduce Boutin 
în ecuație. Avem nevoie de oamenii tăi ca să lămurească asta, 
Mattson. 


Mattson făcu semn din cap către Robbins. 
-În ce stadiu ne aflăm? întrebă. 


- Boutin era responsabil pentru o mulțime de informaţii sensibile, 
zise Robbins, îndreptându-și răspunsul către Szilard. Grupele lui se 
ocupau de transferul conștiinței, de dezvoltarea sistemului BrainPal 
și de tehnicile de generare a corpurilor. Toate astea ar putea fi 
folositoare pentru un inamic, fie pentru a-l ajuta să-și dezvolte 
propria tehnologie, fie să găsească slăbiciuni într-a noastră. Boutin 
însuși era probabil cel mai mare expert în mutarea minților dintr-un 
corp în altul. Dar există o limită privind cât de mult putea purta din 
aceste informații. Boutin era un om de știință civil. Nu avea un 
BrainPal. Clona lui avea toate protezele lui cerebrale înregistrate, și 
nu e prea probabil să fi avut o rezervă. Protezele sunt strict 
monitorizate și ar fi trebuit să petreacă vreo câteva săptămâni 
instruindu-le. Nu avem nicio înregistrare din rețea referitoare la 
Boutin folosind altceva decât propriile lui proteze înregistrate. 


- Vorbim despre un om care a făcut rost de o cuvă de clonare pe la 
spatele vostru, mormăi Szilard. 


-Nu este imposibil să fi plecat din laborator cu o mulțime de 
informaţii, spuse Robbins. Dar e foarte puțin probabil. E mai 
probabil că a luat cu el numai cunoștințele din capul lui. 


-Şi motivațiile, preciză Szilard. Faptul că nu le știm pe acestea e 
lucrul cel mai periculos pentru noi. 


-Sunt mai îngrijorat în legătură cu ceea ce știe, zise Mattson. Chiar 
și cu ceea ce are în cap în mod natural, tot e prea mult. Am pus 
echipele să-și amâne propriile proiecte ca să lucreze la actualizarea 
securității pentru BrainPal. Orice-ar ști Boutin, o să avem grijă să fie 
învechit. lar Robbins are sarcina să cotrobăie prin datele pe care le-a 
lăsat în urmă Boutin. Dacă e ceva acolo, vom afla. 


-O să mă întâlnesc cu fostul tehnician al lui Boutin după ce 
terminăm aici, spuse Robbins. Locotenentul Harry Wilson. Zice că 
are ceva ce s-ar putea dovedi interesant pentru mine. 


-Nu ne lăsa să te reținem, zise Mattson. Eşti liber. 


- Mulţumesc, domnule. Înainte să plec, aș dori să știu sub ce 
restricții de timp lucrăm aici. Am aflat despre Boutin doar atacând 
baza aceea. Fără îndoială, eneshanii știu că noi știm despre planurile 
lor. Mi-ar plăcea să aflu cât timp credem că avem înainte de 
represalii. 


— Ai ceva timp, colonele, îi spuse Szilard. Nimeni nu știe că am atacat 
baza aceea. 


-Cum să nu știe? întrebă Robbins. Cu tot respectul cuvenit Forţelor 
Speciale, domnule general, e greu să ascunzi un asemenea atac. 


- Eneshanii știu că au pierdut contactul cu baza, explică Szilard. 
Când vor investiga, ceea ce vor afla este că o bucată stâncoasă de 
cometă de mărimea unui teren de fotbal a izbit planeta cam la zece 
kilometri de bază, distrugând-o, împreună cu orice altceva din zona 
înconjurătoare. Pot face toate testele pe care vor să le facă; nimic nu 
va arăta altceva decât dovada unei catastrofe naturale. Pentru că asta 
a fost. A avut nevoie doar de putin ajutor. 


-E foarte drăguţ, zise colonelul Robbins, arătând spre ceea ce părea 
un spectacol de lumini în miniatură pe ecranul holografic al 
locotenentului Harry Wilson. Dar nu știu ce-mi arăţi tu aici. 


-E sufletul lui Charlie Boutin, răspunse Wilson. 

Robbins se trase de lângă ecran și ridică ochii spre Wilson. 
- Poftim? 

Wilson făcu semn din cap către ecran. 


-E sufletul lui Charlie, repetă el. Mai precis, o reprezentare 
holografică a sistemului electrodinamic care alcătuiește conștiința lui 
Charles Boutin. Sau o copie a lui, oricum. Presupun că dacă vrei să 
faci filozofie în legătură cu asta, poți discuta dacă aceasta este mintea 
sau sufletul lui. Dar dacă ceea ce spui despre Charlie e adevărat, 
probabil că are încă inteligenţa cu el, deși aș zice că și-a pierdut 
sufletul. Și iată-l aici. 


-Mi s-a spus că soiul ăsta de lucru e imposibil, se miră Robbins. Fără 
creier, tiparul se prăbușește. De aceea transferăm conștiința așa cum 
o facem, de la un corp viu la alt corp viu. 


- Păi, nu știu dacă de aceea transferăm conștiința așa cum o facem, 
din moment ce cred că oamenii ar fi mult mai reticenti să lase un 
tehnician FCA să le scoată mintea din căpățână, dacă ar ști că n-o să 
facă altceva decât să le-o depoziteze într-un computer. Tu ai face-o? 


- Dumnezeule, nu! exclamă Robbins. Aproape că am făcut pe mine 
chiar și așa, când m-au transferat în noul corp. 


- Exact ce voiam și eu să spun. Cu toate acestea, ai dreptate. Până la 
asta — făcu semn către hologramă — n-am fi putut să o facem chiar 
dacă am fi vrut. 


— Atunci cum a făcut-o Boutin? întrebă Robbins. 


-A trișat, desigur. Până acum un an și jumătate, Charlie și toți 
ceilalți trebuiau să lucreze cu tehnologie de origine umană sau cu 
orice altă tehnologie puteam împrumuta sau fura de la alte rase. Și 
cele mai multe alte rase din partea noastră de spațiu aveau mai mult 
sau mai puţin același nivel de tehnologie ca și noi, pentru că rasele 
mai slabe erau alungate de pe teritoriul lor și mureau sau erau ucise. 
Dar există o specie care e la ani-lumină înaintea oricui altcuiva din 
împrejurimi... 


- Consu, rosti Robbins, și-și reprezentă unul în minte: mare, 
asemănător unui crab și aproape inimaginabil de avansat. 


- Exact. Consu le-au dat rraey-ilor unele dintre tehnologiile lor, când 
rraey-ii au atacat colonia noastră de pe Coral cu câțiva ani în urmă, 
iar noi le-am furat-o când am contraatacat. Am făcut parte din 
echipa însărcinată să extragă principiile din tehnologia Consu și te 
pot asigura că tot nu înțelegem cea mai mare parte din ea. Dar unul 
dintre fragmentele pe care le-am putut pricepe i le-am dat lui 
Charlie, să lucreze cu el, să îmbunătățească procesul de transfer al 
conștiinței. Așa am ajuns să lucrez cu el; l-am învățat să folosească 
chestiile astea. Și, așa cum vezi, învață repede. Desigur, e ușor să 
duci lucrurile la capăt când ţi se îmbunătățesc uneltele. Cu asta am 
trecut de la ciocnirea a două pietre la lampa de sudură. 


-Nu știai nimic despre asta, zise Robbins. 


- Nu, răspunse Wilson. Am văzut ceva asemănător — Charlie folosea 
tehnologia Consu ca să rafineze procesul de transfer al conștiinței pe 
care îl avem. Putem acum crea un tampon pe care nu-l puteam 
obține înainte și care face transferul mult mai puțin susceptibil de 
eșec la fiecare fază a transferului. Dar a păstrat acest truc pentru el. 
Am aflat abia după ce mi-ai spus să caut prin lucrările lui personale. 
Ceea ce a fost un noroc, din moment ce mașina pe care am găsit asta 
era programată să fie ștearsă și trimisă la observatorul FCA. Voiau să 
vadă cât de bine modelează tehnologia Consu interiorul unei stele... 


Robbins făcu semn către hologramă. 
-Cred că asta e puțin mai important. 
Wilson ridică din umeri. 

- De fapt, nu e foarte util în sens general. 
- Glumești! Putem păstra conștiința! 


- Sigur, și poate că asta este util. Dar nu poți face prea multe. Cât de 
mult știi despre detaliile transferului conștiinței? 


-Câte ceva, răspunse Robbins. Nu sunt expert. Am fost făcut 
adjutantul generalului pentru talentul de organizator, nu pentru 


formaţia științifică. 


-În regulă, uite... Ai observat și tu — fără creier, tiparul conștiinței de 
obicei se prăbușește. Asta deoarece conștiința e complet dependentă 
de structura fizică a creierului. Și nu doar a oricărui creier; depinde 
de creierul în care a apărut. Fiecare tipar al unei conștiințe este ca o 
amprentă digitală. Este specifică acelei persoane, și este specifică 
până la nivelul genelor. 


Wilson arătă spre Robbins. 


- Uită-te la corpul tău, colonele. A fost profund modificat la nivel 
genetic — ai căpătat piele verde, musculatură îmbunătăţită și sânge 
artificial care are capacitatea de a transporta oxigen de câteva ori mai 
mare decât sângele adevărat. Ești un hibrid format din genele tale 
personale și gene manipulate pentru a-ți extinde capacităţile. 
Așadar, la nivel genetic, nu mai ești cu adevărat tu — în afară de creier. 
Creierul tău este în întregime uman și bazat în întregime pe genele 
tale. Pentru că dacă n-ar fi fost, conștiința ta nu s-ar fi putut 
transfera. 


— De ce? 
Wilson rânji. 


-Aş fi vrut să-ți pot răspunde. Zic și eu mai departe ce mi-au spus 
mie Charlie și echipa lui din laborator. Eu sunt aici doar mesagerul. 
Dar știu că înseamnă un lucru: asta — Wilson arătă holograma — nu-ți 
folosește la nimic așa cum este, pentru că are nevoie de un creier, și 
are nevoie de creierul lui Charlie, care să-ţi spună ce știe. lar creierul 
lui Charlie a dispărut odată cu restul persoanei lui. 


-Dacă nu ne folosește naibii la nimic, atunci aș vrea să știu de ce m- 
ai pus să vin până aici. 


- Am spus că nu e foarte util în sens general. Dar într-un sens foarte 
specific, ar putea fi ultrafolositor. 


- Locotenent Wilson, zise Robbins. Te rog, treci la subiect. 


- Conștiinţa nu este doar un simţ al identităţii. Înseamnă de 
asemenea cunoaștere, emoție și stare mintală, explică Wilson, și 


arătă din nou spre hologramă. Chestia asta are capacitatea de a ști și 
de a simți tot ceea ce știa și simțea Charlie, până în momentul în care 
a făcut această copie. Îmi închipui că dacă vrei să știi ce pune la cale 
Charlie și de ce, de aici ai vrea să pornești. 


- Tocmai spuneai că avem nevoie de creierul lui Boutin ca să avem 
acces la conștiință. Nu avem acces la ea. 


-Dar genele lui au. Charlie a creat o clonă pentru a servi scopurilor 
lui, colonele. Vă sugerez să creați una care să servească scopurilor 
voastre. 


— Să-l clonăm pe Charles Boutin, pufni generalul Mattson. Ca și cum 
unul singur n-ar fi fost destul de rău... 


Mattson, Robbins și Szilard stăteau la popota generalului din stația 
Phoenix. Mattson și Szilard mâncau ceva; Robbins, nu. Tehnic 
vorbind, popota generalului era deschisă tuturor ofițerilor; practic, 
nimeni sub gradul de general nu mânca vreodată aici, iar ofițerii 
inferiori intrau la popotă numai la invitația unui general și rareori 
luau mai mult decât un pahar cu apă. Robbins se întrebă cum 
începuse acest protocol ridicol. Îi era foame. 


Popota generalului se afla la capătul axei de rotație a stației Phoenix 
și era înconjurată de un cristal transparent, alcătuit dintr-o singură 
bucată, ce-i cuprindea pereţii și tavanul. Oferea o priveliște uluitoare 
a planetei Phoenix, care se rotea încet pe deasupra, ocupând 
aproape întregul cer, o nestemată perfectă alb-albastră a cărei 
asemănare cu Pământul nu înceta niciodată să-i provoace lui 
Robbins un junghi ascuţit în centrii din creier ai dorului de casă. Era 
ușor să părăsești Pământul, atunci când aveai șaptezeci și cinci de 
ani și perspectiva de a muri de bătrânețe peste câțiva ani din ce în ce 
mai scurți. Dar, odată plecat, nu te mai puteai întoarce sub nicio 
formă; cu cât trăia Robbins mai mult în universul ostil în care se 
găseau coloniile umane, cu atât mai afectuos își aducea aminte de 
zilele domoale și relativ lipsite de griji de când avea cincizeci, 
șaizeci, sau abia trecuse de șaptezeci de ani. Ignoranţa însemna 
extaz, sau cel puțin era mai liniștitoare. 


Prea târziu acum, se gândi Robbins, și-și îndreptă din nou atenţia 
către Mattson și Szilard. 


- Locotenentul Wilson pare să creadă că este cea mai bună șansă pe 
care o avem de a înțelege ce se petrecea în capul lui Boutin. In orice 
caz, e mai mult decât avem acum, adică nimic. 


- De unde știe locotenentul Wilson că ceea ce are în mașina lui sunt 
undele cerebrale ale lui Boutin? Asta aș vrea să știu, spuse Mattson. 
Boutin ar fi putut lua ca mostră conștiința altcuiva. Rahat, ar putea fi 
pisica lui, din câte știm... 


- Tiparul corespunde conștiinței umane, preciză Robbins. Ne putem 
da seama de atâta lucru, pentru că transferăm sute de conștiințe în 
fiecare zi. Nu-i o pisică. 


-A fost o glumă, Robbins. Dar tot ar putea să nu fie Boutin. 


-E posibil să fie altcineva, dar nu pare probabil. Nimeni din 
laboratorul lui Boutin nu știa că lucra la asta. Și n-a existat nicio 
ocazie să copieze conștiința altcuiva. Nu-i un lucru să-l poți lua de la 
un ins, fără ca respectivul să observe. 


-Măcar știm cum s-o transferăm? întrebă generalul Szilard. 
Locotenentul Wilson ăla, al vostru, a zis că era pe-o mașină adaptată 
pentru tehnologia Consu. Chiar dacă vrem s-o folosim, știm cum s-o 
facem? 


- Nu, răspunse Robbins. Nu încă. Wilson pare încrezător că se poate 
lămuri, dar nu e expert în transferul de conștiințe. 


-Eu sunt, zise Mattson. Sau cel puțin am fost responsabil destul de 
multă vreme cu oameni care sunt ca să știu ceva despre asta. 
Procesul presupune creiere fizice, ca și conștiința care este mutată. 
Pentru asta ne lipsește un creier. Ca să nu mai pomenim că există 
probleme etice. 


- Probleme etice? exclamă Robbins. 
Nu reuși să-și ascundă surpriza din voce. 


- Da, colonele, probleme etice, replică Mattson, iritat. Crezi ce vrei. 


-Nu voiam să vă pun la îndoială etica, domnule general. 
Mattson îi făcu semn să plece. 


- Las-o baltă. Problema rămâne. Uniunea Colonială are o lege foarte 
veche împotriva clonării personalului care nu aparține FCA, vii sau 
morți, dar în special vii. Singura dată când clonăm ființe umane este 
ca să punem oamenii înapoi în corpuri nemodificate după ce-și 
încheie termenul de serviciu. Boutin e civil și colonist. Chiar dacă 
am vrea, nu-l putem clona legal. 


— Boutin a făcut o clonă, observă Robbins. 


- Dacă ne e perfect egal, nu vom lăsa morala unui trădător să ne 
îndrume în privinţa asta, colonele, zise Mattson, din nou iritat. 


— Aţi putea obține o dispensă pentru cercetare de la legea colonială, 
sugeră Robbins. S-a mai făcut și înainte. Dumneavoastră ați făcut-o și 
înainte. 


-Nu pentru așa ceva, răspunse Mattson. Obţinem dispense când 
testăm sisteme de armament pe planete nelocuite. Apucă-te să te 
încurci cu clonele, și unii dintre tipii cei mai reacționari o să simtă 
un declic în căpățână. Așa ceva nici măcar nu ar trece de comitet. 


- Boutin e cheia pentru indiferent ce au plănuit rraey-ii și aliații lor, 
insistă Robbins. Acesta ar putea fi momentul să luăm exemplu de la 
infanteria marină a SUA și să cerem iertare, mai curând decât să 
cerem permisiunea. 


-Îți admir dorinţa de a înălța steagul piraților, colonele, spuse 
Mattson. Dar nu tu ești cel pe care-l vor împușca. Sau nu singurul. 


Szilard, care mestecase în liniște o friptură, înghiți și-și lăsă jos 
tacâmurile. 


— O s-o facem noi, vorbi el. 
— Pardon? exclamă Mattson. 


- Daţi tiparul conștiinței Fortelor Speciale, generale, continuă 
Szilard. Şi genele lui Boutin. O să le folosim ca să construim un 


soldat al forțelor speciale. Noi folosim mai mult de un singur set de 
gene ca să facem fiecare soldat; din punct de vedere tehnic, nu va fi o 
clonă. lar dacă tiparul conștiinței nu se imprimă, n-are nicio 
importanţă. N-o să fie decât un soldat din Forțele Speciale în plus. 
N-avem nimic de pierdut. 


- Numai că, dacă tiparul conștiinței se imprimă, vom avea un soldat 
din forțele speciale cu trădarea în minte, îl avertiză Mattson. Asta nu 
sună prea ispititor. 


-Ne putem pregăti pentru asta, replică Szilard, și-și luă din nou 
tacâmurile. 


-O să foloseşti gene de la o persoană în viață, și colonist, interveni 
Robbins. Eu înțelesesem că Forțele Speciale iau genele numai de la 
voluntarii FCA care mor înainte de a apuca să-și îndeplinească 
serviciul. De aceea poartă numele de „Brigăzile Fantomă“ 


Szilard îl privi tăios pe Robbins. 


- Nu-mi place prea mult acest nume. Genele voluntarilor FCA nu 
sunt decât o componentă. Și, în mod obișnuit, folosim genele 
voluntarilor ca model. Dar Forţele Speciale au o libertate mai largă 
în ceea ce privește materialul genetic pe care-l putem folosi ca să ne 
construim soldaţii. Având în vedere misiunea noastră pentru FCA, 
este aproape obligatoriu. Oricum, Boutin este mort din punct de 
vedere legal- avem un trup mort cu genele lui în el. Și nu știm că e 
în viață. Are moștenitori? 


- Nu, răspunse Mattson. A avut o soție și un copil, dar au murit 
înaintea lui. Niciun alt membru al familiei. 


- Atunci nu-i nicio problemă, spuse Szilard. După ce mori, genele 
nu-ți mai aparțin. Am mai folosit gene de coloniști decedați până 
acum. Nu văd de ce n-am putea s-o facem din nou. 


- Nu-mi aduc aminte să fi auzit așa ceva despre felul în care îţi 
construiești oamenii, Szi, comentă Mattson. 


-Suntem discreţi în legătură cu ceea ce facem, generale, zise Szilard. 
Știi asta. 


Tăie o bucată de friptură și o băgă în gură. Stomacul lui Robbins 
ghiorăi. Mattson se încruntă, se rezemă de spătarul scaunului și 
ridică ochii spre Phoenix, care se rotea imperceptibil pe cer. Robbins 
îi urmări privirea și simţi încă un ghimpe de dor de casă. 


Dintr-odată, Mattson își îndreptă atenția spre Szilard. 


- Boutin e unul dintre oamenii mei. La bine și la rău, nu pot lăsa 
responsabilitatea pentru asta numai pe umerii tăi, Szi... 


- Bine, răspunse Szilard, și dădu din cap spre Robbins. Atunci, dă- 
mi voie să-l împrumut pe Robbins. Poate fi omul tău de legătură, așa 
că Cercetările Militare vor fi și ele amestecate în asta. Vom face 
schimb de informaţii. ÎI vom împrumuta și pe tehnician. Pe Wilson. 
Poate lucra cu tehnicienii noștri, la integrarea tehnologiei consu. 
Dacă merge, avem amintirile și motivațiile lui Charles Boutin, și o 
cale de a ne pregăti pentru acest război. Dacă nu merge, avem încă 
un soldat al Forţelor Speciale. Nu irosim nimic. Nu ne lipsește nimic. 


Mattson se uită spre Szilard, cugetând. 
— Pari dornic să faci asta, Szi... 


- Fiinţele umane se îndreaptă spre un război cu trei specii care s-au 
aliat între ele. Asta nu s-a mai întâmplat până acum. Ne-am putea 
descurca cu fiecare dintre ele, dar nu cu toate trei deodată. Forţelor 
Speciale li s-a cerut să oprească acest război înainte de a începe. 
Dacă asta ne ajută, ar trebui s-o facem. Încearcă, cel puţin. 


— Robbins, vorbi Mattson. Tu ce crezi? 


- Dacă generalul Szilard are dreptate, atunci asta ar ocoli problemele 
legale și morale, răspunse Robbins. Ceea ce merită o încercare... 


Robbins păstra propriile lui îngrijorări în legătură cu lucrul alături 
de tehnicienii și soldații din Forțele Speciale, dar nu părea 
momentul potrivit să le exprime. 


Mattson nu avea totuși nevoie să fie atât de circumspect. 


- Băieţii și fetele tale nu se împacă prea bine cu tipii normali, 
generale. Este motivul pentru care Cercetările Militare și Forțele 


Speciale nu lucrează prea mult împreună. 


- Forţele Speciale sunt soldati, în primul și-n ultimul rând. Urmează 
ordine. O să facem lucrurile să meargă. Am mai făcut-o. Am avut un 
soldat obișnuit al FCA, care-a luat parte la misiunile Forțelor 
Speciale în Bătălia de pe Coral. Dacă putem face asta să meargă, 
atunci o să reușim să punem tehnicienii să lucreze împreună fără 
vărsare de sânge necuvenită. 


Mattson ciocăni masa cu degetele în faţa lui, gânditor. 
-Cât timp o să ne ia? întrebă el. 


— Va trebui să construim un nou model pentru acest corp, nu doar să 
adaptăm metodele genetice mai vechi, răspunse Szilard. Am nevoie 
să verific de două ori cu tehnicienii mei, dar de obicei le trebuie o 
lună ca să construiască totul de la zero. După aceea, e nevoie de cel 
puțin șaisprezece săptămâni ca să crească un corp. lar după aceea, 
timpul necesar, atât cât o să fie, ca să dezvoltăm procesul de transfer 
al conștiinței. Putem încerca asta în același timp cu creșterea 
corpului. 


-Nu puteți face să meargă totul mai repede? întrebă Mattson. 


-Ba putem face să meargă totul mai repede... Însă veți avea un corp 
mort. Sau mai rău. Știi că nu se poate grăbi fabricarea corpurilor. 
Corpurile propriilor voștri soldați sunt construite după același 
program, și cred că-i aduci aminte ce se întâmplă când grăbești 
procesul... 


Mattson se strâmbă; Robbins, care era omul de legătură al lui 
Mattson de numai optsprezece luni, își aminti că Mattson avusese 
slujba asta de foarte multă vreme. Indiferent de relaţia lor de 
serviciu, existau încă lipsuri în cunoștințele lui Robbins despre șeful 
lui. 


- Bine, încuviință Mattson. la-l. Vezi dacă poți scoate ceva. Dar stai 
cu ochii pe el. Am avut problemele mele cu Boutin, însă nu l-am 
văzut niciodată ca pe un trădător. M-a dus de nas. A dus de nas pe 
toată lumea. Vei avea mintea lui Charles Boutin într-unul dintre 
corpurile voastre din Forțele Speciale. Numai Dumnezeu știe ce-ar 


putea face cu unul dintr-astea! 


- De acord, răspunse Szilard. Dacă transferul este un succes, o să 
știm destul de curând. Dacă nu, știu unde-l pot pune. Doar ca să fiu 
sigur. 


- Bine, spuse Mattson, și se uită din nou în sus, către Phoenix, care 
se rotea încet pe cer. Phoenix, zise el, urmărind lumea învârtindu-se 
deasupra lui. O creatură renăscută. Ei, asta se potrivește. Un phoenix 
ar trebui să se înalțe din flăcări, știi. Să sperăm doar că această 
creatură renăscută nu va trage totul după ea în aceste flăcări... 


Priviră cu toţii, îndelung, planeta de deasupra lor. 


Trei 


- Asta e, îi zise colonelul Robbins locotenentului Wilson, în timp ce 
trupul, închis în incubatorul lui, era împins pe roți în laboratorul de 
decantare. 


- Asta e, fu de acord Wilson, apropiindu-se de un monitor care afișa 
pe moment semnele vitale ale corpului. Ai fost vreodată tată, 
colonele? 


- Nu, răspunse Robbins. Inclinaţiile mele personale nu m-au dus 
până într-acolo... 


-Fi bine, zise Wilson, atunci probabil că n-o să fii niciodată mai 
aproape de-atât. 


În mod normal, laboratorul de nașteri ar fi fost plin cu până la 
șaisprezece soldați din Forțele Speciale decantați toți deodată — 
soldați care-ar fi fost activați și antrenați împreună, pentru a construi 
coeziunea unităţii în timpul instruirii, dar și pentru a ușura 
dezorientarea soldaților activați complet conștienți, însă fără nicio 
amintire de care să vorbească. De data asta, era un singur soldat: cel 
care urma să servească drept adăpost conștiinței lui Charles Boutin. 


Trecuseră mai mult de două secole de când abia născuta Uniune 
Colonială, pusă în fața eșecului spectaculos de a apăra coloniile sale 
cele mai timpurii (planeta Phoenix avea un motiv să se numească 
astfel), își dăduse seama că soldații umani nemodificaţi nu erau 


capabili să îndeplinească sarcina. Spiritul era dornic — istoria umană 
consemnă în acești ani unele dintre cele mai mari bătălii sortite 
eșecului, cu bătălia pentru Armstrong studiată în mod special ca un 
exemplu desăvârșit pentru felul în care se poate transforma o 
debandadă iminentă provocată de forțele extraterestre într-o șocantă 
și dureroasă victorie à la Pyrrhus pentru un dușman —, dar carnea 
era slabă. Dușmanul, toți dușmanii, erau prea rapizi, prea sângeroși, 
prea nemiloși și prea mulți. Tehnologia umană era bună și, armă 
contra armă, oamenii erau la fel de bine echipați ca majoritatea 
adversarilor lor. Dar arma care conta în ultimă instanţă era aceea din 
spatele trăgaciului. 


Primele modificări fură relativ simple: viteză sporită, masă 
musculară și forță mai mare, rezistență. Primii ingineri genetici erau 
limitați totuși de problemele practice și etice ale modificării ființelor 
umane in vitro, apoi de necesitatea de a-i aștepta să crească suficient 
de mari și de inteligenți ca să lupte, un proces care dura în jur de 
treizeci de ani. Forțele Coloniale de apărare descoperiră, spre marea 
lor amărăciune, că mulți dintre oamenii (relativ) ușor modificaţi 
genetic nu erau deosebit de mulțumiți să descopere că erau crescuți 
ca recoltă de carne de tun și refuzau să lupte, în ciuda îndoctrinării 
insistente și a eforturilor propagandei de a-i convinge de contrariu. 
Oamenii nemodificați erau la fel de scandalizaţi, câtă vreme efortul 
mirosea prea mult a încă o încercare de eugenie din partea 
guvernului, iar în experiența umană, palmaresul guvernelor 
iubitoare de eugenie nu era tocmai extraordinar. 


Uniunea Colonială supraviețui valurilor distrugătoare de crize 
politice care urmară drept rezultat al încercărilor mai vechi de a-și 
modifica genetic soldații, dar o făcu cu greu. Dacă bătălia pentru 
Armstrong n-ar fi arătat în mod categoric coloniilor cu ce soi de 
univers se confruntau, Uniunea s-ar fi prăbușit probabil, iar coloniile 
umane ar fi fost lăsate în situaţia de a concura unele cu altele, ca și 
împotriva tuturor celorlalte specii pe care le întâlniseră până în acel 
moment. 


Uniunea fu salvată, de asemenea, de sosirea aproape simultană a 
două tehnologii critice: posibilitatea de a crește forțat un corp uman, 
până la mărimea adultă, în câteva luni, și apariția protocolului de 
transfer al conștiinței, care permitea personalității și amintirilor unui 


individ să fie transportate în alt creier, cu condiţia ca acel creier să 
aibă aceeași structură genetică și să fi fost pregătit corespunzător 
printr-o serie de proceduri premergătoare transferului, care creau 
unele dintre căile bioelectrice necesare în creier. Aceste noi 
tehnologii permiseră Uniunii Coloniale să dezvolte o sursă largă, 
alternativă, de recruți potenţiali: bătrânii, dintre care mulți ar fi 
acceptat cu bucurie o viaţă în armată în loc să moară de bătrânețe, și 
a căror moarte, în orice caz, n-ar fi creat pierderile demografice 
întinse pe mai multe generații, ce-ar fi rezultat dacă un număr mare 
de tineri adulți sănătoși ar fi fost spulberați din rezervorul de gene la 
capătul unei arme extraterestre. 


Primind cadou acest nou rezervor îmbelșugat de recruți potențiali, 
Forțele Coloniale de Apărare descoperiră că aveau luxul de a face 
unele alegeri în materie de personal. FCA nu mai cereau coloniștilor 
să servească; acest lucru a avut efectul salutar de a îngădui 
coloniștilor să se concentreze asupra dezvoltării noilor lumi și să 
producă atâţia coloniști de a doua generație câți puteau susține 
planetele lor. Elimină de asemenea o sursă cheie de tensiune politică 
dintre coloniști și guvern. Acum, că tinerii adulți nu mai erau extrași 
de la casele și din familiile lor și trimiși să moară pe câmpuri de 
bătălie la trilioane de mile depărtare, coloniștii deveniseră prea 
puțin preocupați, în cea mai mare parte, de problemele etice din 
jurul soldaţilor modificaţi genetic, în special al unora care se 
oferiseră, la urma urmei, voluntari ca să lupte. 


În loc de coloniști, FCA preferau să-și selecteze recruții dintre 
locuitorii căminului ancestral al omenirii, Pământul. Terra adăpostea 
miliarde de oameni; erau mai mulți pe acel singur glob, de fapt, 
decât existau în toate coloniile umane la un loc. Rezervorul de 
recruți potenţiali era enorm — atât de mare, încât FCA își limitară și 
mai mult rezervorul, alegând să-și ia recruțţii din națiuni tihnite și 
industrializate, ale căror circumstanţe economice îngăduiau 
cetățenilor să supraviețuiască până la o vârstă foarte înaintată și ale 
căror modele sociale creau atât o supralicitare a dezirabilității 
tinereţii, cât și un disconfort psihic național paralel și profund legat 
de îmbătrânire și de moarte. Acești cetățeni vârstnici erau modelați 
de societăţile lor să fie recruți excelenți și dornici pentru FCA; FCA 
descoperiră repede că acești cetățeni în vârstă s-ar fi înrolat pentru 
un stagiu militar chiar și în absenţa informațiilor amănunțite în 


legătură cu ceea ce atrăgea după sine un asemenea stagiu — și, într- 
adevăr, rezultatele recrutărilor erau cu atât mai mari, cu cât recruții 
știau mai puţin. Aceștia presupuneau că serviciul militar în FCA 
semăna cu serviciul militar pe Pământ. FCA se mulțumeau să lase 
presupunerea să persiste. 


Recruţii vârstnici din națiunile industrializate se dovediră atât de 
plini de succes, încât Uniunea Colonială își protejă rezervorul de 
recrutare, interzicând plecarea spre colonii din aceste națiuni, 
alegându-și în schimb rezerva de coloniști din sânul națiunilor ale 
căror probleme economice și sociale îi încurajau pe cei mai ambițioși 
dintre tinerii lor să plece naibii cât mai curând era omenește posibil. 
Această diviziune dintre recrutarea militară și cea a coloniștilor 
aducea dividende consistente Uniunii Coloniale în ambele domenii. 


Recrutarea militară a cetățenilor vârstnici creă însă FCA o problemă 
neașteptată. Un număr destul de mare dintre recruți mureau înainte 
de a apuca să intre în serviciu, victime ale atacurilor de inimă, 
comoțiilor și ale prea multor cheeseburgeri, plăcinte și budinci cu 
brânză. FCA, care luau mostre genetice de la recruți, se treziră 
încărcați cu o enormă bibliotecă de genomuri umane cu care nu 
putea face nimic. FCA se mai treziră, de asemenea, și cu dorința, dar 
și cu nevoia de a experimenta în continuare cu modelele de corpuri 
pentru Forţele Coloniale de Apărare, pentru a le îmbunătăți 
proiectul, fără să se amestece în vreun fel în eficiența forței 
combatante pe care-o avea deja. 


Apoi se produse o breșă tehnologică: un computer extrem de 
puternic, compact, semiorganic, complet integrat cu creierul uman, 
care — într-un moment de profund nepotrivită alegere a unei mărci — 
fu botezat cu ușurință BrainPal. Pentru un creier deja plin de 
cunoștințe și experienţe adunate într-o viață, BrainPal oferea un 
sprijin critic privind abilitatea mintală, stocarea memoriei și 
comunicarea. 


Dar pentru un creier care era literalmente tabula rasa, BrainPal oferea 
chiar mai mult... 


Robbins se uită îndelung în incubator, unde era întins corpul, ținut 


pe loc de un câmp de suspensie. 

- Nu seamănă prea mult cu Charles Boutin, îi zise el lui Wilson. 
Wilson, care făcea reglări de ultim moment la hardware-ul 
conținând conștiința înregistrată a lui Boutin, nu ridică ochii de la 


ceea ce-l ținea ocupat. 


- Boutin era un om nemodificat, spuse el. Era trecut de vârsta 
mijlocie când l-am cunoscut. Probabil că arăta puțin cam ca tipul 
ăsta pe când avea douăzeci de ani. Mai puţin pielea verde, ochii de 
pisică și alte modificări. Și probabil că nici nu era într-o formă atât 
de bună ca acest corp. Știu sigur că eu, de pildă, nu eram în formă 
atât de bună la douăzeci de ani, cum sunt acum. Și nici măcar nu 
trebuie să mă antrenez... 


— Ai un corp proiectat să aibă grijă de el însuși, îi aminti Robbins lui 
Wilson. 


- Slavă Domnului pentru asta! Sunt un mare iubitor de gogoși. 


-Tot ce ai de făcut ca să-l capeti este să servești drept ţintă tuturor 
celorlalte specii din univers. 


- Asta-i șpilul, comentă Wilson. 
Robbins se întoarse către corpul din incubator. 
- Toate schimbările astea n-or să încurce transferul de conștiință? 


-N-ar trebui. Genele legate de dezvoltarea creierului sunt nealterate 
în noul genom al tipului. E creierul lui Boutin acolo. Din punct de 
vedere genetic, cel puţin. 


-Şi cum arată creierul lui? întrebă Robbins. 


- Arată bine, răspunse Wilson, ciocănind cu degetul monitorul 
panoului de control al incubatorului. Sănătos. Pregătit. 


-Crezi că o să meargă? întrebă iar Robbins. 


-Nu știu ce să spun. 


-Imi pare bine că dăm pe-afară de atâta încredere... 


Wilson deschise gura ca să răspundă, dar fu întrerupt în clipa când 
ușa se dădu de perete și intrară generalii Mattson și Szilard, însoțiți 
de trei tehnicieni de la decantare, din rândul Forțelor Speciale. 
Tehnicienii se duseră de-a dreptul la incubator; Mattson se apropie 
de Robbins, care salută, odată cu Wilson. 


-Spune-mi că o să meargă, vorbi Mattson, răspunzând la salut. 


- Locotenentul Wilson și cu mine tocmai vorbeam despre asta, zise 
Robbins, după o pauză aproape imperceptibilă. 


Mattson se întoarse spre Wilson. 
- Și, locotenente? 


Wilson arătă spre corpul din incubator, în jurul căruia se învârteau 
tehnicienii, cu o grijă exagerată. 


-Corpul e sănătos, la fel și creierul. BrainPal funcționează perfect, 
ceea ce nu e nicio surpriză. Am reușit să integrăm tiparul conștiinței 
lui Boutin în mașina de transfer cu surprinzător de puţine probleme, 
iar testele pe care le-am făcut sugerează că nu vom avea probleme cu 
transmisia. În teorie, ar trebui să reușim să transferăm conștiința la 
fel cum facem cu oricare alta. 


-Cuvintele tale sună pline de încredere, locotenente, dar tonul vocii 
nu, remarcă Mattson. 


- Există o mulțime de incertitudini, generale, explică Wilson. De 
obicei, subiectul este conștient când se transferă. Asta ajută în 
proces. Nu este cazul aici. N-o să știm dacă transferul a avut succes 
decât atunci când trezim trupul. E prima oară când încercăm un 
transfer fără să fie implicate două creiere. Dacă aici nu este de fapt 
conștiința lui Boutin, tiparul nu se va copia. Chiar dacă este 
conștiința lui Boutin, nu există nicio garanţie că se va imprima. Am 
făcut tot ce ne-a stat în putință ca să asigurăm un transfer liniștit. Aţi 
citit rapoartele. Dar sunt încă atât de multe lucruri despre care nu 
știm nimic... Cunoaștem toate posibilitățile de a merge bine, dar nu 
și toate în care ar putea merge prost. 


-Crezi că o să meargă sau nu? insistă Mattson. 


-Cred că va merge, răspunse Wilson. Dar trebuie să avem un respect 
sănătos pentru tot ceea ce nu știm despre ceea ce facem. Există mult 
loc pentru eroare, domnule. 


— Robbins? întrebă scurt Mattson. 


- Aprecierea locotenentului Wilson mi se pare corectă, generale, 
replică Robbins. 


Tehnicienii își terminară evaluarea și-i raportară generalului Szilard, 
care dădu din cap și se duse lângă Mattson. 


- Tehnicienii zic că suntem gata, anunţă Szilard. 
Mattson îi aruncă o privire lui Robbins, apoi se uită la Wilson. 


— Bine, rosti el. Să terminăm cu asta. 


Forțele Speciale ale Apărării Coloniale construiau soldaţi folosind o 
rețetă simplă: mai întâi, începi cu un genom uman. Apoi scazi. 


Genomul uman cuprinde aproximativ douăzeci de mii de gene, 
alcătuite din trei miliarde de perechi de baze, împărțite în douăzeci 
și trei de cromozomi. Cea mai mare parte a genomului este 

„gunoi“ — porțiuni de secvenţe care nu codifică nimic în produsul 
final al ADN-ului: ființa umană. Odată ce natura pune o secvență în 
ADN, pare reticentă să o scoată, chiar dacă aceasta nu face absolut 
nimic. 


Savanţii Forțelor Speciale nu sunt nici pe departe atât de grijulii. Cu 
fiecare model pe care-l construiesc, primul pas este să înlăture 
materialul genetic redundant și inert. Ceea ce rămâne este o secvență 
de ADN stearpă, săracă, raționalizată, care este complet inutilă; 
modificarea genomului uman îi distruge structura cromozomială, 
lăsând-o incapabilă de a se reproduce. Dar acesta este doar primul 
pas. Reasamblarea și replicarea noului genom mai cere câțiva pași. 


Noua secvență mică de ADN cuprinde fiecare genă care face un om 


ceea ce este, însă asta pur și simplu nu este de ajuns. Genotipul 
uman nu permite fenotipului uman maleabilitatea cerută de Forțele 
Speciale, ceea ce înseamnă că genele noastre nu ne pot face soldații 
supraoameni de care au nevoie Forţele Speciale. Ceea ce a rămas din 
genomul uman este acum demontat, reproiectat și reasamblat 
pentru a construi genele care să codifice capacități substanţial 
îmbunătățite. Acest proces poate cere introducerea de gene sau 
material genetic suplimentar. Genele care provin de la alți oameni 
prezintă de obicei puţine probleme cu încorporarea, din moment ce 
genomul uman este proiectat în mod fundamental pentru a găzdui 
informaţie genetică de la alte genomuri umane (procesul prin care se 
realizează de obicei acest lucru, în mod natural și cu entuziasm, se 
numește „sex“). Materialul genetic de la alte specii terestre este de 
asemenea relativ ușor de încorporat, având în vedere că toată viața 
de pe Pământ cuprinde aceleași blocuri genetice de construcție și 
sunt înrudite între ele din punct de vedere genetic. 


Încorporarea de material genetic de la specii non-terestre este 
substanțial mai dificilă. Pe unele planete au evoluat structuri 
genetice destul de asemănătoare cu cele de pe Pământ, încorporând 
unele, dacă nu toate nucleotidele implicate în genetica terestră 
(poate nu doar printr-o coincidență, speciile inteligente de pe aceste 
planete erau cunoscute, pentru că din când în când consumau 
oameni; rraey-ii, de exemplu, îi găseau pe oameni chiar gustoși!). 
Dar cele mai multe specii extraterestre aveau structuri și 
componente genetice radical diferite de creaturile terestre. Folosirea 
genelor lor nu era o simplă problemă de decupare și lipire. 


Forţele Speciale rezolvaseră problema citind ADN-ul echivalent al 
speciei extraterestre într-un compilator care scotea apoi la iveală o 
„traducere“ genetică în formatul ADN-ului terestru- ADN-ul 
rezultat, dacă i se permitea să se dezvolte, ar fi creat o entitate atât 
de apropiată de creatura străină originală pe cât era posibil, ca 
aspect și funcționare. Genele de la creaturile transcrise erau apoi 
introduse în ADN-ul Forţelor Speciale. 


Rezultatul final al acestei proiectări genetice era un ADN care 
descria o făptură bazată pe o ființă umană, dar care nu era câtuși de 
puțin o ființă umană- sau destul de inumană pentru ca acea 
creatură, dacă i s-ar îngădui să se dezvolte de la acest pas, să devină 


o aglomerare înfiorătoare de fragmente, o creatură monstruoasă care 
ar fi scos-o complet din minţi pe nașa ei spirituală, Mary 
Wollstonecraft Shelley. Împingând ADN-ul atât de departe de 
umanitate, oamenii de știință ai Forțelor Speciale sculptau apoi 
mesajul genetic pentru a înghesui creatura pe care-o modelau 
înapoi, într-o formă umană recognoscibilă. Între ei, savanții se 
plângeau că acesta era pasul cel mai dificil; unii (în șoaptă) îi puneau 
la îndoială utilitatea. Niciunul dintre ei, trebuia observat, nu arăta 
mai puțin uman. 


ADN-ul, sculptat pentru a oferi posesorului său capacități 
supraumane în formă umană, era acum, în sfârșit, asamblat. Chiar și 
cu adaosul de gene non-native, el era substanțial mai sărac decât 
ADN-ul uman original; codificarea suplimentară determina de 
obicei ADN-ul să se organizeze în cinci perechi cromozomiale, o 
scădere substanţială de la cele douăzeci și trei ale unui om 
nemodificat și numai cu una mai mult decât o muscă de oțet. În timp 
ce soldaţii Forţelor Speciale erau înzestrați cu sexul donatorului, iar 
genele legate de dezvoltarea sexuală sunt păstrate în reducerea 
genetică finală, nu exista cromozom Y, un fapt care-i făcuse pe primii 
savanți repartizaţi la Forțele Speciale (pe cei de sex masculin, 
evident) să se simtă ușor stânjeniți. 


ADN-ul, acum asamblat, era depozitat într-un înveliș ovular golit, 
care la rândul lui era plasat într-un incubator de dezvoltare, iar 
zigotul era stimulat cu blândețţe să înceapă diviziunea mitotică. 
Transformarea din zigot într-un embrion pe deplin dezvoltat se 
desfășura la o rată extrem de accelerată, producând niveluri de 
căldură metabolică aproape de limita denaturării ADN-ului. 
Incubatorul de dezvoltare se umplea cu un fluid conducător de 
căldură împânzit de nanoboți, care saturau celulele în curs de 
creștere și acționau ca un canal de evacuare a căldurii pentru 
embrionul care evolua. 


Și totuși, savantii Forțelor Speciale nu terminau cu micșorarea 
procentului de umanitate în trupurile soldaţilor lor. După 
reconstrucția biologică urmau îmbunătățirile tehnologice. Nanoboți 
specializați erau injectați în embrionul aparținând Forţelor Speciale 
care se dezvolta rapid, cu două destinații. Cea mai mare parte se 
îndreptau spre miezul bogat în măduvă al oaselor, unde nanoboţii 


digerau măduva și se înmulțeau în locul ei pentru a crea 
SmartBlood, cu o mai bună capacitate de transport al oxigenului 
decât sângele adevărat, cu o coagulare mai eficientă și o imunitate 
aproape completă la boli. Restul migra către creierul aflat în 
expansiune rapidă și depuneau fundamentul pentru computerul 
BrainPal, care, atunci când era complet construit, avea mărimea unei 
bile de sticlă. Această bilă, cuibărită adânc în creier, era înconjurată 
de o rețea densă de antene care sondau câmpul electric al creierului, 
interpretându-i dorințele și răspunzând prin ieșiri integrate în ochii 
și urechile soldaților. 


Existau și alte modificări, multe experimentale, testate în interiorul 
unui grup mic de nașteri, pentru a vedea dacă oferă vreun avantaj. 
Dacă da, aceste modificări erau făcute disponibile pe scară largă în 
rândul Forțelor Speciale și ajungeau pe lista îmbunătățirilor 
potențiale pentru următoarea generație a infanteriei generale a 
Forţelor Coloniale de Apărare. Dacă nu, modificările mureau odată 
cu subiectele de testare. 


Soldatul Forţelor Speciale se maturiza până la mărimea unui nou- 
născut uman în puțin peste douăzeci și nouă de zile; în șaisprezece 
săptămâni, dacă era asigurată dirijarea metabolică adecvată a 
incubatorului, creștea la mărimea adultă. Încercările FCA de a scurta 
ciclul de dezvoltare avuseseră ca rezultat corpuri care se copseseră 
în propria căldură metabolică. Embrionii și corpurile care nu cedau 
și mureau sufereau erori de transcripție a ADN-ului, dând naștere la 
cancere de dezvoltare și la mutatii fatale. Șaisprezece săptămâni 
reprezentau limita stabilității chimice a ADN-ului. La capătul celor 
șaisprezece săptămâni, incubatorul de dezvoltare trimitea un 
hormon sintetic care străbătea corpul, resetând nivelurile metabolice 
în toleranţele normale. 


În timpul dezvoltării, incubatorul antrena corpul pentru a-l întări și 
pentru a-i permite posesorului (sau posesoarei) să-l folosească din 
clipa în care devenea conștient; în creier, BrainPal ajuta la 
dezvoltarea căilor neurale generale, stimula centrii de dirijare a 
organelor și se pregătea pentru momentul în care posesorul era adus 
la starea de conștiență, pentru a ușura tranziția de la nimic la ceva. 


Pentru cei mai mulți soldaţi ai Forțelor Speciale, tot ce mai rămânea 
în acest punct era „nașterea“ — procesul de decantare urmat de 


tranziția rapidă și (de obicei) lină către viața militară. Pentru un 
anumit soldat al Forțelor Speciale totuși mai era un pas de făcut... 


Szilard făcu un semn tehnicienilor săi, care începură să efectueze 
sarcinile. Wilson se concentră din nou asupra hardware-lui și așteptă 
semnalul de începere a transferului. Tehnicienii dădură undă verde; 
Wilson trimise conștiința pe drumul ei. Mașina murmura încet. 
Corpul din incubator rămase nemișcat. După câteva minute, Wilson 
discută cu tehnicienii, apoi cu Robbins, care veni spre Mattson. 


-E gata, anunţă el. 


- Asta e? întrebă Mattson și aruncă o privire spre corpul din 
incubator. El nu arată câtuși de puţin diferit. Incă pare să fie în comă. 


-Nu l-au trezit încă, explică Robbins. Vor să știe cum doriți s-o facă. 
În mod normal, cu soldaţii Forțelor Speciale, îi trezesc cu BrainPal 
pornit pe integrare conștientă. Îi dă soldatului un simţ temporar al 
sinelui până când acesta își creează unul propriu. Dar din moment 
ce ar putea exista deja o conștiință acolo, nu vor să-l pornească. Ar 
putea stârni confuzie în mintea persoanei dinăuntru. 


Mattson pufni; găsea ideea amuzantă. 


- Trezește-l fără să pornești BrainPal, hotărî el. Dacă acela e Boutin, 
nu-l vreau confuz. Vreau să vorbească. 


- Da, domnule, răspunse Robbins. 


- Dacă totuși chestia asta a funcţionat, o să știe cine este de îndată ce 
va fi conștient, nu-i așa? întrebă Mattson. 


Robbins aruncă o privire spre Wilson, care auzea conversaţia; 
Wilson ridică ușor din umeri și dădu din cap, nesigur. 


— Așa credem, zise Robbins. 


- Bine, spuse Mattson. Atunci vreau să fiu primul lucru pe care-l 
vede. 


Se apropie de incubator și se așeză în fața trupului inconștient. 
- Zi-le să-l trezească pe ticălos, ceru el. 


Robbins făcu semn din cap către unul dintre tehnicieni, care întinse 
un deget spre panoul de control la care lucrase. 


Trupul tresări, exact în același fel în care o fac oamenii în 
crepusculul dintre trezie și somn, când simt dintr-odată că se 
prăbușesc. Pleoapele fluturară și se zbătură, apoi se deschiseră. 
Ochii îi fugiră pentru o clipă, părând încurcați, apoi se fixară asupra 
lui Mattson, care se aplecă și rânji. 


- Salut, Boutin, vorbi Mattson. Pariez că ești surprins să mă vezi. 


Corpul se încordă să-și apropie capul de Mattson, ca pentru a spune 
ceva. Mattson se aplecă, îndatoritor. 


Corpul ţipă. 


Generalul Szilard îl găsi pe Mattson la toaleta de pe holul 
laboratorului de decantare, ușurându-se. 


- Ce-ţi mai face urechea? întrebă Szilard. 


— Ce fel de blestemată de întrebare e asta, Szi? bombăni Mattson, cu 
fața încă la perete. Să fii tu asurzit de un idiot bâlbâit și să-mi spui 
cum te simți. 


-Nu e un idiot bâlbâit, spuse Szilard. Ai trezit un soldat al Forțelor 
Speciale cu BrainPal-ul oprit. N-are niciun simţ al sinelui. La ce te 
așteptai? 


-Mă aşteptam la Charles-nenorocitul-de-Boutin, răspunse Mattson 
și se scutură. De-aia l-am crescut pe căcănarul ăla mic în incubator, 
dacă-ți aduci aminte. 


-Ştiai că s-ar putea să nu meargă. Ti-am spus. Oamenii tăi ți-au 
spus. 


-Multumesc pentru reamintire, Szi. 
Se încheie la fermoar și se duse la chiuvetă. 


-Mica noastră aventură a fost doar o imensă blestemată de pierdere 
de vreme. 


-Ar putea fi încă folositor, zise Szilard. Poate conștiința are nevoie 
de timp ca să se instaleze. 


- Robbins și Wilson au spus că, imediat ce se trezește, conștiința va fi 
acolo. Işi flutură mâinile pe sub robinet. 


- Blestemat de robinet automat, bombăni, și în cele din urmă acoperi 
complet senzorul cu mâna. 


Apa se deschise. 


-E prima oară când cineva face așa ceva, zise Szilard. Poate Robbins 
și Wilson s-au înșelat. 


Mattson scoase un scurt râset lătrat. 


— Ăștia doi s-au înșelat, Szi, fără doar și poate... Numai că nu în felul 
în care sugerezi tu. În plus, au să dădăcească oamenii tăi un bebeluș 
matur, de mărimea unui bărbat, în timp ce aștepți „să se instaleze 
conștiința“? Aș zice „nu“, și sunt sigur ca naiba că eu n-o s-o fac. Am 
irosit și așa prea mult timp cu asta... 


Mattson termină cu spălatul pe mâini și se uită în jur după un aparat 
de prosoape. 


Szilard arătă către peretele îndepărtat. 
- Prosoapele sunt afară, îi spuse el. 


- Păi, sigur că da, răbufni Mattson. Omenirea poate construi oameni 
din ADN, dar nu poate pune într-o toaletă un aparat de prosoape de 
hârtie! 


Iși scutură mâinile cu violență, apoi șterse umezeala excesivă pe 
pantaloni. 


-Lăsând la o parte problema prosoapelor de hârtie, vorbi Szilard, 
asta înseamnă că îmi lași mie soldatul? Dacă da, o să-i pornesc 
BrainPal-ul, și o să-l bag cât mai curând posibil într-un pluton de 
antrenament. 


-Te grăbești? 


-E un soldat complet dezvoltat al Forţelor Speciale. Dacă nu pot 
spune că mă grăbesc, știi la fel de bine ca și mine care este rata de 
întoarcere la Forțele Speciale. Avem întotdeauna nevoie de mai 
mulți. Și să spunem că am convingerea că acest soldat anume s-ar 
putea dovedi încă folositor. 


-Cât optimism! comentă Mattson. 

Szilard zâmbi. 

-Ştii cum primesc nume soldaţii din Forţele Speciale? 
- Sunteţi numiți după savanți și artiști. 


- Savanți și filozofi, preciză Szilard. Numele de familie, oricum. 
Numele de botez sunt doar nume obișnuite, alese la întâmplare. Eu 
mi-am primit numele după Leo Szilard. A fost unul dintre savanții 
care au ajutat la construirea primei bombe atomice, un fapt pe care a 
ajuns mai târziu să-l regrete. 


- Știu cine a fost Leo Szilard, Szi. 


-N-am vrut să sugerez că nu știi, generale. Deși nu se știe niciodată 
cu voi, adevărat-născuţii. Aveţi lipsuri nostime în cunoștințe. 


- Ne petrecem cea mai mare parte a ultimilor ani de educaţie 
căutând să facem sex. Li distrage pe cei mai mulți dintre noi de la 
acumularea de informaţii despre savanții din secolul douăzeci... 


- Închipuie-ți, zise Szilard blajin, apoi își continuă șirul gândurilor: 
În afară de talentele lui științifice, Szilard era bun și să prezică 
lucruri. A prezis amândouă războaiele mondiale ale Pământului din 
secolul douăzeci și alte evenimente majore. Asta îl făcea nervos. 
Avea o deosebită grijă să locuiască în hoteluri și să aibă întotdeauna 
un bagaj pregătit. Pentru orice eventualitate. 


- Fascinant. Ce vrei să arăţi? 


-Nu pretind că aș fi înrudit cu Leo Szilard în niciun fel. Mi s-a 
atribuit doar numele lui. Dar cred că împărtășesc talentul lui la 
prezis lucruri, în special când e vorba de războaie. Cred că acest 
război care ne așteaptă o să fie cu adevărat foarte rău. Nu-i doar o 
speculație; am adunat informaţii, acum, că oamenii mei știu ce să 
caute. Și nu trebuie să ai informaţii ca să știi că, dacă omenirea 
pornește împotriva a trei rase diferite, asta înseamnă slabe șanse 
pentru noi. 


Szilard făcu semn cu capul în direcția laboratorului. 


-Soldatul ăsta s-ar putea să nu aibă amintirile lui Boutin, dar tot îl 
are pe Boutin în el- în gene. Cred că asta o să schimbe ceva, și o să 
avem nevoie de tot ajutorul pe care-l putem căpăta. Numește-l 
bagajul meu pregătit. 


-ÎI vrei din cauza unui presentiment, remarcă Mattson. 
— Printre altele, recunoscu Szilard. 

-Câteodată chiar se vede că ești adolescent, Szi. 

-Îmi predai mie soldatul, generale? întrebă Szilard. 
Mattson flutură mâna cu nepăsare. 


-E al tău, generale. Bucură-te. Măcar n-o să trebuiască să-mi fac griji 
că va deveni trădător. 


- Mulţumesc, spuse Szilard. 
-Şi ce-ai să faci cu noua ta jucărie? întrebă Mattson. 


- Pentru început, cred că o să-i dăm un nume. 


Patru 


Veni pe lume așa cum vin cei mai mulți nou-născuți: țipând. 


Lumea din jurul lui era un haos fără formă. Ceva se afla lângă el și 
scotea zgomote spre el, când lumea își făcu apariţia; îl sperie. Dintr- 
odată plecă, scoțând sunete puternice în timp ce se îndepărta. 


Tipă. Incercă să-și miște corpul, dar nu reuși. Tipă iar. 


O altă formă se apropie; bazându-se pe singura lui experiență 
anterioară, ţipă de frică și încercă să fugă. Forma făcu zgomot și se 
mișcă. 


Limpezime. 


Era ca și cum niște lentile de corecție îi fuseseră puse pe conștiință. 
Lumea se așeză brusc la locul ei. Totul rămânea nefamiliar, dar totul 
părea de asemenea să aibă un sens. Știa că, chiar dacă nu putea 
identifica sau numi nimic din ceea ce vedea, toate aveau nume și 
identități; o porțiune din mintea lui se trezi la viață, arzând de 
dorința de a pune etichete pe toate, dar fără să poată. 


Avea întregul univers pe vârful limbii. 


Poţi să percepi asta? întrebă forma — persoana — din faţa lui. Și 
putea. Putea să audă întrebarea, dar știa că nu fusese scos niciun 
cuvânt; întrebarea îi fusese emisă direct în creier. Nu-și dădea seama 
cum de știa asta sau cum se făcea. Nici nu știa cum să răspundă. 
Deschise totuși gura. 


Nu, spuse persoana din faţa lui. Încearcă în schimb să-mi trimiti 
răspunsul tău. E mai rapid decât vorbirea. Asta facem cu toții. Uite 
cum... 


În mintea lui apărură instrucțiuni și, mai mult decât instrucțiuni, o 
înţelegere care sugera că tot ceea ce nu înțelegea urma să fie definit, 
explicat și plasat în context; chiar când gândi asta, simţi că 
instrucțiunile care-i fuseseră trimise se extindeau, conceptele și 
ideile individuale ramificându-se în direcţii, căutând propriile lor 
semnificații pentru a-i da un cadru pe care să-l poată folosi. Dintr- 
odată, se coagulară într-o singură idee mare, o structură globală 
care-i îngădui să răspundă. Simti că impulsul de a răspunde 
persoanei din fața lui creștea; mintea, percepând acest lucru, îi 
oferea o serie de răspunsuri posibile. Fiecare se desfășura la fel ca 
instrucțiunile, oferindu-i înțelegere și un context, ca și un răspuns 
potrivit. 


Toate astea îi luară ceva mai puţin de cinci secunde. 
Te percep, vorbi el în sfârșit. 
Excelent, zise persoana din faţa lui. Eu sunt Judy Curie. 


Salut, Judy, răspunse, după ce creierul desfăcu pentru el conceptul 
de nume, ca și protocolul de a răspunde celor care-și ofereau numele 
ca identificare. Încercă să-și dea la rândul său numele, dar nu apăru 
nimic. Se simți brusc nedumerit. 


Curie îi zâmbi. 
Ai dificultăți să-ți aduci aminte numele tău? întrebă ea. 
Da, răspunse el. 


Asta pentru că nu ai încă unul, explică Judy Curie. Ti-ar plăcea să 
știi cum te cheamă? 


Te rog, spuse el. 
Ești Jared Dirac, îi zise Curie. 


Jared simți numele desfășurându-i-se în creier. Jared: Un nume 


biblic (definiția cuvântului biblic se desfăcu, ducându-l la definiția 
cuvântului carte și la Biblie, pe care n-o citi, simțind că citirea și 
desfășurarea ulterioară ar dura mai mult decât câteva secunde), fiul 
lui Mahalalel și tatăl lui Enoh. De asemenea, conducătorul jarediților 
din Cartea lui Mormon (o altă carte lăsată nedesfăcută). Definiţie: 
descendentul. Dirac avea un număr de definiții, cele mai multe 
derivate din numele lui Paul Dirac, un om de știință. Jared 
desfășurase mai înainte semnificația numelor și implicațiile 
convențiilor de acordare a numelor; se întoarse spre Curie. 


Sunt un descendent al lui Paul Dirac? întrebă el. 


Nu, răspunse Curie. Numele tău a fost ales aleator dintr-o rezervă 
de nume. 


Dar numele meu de botez înseamnă descendent, zise Jared. Iar 
celelalte sunt nume de familie... 


Chiar și printre adevărat-născuți, numele de botez de obicei nu 
înseamnă nimic, spuse Curie. Iar printre noi, nici numele de familie 
nu înseamnă nimic. Nu citi prea mult în numele tale, Jared. 


Jared se gândi la asta pentru câteva clipe, lăsând aceste idei să se 
desfacă. Un concept, „adevărat-născuţi“, refuza totuși să se 
desfășoare; Jared îl însemnă pentru o explorare ulterioară, dar îl lăsă 
deocamdată în pace. 


Sunt încurcat, recunoscu el până la urmă. 

Curie zâmbi. 

Vei fi încurcat cu multe lucruri, pentru început, îl linişti ea. 
Ajută-mă să fiu mai puțin încurcat, o rugă Jared. 


O să te ajut, zise Curie. Dar nu pentru prea multă vreme. Te-ai 
născut în afara seriei, Jared; partenerii tăi de antrenament au deja 
două zile avans față de tine. Trebuie să te integrezi cu ei cât mai 
curând posibil, altfel s-ar putea să simți o întârziere pe care să n-o 
mai recuperezi niciodată. O să-ți spun tot ce pot, cât timp te duc la 
partenerii tăi de antrenament. Ei o să completeze restul. Acum, să 
te scoatem din incubatorul ăla. Să vedem dacă poți să mergi la fel 


de bine precum gândești. 


Conceptul de „a merge“ se desfăcu în timp ce legăturile care-l ţineau 
pe Jared în incubator se retraseră. Jared se încordă și își împinse 
trupul în față, ieșind din incubator. Piciorul i se așeză pe podea. 


Un pas mic pentru om..., rosti Curie. 


Jared fu surprins că desfășurarea intrinsecă din acea frază era 
substanțială. 


Prima secvență a treburilor, anunţă Curie, în timp ce ea și cu Jared 
mergeau prin stația Phoenix. 


Crezi că gândești, dar nu-i așa... 


Primul impuls al lui Jared fu să răspundă nu înțeleg, dar se abținu, 
intuind pentru întâia dată că era foarte probabil ca acesta să 
reprezinte răspunsul lui la cele mai multe lucruri, în viitorul 
apropiat. 


Te rog explică, spuse în schimb. 


Eşti nou-născut, continuă Curie. Creierul tău — creierul tău propriu- 
zis — este complet gol de cunoștințe și de experiență. În locul lui, un 
computer din capul tău, cunoscut sub numele de BrainPal, îţi 
furnizează cunoștințe și informații. Tot ceea ce crezi că înţelegi este 
prelucrat de BrainPal și se întoarce la tine într-un fel pe care să-l 
poți pricepe. Este de asemenea obiectul care îți oferă sugestii cu 
privire la felul în care să reacționezi la lucruri. Fii atent la 
mulțime... 


Curie îi făcu semn să evite o îngrămădire de soldaţi ai FCA din 
mijlocul coridorului. 


Jared se strecură alături de ea. 


Dar mă simt ca și cum aproape că știu atâtea, explică Jared. Ca și 
cum aș fi știut cândva, dar acum nu mai știu... 


Inainte de a te naște, BrainPal îți condiționează creierul, vorbi în 
continuare Curie. Ajută la stabilirea căilor neurale comune tuturor 


oamenilor, și-ți pregătește creierul pentru învăţare și prelucrare 
rapidă de informații. De aceea simți ca și cum ai ști deja, deoarece 
creierul tău a fost pregătit să învețe. În prima lună din noua ta 
viață, totul pare déjà-vu. Apoi înveți, se stochează în creierul 
propriu-zis, și încetezi să mai folosești BrainPal ca pe o cârjă. 
Datorită felului în care suntem făcuți, putem aduna și procesa 
informatii- și învăța — de câteva ori mai repede decât adevărat- 
născuții. 


Jared se opri, în parte ca să-și lase mintea să desfășoare tot ceea ce 
tocmai îi spusese Curie, dar și pentru cu totul altceva. Curie, simțind 
că el s-a oprit, se opri și ea. 


Ce e? întrebă ea. 


E a doua oară când ai folosit cuvântul acela... „Adevărat-născuți“. 
Nu reușesc să aflu ce înseamnă. 


Nu e ceva ce să se pună în BrainPal, spuse Curie. 


Incepu să meargă din nou și făcu un semn înspre ceilalți soldați de 
pe culoar. 


„Adevărat-născuții“ sunt ei. Sunt oameni care s-au născut ca 
bebeluși și au trebuit să se dezvolte pe parcursul unei perioade 
foarte lungi de timp — ani întregi. Unul dintre ei, care are șaisprezece 
ani, s-ar putea să nu știe atât de multe ca tine acum, iar tu ești în 
viață cam de șaisprezece minute. E cu adevărat un mod ineficient de 
a face lucrurile, dar e modul în care se face totul în natură, și ei cred 
că asta înseamnă că e ceva bun. 


Tu nu crezi? întrebă Jared. 


Nu cred că e bun sau rău, în afară de faptul că e ineficient, răspunse 
Curie. Sunt la fel de vie ca și ei. „Adevărat-născuţi“ e un termen 
impropriu — și noi suntem născuți cu adevărat. Ne naștem, trăim, 
murim. E la fel. 


Așadar, suntem exact ca ei, conchise Jared. 


Curie îi întoarse privirea. 


Nu, spuse ea. Nu exact ca ei. Suntem proiectați să fim mai buni din 
punct de vedere fizic și mintal. Ne mișcăm mai repede. Gândim mai 
repede. Vorbim chiar mai repede decât ei. Prima oară când vorbești 
cu un adevărat-născut o să ţi se pară că se mișcă cu încetinitorul. 
Vezi, ești atent... 


Curie se opri, păru nedumerită, și apoi bătu pe umăr un soldat care 
trecea pe lângă ea. 


— Scuză-mă, rosti ea, și-și folosi gura ca să vorbească. Mi s-a spus că 
era un magazin militar la acest nivel, unde puteam găsi un 
hamburger cu adevărat excelent, dar se pare că nu-l găsesc. Mă poți 
ajuta? 


Curie vorbea cu o voce care oglindea în mare parte glasul pe care 
Jared îl auzea în cap... dar mai lentă, destul de lentă încât, pentru 
câteva clipe, Jared avu probleme să înțeleagă ce spunea. 


— Sigur, răspunse soldatul. Locul la care te gândești este la câteva 
sute de metri de aici. Mergi mai departe în aceeași direcție și o să dai 
peste el. E primul magazin la care ajungi. 


- Grozav, mulțumesc, zise Curie și porni din nou la drum. 


Vezi ce vreau să spun? i se adresă lui Jared. Parc-ar fi retardați sau 
cam așa ceva... 


Jared dădu din cap, absent. Creierul lui desfășurase conceptul de 
„hamburger“, care dusese la desfacerea celui de „mâncare“, ceea ce 
îl făcu să-și dea seama de cu totul altceva. 


Cred că mi-e foame, îi zise el lui Curie. 


Mai târziu, replică Judy Curie. Ar trebui să mănânci cu partenerii 
de antrenament. Face parte din experiența legării relației. O să faci 
cele mai multe lucruri împreună cu partenerii tăi de antrenament. 


Dar unde sunt partenerii tăi de antrenament? întrebă Jared. 


Ce întrebare nostimă, observă Curie. Nu i-am mai văzut de ani 
buni. Rareori îți mai vezi partenerii o dată ce termini 
antrenamentul. După aceea, ești repartizat oriunde e nevoie de tine 


și apoi te integrează cu escadrila și plutonul. Chiar acum, sunt 
integrată cu unul dintre plutoanele Forțelor Speciale care 
decantează soldați pe măsură ce se nasc. 


Jared desfășură în creier conceptul de „integrare“, dar descoperi că 
avea o problemă să-l înțeleagă. Incercă să-l descifreze din nou, dar 
fu întrerupt de Curie, care vorbea mai departe. 


O să ai un dezavantaj față de restul partenerilor tăi de 
antrenament, mă tem. Ei s-au trezit integrați și sunt deja obișnuiți 
unii cu alții. S-ar putea să aibă nevoie de câteva zile ca să se 
obișnuiască cu tine. Ar fi trebuit să fii decantat și integrat în același 
timp cu ei. 


De ce n-am fost? întrebă Jared. 
Am ajuns, anunţă Curie, și se opri la o ușă. 
Ce-i aici? întrebă Jared. 


Camera de serviciu a piloților de navetă, răspunse Curie. E vremea 
să faci o plimbare. Vino-ncoace. 


Deschise ușa pentru el, apoi îl urmă înăuntru. 
In încăpere erau trei piloți care jucau poker. 
-Il caut pe locotenentul Cloud, vorbi Curie. 


-E cel care tocmai o ia pe coajă, răspunse unul dintre piloți, 
aruncând o fisă la miză. Merg cu zece. 


-O ia pe coajă rău de tot, adăugă unul dintre ceilalți, și aruncă 
propria lui fisă. Merg cu cei zece ai tăi. 


- Vorbele tale de dispreţ ar durea cu mult mai mult dacă am juca 
într-adevăr pe bani, spuse al treilea, care, prin eliminare, trebuia să 
fie locotenentul Cloud. Puse jos trei fise. 


-Merg cu zece ai voştri și ridic cu încă douăzeci. 


— Ăsta-i unul dintre neajunsurile faptului de a avea parte de un tur 


cu toate cheltuielile plătite, comentă primul pilot. Când totul e plătit, 
n-au niciun motiv să-ți dea ție bani. Merg. 


- Dacă știam că o să lucrez pentru niște socialiști nenorociți, nu m-aș 
fi înrolat niciodată, zise al doilea. Merg. 


-Fi bine, atunci, pe lângă faptul că ești bătut în cap, ai fi și mort, nu-i 
așa? comentă Cloud. Ce să mai vorbim despre alienarea față de 


propria muncă... Ai fi alienat față de toate. De asemenea, ai rămâne 
fără câteva sute de dolari la mâna asta. 


Își făcu cărțile evantai. 

- Doiari și un trio de optari. Uitaţi-vă și plângețţi! 

- O, rahat! exclamă primul pilot. 

- Slavă domnului pentru Karl Marx, intonă al doilea. 


- Asta-i prima oară în istorie când s-a spus asta la o masă de poker, 
observă Cloud. Ar trebui să fii mândru. 


- O, sunt, zise celălalt pilot. Dar te rog să nu-i spui mamei. l-ar 
frânge inima ei de texană. 


- Buzele mele sunt pecetluite, replică Cloud. 


- Locotenent Cloud, interveni Curie. N-ar strica să te mişti în secolul 
ăsta. 


— Scuzele mele, locotenente, vorbi Cloud. A trebuit doar să închei o 
umilire rituală. Sunt sigur că înţelegi. 


-Nu tocmai, răspunse Curie, și dădu din cap spre Jared. lată 
recrutul pe care trebuie să-l duci la Camp Carson. Ar trebui să ai 
deja ordinele și permisul. 


- Probabil, spuse Cloud și făcu o pauză de o clipă cât își accesă 
BrainPal-ul. Da, e-aici. Se pare că și naveta mi-a fost pregătită și 
alimentată. Dă-mi voie să fac și un plan de zbor și suntem gata de 
plecare. 


Se uită la Jared. 

-Tei și altceva în afară de propria persoană? 

Jared aruncă o privire spre Curie, care clătină din cap. 
- Nu, răspunse el. Sunt doar eu. 


Era ușor surprins să audă sunetul propriei sale voci vorbind pentru 
prima oară, și cât de încet se formau cuvintele. Deveni conștient cu 
acuitate de propria lui limbă și de mișcarea acesteia în gură; îl făcea 
să se simtă ușor îngrețoșat. 


Cloud observă schimbul dintre Jared și Curie fără să scoată niciun 
cuvânt, apoi mișcă un scaun. 


-O.K. atunci. Ia loc, amice. Îţi stau la dispoziție într-un minut. 
Jared se așeză și ridică ochii spre Curie. 
Ce fac acum? întrebă el. 


Locotenentul Cloud te va duce cu naveta jos, pe Phoenix, în Camp 
Carson, unde te vei alătura partenerilor tăi de antrenament, 
răspunse Curie. Au vreo două zile înainte la antrenament, dar 
primele câteva zile sunt în cea mai mare parte doar pentru integrare 
și stabilizarea personalităților. Probabil că n-ai pierdut niciun 
antrenament adevărat. 


Tu unde-o să fii? întrebă Jared. 
Aici, răspunse Curie. Unde credeai c-o să fiu? 


Nu știu, zise Jared. Mi-e frică. Nu cunosc pe nimeni aici, în afară de 
tine. 


Liniștește-te, transmise Curie. 


BrainPal prelucră valul de senzații și desfășură pentru el conceptul 
de „empatie“. 


In câteva ore, vei fi integrat cu partenerii tăi de antrenament și te 


vei simți bine. Atunci, vei înțelege totul mai bine... 
O.K., replică Jared, dar avea îndoieli. 


La revedere, Jared Dirac, îi ură Curie și, cu un surâs slab, se întoarse 
și ieși. 


Jared îi simți prezenţa în minte vreme de încă vreo două-trei clipe, 
până când, în cele din urmă, ca și cum Curie și-ar fi adus aminte 
dintr-odată că lăsase conexiunea deschisă, o opri. Jared se trezi 
trecând în revistă scurtul timp petrecut împreună; BrainPal-ul lui 
desfășură pentru el conceptul de „amintire“. Conceptul de amintire 
îi provocă o emoție; BrainPal-ul desfășură conceptul de „uluitor“. 


- Hei, pot să te întreb ceva? îl chestionă Cloud pe Jared, după ce-și 
începură coborârea spre Phoenix. 


Jared cugetă la întrebare și la ambiguitatea structurii, care permitea 
interpretări multiple. Într-un sens, Cloud răspunsese la întrebare 
punând-o; era clar că era capabil să-i pună lui Jared o întrebare. 
BrainPal-ul lui Jared sugeră, iar Jared fu de acord, că probabil 
aceasta nu era interpretarea corectă a întrebării. Se putea presupune 
că pilotul era capabil din punct de vedere procedural să pună 
întrebări, și dacă mai înainte nu fusese, acum era. Pe măsură ce 
BrainPal-ul lui Jared desfăcea și sorta interpretări suplimentare, 
Jared se trezi sperând că într-o zi va fi în stare să nimerească 
interpretarea corectă a frazelor fără să trebuiască să facă desfășurări 
nesfârșite. Era viu și conștient de numai o oră și ceva și deja devenea 
obositor. 


Jared își cântări opțiunile și, după o perioadă de timp care lui i se 
păru lungă, dar care părea imperceptibilă pentru pilot, îndrăzni să 
dea răspunsul ce i se părea cel mai potrivit în acel context. 

- Da, spuse Jared. 


- Eşti din Forțele Speciale, așa-i? 


— Da. 


— Ce vârstă ai? 
— In acest moment? 
- Sigur, răspunse Cloud. 


BrainPal-ul lui Jared îl informă că avea un cronometru intern; îl 
accesă. 


- Șaptezeci și unu, zise el. 
Cloud se uită pieziș. 


- Șaptezeci și unu de ani? Asta te face destul de bătrân pentru 
Forțele Speciale, din ceea ce mi s-a spus... 


- Nu. Nu șaptezeci și unu de ani, preciză Jared. Șaptezeci și unu de 
minute. 


- Nu mă-nnebuni! exclamă Cloud. 

Asta ceru încă o clipă de opţiuni de interpretare. 

- Nu mă-nnebuni! repetă Jared în sfârșit. 

-La naiba, asta-i chiar ciudat, adăugă Cloud. 

— De ce? întrebă Jared. 

Cloud deschide gura, o închise și aruncă o privire spre Jared. 


- Păi, nu că tu ai ști asta, zise Cloud. Dar pentru cea mai mare parte 
a omenirii, ar fi puțin ciudat să aibă o discuţie cu cineva în vârstă 
doar de ceva mai mult de o oră. La naiba, nici măcar nu erai în viață 
când am început eu jocul ăla de poker! La vârsta ta, cei mai mulți 
oameni abia dacă se obișnuiesc să respire și să facă un răhăţel... 


Jared își consultă BrainPal-ul. 
-Fac una dintre ele chiar acum, spuse el. 


Asta îl făcu pe Cloud să scoată un sunet amuzat. 


- Asta-i prima oară când aud pe vreunul dintre voi făcând o glumă, 
observă el. 


Jared se gândi la asta. 

-Nu e o glumă, replică el. Chiar fac una dintre ele chiar acum. 
-Sper cât se poate de sincer că e vorba de respiraţie, zise Cloud. 
- Este, încuviinţă Jared. 


- Atunci e bine, chicoti Cloud din nou. Pentru o clipă, credeam că 
am descoperit un soldat din Forţele Speciale cu simțul umorului. 


— Imi pare rău. 


-Nu-ti cere scuze, pentru numele lui Dumnezeu! Abia dacă ai peste 
o oră! Oamenii pot trăi până la o sută de ani fără să capete un simţ al 
umorului. Am cel puţin o fostă nevastă care a trecut prin cea mai 
mare parte a căsniciei noastre fără să schițeze un zâmbet. Măcar tu 
ai scuza că abia te-ai născut. Ea nu avea nicio scuză. 


Jared se gândi la asta. 
- Poate că nu erai amuzant. 


- Vezi, spuse Cloud, acum tu spui glume. Așadar, chiar ai doar 
șaptezeci și unu de minute? 


— Acum, șaptezeci și trei. 
-Şi cum e până acum? 
-Cum e ce până acum? 


- Asta, răspunse Clod și făcu semn cu mâna în jurul lui. Viața. 
Universul. Totul. 


-E singuratic. 
- Hei! Nu ti-a luat mult să-ți dai seama de asta. 


- De ce crezi că soldaţii Forțelor Speciale n-au simțul umorului? 


întrebă Jared. 


- Păi, nu vreau să sugerez că e imposibil, răspunse Cloud. Doar că n- 
am văzut niciodată. S-o luăm pe prietena ta de pe stația Phoenix. 
Frumoasa domnișoară Curie. Încerc s-o fac să râdă de un an. O văd 
de fiecare dată când transport o ceată de soldați de-ai voștri din 
Forțele Speciale jos, la Camp Carson. Până acum, niciun pic de 
noroc. Și poate că numai ea e așa, dar din când în când încerc să-i fac 
să râdă pe soldații Forțelor Speciale pe care-i transport la suprafață 
sau îi aduc înapoi sus. Până acum nimic. 


-Poate chiar nu ești nostim, sugeră Jared din nou. 


-Iar începi cu glumele. Nu m-am gândit că ar putea să fie asta. Dar 
n-am nicio problemă să fac soldaţii obișnuiți să râdă, sau măcar pe 
unii dintre ei. Soldaţii obișnuiți nu au prea multe legături cu voi, 
tipii din Forţele Speciale, dar aceia dintre noi care au sunt de acord 
că nu aveți simțul umorului. Cel mai bun motiv pe care ni-l putem 
închipui este acela că sunteţi născuți adulți, iar dezvoltarea simțului 
umorului cere timp și exercițiu. 


-Spune-mi o glumă, ceru Jared. 
- Vorbești serios? 
- Da. Te rog. Aș dori să aud o glumă. 


- Acum trebuie să mă gândesc la o glumă, zise Cloud și se gândi o 
clipă. OK, m-am gândit la una. Bănuiesc că n-ai nici cea mai mică 
idee cine e Sherlock Holmes. 


- Acum știu, răspunse Jared după câteva secunde. 


-E de-a dreptul înfiorător ce-ai făcut acum. În regulă. Uite gluma. 
Sherlock Holmes și prietenul lui, Watson, se hotărăsc să se ducă într- 
o noapte în excursie cu cortul, da? Așa că fac un foc de tabără, beau 
o sticlă de vin, prăjesc niște nalbe. Lucruri obișnuite... Apoi se bagă 
în pat ca să doarmă. Mai târziu, în cursul nopții, Holmes se trezește 
și îl scoală și pe Watson. „Watson, zice el, uită-te la cer și spune-mi 
ce vezi“. lar Watson răspunde: „Văd stelele“. „Și ce-ţi spune asta?“ 
întreabă Holmes. Și Watson începe să înșire lucruri, cum ar fi că sunt 


milioane de stele, că un cer senin înseamnă vreme bună pentru a 
doua zi și că măreția cosmosului este o dovadă a unui Dumnezeu 
puternic. Când termină, se întoarce către Holmes și întreabă: „Ce-ti 
spune ţie cerul nopții, Holmes? lar Holmes răspunde: „Că un ticălos 
ne-a furat cortul!“ 


Cloud se uită la Jared, așteptând, și apoi se încruntă când Jared îi 
întoarse o privire inexpresivă. 


-Nu te-ai prins, zise Cloud. 
-M-am prins. Dar nu-i nostim. Cineva le-a furat cortul. 
Cloud îl privi lung pe Jared pentru o clipă, apoi izbucni în râs. 


-S-ar putea să nu fiu nostim, dar cu siguranţă tu ești al naibii de 
nostim. 


— Nu încerc să fiu. 


- Ei, asta face parte din farmecul tău. In regulă, intrăm în atmosferă. 
Să lăsăm deoparte schimbul de glume cât mă concentrez să ajungem 
amândoi jos, nevătămați. 


Cloud îl lăsă pe Jared pe pista spațioportului de la Camp Carson. 


-Fi știu că ești aici, îi spuse el lui Jared. Cineva e pe drum să te ia. 
Stai pe loc, până ajung. 


-O să stau, răspunse Jared. Mulţumesc pentru călătorie și pentru 
glume. 


-Cu plăcere pentru amândouă, deși cred că una dintre ele ţi-a fost 
probabil de mai mare folos decât cealaltă. 


Cloud întinse mâna; BrainPal-ul lui Jared desfășură protocolul și 
Jared întinse mâna spre a lui Cloud. Și le strânseră. 


- Ei, acum știi cum să dai mâna, zise Cloud. Asta-i un talent necesar. 
Noroc, Dirac. Dacă te duc tot eu cu naveta la întoarcere, după 


antrenament, poate că mai schimbăm niște glume. 
-Mi-ar plăcea. 


- Atunci ai face bine să înveți câteva până atunci. Nu te aștepta să 
duc eu toată povara. Uite, vine cineva încoace. Cred că după tine. La 
revedere, Jared. Stai departe de propulsoare. 


Cloud dispăru în navetă ca să se pregătească de plecare. Jared se 
îndepărtă de navetă. 


Jared Dirac, vorbi persoana care se apropia rapid. 
Da, răspunse Jared. 


Sunt Gabriel Brahe, spuse celălalt bărbat. Sunt instructorul 
repartizat grupei voastre de antrenament. Vino cu mine. E timpul 
să-i cunoști pe ceilalți cu care te vei antrena. 


La fel de repede pe cât ajunsese la Jared, Brahe se întoarse și porni 
către tabără. Jared se grăbi să-l urmeze. 


Vorbeai cu pilotul acela, zise Brahe în timp ce mergeau. Despre ce 
discutati? 


Imi spunea glume, răspunse Jared. Spunea că cei mai mulți soldați 
nu cred că Fortele Speciale au simtul umorului. 


Cei mai mulți soldați nu știu nimic despre Fortele Speciale, comentă 
Brahe. Ascultă, Dirac, să nu mai faci asta. Nu faci decât să le 
alimentezi prejudecățile. Când soldații adevărat-născuți spun că 
Forțele Speciale nu au simțul umorului, e felul lor de a ne insulta. 
Sugerând că suntem mai puțin umani decât ei. Dacă nu avem simțul 
umorului, suntem la fel ca oricare alt automat subuman pe care 
omenirea l-a născocit ca să se amuze. Încă un robot lipsit de emotii 
față de care să se simtă superiori. Nu le da nicio șansă să facă așa 
ceva. 


După ce discursul lui Brahe fu desfășurat de BrainPal, Jared se gândi 
iar la discuţia lui cu Cloud; nu simțea că pilotul ar fi sugerat că era 
superior lui Jared. Dar Jared trebuia de asemenea să recunoască că 
avea doar vreo două ore. Erau o mulțime de lucruri care-i puteau 


scăpa. Totuşi, Jared simţea o disonanţă între ceea ce spunea Brahe și 
propria lui experiență, așa puțină cum era. Indrăzni să pună o 
întrebare. 


Au Forțele Speciale simțul umorului? întrebă. 


Sigur că avem, Dirac, răspunse Brahe, aruncând o privire scurtă în 
urmă. Fiecare ființă umană are simțul umorului. Numai că nu avem 
simțul umorului lor. Spune-mi una dintre glumele pilotului tău. 


Bine, zise Jared, și repetă gluma cu Sherlock Holmes. 


Vezi, așadar, asta-i pur și simplu stupid, spuse Dirac. Ca și cum 
Watson nu știa că lipsea cortul. Asta-i problema cu umorul 
adevărat-născut. Se bazează pe noțiunea că cineva e un idiot. Nu-i 
nicio rușine că nu ai acest simț al umorului. 


Brahe emana iritare; Jared se hotărî să nu continue subiectul 
discuţiei. 


În schimb, întrebă: 
Toţi cei de aici sunt din Forţele Speciale? 


Da, răspunse Brahe. Camp Carson este unul dintre cele doar două 
locuri de antrenament pentru Forțele Speciale și e singura bază de 
antrenament de orice fel de pe Phoenix. Vezi cum este înconjurată 
tabăra de pădure? 


Brahe făcu semn cu capul către marginea taberei, unde arbori 
originari de pe Pământ și megaflora nativă de pe Phoenix concurau 
pentru supremație. 


Suntem la mai mult de șase sute de kilometri de civilizație în orice 
direcție. 


De ce? întrebă Jared, amintindu-și comentariul de mai devreme al 
lui Brahe despre adevărat-născuțţi. Încearcă să ne țină departe de 
oricine altcineva? 


Incearcă să țină pe oricine altcineva departe de noi, explică Brahe. 
Antrenamentul Forţelor Speciale nu seamănă cu antrenamentul 


pentru adevărat-născuţi. Nu avem nevoie să ne deranjeze soldații 
obișnuiți ai FCA sau civilii, și aceștia ar putea interpreta greșit 
ceea ce văd aici. E mai bine să fim lăsați în pace să facem ceea ce 
facem și să ne antrenăm în liniște. 


Inteleg că sunt în urmă cu antrenamentul, spuse Jared. 


Nu cu antrenamentul, replică Brahe. Cu integrarea. Începem 
antrenamentul mâine. Dar integrarea ta e la fel de importantă. Nu 
te poți antrena dacă nu ești integrat. 


Cum mă întegrez? 


Mai întâi, îi cunoști pe partenerii tăi de antrenament, zise Brahe și 
se opri la ușa unei mici cazărmi. lată-ne. Le-am spus că ai venit; te 
așteaptă. 


Brahe deschise ușa ca să-l lase pe Jared înăuntru. 


Cazarma avea puțină mobilă și semăna cu orice cazarmă din 
ultimele câteva secole. Două rânduri a câte opt paturi se înșirau pe 
laturile cazărmii. Pe ele și printre ele stăteau jos sau în picioare 
cincisprezece bărbați și femei, cu ochii ațintiți asupra lui Jared. Se 
simți copleșit de atenţia bruscă; BrainPal-ul desfășură conceptul de 
„timid“. Simti îndemnul să-i salute pe partenerii săi de antrenament, 
și își dădu brusc seama că nu era sigur cum să vorbească prin 
BrainPal cu mai mult de o singură persoană deodată; aproape 
simultan își dădu seama că putea totuși să deschidă gura și să 
vorbească. Complexitatea comunicării îl zăpăcea. 


- Salut, spuse el în sfârșit. 


Unii dintre viitorii lui colegi de antrenament zâmbiră la auzul 
formei lui primitive de comunicare. Niciunul dintre ei nu răspunse 
la salut. 


Nu cred că am început cu dreptul, îi transmise Jared lui Brahe. 


Așteaptă să facă prezentările după ce vei fi integrat, răspunse 
Brahe. 


Când o să fac asta? 


Acum, anunţă Brahe, și-l integră pe Jared cu partenerii săi de 
antrenament. 


Jared avu cam o zecime de secundă de ușoară surpriză când 
BrainPal-ul îl informă că, în calitate de ofițer superior, Brahe avea 
acces limitat la BrainPal-ul lui, și apoi acea informație fu înlocuită de 
faptul că, dintr-odată, se aflau cincisprezece alți oameni în capul lui 
Jared, iar el se afla în capul a cincisprezece alți oameni. Un val 
necontrolat de informație străbătu conștiința lui Jared, atunci când 
cincisprezece povești ale unor vieţi se revărsară în el și propriul lui 
rezervor — sărac de experiențe — se ramifică pe cincisprezece canale. 
Saluturile și prezentările erau inutile; într-o clipă, Jared știu și simți 
tot ceea ce avea nevoie să știe despre acești cincisprezece străini care 
făceau acum parte din el, la fel de intim pe cât putea să fie orice 
ființă umană cu o altă ființă umană. Era o binecuvântare faptul că 
fiecare dintre aceste vieţi era nefiresc de scurtă. 


Jared se prăbuși. 


Asta a fost interesant, auzi Jared pe cineva spunând. Aproape 
instantaneu recunoscu observaţia ca venind din partea lui Brian 
Michaelson, deși nu comunicase niciodată cu el până acum. 


Sper că nu are de gând să-și facă un obicei din asta, vorbi o altă voce. 
Steve Seaborg. 


Lasă-l în pace, se auzi o a treia voce. S-a născut fără să fie integrat. 
E mult de suportat totul dintr-odată. Vino, hai să-l luăm de pe 
podea. 


Sarah Pauling. 


Jared deschise ochii. Pauling era în genunchi alături de el; Brahe și 
ceilalți parteneri de antrenament formau un semicerc curios 
deasupra lui. 


Mă simt bine, transmise Jared către toţi, acordându-și răspunsul pe 
canalul de comunicații al detașamentului, care-l includea pe Jared. 


Alegerea de a face asta veni firesc, ca parte din revărsarea de 


informație a integrării. 


Nu știam la ce să mă aștept. Nu știam cum să mă descurc. Dar mă 
simt bine acum. 


Dinspre colegii de antrenament radiau emotii ca niște aure, fiecare 
diferită: îngrijorare, nedumerire, iritare, indiferență, amuzament. 
Jared urmări amuzamentul până la sursă. Veselia lui Pauling era 
vizibilă nu numai ca o aură emoțională, ci și din surâsul capricios de 
pe chipul său. 


Ei, nu arăţi chiar atât de epuizat, zise Pauling. 


Se ridică în picioare și îi întinse mâna. Jared ridică mâna, o luă pe a 
ei și se trase în sus. 


Sarah și-a făcut rost de un animal favorit, comentă Seaborg, și se 
simți o undă de veselie printre unii membri ai detașamentului, un 
impuls emoțional straniu pe care Jared îl recunoscu ca fiind o formă 
de râs. 


Taci din gură, Steve, îl apostrofă Pauling. Abia dacă știi ce e un 
animal favorit. 


Asta nu-l face să nu fie unul, comentă Seaborg. 
Asta nu te face pe tine să nu fii un ticălos, replică Pauling. 


Nu sunt un animal favorit, protestă Jared, și dintr-odată toți ochii se 
întoarseră spre el. 


Găsi că privirile îl intimidau mai puțin decât prima oară, acum că îi 
avea pe toți în cap. Își concentră atenția asupra lui Seaborg. 


Sarah nu făcea decât să fie amabilă cu mine. Asta nu mă face un 
animal favorit, n-o face nici pe ea stăpâna mea. Inseamnă doar că a 
fost destul de drăguță să mă ajute să mă ridic de pe jos. 


Seaborg pufni sonor, apoi ieși din semicerc, căutând plin de zel 
altceva care să-l intereseze. Alți câțiva plecară să i se alăture. Sarah 
se întoarse spre Brahe. 


Se întâmplă asta cu fiecare detașament? întrebă ea. 
Brahe zâmbi. 


Credeai că faptul de a fi unii în capul celorlalți face mai ușor să vă 
înțelegeți? Ceea ce este cu adevărat surprinzător este că niciunul 
dintre voi nu a încasat încă un pumn. De obicei până acum ar fi 
trebuit să despart câțiva recruți cu o rangă. 


Brahe se întoarse spre Jared. 
Crezi că o să te descurci? 


Așa cred. Am nevoie de putin timp să pun totul în ordine. Am o 
mulțime de lucruri în cap și încerc să-mi dau seama încotro se duc 
toate. 


Brahe se uită spre Pauling. 

Crezi că-l poți ajuta cu pusul în ordine? 
Pauling zâmbi. 

Sigur că da, răspunse ea. 


Atunci stai cu ochii pe Dirac, zise Brahe. Începem antrenamentul 
mâine. Vedeți dacă-l puteţi pune la curent cu toate înainte de asta. 


Brahe plecă. 

Chiar cred că sunt animalul tău favorit, remarcă Jared. 

Un val de veselie se revărsă dinspre Pauling spre Jared. 

Ești un tip nostim, replică ea. 

Ești a doua persoană care-mi spune asta pe ziua de azi, îi zise el. 
Da? Știi vreo glumă bună? 


Jared i-o spuse lui Pauling pe cea despre Sherlock Holmes. Ea râse în 
hohote. 


Cinci 


Antrenamentul pentru soldaţii Forțelor Speciale dura două 
săptămâni. Gabriel Brahe începu antrenamentul detașamentului lui 
Jared — oficial Detașamentul de instrucție numărul 8- punând o 
întrebare membrilor săi. 


Ce anume vă face diferiți de celelalte ființe umane? întrebă el. 
Ridicați mâna când aveți răspunsul. Detașamentul, aranjat într-un 
semicerc dezordonat în faţa lui Brahe, era tăcut. În cele din urmă, 
Jared ridică mâna. 


Suntem mai deștepți, mai puternici și mai rapizi decât alți oameni, 
spuse el, amintindu-și cuvintele lui Judy Curie. 


O presupunere bună, zise Brahe. Dar un răspuns greșit. Suntem 
proiectați să fim mai puternici, mai rapizi și mai deștepți decât alți 
oameni. Dar suntem așa ca o consecinţă a ceea ce ne face diferiți. 
Ceea ce ne face diferiţi este că, noi singuri printre oameni, suntem 
născuți cu un scop. lar acest scop este simplu: să păstrăm oamenii 
în viață în acest univers. 


Membrii detașamentului se uitară unul la altul. Sarah Pauling ridică 
mâna. 


Și alții ajută la păstrarea oamenilor în viață. l-am văzut pe stația 
Phoenix, pe drumul de venit încoace. 


Dar n-au fost născuţi pentru asta, sublinie Brahe. Acei oameni pe 
care î-ați văzut- adevărat-născuții — s-au născut fără un plan. S-au 


născut pentru că biologia le cere oamenilor să facă alți oameni; dar 
nu se gândesc cum să-i folosească după aceea. Adevărat-născuții 
trăiesc ani întregi fără cel mai mic indiciu privind ce se va întâmpla 
cu propria lor persoană. Din câte înțeleg, unii dintre ei nu descoperă 
niciodată cu adevărat. Trec doar năuci prin viață și apoi cad în 
morminte, la sfârșitul ei. Trist. Şi ineficient. 


Voi s-ar putea să faceți multe lucruri în viață, dar să treceţi năuci 
prin ea nu va fi unul dintre ele, continuă Brahe. Sunteţi născuți 
pentru a proteja omenirea. Și sunteți proiectaţi pentru asta. Totul 
înăuntrul vostru, până la gene, reflectă acest scop. De aceea sunteți 
mai puternici, mai rapizi și mai deştepţi decât alți oameni — Brahe 
dădu din cap în direcţia lui Jared — și de aceea sunteți născuți ca 
adulți, gata să luptaţi imediat, efectiv și eficient. Forţele Coloniale 
de Apărare au nevoie de trei luni ca să antreneze soldații adevărat- 
născuţi. Noi facem același antrenament- și mai mult- în două 
săptămâni. 


Steve Seaborg, ridică mâna. 


De ce are nevoie un adevărat-născut de atât de mult timp ca să se 
antreneze? întrebă el. 


Dă-mi voie să-ți arăt, răspunse Brahe. Astăzi este prima zi de 
antrenament. Știți cum să staţi în poziție de drepți sau alte 
manevre de bază la instrucție? 


Membrii detașamentului de instrucție se uitară la Brahe cu chipurile 
lipsite de expresie. 


Bine, zise Brahe. Iată instrucțiunile voastre. 


Jared își simţi creierul inundat de informații noi. Perceperea acestor 
noțiuni apăsa în straturi dense pe conștiința lui neorganizată; Jared 
își simți BrainPal-ul canalizând informația la locurile cuvenite, 
procesul de-acum cunoscut de desfășurare lansând căi de informaţie 
ramificate care se conectau cu lucruri pe care Jared, acum având 
vârsta de o zi întreagă, le știa deja. 


Acum, Jared era familiarizat cu protocolul militar al exerciţiilor de 
paradă. Dar, mai mult decât atât, apăru o emotie neașteptată care se 


trezi natural în creierul lui, și fu amplificată și sporită de gândurile 
integrate ale detașamentului de instrucție: adunarea lor dezordonată 
în faţa lui Brahe, cu unii stând în picioare, unii așezați și unii 
rezemați pe treptele cazărmii, era greșită. Lipsită de respect. 
Rușinoasă. Treizeci de secunde mai târziu erau aliniați în patru 
rânduri ordonate de câte patru, în poziție de drepți. 


Brahe zâmbi. 


Ați prins mișcarea de la prima încercare, remarcă el. Repaus de 
paradă. 


Detașamentul luă poziția de repaus de paradă, cu picioarele 
depărtate și mâinile la spate. 


Excelent, zise Brahe. Pe loc repaus. 
Detașamentul se relaxă vizibil. 


Dacă v-aș spune de cât de mult timp e nevoie ca să-i antrenezi pe 
adevărat-născuții să facă același lucru la fel de bine ca și voi, nu m- 
ati crede, le spuse Brahe. Adevărat-născuții au nevoie să facă 
instrucție, să repete, să exerseze de nenumărate ori ca să le iasă cum 
trebuie, să învețe să facă lucrurile pe care voi le veți învăța și 
asimila într-o sesiune sau două. 


De ce se antrenează în felul ăsta adevărat-născuții? întrebă Alan 
Millikan. 


Nu pot, răspunse Brahe. Au minți bătrâne, așezate pe făgașele lor. 
Le e destul de greu doar să învețe să folosească un BrainPal. Dacă 
aș încerca să le trimit protocolul de instrucție așa cum vi l-am 
trimis vouă, creierul lor pur și simplu nu l-ar putea manevra. Și nu 
se pot integra — nu pot împărtăși informațiile între ei în mod 
automat, așa cum faceţi voi, cum fac toate Forţele Speciale. Nu sunt 
proiectați pentru asta. Nu sunt născuți pentru asta. 


Suntem superiori, dar există soldați adevărat-născuți, remarcă 
Steven Seaborg. 


Da, confirmă Brahe. Forțele speciale reprezintă mai puțin de unu la 
sută din întregul efectiv de luptă al FCA. 


Dacă suntem atât de buni, de ce suntem atât de puțini? întrebă 
Seaborg. 


Pentru că adevărat-născuților le e frică de noi, răspunse Brahe. 
Ce? se miră Seaborg. 


Se îndoiesc de noi, continuă Brahe. Ne-au crescut cu scopul de a 
apăra omenirea, dar nu sunt siguri că suntem destul de umani. Ne- 
au proiectat ca să fim soldați superiori, dar sunt îngrijorați că 
proiectul e imperfect. Așa că ne consideră mai puțin decât oameni și 
ne încredințează sarcini despre care se tem că i-ar putea face pe ei 
mai puțin decât oameni. Fac destui de-ai noștri pentru aceste 
sarcini, dar nu mai mult de-atât. N-au încredere în noi pentru că n- 
au încredere în ei înșiși. 


Asta-i o prostie, comentă Seaborg. 
E o ironie, adăugă Sarah Pauling. 


E și una, și alta, spuse Brahe. Judecata nu este unul dintre punctele 
tari ale omenirii. 


E greu de înțeles de ce cred în felul ăsta, cugetă Jared. 


Ai dreptate, replică Brahe, uitându-se la Jared. Și, fără să vrei, ai 
atins fisura rasială a Forțelor Speciale. Adevărat-născuții au 
dificultăți când e vorba de a avea încredere în Forţele Speciale — dar 
Forțele Speciale au dificultăți când e vorba să-i înţeleagă pe 
adevărat-născuți. Și nu e ceva trecător. Am unsprezece ani- un 
murmur pătrunzător de uimire se răspândi în detașament; niciunul 
dintre ei nu putea concepe cum putea fi cineva atât de bătrân și vă 
jur că încă nu-i pricep pe adevărat-născuți în cea mai mare parte a 
timpului. Simțul umorului, despre care am discutat, Dirac, este doar 
cel mai evident exemplu în legătură cu asta. De aceea, pe lângă 
condiționarea fizică și mintală, antrenamentul Forţelor Speciale 
include și instruirea specializată în istoria și cultura soldaților 
adevărat-născuți cu care vă veți întâlni, astfel încât să-i puteți 
înțelege pe ei și felul în care ne văd pe noi. 


Pare o pierdere de vreme, remarcă Seaborg. Dacă adevărat-născuții 


n-au încredere în noi, de ce-ar trebui să-i protejăm? 
Pentru asta ne-am născut..., începu Brahe. 
N-am cerut eu să mă nasc, protestă Seaborg. 


„.„Și gândești ca un adevărat-născut, continuă Brahe. Și noi suntem 
oameni. Când luptăm pentru oameni, luptăm pentru noi înșine. 
Nimeni nu cere să se nască, dar suntem născuți și suntem oameni. 
Luptăm pentru noi înșine, la fel de mult ca pentru orice altă fiinţă 
umană. Dacă nu apărăm omenirea, vom fi la fel de morți ca toți 
ceilalți. Acest univers e implacabil. 


Seaborg, se cufundă în tăcere, dar iritarea lui se transmise celorlalți. 
Asta-i tot ce facem? întrebă Jared. 
Ce vrei să spui? zise Brahe. 


Suntem născuţi pentru acest scop, explică Jared. Dar putem face și 
altceva? 


Ce sugerezi? vru să știe Brahe. 


Nu știu, răspunse Jared. Dar eu sunt în vârstă de numai o zi. Nu știu 
prea multe. 


Asta stârni impulsuri de amuzament și un surâs din partea lui 
Brahe. 


Suntem născuţi pentru asta, dar nu suntem sclavi, replică Brahe. 
Facem un stagiu de serviciu. Zece ani. După aceea, putem alege să 
ne retragem. Să devenim ca adevărat-născuții și să colonizăm. 
Există chiar o colonie rezervată pentru noi. Unii dintre noi se duc 
acolo; alții aleg să se amestece cu adevărat-născuții în celelalte 
colonii. Dar cei mai mulți dintre noi rămân în Forțele Speciale. Eu 
am rămas. 


De ce? întrebă Jared. 


Pentru asta m-am născut, repetă Brahe. Și sunt bun la asta. Voi toți 
sunteți buni la asta. Sau veți fi, destul de curând. Să începem. 


Facem o mulțime de lucruri mai repede decât adevărat-născuții, 
observă Sarah Pauling, cu ochii ațintiți la supă. Dar bănuiesc că 
mâncatul nu este unul dintre ele. Dacă mănânci prea repede, te 
îneci. Ar fi amuzant, dar ar fi și rău. 


Jared stătea în faţa ei, la una dintre cele două mese de la popotă 
repartizate Detașamentului de instrucție numărul 8. Alan Millikan, 
curios în privința diferențelor dintre instruirea adevărat-născuților și 
a Forţelor Speciale, descoperise că adevărat-născuţii se antrenau în 
plutoane, nu în detașamente, și că detașamentele de instrucție ale 
Forțelor Speciale nu aveau aceeași mărime cu detașamentele din 
FCA. Tot ceea ce află Millikan despre acest subiect fu trimis celorlalți 
membri ai detașamentului numărul 8 și adăugat la rezerva lor de 
informaţii. Astfel deveni cunoscut un alt avantaj al integrării: numai 
unul dintre membrii detașamentului trebuia să învețe ceva pentru ca 
toţi ceilalți să știe. 


Jared își sorbi zgomotos supa. 

Cred că noi mâncăm mai repede decât adevărat-născuții, spuse el. 
De ce? întrebă Pauling. 

Jared duse la gură o lingură mare de supă. 

-Pentru că dacă vorbesc și mănâncă supă în același timp se întâmplă 
asta, explică el cu voce tare, lăsând să-i curgă supă din gură în timp 
ce vorbea. 

Pauling își puse mâna la gură ca să-și înăbușe râsul. 

Aha, zise ea după o clipă. 

Ce? întrebă Jared. 

Pauling întoarse ochii spre stânga, apoi spre dreapta. Jared se uită în 
jur și văzu că toți cei din popotă se uitau la el. Își dădu seama cu 
întârziere că, de fapt, cu totii îl puteau auzi când își folosea gura. 


Nimeni altcineva din sala de mese nu vorbise folosindu-și gura tot 
timpul cât durase masa. Jared își dădu seama dintr-odată că ultima 


oară când auzise pe altcineva vorbind fusese când își luase la 
revedere locotenentul Cloud. Vorbitul cu voce tare era ciudat. 


Scuzaţi-mă, transmise el pe o frecvență generală. 
Toată lumea se întoarse la mâncare. 


Te faci de râs, îi spuse lui Jared Steven Seaborg, aflat mai departe la 
aceeași masă. 


A fost doar o glumă, se scuză Jared. 

„A fost doar o glumă“, îl imită batjocoritor Seaborg. Idiotule! 
Nu ești prea amabil, zise Jared. 

„Nu ești prea amabil“, repetă Seaborg. 


Poate că Jared e un idiot, dar măcar își poate găsi propriile cuvinte, 
interveni Pauling. 


Hei, taci din gură, Pauling, protestă Seaborg. Tie nu ti-a cerut 
nimeni să te bagi. 


Jared tocmai începea să răspundă când o imagine apăru în câmpul 
lui vizual. Oameni micuţi, chirciți, se certau pentru ceva cu voci 
pițigăiate. Unul dintre ei începu să-l imite pe altul repetându-i 
cuvintele, așa cum făcuse Seaborg cu Jared. 


Cine sunt oamenii ăștia? întrebă Seaborg. Pauling arăta și ea 
derutată. 


Vocea lui Gabriel Brahe le răsări în minte. 


Sunt copii. Ființe umane imature. Şi se ceartă. Vă rog să observați 
că se ceartă exact la fel ca voi. 


El a început, se plânse Seaborg, căutându-l pe Brahe în popotă. Era 
la o masă îndepărtată, mâncând împreună cu alți ofițeri. Nu se 
întoarse să se uite la cei trei. 


Unul dintre motivele pentru care adevărat-născuții n-au încredere 


în noi este acela că sunt convinși că suntem copii, spuse Brahe. 
Copii înapoiați din punct de vedere emoțional în corpuri de mărime 
adultă. Iar problema în privința asta este că au dreptate. Trebuie să 
învăţăm să ne controlăm la fel ca adulții, ca toți ceilalți oameni. Și 
avem mult mai puțin timp să învăţăm cum s-o facem. 


Dar..., începu Seaborg. 


Taci, îi ordonă Brahe. Seaborg, după exercițiul de după-amiază, ai o 
sarcină. De pe BrainPal poţi accesa rețeaua de date de pe Phoenix. 
Va trebui să studiezi eticheta și rezolvarea conflictelor 
interpersonale. Află cât de mult poți și împărtășește totul cu restul 
detașamentului până la sfârșitul serii. Ai înțeles? 


Da, răspunse Seaborg. 


Aruncă o privire acuzatoare către Jared și apoi se întoarse tăcut la 
mâncarea lui. 


Dirac, ai și tu o sarcină. Citește Frankenstein. Vezi unde te duce. 
Da, domnule, răspunse Jared. 

Și nu mai scuipa supă, adăugă Brahe. Arăți ca un idiot. 

Brahe își întrerupse legătura. 

Jared se uită cercetător la Pauling. 

Cum se face că tu n-ai dat de belea? o întrebă. 

Pauling cufundă lingura în supă. 


Mâncarea mea stă acolo unde trebuie, răspunse ea și înghiți. Și nu 
mă port ca un copil. 


Apoi scoase limba. 


Exercițiul de după-amiază făcu cunoștință detașamentului numărul 
8 cu arma lor, carabina de asalt MF-35A. Carabina era conectată la 


posesorul ei folosind activarea cu ajutorul BrainPal-ului; începând 
din acel moment, numai proprietarul lui sau o altă ființă umană cu 
un BrainPal putea trage cu arma. Asta reducea șansa ca un soldat al 
FCA să-și vadă propria armă folosită împotriva lui. MF-35A fusese 
în plus modificată pentru ca soldaţii Forțelor Speciale să profite de 
capacitatea lor de integrare; printre alte lucruri, MF-35A putea fi 
declanșată de la distanță. Forţele Speciale își folosiseră această 
capacitate pentru a surprinde mortal, de-a lungul anilor, o mulțime 
de extratereștri curioși. 


MF-35A era mai mult decât o simplă pușcă. La discreţia soldatului 
care o folosea, putea trage cu gloanțe ghintuite, gloanţe explozive, 
grenade sau mici rachete ghidate. Mai conţinea și un aruncător de 
flăcări și dispozitive pentru fluxuri de particule. Toată această 
panoplie de muniţie era construită din mers de MF-35A dintr-un 
bloc greu, metalic de nanoboti. Jared se întrebă în treacăt cum reușea 
carabina o asemenea șmecherie; BrainPal-ul lui îi desfășură 
îndatoritor mecanismele fizice care stăteau la baza armei, ducând la 
o desfacere masivă și teribil de inoportună a principiilor fizice 
generale, în timp ce detașamentul se afla pe poligonul de trageri. 
Firește, toată această informaţie desfășurată fu transmisă mai 
departe restului detașamentului, ai cărui membri îl priviră pe Jared 
cu niveluri diferite de iritare. 


Imi pare rău, se scuză Jared. 


Până la sfârșitul după-amiezii, Jared își însușise MF-35A și 
nenumăratele sale opțiuni. Jared și un alt recrut pe nume Joshua 
Lederman se concentrară asupra opțiunilor pe care le permitea 
carabina pentru gloanţele ghintuite, experimentând cu modele 
diferite de gloanţe și evaluând avantajele și dezavantajele fiecăruia, 
comunicând fiecare dintre acestea celorlalți membri ai 
detașamentului. 


Când fură gata să treacă la alte opţiuni referitoare la muniţia de care 
dispuneau, Jared și Lederman profitară din plin de informațiile 
despre aceste arme furnizate de ceilalți membri ai detașamentului 
pentru a le stăpâni și pe acestea. Jared trebui să recunoască faptul că, 
indiferent ce probleme personale ar fi putut avea cu Steven Seaborg, 
dacă ar fi avut nevoie de cineva care să mânuiască un aruncător de 
flăcări pentru el, Seaborg avea să fie prima lui alegere. Jared îi spuse 


asta pe drumul de întoarcere la cazarmă; Seaborg nu-l băgă în seamă 
și începu ostentativ o discuţie privată cu Andrea Gell-Mann. 


După cină, Jared puse stăpânire pe un loc pe treptele cazărmii. După 
o scurtă îndrumare din partea BrainPal-ului (și având grijă să-și 
izoleze explorările, ca să nu repete stânjenitoarea revărsare de date 
de mai devreme din cursul zilei, se înregistră pe rețeaua de date de 
pe Phoenix și-și făcu rost de un exemplar din Frankenstein sau 
Prometeul modern de Mary Wollstonecraft Shelley, a treia ediție 
revizuită, din 1831. 


După opt minute o termină și se afla în ceva asemănător unei stări 
de șoc, intuind (corect) motivul pentru care Brahe îl pusese s-o 
citească: el și toți membrii detașamentului numărul 8- toți soldații 
Forțelor Speciale — erau descendenții spirituali ai creaturii patetice 
pe care Victor Frankenstein o asamblase din corpurile morților și 
apoi o trezise la viață cu un șoc. Jared văzu cum Frankenstein fusese 
mândru creând viață, dar cum se temea și respingea creatura, odată 
ce viața îi fusese dată; cum creatura se dezlănțuise apoi, ucigând 
familia și pe prietenii doctorului, și cum creatorul și cel creat 
fuseseră arși în cele din urmă pe un rug, cu destinele împletite. 
Aluziile la asemănarea dintre monstru și Forțele Speciale erau cât se 
poate de evidente. 


Și totuși, în timp ce Jared cugeta la întrebarea dacă soarta Fortelor 
Speciale era să fie la fel de neînţelese și denigrate de adevărat- 
născuții precum monstrul de creatorul lui, se întoarse cu gândul la 
scurta sa întâlnire cu locotenentul Cloud. Cu siguranţă, Cloud nu 
păruse îngrozit sau dezgustat de Jared; îi oferise mâna, un gest pe 
care Victor Frankenstein, ostentativ, îl refuzase din partea 
monstrului pe care-l crease. Jared se gândi de asemenea la faptul că, 
dacă Victor Frankenstein era creatorul monstrului, creatoarea lui- 
Mary Shelley — îi acordase implicit monstrului milă și empatie. 
Adevărata ființă umană din această poveste era o persoană întru 
câtva mai complexă decât cea ficțională și mai înclinată spre creatură 
decât creatorul fictiv al acesteia. 


Se gândi la asta vreme de un minut întreg, neîntrerupt. 


Jared căută cu lăcomie legături la text, dând imediat peste celebra 
versiune filmată din 1931 a poveștii și devorând-o la viteză de zece 


ori mai mare decât cea normală, doar ca să descopere că e foarte 
dezamăgit; elocvența monstrului lui Shelley era înlocuită de un 
mormăit neinteligibil și trist. Jared încercă repede și alte versiuni 
filmate, dar fu în continuare dezamăgit. Monstrul cu care se 
identifica nu putea fi văzut aproape nicăieri în acestea, nici măcar în 
versiunile care arătau o fidelitate de formă a textului original. 
Monstrul lui Frankenstein era o glumă; Jared renunţă la versiunile 
filmate înainte de a ajunge la sfârșitul secolului douăzeci și unu. 


Jared încercă o altă abordare și căută povești despre alte ființe create, 
făcând cunoștință în scurtă vreme cu Vineri, R. Daneel Olivaw, Data, 
HAL, der Maschinen-Mensch, Astro Boy, diferiții Terminatori, 
Channa Fortuna, Joe Robotul Ticălos și tot soiul de alți androizi, 
roboți, computere, replicanți, clone și creaturi modificate genetic 
care erau în aceeași măsură descendenţii spirituali ai monstrului lui 
Frankenstein, ca și el. Curios, Jared o porni înapoi în timp de la 
Shelley, doar ca să-i descopere pe Pygmalion, golemii, homunculii și 
automatele cu mecanism de ceas. 


Citi și urmări trista și deseori primejdioasa lipsă de umor a multora 
dintre aceste creaturi și felul în care ea era folosită pentru a le face 
obiecte ale milei și ale destinderii comice. Înţelegea acum de ce 
Brahe era sensibil la întreaga problemă a simțului umorului. În acea 
sensibilitate era implicită ideea că Forțele Speciale erau greșit 
reprezentate de adevărat-născuţi în descrierile lor, sau cel puțin așa 
crezu Jared, până când se apucă să caute literatură sau divertisment 
înregistrat, având Forţele Speciale drept personaje principale. 


Nu exista nimic. Era colonială se dovedea bogată în materiale de 
divertisment despre Forţele Coloniale de Apărare și despre bătăliile 
și evenimentele sale militare — bătălia pentru Armstrong părea un 
subiect deosebit de căutat —, dar în niciunul dintre ele nu se dădea 
nici măcar un indiciu despre Forţele Speciale; cel mai apropiat lucru 
era o serie de romane senzaţionale publicate pe colonia Rama, 
prezentând aventurile unei forțe secrete de soldaţi erotici 
supraumani, care învingeau specii extraterestre ficționale în cea mai 
mare parte făcând sex energic cu ele până când acestea capitulau. 
Jared, care în momentul de față înțelegea sexul în mare parte în 
sensul legat de reproducere, se întrebă de ce-ar crede cineva că 
aceasta era o metodă viabilă de a-ți învinge dușmanii. Ajunse la 


concluzia că-i scăpase probabil ceva important legat de chestia cu 
sexul și lăsă informația deoparte, ca să-l întrebe mai târziu pe Brahe 
despre asta. 


Intre timp, rămânea misterul motivului pentru care, din punctul de 
vedere al lucrărilor de ficțiune din colonii, Forțele Speciale nu 
existau. 


Dar asta rămânea probabil pentru altă noapte. Jared abia aștepta să- 
și împărtășească explorările de până acum cu partenerii lui din 
detașament. Își scoase descoperirile din izolare și le transmise către 
ceilalți. În timp ce făcea acest lucru, deveni conștient de faptul că nu 
era singurul care împărtășea descoperiri; Brahe repartizase teme 
celor mai mulți din detașamentul numărul 8, iar aceste explorări se 
revărsau în percepția lui. Printre ele, eticheta și psihologia rezolvării 
conflictelor de la Seaborg (pe care Jared îl simțea parcurgând cu 
ochii aproape tot materialul pe care i-l trimitea); bătălii majore ale 
Forţelor Coloniale de Apărare de la Brian Michaelson; desene 
animate de la un recrut pe nume Jerry Yukawa; fiziologie umană de 
la Sarah Pauling. Jared își notă să facă haz pe seama ei mai târziu, 
pentru că-i făcuse în necaz mai devreme în cursul zilei, în legătură 
cu propria lui însărcinare. BrainPal-ul lui Jared începu vioi să 
desfășoare tot ceea ce învățaseră colegii lui. Jared se lăsă din nou pe 
spate pe scări și privi amurgul, în timp ce informația se ramifica și se 
extindea. 


Soarele lui Phoenix apusese cu desăvârșire când Jared termină de 
desfăcut toate noile lui cunoștințe; rămase așezat în micul cerc 
strălucitor provenit de la luminile cazărmii și privi vietăţile 
asemănătoare insectelor bâzâind în jurul becului. Una dintre aceste 
mici creaturi, mai ambițioasă, ateriză pe braţul lui Jared și înfipse o 
trompă asemănătoare unui ac în carne, ca să sugă fluidele. Câteva 
secunde mai târziu era moartă. Nanoboţii din SmartBlood-ul lui 
Jared, alertați de situaţie de BrainPal, se sacrificaseră în interiorul 
minusculului animal, folosind oxigenul pe care-l transportau drept 
agent combustibil. Biata vietate arse din interior; șuvițe minuscule, 
aproape invizibile de fum îi ieșeau din proeminențele trupului. 
Jared se întrebă cine programase un asemenea tip de reacție 
defensivă în BrainPal și SmartBlood; părea să urască viața prin felul 
în care acționa. 


Poate că adevărat-născuţii au dreptate să se teamă de noi, se gândi Jared. 


Dinăuntrul cazărmii, Jared își percepea camarazii discutând despre 
ceea ce învățaseră în acea noapte; Seaborg tocmai îl declarase pe 
monstrul lui Frankenstein plicticos. Jared se repezi înăuntru ca să 
apere onoarea monstrului. 


În timpul dimineților și după-amiezilor primei săptămâni, 
detașamentul numărul 8 învăţă să lupte, să se apere și să ucidă. 
Serile, învățau tot restul, inclusiv unele lucruri despre care Jared 
bănuia că erau de o valoare îndoielnică. 


La începutul serii celei de-a doua zile, Andrea Gell-Mann le făcu 
cunoscut conceptul de înjurătură, pe care-l învățase la prânz și-l 
împărtăși chiar înainte de cină. La masă, membrii detașamentului își 
spuseră cu entuziasm „dă-mi nenorocita de sare, sac împuţit de 
rahat“, până când Brahe le ceru să lase rahatul ăsta blestemat, 
labagiilor, pentru că se învechește al naibii de repede. Urmă un 
acord general că Brahe avea dreptate, până când Gell-Mann îi învăță 
să înjure în arabă. 


În ziua a treia, membrii detașamentului numărul 8 cerură și primiră 
permisiunea de a intra în bucătăria popotei și de a folosi cuptoarele 
și anumite ingrediente. În dimineața următoare, celorlalte 

detașamente de instrucție de la Camp Carson le fură oferite destule 
fursecuri dulci pentru fiecare recrut (și pentru ofițerii lor superiori). 


În cea de-a patra zi, membrii detașamentului încercară să-și spună 
unii altora bancuri pe care le găsiseră pe rețeaua de date de pe 
Phoenix, și cei mai mulți nu reușiră să le facă amuzante; până când 
BrainPal-urile desfășurau contextul glumei, nu mai avea haz. Numai 
Sarah Pauling părea să râdă aproape tot timpul, și se stabili până la 
urmă că râdea din cauză că socotea nostim faptul că niciunul dintre 
ceilalți nu putea spune un banc. Nimeni nu mai credea că asta e 
nostim, ceea ce o făcu pe Pauling să râdă destul de tare cât să cadă 
din pat. 


Fură cu toţii de acord că asta era nostim. 


Și jocurile de cuvinte erau în regulă. 


În cea de-a cincea zi, în care după-amiaza fu petrecută într-o ședință 
de informare despre coloniile umane și despre relaţiile lor cu alte 
specii inteligente (care erau, se putea spune, proaste mai tot timpul), 
detașamentul evaluă critic ficțiunea speculativă și divertismentul 
din era precolonială despre războaiele interstelare cu extratereștri. 
Verdictele concordară în mod rezonabil. Războiul lumilor se bucură 
de aprobarea lor doar până la sfârșitul care îi izbi pe membrii 
detașamentului ca fiind un truc ieftin. Infanteria stelară avea câteva 
scene bune de acțiune, dar cerea prea multă desfășurare de idei 
filozofice; le plăcu mai mult filmul, chiar dacă recunoscură că era 
tâmpit. Războiul etern îi întristă inexplicabil; ideea că un război putea 
dura atât de mult era aproape de nepătruns pentru un grup de 
oameni în vârstă de o săptămână. După ce văzură Războiul stelelor, 
cu toții voiau o sabie laser și fură iritați că tehnologia pentru ele nu 
exista cu adevărat. Fură de asemenea de acord că ewokșii ar trebui 
să moară cu toții. 


Două romane clasice îi atraseră în mod deosebit. Jocul lui Ender îi 
încântă pe toti; aici erau soldaţi aidoma lor, doar că mai mici. 
Personajul principal era chiar crescut să se lupte cu speciile 
extraterestre, la fel ca ei. În ziua următoare, membrii detașamentului 
se salutară unii pe alții cu Hei, Ender, până când Brahe le zise să 
înceteze și să fie atenți. 


Cealaltă era Întoarcerea acasă a lui Charlie, una dintre ultimele cărți de 
dinainte de începutul erei coloniale și, prin urmare, una dintre 
ultimele cărți care erau în stare să-și imagineze un univers altfel 
decât așa cum era- unul în care speciile extraterestre pe care le 
întâlnea omenirea îi întâmpinau cu un bun-venit, în loc de o armă. 
Cartea fusese până la urmă adaptată într-un film; în acel moment, 
devenise limpede că nu era science fiction, ci fantastică, și pe 
deasupra plină de amărăciune. Fusese un eșec. Membrii 
detașamentului rămaseră pironiți locului atât de carte, cât și de film, 
captivați de un univers pe care nu l-ar fi putut avea niciodată și care 
nici el nu i-ar fi avut vreodată, pentru că n-ar fi fost nevoie de ei. 


In cea de-a șasea zi, Jared și restul detașamentului numărul 8 
pricepură în sfârșit ce însemna toată chestia asta cu sexul. 


Intr-a șaptea zi, și ca o consecință directă a celei de-a șasea zi, se 
odihniră. 


Nu sunt de valoare îndoielnică, îi spuse Pauling lui Jared despre 
lucrurile pe care le învățaseră, în timp ce stăteau întinși împreună în 
patul ei, târziu în ziua a șaptea, într-o postură intimă, dar nu 
sexuală. Poate că toate chestiile astea nu folosesc la nimic în sine, 
dar ne apropie mai mult pe noi toți. 


Suntem mai apropiați, fu de acord Jared. 
Nu doar în felul ăsta. 
Pauling se lipi scurt de Jared, apoi se îndepărtă. 


Mai aproape ca oameni. Ca grup. Toate lucrurile pe care le-ai 
pomenit sunt prostești. Dar ne instruiesc să fim ființe umane. 


Era rândul lui Jared să se lipească de Pauling, ghemuindu-se la 
pieptul ei. 


Imi place să fiu ființă umană, zise el. 


Și mie îmi place să fii ființă umană, replică Pauling, și apoi chicoti 
sonor. 


Futu-i mama mă-sii, voi doi, protestă Seaborg. Incerc să dorm aici! 
Țâfnosule! răspunse Pauling. 


Coborî ochii spre Jared să vadă dacă voia să adauge ceva, dar acesta 
adormise. Îl sărută ușor pe creștetul capului și apoi îl imită. 


În prima săptămână, v-ati antrenat din punct de vedere fizic să 
faceţi tot ceea ce pot face soldații adevărat-născuţi, le spuse Brahe. 
Acum este timpul să vă antrenați să faceţi lucruri pe care numai voi 
le puteți face. 


Detașamentul numărul 8 stătea la startul unei piste lungi, cu 
obstacole. 


Am alergat deja pe pista asta, comentă Luke Gullstrand. 


Frumos din partea ta să observi, Gullstrand, replică Brahe. 
Datorită spiritului tău de observație, ai să fii primul care o să 
alerge astăzi. Stai aici. Restul, răspândiți-vă de-a lungul pistei, vă 
rog, cât mai egal posibil. 


Îndată, membrii detașamentului fură înșirați de-a lungul pistei. 
Brahe se întoarse spre Gullstrand. 


Vezi pista? întrebă. 
Da, răspunse Gullstrand. 
Crezi că ai putea s-o parcurgi cu ochii închiși? 


Nu, răspunse Gullstrand. Nu-mi aduc aminte unde se află toate. M- 
aș împiedica de ceva și aș muri. 


Sunteţi cu toții de acord? întrebă Brahe. 
Simti impulsuri afirmative. 


Și totuși, veți alerga cu toții pe pista asta cu ochii închiși înainte de 
a pleca astăzi de aici. Din cauză că aveți o capacitate care vă va 
îngădui să faceți asta: integrarea cu membrii detașamentului 
vostru. 


Din tot detașamentul se transmiseră grade diferite de scepticism. 


Ne folosim integrarea ca să vorbim și ca să schimbăm date, 
comentă Brian Michaelson. Asta e ceva complet diferit. 


Nu. Nu diferă câtuși de puţin, îi încurajă Brahe. Sarcinile de noapte 
de săptămâna trecută n-au fost doar pedepse și distracții 
neserioase. Știţi deja că prin intermediul BrainPal-ului și al 
condiționării prenatale puteți învăța repede singuri. Săptămâna 
trecută — fără să vă dați seama — ați învățat să schimbaţi și să 
absorbiți cantităţi imense de informație între voi. Nu există nicio 
deosebire între acea informație și asta. Fiţi atenți. 


Lui Jared i se tăie răsuflarea, audibil, ca și celorlalți membri ai 


detașamentului. În capul lui se afla nu numai prezenţa lui Gabriel 
Brahe, ci și o senzație intimă a prezenței lui fizice și a situației 
personale, suprapuse peste conștiința lui Jared. 


Priviţi prin ochii mei, le ceru Brahe. 


Jared se concentră asupra ordinului și avu o senzație de amețeală 
dătătoare de greață, când perspectiva se roti din punctul de unde 
privea el către punctul de vedere al lui Brahe. Acesta mută privirea 
la stânga, apoi la dreapta, și Jared se văzu pe sine, uitându-se la 
Brahe. Brahe ieși brusc din conexiunea privirii. 


Devine cu atât mai ușor cu cât o faceţi mai des, le explică Brahe. Iar 
de acum înainte, în fiecare exercițiu de luptă o veţi face. Integrarea 
vă oferă capacitatea de a fi conștienți de o situație care este unică 
în acest univers. Toate speciile inteligente schimbă informații în 
luptă așa cum pot- chiar și soldații adevărat-născuți țin un canal 
de comunicații deschis prin BrainPal în timpul bătăliei. Dar numai 
Forțele Speciale au acest nivel de împărtășire, acest nivel de 
înțelegere tactică. Se află în miezul felului în care lucrăm și în care 
luptăm. 


Așa cum am spus, săptămâna trecută ați parcurs elementele de bază 
ale luptei adevărat-născuţților-— ați învățat cum să intrați în luptă 
ca indivizi. Acum e timpul să învățați să luptaţi ca Forțele Speciale, 
să vă integrați abilitățile de luptă cu ale detașamentului vostru. 
Veţi învăța să faceți schimb de informații și să aveți încredere în 
ceea ce vi se transmite. Chestie care vă va salva viața, vouă și 
camarazilor voștri din detașament. Acesta va fi lucrul cel mai greu 
și mai important pe care-l veți învăța. Așa că fiți atenți. 


Brahe se întoarse spre Gullstrand. 

Acum, închide ochii. 

Gullstrand șovăi. 

Nu știu dacă-mi pot ține ochii închiși, zise el. 


O să trebuiască să ai încredere în detașamentul tău, îl îndemnă 
Brahe. 


Am încredere în detașament, replică Gullstrand. In mine n-am 
încredere. 


Asta îi atrase un șir de impulsuri de simpatie. 
Și asta face parte din exercițiu, îi răspunse Brahe. Dă-i drumul. 


Gullstrand închise ochii și făcu un pas. Din poziția din care privea, 
cam pe la jumătatea pistei, Jared îl văzu pe Jerry Yukawa, pe prima 
poziție, aplecându-se puțin, ca și cum ar fi încercat să reducă fizic 
distanța dintre mintea lui și a lui Gullstrand. Trecerea lui Gullstrand 
pe pista cu obstacole era lentă, dar deveni din ce în ce mai fermă; 
chiar înainte de a ajunge în dreptul lui Jared, și chiar după ce se 
legănase pe o bârnă de lemn suspendată deasupra noroiului, 
Gullstrand începu să zâmbească. Căpătase încredere. 


Jared îl simţi pe Gullstrand căutând și punctul lui de vedere. Îi dădu 
acces complet la simțurile lui și-i transmise un sentiment de 
încurajare și de siguranţă. Îl simţi pe Gullstrand primindu-le și 
transmițându-i scurt mulțumiri; apoi Gullstrand se concentră să 
escaladeze peretele cu frânghii lângă care stătea Jared. În vârf, îl 
simți pe Gullstrand trecând la următorul membru al detașamentului 
din șir, total încrezător. Până la sfârșitul pistei, Gullstrand se mișca la 
viteză aproape maximă. 


Excelent, îl felicită Brahe. Gullstrand, preia ultima poziție. Toţi 
ceilalți vă mutați cu un loc. Yukawa, e rândul tău. 


După două tururi, nu numai că membrii detașamentului își 
schimbau perspectiva cu colegul care parcurgea pista; dar colegul de 
pe pistă își transmitea tuturor perspectiva primită, dând și celor care 
nu străbătuseră pista o imagine prealabilă a ceea ce-i aștepta. La 
următorul tur după asta, partenerii din detașament de pe margine 
împărtășeau punctul lor de vedere cu următorul din șir, ca să poată 
ajuta mai bine persoana de pe pistă, atunci când schimba poziţia. 
Până când ajunse Jared la rând, întregul detașament integrase 
complet perspectivele, căpătând îndemânarea de a încerca rapid o 
altă perspectivă și de a culege informaţia relevantă fără să se miște, 
din propriul lor punct de vedere. Era ca și cum ar fi fost în două 
locuri deodată. 


Când Jared ajunse el însuși pe pistă, se bucură de strania inteligență 
care făcea totul posibil, cel puţin până la bârnele de deasupra 
noroiului, când perspectiva vizuală împrumutată se roti brusc din 
locul unde i se aflau picioarele. Jared greși pasul și căzu lat în noroi. 


Imi pare rău, spuse Steven Seaborg după câteva secunde, când Jared 
se ridică cu ochii deschiși. M-a pișcat ceva. Mi-a distras atenția. 


Aiurea, îi transmise Alan Millikan lui Jared în particular. Eram cu o 
poziţie mai încolo și mă uitam direct la el. N-a fost pișcat. 


Brahe interveni. 


Seaborg, când te afli în luptă, să lași să fie ucis un camarad din 
detașament din cauza unei pișcături de insectă e soiul de lucru care 
te face să ajungi de partea cu ghinion a unei ecluze. Tine minte asta. 
Dirac, mergi mai departe. 


Jared închise ochii și puse un picior în fața celuilalt. 


Ce are Seaborg împotriva mea, de fapt? o întrebă Jared pe Pauling. 


Cei doi se antrenau pentru lupta cu pumnalele. Membrii 
detașamentului exersau vreme de cinci minute cu fiecare dintre 
ceilalți, cu simţul integrării concentrat la maximum. Faptul de a 
lupta cu cineva conștient în mod intim de starea ta mintală internă 
constituia o provocare suplimentară interesantă. 


Chiar nu știi? răspunse Pauling, descriind cercuri cu pumnalul ținut 
în aparenţă neglijent în mâna stângă. Sunt două lucruri. Unul, că e 
doar un nenorocit. Al doilea, că mă place. 


Jared se opri din învârtit. 


Poftim? exclamă el, iar Pauling, atacă înverșunat, fentând spre 
dreapta și apoi lovind în sus, către gâtul lui Jared, cu mâna stângă. 
Jared se împletici spre spate și spre dreapta, încercând să evite 
atacul; cuțitul lui Pauling se mută în mâna cealaltă și plonjă în jos, 
ratând piciorul lui Jared doar cu un centimetru. Jared se îndreptă și 
luă o poziție defensivă. 


Mi-ai distras atenția, îi reproșă el, rotindu-se din nou. 


Ti-ai distras-o singur, replică Pauling. Eu doar am profitat de asta 
când s-a întâmplat. 


N-o să fii fericită până când nu-mi retezi o arteră, protestă Jared. 


N-o să fiu fericită până când n-o să taci din gură și n-o să te 
concentrezi să încerci să mă omori cu cuțitul ăla. 


Stii, începu Jared, și dintr-odată se lăsă pe spate; simti intenția lui 
Pauling de a lovi cu o fracțiune de secundă înainte ca ea să fandeze. 
Înainte ca ea să se retragă, Jared se aplecă din nou în față, în raza de 
acțiune a brațului ei întins, și ridică lama din mâna dreaptă, ca să o 
atingă ușor la cutia toracică. Înainte de a ajunge acolo însă, Pauling 
înălță capul și-l izbi sub falcă. Se auzi un pocnet sonor când dinții lui 
Jared se loviră între ei; câmpul lui vizual se albi complet. Pauling 
profită de scurta năuceală a lui Jared pentru a face un pas înapoi și 
a-i secera picioarele, răsturnându-l pe spate. Când Jared își reveni, 
Pauling îi țintuise brațele cu picioarele ei și-i ținea pumnalul chiar 
deasupra arterei carotide. 


Știi, imită Pauling ultimul cuvânt al lui Jared, dacă asta ar fi fost o 
luptă adevărată, ti-as fi tăiat până acum patru artere și aș fi trecut 
la ce-ar mai fi urmat. 


Pauling vârî pumnalul în teacă și își mută genunchii de pe brațele 


lui. 


Bine că nu suntem într-o luptă adevărată, comentă Jared și se 
sprijini ca să se scoale în picioare. Cât despre Seaborg... 


Pauling îi dădu lui Jared un pumn drept în nas; capul bărbatului se 
smuci spre spate. Cuţitul era din nou la gâtul lui, iar picioarele ei îi 
fixau iar brațele, o fracțiune de secundă mai târziu. 


Ce naiba? 


Cele cinci minute ale noastre n-au trecut, îi explică Pauling. Incă 
trebuie să ne luptăm. 


Dar tu..., începu Jared. 


Pauling îl împunse în carotidă și-i vărsă niște SmartBlood. 


Nu există niciun „dar tu...“, se răsti Pauling. Jared, îmi eși simpatic, 
dar am observat că nu te concentrezi. Suntem prieteni, și știu că tu 
crezi că putem avea o conversație plăcută în timp ce facem asta. 
Dar îți jur că data viitoare când îmi mai oferi o deschidere așa cum 
ai făcut chiar acum, o să-ți tai gâtul. SmartBlood-ul o să te 
împiedice probabil să mori. Și o să te împiedice să gândești că, 
numai pentru că suntem prieteni, nu înseamnă că n-o să te rănesc 
serios. Te plac prea mult. Chestiile cu care o să ne batem într-o 
luptă adevărată n-or să facă pauză ca să stea de vorbă. 


O să ai tu grijă de mine în luptă, zise Jared. 


Stii că așa o să fac, răspunse Pauling. Dar chestia asta cu integrarea 
nu merge decât până aici, Jared. Va trebui să ai singur grijă de tine. 


Brahe îi anunţă că cele cinci minute ale lor se scurseseră. Pauling îl 
lăsă pe Jared să se ridice de jos. 


Vorbesc serios, Jared, insistă Pauling, după ce-l trase în picioare. Ai 
grijă data viitoare sau o să-ți fac o tăietură urâtă. 


Știu, răspunse Jared, și-și atinse nasul. Sau o să-mi dai un pumn. 
Așa e, spuse Pauling, și surâse. Nu sunt mofturoasă. 


Așadar, toate astea despre Seaborg care te place au fost doar ca să- 
mi distragi atenția, observă Jared. 


O, nu, îl contrazise ea. E absolut adevărat. 
Aah, exclamă Jared. 
Pauling râse sonor. 


Iar începi, te lași distras. 


Sarah Pauling fu printre primii împușcați; ea și cu Andrea Gell- 
Mann fură prinse într-o ambuscadă, în timp ce făceau o recunoaștere 


într-o vâlcea. Pauling căzu imediat, împușcată în cap și în gât; Gell- 
Mann reuși să identifice amplasarea trăgătorilor înainte ca trei focuri 
de armă în piept și abdomen să o doboare. În ambele cazuri, 
integrarea cu restul detașamentului se întrerupse; se simțeau ca și 
cum ar fi fost smulse trupește din conștiința unificată a 
detașamentului. Căzură și alții imediat, împuţinând detașamentul și 
provocând dezordine printre membrii rămași. 


Jocul de război mergea prost pentru detașamentul cu numărul 8. 


Jerry Yukawa agravă problema fiind împușcat în picior. Costumul de 
antrenament pe care-l purta înregistră „lovitura“ și blocă mobilitatea 
membrului; Yukawa căzu din mers și abia reuși să se retragă, dând 
din picior, în spatele bolovanului după care se ascunsese Katherine 
Berkeley, cu câteva secunde înainte. 


Ar fi trebuit să stai la pământ, oprind focul, îi spuse Yukawa pe ton 
acuzator. 


Așa am făcut, replică Berkeley. Incă fac. Sunt una singură, iar ei 
sunt cinci. Descurcă-te tu mai bine. 


Cei cinci membri ai detașamentului de instrucție numărul 13 care îi 
prinseseră pe Yukawa și pe Berkeley în spatele bolovanului trimiseră 
încă o salvă în direcția lor. Membrii detașamentului numărul 13 
simțiră reculul mecanic simulat al carabinelor de antrenament, în 
timp ce BrainPal-urile lor simulau gloanţele care sfârtecau capătul 
închis al unei văi; BrainPal-urile lui Yukawa și Berkeley simulau în 
mod corespunzător unele dintre aceste gloanţe răpăind în masa 
bolovanului și altele șuierând, când zburau pe lângă ei. Gloanţele nu 
erau adevărate, dar erau atât de reale pe cât se puteau simula. 


Nu ne-ar strica o mână de ajutor aici, îi transmise Yukawa lui 
Steven Seaborg, care fusese numit comandant pe timpul exerciţiului. 


Te auzim, răspunse Seaborg, apoi se întoarse să se uite la Jared, 
singurul soldat care mai supraviețuise, privindu-l fără să scoată un 
cuvânt. Patru membri ai detașamentului numărul 8 erau încă în 
picioare (un fel de-a spune, în cazul lui Yukawa), în timp ce șapte 
membri ai detașamentului numărul 13 cutreierau pădurea în 
căutarea adversarilor. Șansele nu erau prea mari. 


Încetează să te mai uiţi așa la mine, se răsti Seaborg. Nu-i vina mea. 
N-am zis nimic, replică Jared. 

Te gândeai la asta. 

Nici nu mă gândeam, insistă Jared. Treceam în revistă datele. 
Referitoare la ce? 


La felul în care se mișcă și gândește detașamentul numărul 13, 
răspunse Jared. De la alți membri din detașamentul numărul 8, 
înainte să moară. Incerc să văd dacă putem folosi ceva. 


Poţi s-o faci un pic mai repede? interveni Yukawa. Lucrurile arată 
de-a dreptul sumbru la capătul ăsta. 


Jared se uită atent la Seaborg. Acesta oftă. 
Bine. Sunt deschis la sugestii. Ce-ai găsit? 


O să crezi că am înnebunit, răspunse Jared. Dar am observat ceva. 
Până acum, nici noi, nici ei nu ne-am uitat prea mult în sus. 


Seaborg, ridică ochii spre bolta pădurii, privind la lumina soarelui 
care se strecura prin coroanele arborilor de origine terestră și la 
echivalentul lor de pe Phoenix, tulpini groase, asemănătoare cu 
bambusul, care se desfăceau în ramuri impresionante. Cele două 
tipuri de floră nu concurau din punct de vedere genetic — erau 
natural incompatibile pentru că evoluaseră pe lumi diferite —, dar 
concurau pentru lumina soarelui, înălțându-se cât de mult puteau 
spre cer și dând ramuri dese ca să ofere un schelet de pe care 
frunzele și echivalentele lor să-și facă fotosinteza. 


Nu ne uităm în sus pentru că nu-i nimic acolo în afară de copaci, 
comentă Seaborg. 


Jared începu să numere secundele în minte. Ajunse până la șapte 
înainte ca Seaborg, să exclame: 


Oh! 


Oh, încuviinţă Jared. 
Scoase o hartă. 


Noi suntem în punctul ăsta, Yukawa și Berkeley sunt în punctul ăla. 
E pădure pe tot drumul de-aici până acolo. 


Și tu crezi că putem ajunge mergând prin copaci? întrebă Seaborg. 


Nu asta-i întrebarea, replică Jared. Intrebarea este dacă putem s-o 
facem destul de repede ca să-i ținem pe Yukawa și Berkeley în viață, 
și destul de în liniște ca să nu fim omorâți noi. 


Jared descoperi repede că mersul prin copaci era o idee mai bună în 
teorie decât în execuție. El și cu Seaborg fură gata să cadă de două 
ori în primele două minute; mutatul din creangă în creangă cerea 
mai multă coordonare decât se așteptase oricare dintre ei. Ramurile 
arborilor de pe Phoenix nu erau nici pe departe atât de rezistente pe 
cât presupuseseră, iar cei tereștri aveau un număr surprinzător de 
crengi moarte. Înaintarea le era mai lentă și mai zgomotoasă decât 
le-ar fi plăcut să fie. 


Dinspre est se auzi un foșnet; în copaci diferiți, Jared și Seaborg 
îmbrățișară trunchiurile și încremeniră. Doi membri ai 
detașamentului numărul 13 ieșiră din desiș la treizeci de metri 
distanță și șase metri dedesubtul poziţiei lui Jared. Cei doi erau 
vigilenți și prevăzători, cu ochii și urechile în căutarea prăzii. Nu se 
uitară în sus. 


Cu coada ochiului, Jared îl văzu pe Seaborg întinzându-se încet 
după MF. 


Așteaptă, îl avertiză. Suntem încă în raza vederii lor periferice. 
Așteaptă până ajungem în spatele lor. 


Cei doi soldaţi se strecurară mai departe, lăsându-i pe Jared și pe 
Seaborg în urma lor; Seaborg îi făcu semn din cap lui Jared. Își luară 
în tăcere carabinele, le stabilizară cât mai bine cu putință și ochiră în 
spatele soldaților. Seaborg dădu ordinul; gloanțele zburară într-o 
explozie scurtă. Soldaţii înțepeniră și căzură. 


Restul i-au încolțit pe Yukawa și pe Berkeley, zise Seaborg. Să ne 


grăbim. 


Porni. Jared era amuzat de felul în care spiritul lui Seaborg de a 
prelua comanda, atât de potolit cu scurtă vreme în urmă, se 
întorsese dintr-odată. 


Zece minute mai târziu, Yukawa și Berkeley ajungeau la ultimele 
rămășițe de muniţie, iar Jared și Seaborg zăriră singurii membri 
rămași din detașamentul numărul 13. La stânga lor, la opt metri 
dedesubt, doi soldaţi erau adăpostiți după un copac mare, prăbușit; 
în dreapta și la aproximativ treizeci de metri în față, alți doi se aflau 
în spatele unei grămezi de bolovani. Acești soldați îi țineau ocupați 
pe Yukawa și Berkeley, în timp ce al cincilea ocolea fără zgomot, 
apropiindu-se de poziţia lor dintr-o parte. Cu toții stăteau cu spatele 
la Jared și Seaborg. 


Eu îi iau pe cei de lângă buștean; tu pe cei din spatele bolovanilor, 
zise Seaborg. O să-i spun lui Berkeley despre cel din flanc, dar o s-o 
avertizez să nu-l radă până când nu ne doborâm noi oamenii. N-are 
niciun rost să ne dăm de gol. 


Jared dădu din cap; acum, că Seaborg se simţea încrezător, 
planificarea lui mergea mai bine. Jared puse deoparte datele ca să le 
studieze mai târziu și se mișcă, proptindu-se în copac, lipindu-și 
spatele de trunchi și agățându-și piciorul stâng sub o ramură mai 
joasă, pentru un sprijin suplimentar. 


Seaborg se mută cu o creangă mai jos, ca să ocolească o alta care-i 
stânjenea vederea. Ramura pe care călcase, moartă, trosni puternic 
sub greutatea lui și se prăbuși, căzând din copac în ceea ce părea 
modul cel mai zgomotos cu putință. Seaborg își pierdu sprijinul 
piciorului și se apucă cu furie de creanga de dedesubtul celei pe care 
pășise, scăpându-și carabina; patru soldați de pe sol se întoarseră, 
ridicară ochii și-l văzură atârnând acolo neajutorat. Înălțară armele. 


Rahat! exclamă Seaborg și se uită la Jared. 


Jared trase în modul foc automat spre cei doi soldați de lângă 
bolovani. Unul tresări și căzu; celălalt plonjă pe după bolovani. Jared 
se răsuci și trase în soldații din spatele bușteanului; nu lovi pe 
nimeni, dar îi sperie destul de multă vreme ca să mute carabina pe 


rachetele ghidate și să tragă în spațiul dintre cei doi soldaţi. Racheta 
simulată îi împroșcă pe amândoi cu bucăți virtuale de șrapnel. 
Căzură. Jared se întoarse tocmai la timp ca să-l vadă pe soldatul 
rămas lângă bolovani apăsând pe trăgaci. Lansă o rachetă ghidată 
spre el, chiar când aceasta își declanșă arma. Jared își simți coastele 
înţepenind dureros când costumul de antrenament se strânse, și 
bâjbâi după carabină. Fusese împușcat, dar faptul că nu căzuse din 
copac îi spuse că era încă în viață. 


Exercițiu de antrenament! Jared era atât de plin de adrenalină, încât 
crezu că o să facă pe el. 


O mână de ajutor, ceru Seaborg, și întinse mâna stângă pentru ca 
Jared să-l tragă sus tocmai când al cincilea soldat, care se întorsese în 
cerc, îl împușcă în umărul drept. Lui Seaborg îi înțepeni tot braţul în 
costum; lăsă să-i scape ramura de care atârna. Jared îl apucă de 
mâna stângă și-l prinse înainte de a căpăta viteză în cădere. Piciorul 
stâng al lui Jared, încă înțepenit sub ramură, se încordă dureros din 
cauza greutății suplimentare. 


Pe sol, soldatul își pregătea arma; gloanţe o fi fost virtuale sau nu, 
dar Jared știa că dacă era împușcat, înțepenirea costumului l-ar fi 
făcut să-l scape pe Seaborg și probabil să cadă și el. Întinse mâna 
stângă, apucă pumnalul de luptă și-l azvârli cu putere. Cuţitul se 
înfipse în carnea coapsei stângi a soldatului; acesta se prăbuși, 
țipând și bâjbâind cu prudenţă în preajma cuţitului, până când 
Berkeley apăru în spatele lui și-l împușcă, imobilizându-l. 


Detașamentul numărul 8 câștigă jocul de război, îl auzi Jared pe 
Brahe. Relaxez acum costumele de antrenament pentru toți cei care 
sunt încă înghețați. Următorul joc de război în treizeci de minute. 


Presiunea din partea stângă a lui Jared se destinse brusc și 
considerabil, ca și încremenirea costumului lui Seaborg. Jared îl trase 
în sus și apoi coborâră amândoi cu atenție pe solul pădurii ca să-și 
recupereze armele. 


Membrii dezghețați ai detașamentului numărul 13 îi așteptau, 
despărțindu-se de colegul lor de detașament, care încă gemea întins 
pe pământ. 


Dobitocule! exclamă unul dintre ei, băgându-se direct în faţa lui 
Jared. Ai aruncat un cuțit în Charlie! Nu trebuia să încerci să omori 
pe nimeni! De-aia se cheamă joc de război! 


Seaborg, se vâri între Jared și soldat. 

Zi-i asta amicului tău, găoază! Dacă ne-ar fi împușcat, aș fi căzut 
opt metri fără nicio posibilitate de a-mi controla căderea. Nu părea 
deosebit de îngrijorat că aș fi putut muri eu când tintea spre mine. 
Faptul că Jared l-a înjunghiat pe prietenul tău mi-a salvat viața. 
Iar el va supravieţui. Așa că lua-l-ar dracu”, și lua-te-ar dracu’ și pe 
tine! 


Seaborg, și soldatul se măsurară din priviri încă vreo câteva secunde, 
înainte ca celălalt soldat să întoarcă privirea, să scuipe pe pământ și 
să se ducă înapoi la camaradul său de detașament. 


Mulţumesc, îi zise Jared lui Seaborg. 

Seaborg îi aruncă o privire lui Jared și apoi lui Yukawa și Berkeley. 
S-o întindem de-aici. Mai avem un joc de război. 

Se îndepărtă cu pași apăsaţi. Cei trei îl urmară. 


Pe drumul de întoarcere, Seaborg rămase în urmă ca să ţină pasul cu 
Jared. 


A fost o idee bună să folosim copacii, spuse el. Și mă bucur că m-ai 
prins înainte să cad. Mulţumesc. 


Cu plăcere. 


Tot nu-mi placi prea mult, continuă Seaborg. Dar n-o să mai am 
nicio problemă cu tine. 


Pricep, zise Jared. E un început, oricum. 


Seaborg dădu din cap și grăbi pasul din nou. Rămase tăcut tot restul 
drumului. 


- Hei, ia uite pe cine avem noi aici! exclamă locotenentul Cloud, 
când Jared intră în navetă împreună cu ceilalți foști membri ai 
detașamentului numărul 8. 


Se întorceau pe stația Phoenix pentru primele lor însărcinări. 
-E prietenul meu, Jared! 
- Salut, locotenente Cloud, răspunse Jared. Îmi pare bine să te revăd. 


— Mă cheamă Dave, zise Cloud. Văd că ai terminat cu antrenamentul. 
La naiba, aș fi vrut și eu ca antrenamentul meu să dureze doar două 
săptămâni... 


-Mai avem încă mult, replică Jared. 


-Nu mă îndoiesc. Așadar, ce numire ai căpătat, soldat Dirac? Încotro 
te îndrepți? 


- Am fost repartizat pe Uliul, răspunse Jared. Eu și cu doi dintre 
prietenii mei, Sarah Pauling și Steven Seaborg. 


Jared arătă spre Pauling, care se așezase deja; Seaborg încă nu urcase 
în navetă. 


— Am văzut Uliul, zise Cloud. O navă mai nouă... Linii frumoase... 
N-am fost niciodată la bord, desigur. Voi, tipii de la Forţele Speciale, 
vă ţineţi deoparte. 


— Așa mi se spune și mie, comentă Jared. 


Andrea Gell-Mann urcă la bord, lovindu-se ușor de Jared. [i trimise 
un impuls de scuză; Jared se uită la ea și zâmbi. 


-Se pare c-o să fie un zbor aglomerat, remarcă Cloud. Poţi să stai din 
nou pe scaunul copilotului, dacă dorești. 


- Mulţumesc, răspunse Jared și-i aruncă o privire lui Pauling. Cred 
că de data asta o să stau laolaltă cu ceilalți prieteni ai mei. 


Cloud se uită atent la Pauling. 


-E pe de-a-ntregul de înțeles. Deși îmi aduc aminte că îmi datorezi 
niște glume noi. Sper că în tot antrenamentul ăla, v-au lăsat puțin 
timp să lucraţi la simțul umorului. 


Jared făcu o pauză pentru o clipă, amintindu-și prima discuție cu 
Gabriel Brahe. 


- Locotenent Cloud, ai citit vreodată Frankenstein? întrebă el. 


- Niciodată. Știu povestea. Am văzut de curând cea mai recentă 
versiune filmată. Monstrul vorbea, ceea ce mi s-a spus că înseamnă 
că e mai aproape de cartea propriu-zisă. 


-Ce crezi despre asta? 


-N-a fost rău. Interpretarea a fost cam exagerată. Mi-a părut rău 
pentru monstru. lar personajul doctorului Frankenstein era cam 
căcănar. De ce întrebi? 


- Eram curios, răspunse Jared, și făcu un semn din cap către 
compartimentul cu scaune, care acum era aproape plin. L-am citit cu 
toții. Ne-a dat mult de gândit. 


- Ah... Înţeleg. Jared, dă-mi voie să-ţi împărtășesc filozofia mea 
despre ființele umane. Poate fi rezumată în patru cuvinte: Îmi plac 
oamenii buni. lar tu pari a fi un om bun. N-aș putea spune că asta-i 
tot ce contează pentru restul lumii, dar e ceea ce contează pentru 
mine. 


-E bine de știut, zise Jared. Cred că filozofia mea merge pe același 
făgaș. 


- Ei, atunci o să ne înțelegem de minune, răspunse Cloud. Și acum: 
vreun banc nou? 


-S-ar putea să am câteva, spuse Jared. 


Şase 


- Aici o să vorbim cu voce tare, dacă n-ai nimic împotrivă, îi spuse 
generalul Szilard lui Jane Sagan. Pe ospătari îi face nervoși să vadă 
doi oameni uitându-se țintă unul la altul fără să scoată de fapt 
niciun sunet. Dacă nu văd că vorbim, o să vină pe-aici din minut în 
minut să vadă dacă avem nevoie de ceva. E sâcâitor. 


-Cum dorești, răspunse Sagan. 


Cei doi se aflau la popota generalilor, cu planeta Phoenix rotindu-se 
deasupra lor. Sagan o privea fix. 


-E uluitor, nu-i așa? remarcă el. 

- Este, răspunse Sagan. 

-Poti vedea planeta de la orice portal de pe staţie, cel puţin o parte 
din timp. Dar nimeni nu se uită vreodată. Apoi, vii aici și pur și 
simplu nu-ți poți lua ochii de la ea. Eu nu pot, în orice caz. 

Arătă către cupola de cristal care îi înconjura. 

-Cupola asta a fost un dar, știai? 

Sagan clătină din cap. 


- Alaiţii ni l-au dat când am construit stația, continuă Szilard. E 
diamant, toată chestia asta. Au zis că a fost un diamant natural pe 
care l-au cioplit dintr-un cristal încă și mai mare, scos din miezul 


uneia dintre gigantele gazoase din sistemul lor. Alaiţii erau niște 
ingineri uimitori, așa am citit. Povestea s-ar putea chiar să fie 
adevărată. 


-Nu știu nimic despre alaiţi, zise Sagan. 


— Au dispărut, răspunse Szilard. Acum o sută cincizeci de ani au 
intrat în război cu obinii pentru o colonie.. aveau o armată de clone 
și mijloacele de a face rapid clonele astea, și pentru o vreme se părea 
că o să-i bată pe obini. Apoi obinii au născocit un virus acordat la 
genele clonelor. Virusul era inițial inofensiv și se transmitea prin aer, 
ca o gripă. Oamenii noștri de știință au estimat că s-a răspândit în 
întreaga armată alaită cam într-o lună, după care, la încă o lună 
după asta, virusul a ajuns la maturitate și a început să atace ciclul de 
reproducere celulară al fiecărei clone militare alaite. Victimele s-au 
dizolvat literalmente. 


-Toate deodată? întrebă Sagan. 


-A durat cam o lună, spuse Szilard. De aceea au estimat de la 
început savanții noștri că a fost nevoie de tot atâta timp ca să 
infecteze întreaga armată. Scăpați de armata alaită, obinii au nimicit 
populaţia civilă numaidecât. A fost un genocid rapid și brutal. 
Obinii nu sunt o specie plină de compasiune. Acum, toate planetele 
alaite sunt în posesia obinilor, iar Uniunea Colonială a învățat două 
lucruri. Unul, că armatele de clone sunt o idee foarte proastă. A 
doua, să ne dăm la o parte din calea obinilor. Ceea ce am și făcut, 
până acum. 


Sagan încuviință. Crucișătorul de luptă al Forţelor Speciale Uliul și 
echipajul său începuseră de curând raiduri de recunoaștere și de 
spionaj în teritoriul obinilor, pentru a evalua forța și capacitatea de 
reacţie a acestora. Era o misiune periculoasă, din moment ce obinii 
nu iertau atacurile și, tehnic vorbind, obinii și Uniunea Colonială nu 
se aflau în stare de conflict. Informațiile despre alianța dintre obini, 
rraey și eneshani erau un secret bine păzit; cea mai mare parte a 
Uniunii Coloniale și a FCA nu erau la curent cu alianţa și cu 
amenințarea la adresa fiinţelor umane. Eneshanii mențineau chiar o 
prezenţă diplomatică pe Phoenix, în capitala colonială Phoenix City. 
Strict vorbind, erau aliați. 


- Vrei să vorbim despre raidurile de la obini? întrebă Sagan. 


Pe lângă faptul că era comandant de detașament pe Uliul, era și 
ofițerul de informații al navei, fiind însărcinată cu evaluarea forțelor. 
Cei mai mulți dintre ofițerii Forțelor Speciale dețineau mai mult de 
un singur post și comandau de asemenea și detașamente de luptă; 
efectivele rămâneau mici, iar faptul că ofițerii păstrau funcții 
combatante ținea treaz spiritul de devotament față de misiune al 
Forţelor Speciale. Când ești născut să protejezi omenirea, nimeni nu 
este mai presus de luptă. 


-Nu acum. Nu este locul potrivit. Voiam să vorbesc cu tine despre 
unul dintre noii tăi soldaţi. Uliul are trei recruți noi, iar doi dintre ei 
vor fi sub comanda ta. 


Sagan se zburli. 


- Vor fi, și asta-i o problemă. Aveam un singur loc liber în 
detașament, dar am doi înlocuitori. Mi-ai luat unul dintre veterani 
ca să faci loc. 


Sagan își aduse aminte privirea neajutorată de pe chipul lui Will 
Lister când sosise ordinul lui de transfer pe Pelerinul. 


- Pelerinul e o navă nouă și are nevoie de câțiva oameni 
experimentați, explică Szilard. Te asigur că există și alți comandanți 
de detașament, de pe alte nave, la fel de iritați ca și tine. Uliul trebuia 
să renunţe la unul dintre veteranii săi, și s-a întâmplat să am un 
recrut pe care voiam să-l pun sub comanda ta. Așa că l-am mutat pe 
Pelerinul pe unul dintre ai tăi. 


Sagan deschise gura să se plângă din nou, apoi se gândi mai bine și 
se abținu, clocotind. Szilard urmări jocul emoţiilor pe faţa ei. Cei mai 
mulți soldaţi ai Forțelor Speciale ar fi spus primul lucru care le 
trecea prin cap, o urmare a faptului că nu le fuseseră băgate în cap 
rafinamentele sociale în timpul copilăriei și al adolescenţei. 
Autocontrolul lui Sagan era unul dintre motivele pentru care-i 
atrăsese atenţia lui Szilard; acesta și alți factori. 


- Despre care recrut vorbim? întrebă în sfârșit Sagan. 


-Jared Dirac, răspunse Szilard. 
-Ce-i atât de special la el? 


— Are în el creierul lui Charles Boutin, explică Szilard, și privi din 
nou cum Sagan se lupta să respingă un răspuns visceral imediat. 


-Şi tu crezi că-i o idee bună! îi ieși în sfârșit pe gură. 


- Devine și mai bună, continuă Szilard, și îi trimise întregul dosar 
strict secret al lui Dirac, completat cu materialele tehnice. 


Sagan rămase tăcută, digerând materialul; Szilard aşteptă, privind-o 
pe tânăra femeie ofițer inferior. După un minut, cineva din 
personalul popotei se apropie de masa lor și întrebă dacă aveau 
nevoie de ceva. Szilard comandă ceai. Sagan nu-l băgă în seamă pe 
ospătar. 


-In regulă, o să mușc momeala, zise Sagan, după ce termină de 
examinat dosarul. De ce mă procopsești cu un trădător? 


- Boutin e trădătorul, replică Szilard. Dirac a căpătat doar creierul 
lui. 


- Un creier în care ai încercat să imprimi conștiința unui trădător, 
spuse Sagan. 


- Da, recunoscu Szilard. 

-Îți supun atenției întrebarea încă o dată, insistă Sagan. 

-Pentru că ai experienţă cu soiul ăsta de lucruri, răspunse Szilard. 
-Cu trădători? întrebă Sagan, nedumerită. 


-Cu membri neconvenționali ai Forțelor Speciale. Ai avut odată sub 
comanda ta un membru adevărat-născut al FCA. John Perry. 


Sagan deveni ușor rigidă la auzul numelui; Szilard observă, dar 
preferă să nu comenteze. 


-S-a descurcat destul de bine în subordinea ta, continuă el. 


Ultima propoziție era oarecum o subestimare ironică; în timpul 
bătăliei pentru Coral, Perry îi cărase trupul inconștient și rănit câteva 
sute de metri pe câmpul de bătălie, pentru a găsi pentru ea îngrijire 
medicală, apoi găsise o componentă-cheie de tehnologie inamică în 
timp ce clădirea în care se afla se prăbușea în jurul lui. 


-Meritele pentru asta îi revin lui Perry, nu mie, spuse Sagan. 


Szilard simţi un alt joc de emoţii din partea lui Sagan la auzul 
numelui lui Perry, dar îl lăsă iarăși să treacă. 


-Eşti prea modestă, comentă el și făcu o pauză cât timp ospătarul 
aduse ceaiul. 


-Ceea ce vreau eu să spun este că Dirac e un soi de hibrid, continuă. 
Face parte din Forţele Speciale, dar ar putea fi și altceva. Vreau pe 
cineva care are experienţă cu altceva. 


- „Altceva“, repetă Sagan. Generale, aud că tu crezi că undeva 
înăuntrul lui Dirac e conștiința lui Boutin? 


-N-am spus asta, rosti Szilard, pe un ton care sugera că poate chiar 
asta spusese. 


Sagan cugetă la cele auzite și replică mai curând la sensul implicit 
decât la ceea ce fusese exprimat. 


— Îţi dai seama, desigur, că următoarea serie de misiuni ale Uliului va 
presupune să intrăm în luptă atât cu rraey-ii, cât și cu eneshanii, zise 
ea. În special misiunile legate de eneshani sunt unele de mare 
delicateţe... 


Și unele pentru care aveam nevoie de Will Lister, gândi Sagan, dar n-o 
spuse. 


-Sigur că-mi dau seama, încuviință Szilard și întinse mâna după 
ceai. 


-Nu crezi că a avea pe cineva la care e posibil oricând să apară o 
personalitate trădătoare ar putea fi un risc? întrebă Sagan. Un risc nu 
numai pentru misiune, ci și pentru ceilalți care servesc alături de el. 


- Evident că e un risc, replică Szilard, și mă bazez pe experienţa ta ca 
să te ocupi de el. Dar s-ar putea dovedi de asemenea un tezaur de 
informaţii critice. De care va trebui de asemenea să se ocupe cineva. 
Pe lângă toate celelalte, ești ofițer de informații. Ești ofițerul ideal 
pentru acest soldat. 


-Ce-a avut de spus Crick despre asta? întrebă Sagan, referindu-se la 
maiorul Crick, ofițerul comandant al Uliului. 


-N-a avut nimic de spus despre asta, pentru că nu l-am informat, 
răspunse Szilard. Acesta este un material rezervat numai pentru cine 
trebuie să știe, și am hotărât că el nu trebuie să știe. Din câte i s-a 
spus, pur și simplu are trei soldaţi noi. 


- Nu-mi place, bombăni Sagan. Nu-mi place deloc. 
-Nu-ti cer să-ți placă, zise Szilard. Îţi cer să te ocupi de asta. 
Sorbi din ceai. 


-Nu vreau ca el să joace un rol critic în niciuna dintre misiunile care 
au de-a face cu rraey-ii sau cu eneshanii, protestă Sagan. 


-Nu vei face nicio diferenţă în felul în care îl vei trata față de oricare 
alt soldat de sub comanda ta, îi ceru Szilard. 


- Atunci ar putea fi și ucis la fel ca oricare alt soldat. 


- Atunci, de dragul tău, sper să nu fie din cauza unui glonț din 
partea prietenilor, spuse Szilard și lăsă ceașca din mână. 


Sagan tăcu din nou. Ospătarul se apropie; Szilard îi făcu semn cu 
nerăbdare să plece. 


— Vreau să vadă fișierul ăsta cineva, zise Sagan, arătând către 
propriul ei cap. 


-E strict secret, din motive evidente, explică Szilard. Oricine trebuie 
să știe despre el are cunoștință deja, și nu vrem să-l răspândim pe la 
nimeni altcineva. Nici măcar Dirac nu are habar de propria istorie. 
Vrem ca lucrurile să rămână așa. 


-Îmi ceri să accept un soldat care are capacitatea de a fi un risc de 
securitate imens, spuse Sagan. Lucrul cel mai mic pe care-l poți face 
este să mă lași să mă pregătesc. Cunosc un specialist în funcționarea 
creierului uman și în integrarea cu ajutorul BrainPal-ului. Cred că 
perspicacitatea lui în privinţa asta ar putea fi folositoare. 


Szilard medită la asta. 

— E cineva în care ai încredere, observă el. 

-Pot avea încredere în această privință, replică Sagan. 
-Îi cunoști nivelul de acces la informații? întrebă Szilard. 
— Da, răspunse Sagan. 

-E destul de înalt pentru așa ceva? 


— Păi..., începu Sagan. Aici încep lucrurile să devină interesante. 


- Salut, locotenent Sagan, zise administratorul Cainen în engleză. 


Pronunţia era proastă, dar nu era câtuși de puţin vina lui Cainen; 
gura lui nu avea forma potrivită pentru cele mai multe limbi ale 
oamenilor. 


- Salut, domnule administrator, răspunse Sagan. Ne înveți limba. 
- Da, spuse Cainen. Am timp de învățat și prea puţine de făcut. 


Cainen arătă spre o carte scrisă în ckann, limba predominantă a 
rraey-ilor, așezată lângă un PDA. 


-Sunt numai două cărți în ckann aici. Aveam de ales între cartea de 
învățare a limbii și cartea de religie. Am ales limba. Religia umană 
€...-— Cainen căută prin mica lui rezervă de cuvinte englezești — ... 
mai grea. 


Sagan făcu semn din cap către PDA. 


— Acum, că ai un computer, ar trebui să ai mai multe opțiuni de 


lectură. 
- Da. Mulţumesc pentru că mi l-ai dat. Mă face fericit. 
-Cu plăcere, zise Sagan. Dar computerul sosește cu un preț. 


- Știu, răspunse Cainen. Am citit fișierele pe care mi-ai cerut să le 
citesc. 


- Și? 


-Trebuie să trec la ckann, se scuză Cainen. Engleza mea nu are prea 
multe cuvinte. 


-În regulă. 


-M-am uitat în profunzime la fișierele referitoare la soldatul Dirac, 
rosti Cainen în consoanele aspre, dar rapide, ale limbii ckann. 
Charles Boutin a fost un geniu pentru că a găsit o cale de a păstra 
unda conștiinței în afara creierului. lar voi sunteți niște idioţi pentru 
felul în care ați încercat să îndesați acea conștiință înapoi. 


- Idioţi, repetă Sagan, și lăsă să-i scape cel mai ușor dintre zâmbete 
la auzul cuvântului din ckann ieșind dintr-un mic difuzor legat de 
un șnur în jurul gâtului ei. Este evaluarea ta profesională sau doar 

un comentariu redacțional? 


- Amândouă, răspunse Cainen. 

-Spune-mi de ce. 

Cainen făcu o mișcare ca să-i trimită fișierele de pe PDA, dar Sagan 
ridică mâna. 

-N-am nevoie de detaliile tehnice, îi zise ea. Vreau doar să știu dacă 


acest Dirac o să fie un pericol pentru trupele mele și pentru misiune. 


-În regulă, răspunse Cainen, și se opri pentru o clipă. Creierul, chiar 
și cel uman, e ca un computer. Nu e o analogie perfectă, dar merge 
pentru ceea ce o să-ți explic. Computerele au trei componente 
pentru ca să funcționeze: hardware-ul, software-ul și fișierele de 
date. Software-ul rulează pe hardware, iar fișierul rulează pe 


software. Hardware-ul nu poate deschide fișierul fără software. 
Dacă pui un fișier pe un computer căruia-i lipsește software-ul 
necesar, acesta nu poate decât să stea acolo. Mă înţelegi? 


— Până acum... 
- Bun, zise Cainen. 


Extraterestrul întinse mâna și o ciocăni ușor cu degetul pe cap; 
Sagan își înăbuși impulsul de a-l plesni peste deget. 


— Urmărește-mă: creierul este hardware-ul. Conștiinţa este fișierul. 
Dar la prietenul tău Dirac lipsește software-ul. 


-Care e software-ul? întrebă Sagan. 


- Memoria. Experiența. Activitatea senzorială. Când pui conștiința 
lui Boutin în creierul lui, acelui creier îi lipsește experiența necesară 
pentru a pricepe. Dacă acea conștiință se află încă în creierul lui 
Dirac- dacă —, atunci este izolată și nu există nicio cale să fie accesată. 


-Soldatii nou-născuţi ai Forțelor Speciale sunt conștienți din 
momentul în care sunt treziți, spuse ea. Dar ne lipsesc, de asemenea, 
experiența și memoria... 


- Asta nu-i conștiință, ceea ce încearcă ei, replică administratorul, iar 
Sagan își dădu seama de dezgustul din vocea lui. Blestematul vostru 
de BrainPal forțează deschiderea canalelor senzoriale în mod 
artificial și oferă iluzia conștiinței, iar creierul vostru știe. 


Cainen arătă din nou spre PDA. 


-Oamenii voştri mi-au dat un acces destul de larg la cercetările 
referitoare la creier și la BrainPal. Știai? 


- Ştiam, răspunse Sagan. Le-am cerut să te lase să te uiţi la orice 
fișier de care aveai nevoie ca să mă ajuţi. 


-Pentru că știai că o să fiu prizonier pentru tot restul vieții și că, 
chiar dacă aș evada, aș muri foarte curând de boala pe care mi-ati 
provocat-o. Așa că n-ar fi putut să strice faptul de a-mi da mie acces. 


Sagan ridică din umeri. 


- Hmm, mormăi Cainen și continuă: Ştii că nu există niciun motiv 
explicabil pentru care creierul unui soldat al Forțelor Speciale 
absoarbe informația atât de rapid în comparaţie cu un soldat FCA 
obișnuit? Amândoi posedă un creier uman nealterat; amândoi au 
același computer BrainPal. Creierul Forţelor Speciale e condiționat în 
mod diferit față de al soldaților obișnuiți, dar nu într-un fel care să 
mărească vizibil rata la care creierul prelucrează informația. Și 
totuși, creierul Forțelor Speciale înghite informaţia și o prelucrează 
la o viteză incredibilă. Știi de ce? Se apără singur, locotenente. 
Soldatul vostru mediu din FCA are deja o conștiință și experienţa de 
a o folosi. Voi, soldații din Forțele Speciale, nu aveţi nimic. Creierul 
vostru simte conștiința artificială pe care BrainPal-ul o forțează 
asupra lui și se grăbește să-și construiască una proprie cât mai 
repede posibil, înainte ca acea conștiință artificială să-l deformeze 
permanent. Sau să-l omoare. 


- Niciun soldat al Forţelor Speciale n-a murit din cauza BrainPal- 
ului. 


-O, nu, nu acum, spuse Cainen. Mă întreb însă ce-ai găsi dacă te-ai 
duce cu suficient de mult timp în urmă. 


-Ce știi? întrebă Sagan. 


-Nu știu nimic, răspunse Cainen blajin. E doar o speculație 
nefondată. Dar problema este că nu poți compara trezirea Forțelor 
Speciale cu „conștiință“ cu ceea ce aţi încercat să faceți cu soldatul 
Dirac. Nu-i același lucru. Nici măcar pe-aproape. 


Sagan schimbă subiectul. 


- Ai zis că e posibil ca nici măcar să nu mai fie conștiința lui Boutin 
în creierul lui Dirac, zise ea. 


-E posibil. Conștiința are nevoie de intrări noi; fără ele, se risipește. 
Ăsta-i unul dintre motivele pentru care e aproape imposibil să 
păstrezi un tipar de conștiință coerent în afara creierului și pentru 
care Boutin e un geniu pentru că a făcut-o. Bănuiala mea este că, 
dacă a fost vreodată acolo conștiința lui Boutin, s-a scurs deja, iar tu 


n-ai decât încă un soldat oarecare în mâinile tale. Dar nu există nicio 
cale de a ne da seama dacă e acolo sau nu. Tiparul ei ar fi inclus în 
conștiința soldatului Dirac. 


- Dacă este acolo, ce-ar trezi-o? vru să știe Sagan. 
— Imi cer să fac speculații? întrebă Cainen. 
Sagan încuviință. 


-Motivul pentru care n-aţi putut accesa conștiința lui Boutin încă de 
la început este acela că creierul nu avea memorie și experiență. Poate 
că pe măsură ce soldatul vostru Dirac acumulează experiențe, una 
dintre ele va fi destul de asemănătoare în substanţa sa pentru a 
debloca o parte din acea conștiință. 


-Şi atunci ar deveni Charles Boutin... 


- Poate. Sau poate că nu. Soldatul Dirac are propria lui conștiință 
acum. Propriul lui simț al sinelui. Dacă s-ar trezi conștiința lui 
Boutin, n-ar fi singura conștiință de acolo. E la latitudinea ta să 
decizi dacă e de bine sau e rău, locotenent Sagan. Nu-ţi pot spune 
asta sau ce s-ar întâmpla cu adevărat dacă Boutin s-ar trezi. 


-Şi totuși astea sunt lucrurile pe care am nevoie să mi le spui, insistă 
Sagan. 


Cainen scoase echivalentul rraey al unui chicotit.. 


- Dă-mi un laborator, ceru el. Atunci s-ar putea să-ți pot da niște 
răspunsuri. 


-Credeam că ai spus că n-o să ne ajuţi niciodată, comentă Sagan. 
Cainen trecu înapoi la engleză. 


-Mult timp de gândire. Prea mult timp. Lectiile de limbă nu sunt 
destule. 


Și apoi reveni la ckann. 


-Iar asta nu vă ajută împotriva poporului meu. Dar te ajută pe tine. 


-Pe mine? Nu știu de ce m-ai ajutat de data asta; te-am mituit cu 
acces la computer. De ce m-ai ajuta dincolo de asta? Te-am făcut 
prizonier. 


-Iar tu mi-ai provocat o boală care o să mă omoare dacă nu primesc 
o doză zilnică de antidot de la inamicii mei, zise Cainen. 


Întinse mâna spre biroul modelat din peretele celulei și scoase un 
mic injector. 


- Medicamentul meu, zise el. Îmi dau voie să mi-l administrez 
singur. Odată am hotărât să nu mi-l injectez, să văd dacă m-ar lăsa 
să mor. Sunt încă aici, așa că iată răspunsul. Dar m-au lăsat să mă 
zvârcolesc mai întâi patru ore pe podea. Cum ai făcut și tu, dacă mă 
gândesc mai bine. 


-Nimic din toate astea nu explică de ce-ai vrea să mă ajuti. 


- Pentru că ti-ai amintit de mine. Pentru oricine altcineva, nu sunt 
decât încă unul dintre mulții voştri inamici, abia meritând să 
primesc o carte care să mă împiedice să înnebunesc de plictiseală. 
Într-o zi, o să uite pur și simplu de antidotul meu și o să mă lase să 
mor, și o să fie același lucru pentru ei. Tu măcar mă consideri ca 
având o valoare oarecare. În universul foarte mic în care trăiesc eu 
acum, asta te face singura și cea mai bună prietenă a mea, așa 
dușmană cum ești. 


Sagan se uită lung la Cainen, aducându-și aminte de aroganta lui, 
prima oară când se cunoscuseră. Acum era speriat și demn de milă 
și, pentru o clipă, asta o izbi pe Sagan ca fiind lucrul cel mai trist pe 
care-l văzuse vreodată. 


— Imi pare rău, spuse ea, și fu surprinsă de vorbele care-i ieșiră din 
gură. 


Un alt chicotit rraey din partea lui Cainen. 


- Plănuiam să vă distrugem poporul, locotenente. Și încă s-ar putea 
s-o facem. Nu-i nevoie să te simți prea vinovată. 


Sagan nu avu nimic de replicat. li făcu semn ofițerului celulei de 
detenţie că era gata să plece; un soldat de gardă veni să stea cu o 


carabină MF, în timp ce ușa celulei se deschidea. 

După ce ușa se închise în urma ei, se întoarse din nou spre Cainen. 
-Multumesc pentru ajutor. O să întreb de un laborator. 

- Mulţumesc. N-o să-mi fac prea multe speranțe. 

- Asta-i probabil o idee bună, zise Sagan. 


- Și, locotenente..., mai spuse Cainen. O idee. Soldatul tău, Dirac, va 
participa la acţiunile tale militare. 


— Da. 


-Stai cu ochii pe el. Atât la oameni, cât și la rraey, încordarea bătăliei 
lasă urme permanente în creier. E o experiență elementară. Dacă 
Boutin e încă acolo, războiul l-ar putea scoate la iveală. Fie prin el 
însuși, fie prin cine știe ce combinație de experiențe. 


- Cum sugerezi să-l urmăresc în bătălie? întrebă Sagan. 


— Ăsta-i domeniul tău, răspunse Cainen. În afară de momentul când 
m-ai capturat, n-am fost niciodată la război. N-aș putea să-ți dau 
nicio idee. Dar dacă ești îngrijorată pentru Dirac, asta aș face dac-aș 
fi în locul tău. Voi, oamenii, aveţi o expresie: „Line-ţi prietenii 
aproape și dușmanii și mai aproape“. Se pare că soldatul tău, Dirac, 
ar putea fi și una, și alta. L-aș ține foarte, foarte aproape. 


Uliul prinse crucișătorul rraey moțăind. 


Propulsorul de salt era un element de tehnologie foarte sensibil. 
Făcea posibilă călătoria interstelară nu propulsând navele mai 
repede decât viteza luminii, ceea ce era imposibil, ci prin 
pătrunderea în spațiu-timp și plasarea navelor spațiale (sau a orice 
altceva echipat cu propulsor de salt) în orice loc din acel univers 
unde doreau cei care-l foloseau. 


(De fapt, asta nu era tocmai adevărat; pe o scară logaritmică, 
propulsorul de salt devenea cu atât mai puțin demn de încredere cu 


cât era mai mult spaţiu între punctul de plecare și cel de destinaţie. 
Cauza a ceea ce se numea „problema orizontului propulsorului de 
salt“ nu era înțeleasă în întregime, dar efectele ei constau în nave și 
echipaje pierdute. 


Pe termen scurt, acest lucru ținea oamenii și celelalte rase care 
foloseau propulsorul de salt în același „cartier“ interstelar ca 
planetele lor de origine; dacă o rasă voia să păstreze controlul 
asupra coloniilor sale, așa cum voiau aproape toate, expansiunea sa 
colonială era guvernată de sfera definită de orizontul propulsorului 
de salt. Într-un sens, această problemă era în discuţie; datorită 
competiției intense pentru proprietăți teritoriale în cartierul în care 
trăia omenirea, nicio rasă inteligentă în afară de una nu se întinsese 
aproape de propriul ei orizont al motorului de salt. Excepţia era 
consu, a căror tehnologie era atât de avansată în raport cu celelalte 
rase din spaţiul local, încât rămânea deschisă întrebarea dacă 
foloseau de fapt propulsorul de salt.) 


Printre multele capricii ale propulsorului de salt, care trebuiau 
tolerate dacă cineva voia să-l folosească, erau necesitățile lui de 
plecare și de sosire. Când pleca, propulsorul de salt avea nevoie de 
un spațiu-timp relativ „plat“, ceea ce însemna că putea fi activat 
numai când nava care îl folosea se afla mult în afara puțului de 
gravitație al planetelor din apropiere; acest lucru cerea deplasarea în 
spațiu folosind motoare obișnuite. Dar o navă echipată cu propulsor 
de salt putea sosi cât de aproape de o planetă dorea - putea chiar, 
teoretic, să sosească pe suprafața unei planete, dacă putea fi găsit un 
navigator destul de încrezător în măiestria lui ca să facă așa ceva. În 
timp ce aterizarea unui aparat spaţial pe o planetă, cu ajutorul 
propulsorului de salt, era puternic descurajată în mod oficial de 
Uniunea Colonială, Forţele Coloniale de Apărare recunoșteau 
valoarea strategică a sosirilor bruște și neașteptate. 


Când Uliul ajunse pe planeta pe care coloniștii săi umani o numeau 
Gettysburg, acesta răsări din neant la un sfert de secundă-lumină de 
crucișătorul rraey, și cu tunurile duale cu accelerare 
electromagnetică încălzite și gata să tragă. Echipajul pregătit de la 
secțiunea de armament de pe Uliul avu nevoie de mai puţin de un 
minut ca să se orienteze și să țintească nefericitul crucișător, care 
abia la sfârșit fu văzut încercând să răspundă, iar proiectilele 


magnetizate de tun avură nevoie de mai puţin de două secunde și o 
treime ca să parcurgă distanța dintre Uliul și prada sa. Simpla viteză 
a proiectilelor de tun electromagnetic era mai mult decât suficientă 
ca să străpungă carcasa aparatului rraey și să sape un tunel prin 
măruntaiele lui ca un glonț prin unt moale, dar proiectantii 
proiectilelor nu se rezumaseră la atât; ele erau proiectate să se 
extindă exploziv la simplul contact cu materia. 


La o fracțiune infinitezimală de secundă după ce proiectilele 
pătrunseră în aparatul rraey, acestea se fragmentară, iar așchiile se 
împrăștiară față de traiectoria lor inițială, transformând proiectilul în 
cea mai rapidă rafală de pușcă. Cheltuiala de energie cerută pentru a 
schimba aceste traiectorii era, firește, imensă și încetinea considerabil 
așchiile. Totuși, aveau energie din belșug, și asta însemna doar că 
fiecare așchie avea mai mult timp pentru a avaria vehiculul rraey 
înainte să iasă din nava rănită și să înceapă o lungă călătorie lipsită 
de frecare prin spaţiu. 


Datorită poziției relative a Uliului față de crucișătorul rraey, primul 
proiectil de tun electromagnetic izbi crucișătorul din față și dinspre 
tribord; fragmentele de proiectil săpară în diagonală și în sus, 
mușcând nu chiar atât de curat din câteva niveluri ale navei și 
transformând un număr de membri ai echipajului rraey în ceață 
însângerată. Orificiul de intrare al acestui proiectil era un cerc curat 
cu diametrul de șaptesprezece centimetri; cel de ieșire era o gaură 
zdrențuită de vreo zece metri, cu un jet de metal, carne și aer 
explodând tăcut în vid. 


Al doilea proiectil de tun electromagnetic intră mai aproape de pupă 
față de primul, urmând o direcție paralelă, dar nu reuși să se 
fragmenteze; orificiul de ieșire era doar cu puțin mai mare decât cel 
de intrare. Își răscumpără acest eșec spărgând unul dintre motoarele 
aparatului rraey. Sistemele automate de control al avariilor coborâră 
instantaneu pereți despărțitori, izolând motorul deteriorat, și 
deconectară alte două motoare pentru a evita o cădere în lanţ. Nava 
rraey fu trecută pe energia de urgenţă, ceea ce îi oferea doar un 
minimum de opțiuni ofensive și defensive, dintre care niciuna n-ar fi 
fost câtuși de putin eficace împotriva Uliului. 


Uliul, și el cu energia parțial secătuită (dar în curs de reîncărcare) 
din cauza folosirii tunurilor electromagnetice, încheie afacerea 


lansând cinci rachete nucleare tactice convenționale spre 
crucișătorul rraey. Avea să le ia mai mult de un minut să ajungă la 
crucișător, dar Uliul își permitea acum luxul timpului. Crucișătorul 
era singura navă rraey din zonă. Un mic fulger izbucni din nava 
rraey; crucișătorul condamnat lansa o sondă de salt, proiectată să 
ajungă repede la distanța potrivită pentru salt și să anunţe restul 
armatei rraey ce se întâmplase cu el. Uliul lansă o a șasea și ultimă 
rachetă către sondă, care urma să fie ajunsă din urmă și distrusă la 
mai puţin de zece mii de kilometri de distanța de salt. Până să afle 
rraey de crucișător, Uliul avea să fie la ani-lumină distanţă. 


In scurtă vreme, crucișătorul rraey deveni un câmp de rămășițe în 
expansiune, iar locotenentul Sagan și plutonul numărul 2 primiră 
autorizația pentru partea lor de misiune. 


Jared încercă să-și calmeze nervii primei misiuni și ușoara teamă 
provocată de coborârea abruptă a transportorului de trupe în 
atmosfera planetei Gettysburg, încercând să alunge tot ceea ce-i 
distrăgea atenția și să-și concentreze energiile. Daniel Harvey, așezat 
alături de el, îngreuna acest lucru. 


Blestemaţii ăștia de coloniști sălbatici, comentă Harvey, în timp ce 
transportorul de trupe plonja prin atmosferă. Pleacă și construiesc 
colonii ilegale, iar apoi vin plângând la noi când vreo altă 
nenorocită de specie iese din vizuini. 


Calmează-te, Harvey, spuse Alex Roentgen. O să te alegi cu o 
migrenă. 


Ce-aș vrea să știu este cum de reușesc căcănarii ăștia chiar și să 
ajungă până aici, continuă Harvey. Uniunea Colonială nu-i aduce 
aici. Și nu te poți duce nicăieri fără să fie de acord UC. 


Ba sigur că poți, îi explică Roentgen. UC nu controlează tot traficul 
interstelar, doar călătoriile pe care le fac oamenii. 


Coloniștii ăștia sunt oameni, Einstein, insistă Harvey. 


Hei, exclamă Julie Einstein. Nu mă băga în chestia asta. 


E doar o expresie, Julie, zise Harvey. 


Coloniștii sunt oameni, dar cei care-i transportă nu sunt, idiotule, 
spuse Roentgen. Coloniștii sălbatici plătesc transportul 
extratereștrilor cu care UC face comerț, iar extratereștrii îi duc unde 
vor să meargă. 


Asta-i stupid, replică Harvey, și se uită în jur la membrii plutonului, 
căutându-le acordul. 


Cei mai mulți dintre ei fie se odihneau, cu ochii închiși, fie se 
străduiau să evite discuția; Harvey avea reputația de certăreț cu gura 
mare. 


UC ar putea opri asta, dacă ar vrea. Să le ceară extratereștrilor să 
înceteze să mai ia pasageri sălbatici. Asta ne-ar salva pe noi de la a 
trebui să riscăm ca fundurile noastre să fie împușcate. 


De pe scaunul din față, Jane Sagan își întoarse capul către Harvey. 


UC nu vrea să oprească coloniștii sălbatici, explică ea pe un ton 
obosit. 


De ce naiba? întrebă Harvey. 


Fac scandal, continuă Sagan. Soiul de persoană care va sfida UC și 
va înființa o colonie sălbatică e genul de persoană care ar provoca 
necazuri acasă dacă nu li s-ar da voie să plece. UC își închipuie că 
nu merită osteneala. Așa că îi lasă să plece și se uită în partea 
cealaltă. Apoi sunt pe cont propriu. 


Până când intră în încurcătură, rosti Harvey sarcastic. 
De obicei, chiar și atunci, zise Sagan. Sălbaticii știu în ce se bagă. 


Atunci ce căutăm noi aici? întrebă Roentgen. Nu ca să iau partea lui 
Harvey, dar ăștia sunt coloniști sălbatici. 


Ordinele..., îl lămuri Sagan și închise ochii, încheind discuţia. 


Harvey pufni și era pe cale să răspundă când turbulentele deveniră 
brusc deosebit de neplăcute. 


Se pare că rraey-ii de la sol tocmai s-au prins că suntem aici, vorbi 
Chad Assisi din scaunul pilotului. Avem încă trei rachete pe drum. 
Țineți-vă bine, o să încerc să le ard înainte să ajungă prea aproape. 


Câteva secunde mai târziu se auzi un vuiet grav, continuu; maserul 
defensiv al transportorului trăgea ca să lichideze rachetele. 


De ce nu-i tăbăcim pe tipii ăștia de sus, de pe orbită? întrebă 
Harvey. Am mai făcut asta înainte. 


Sunt oameni acolo, nu? îndrăzni Jared să comenteze. Aș zice că am 
prefera să evităm tacticile care i-ar răni sau i-ar ucide. 


Harvey îi aruncă lui Jared o privire cât se poate de scurtă, apoi 
schimbă subiectul. 


Jared se uită spre Sarah Pauling, care ridică din umeri. În săptămâna 
de când fuseseră repartizați plutonului numărul 2, cel mai bun 
adjectiv pentru a descrie relaţiile cu ei era acela de glacial. Alţi 
membri ai plutonului erau politicoși și rezervaţi când se vedeau 
nevoiți, altfel însă îi evitau pe cei doi de câte ori era posibil. Jane 
Sagan, ofițerul comandant al plutonului, îi anuntase scurt că așa era 
obiceiul pentru noii recruți până la prima lor misiune de luptă. 
Descurcați-vă cu asta, zisese ea și se întorsese la treburile ei. 


Îi neliniștea pe Jared și pe Pauling. Să fie ignorați temporar era una, 
dar celor doi le era de asemenea refuzată integrarea completă cu 
plutonul. Erau conectaţi superficial și împărtășeau o frecvență 
comună pentru discuţii și schimbul de informații privind misiunea 
următoare, dar integrarea intimă oferită de detașamentul de 
instrucție nu era prezentă aici. Jared se uită din nou la Harvey și, nu 
pentru prima oară, se întrebă dacă integrarea nu era pur și simplu 
un instrument de antrenament. Dacă așa era, părea crud să o oferi 
oamenilor doar ca să le-o iei înapoi mai târziu. Dar văzuse semnele 
integrării printre camarazii lui de pluton; mișcările și acțiunile 
subtile care sugerau un dialog comun nerostit și o conştientă 
senzorială care mergea dincolo de simțuri. Jared și Pauling tânjeau 
după ea, dar știau și că lipsa ei era un test pentru a vedea cum ar 
reacționa. 


Ca să combată lipsa de interacțiune cu plutonul, integrarea lui Jared 


cu Pauling avea o intimitate defensivă; petreceau atât de mult timp 
unul în capul celuilalt încât, până la sfârșitul săptămânii, în ciuda 
afecțiunii lor reciproce, aproape că li se făcuse greață unul de 
celălalt. Exista, descoperiră ei, un asemenea lucru numit „prea multă 
integrare“. Cei doi își diluară ușor comuniunea, invitându-l pe 
Steven Seaborg, să se integreze cu ei neoficial. Seaborg, care avusese 
parte de aceeași primire rece de la plutonul numărul 1, dar care nu 
avea colegi de antrenament în pluton care să-i țină companie, era 
aproape patetic de recunoscător pentru ofertă. 


Jared privi spre Jane Sagan și se întrebă dacă ofițerul comandant va 
tolera ca el și Sarah să rămână neintegrați pe timpul misiunii; părea 
periculos. Cel puţin pentru el și Pauling. 


Ca pentru a răspunde gândurilor lui, Sagan ridică ochii spre el și- 
apoi vorbi: 


Sarcini, spuse ea, și trimise către pluton o hartă a micii colonii 
Gettysburg, cu însărcinările suprapuse. Aduceţi-vă aminte că 
aceasta este o acțiune de debarasare completă. N-a existat niciun 
semn de activitate a sondelor de salt, așa că fie că sunt cu toții 
morți, fie că sunt mânați undeva de unde nu pot trimite niciun 
mesaj. Ideea este să curățăm rraey-ii cu un minimum de pagube 
structurale aduse coloniei. Asta înseamnă cât mai puţine, Harvey, 
se uită semnificativ la soldat, care se foi stânjenit. N-am nimic 
împotrivă să aruncăm lucrurile în aer când e nevoie, dar orice 
distrugem le va lipsi acestor coloniști. 


Ce? întrebă Roentgen. Sugerezi serios să-i lăsăm pe oamenii ăștia să 
rămână? Dacă mai trăiesc? 


Sunt sălbatici, preciză Sagan. Nu-i putem sili să acționeze 
inteligent. 


Ei bine, i-am putea forța, spuse Harvey. 


Nu o să-i forțăm, i-o reteză Sagan. Avem oameni noi pe care să-i 
luăm sub aripa noastră ocrotitoare. Roentgen, ești responsabil 
pentru Pauling. Eu am grijă de Dirac. Restul, doi câte doi la 
sarcinile voastre. Aterizăm aici — o mică zonă de aterizare 
luminată — și vă las să vă folosiți propria creativitate ca să ajungeţi 


acolo unde trebuie să fiți. Amintiți-vă să observați împrejurimile și 
inamicul fiți atenți la noi toți. 


Sau măcar la unii dintre noi, îi transmise Pauling în particular lui 
Jared. 


Apoi simțiră amândoi valul senzual al integrării, hiperconștiința de 
a avea atât de multe puncte de vedere suprapuse într-unul singur. 
Jared se luptă să-și stăpânească un icnet. 


Nu te excita, spuse Harvey, și urmară câteva impulsuri de 
amuzament în pluton. Jared le ignoră și absorbi complexul 
emoțional și informațional oferit de partenerii de pluton; încrederea 
în capacitatea lor de a-i înfrunta pe rraey; un substrat de planuri 
preliminare pentru traseele până la destinațiile misiunilor lor; o 
emoție încordată și subtilă a așteptării care părea să aibă prea puţin 
de-a face cu lupta care urma; și sentimentul comun împărtășit că 
grija pentru păstrarea intactă a structurilor n-avea niciun rost, din 
moment ce coloniștii erau aproape sigur deja morți. 


În spatele tău! o auzi Jared pe Sarah Pauling, iar el și Jane Sagan se 
întoarseră și traseră chiar în timp ce primeau, din punctul de vedere 
îndepărtat al lui Pauling, imaginea și datele despre trei soldați rraey 
mișcându-se fără zgomot, dar nu invizibili, în jurul unei clădiri 
multifuncţionale pentru a-i prinde în capcană pe cei doi. Cei trei 
rraey ieșiră sub o grindină de gloanţe venită dinspre Jared și Sagan; 
unul se prăbuși mort, dar ceilalți doi se despărțiră și fugiră în 
direcţii diferite. 


Jared și Sagan sondară rapid punctele de vedere ale celorlalți 
membri ai plutonului ca să vadă cine i-ar putea intercepta pe unul 
sau pe amândoi soldaţii fugari. Toți ceilalți erau preocupați, inclusiv 
Pauling, care se întorsese la sarcina ei principală de a scoate din 
ascunziș un trăgător rraey de la marginea așezării de pe Gettysburg. 
Sagan oftă sonor. 


Ia-l pe ăla, zise ea, pornind după al doilea. Încearcă să nu te lași 
omorât. 


Jared se luă după soldatul rraey, care-și folosea picioarele puternice, 
ca de pasăre, ca să ia un avans considerabil. În timp ce Jared alerga 
să-l prindă din urmă, rraey-ul se răsuci și trase cu violenţă în el cu o 
singură mână pe armă; șocul zbură arma din mâna soldatului rraey. 
Gloanţele împroșcară pământ direct în faţa lui Jared, care coti ca să 
se adăpostească, în timp ce arma inamică zăngăni pe sol. Rraey-ul 
continuă să alerge fără să-și recupereze arma și dispăru în garajul 
comun al coloniei. 


Mi-ar prinde bine o mână de ajutor, transmise Jared din pragul 
garajului. 


Suntem câțiva, răspunse Harvey de undeva. Nenorociţii ăștia ne 
depășesc cel puţin de două ori. 


Jared intră în garaj pe poartă. O privire rapidă îi arătă că singura altă 
cale de ieșire era o ușă pe același perete ca și poarta, și una dintr-o 
serie de ferestre proiectate să aerisească garajul. Ferestrele erau 
înalte și mici; părea putin probabil ca fugarul rraey să fi trecut prin 
ele. Se afla încă undeva în garaj. Jared se deplasă într-o parte și 
începu o căutare metodică a atelierului. 


Un pumnal zbură de după o prelată de pe un raft jos și îl lovi pe 
Jared în gambă. Tesătura nanobotică a salopetei militare înțepeni în 
locul în care o atinse lama cuțţitului. Jared nu se alese nici măcar cu o 
zgârietură. Dar propria lui mișcare de surpriză îl dezechilibră; se 
întinse pe podea, cu glezna răsucită și carabina căzându-i cu zgomot 
din mână. Soldatul rraey se târî afară din ascunzătoare înainte ca 
Jared să ajungă la armă, se aruncă peste Jared și împinse arma cu 
pumnul care ținea încă pumnalul. Carabina alunecă departe de 
mâna lui, iar rraey-ul îl înjunghie pe Jared în față, făcându-i o 
tăietură largă în obraz și vărsând SmartBlood. Jared ţipă; rraey-ul 
coborî de pe el și se îndreptă spre MF. 


Când Jared se întoarse, soldatul rraey avea carabina ațintită spre el, 
cu degetele lungi fixate stângaci, dar solid, pe pat și pe trăgaci. Jared 
încremeni. Rraey-ul croncăni ceva și apăsă pe trăgaci. 


Nimic. Jared își aduse aminte că MF-ul era conectat la BrainPal-ul 
său; n-ar fi tras pentru un non-uman. Surâse ușurat; rraey-ul cârâi 
din noi și-l izbi cu putere pe Jared în față cu arma, sfâșiindu-i 


obrazul pe care-l tăiase deja. Jared strigă și se dădu înapoi de durere. 
Rraey-ul aruncă pușca pe un raft înalt, unde nu ajungea niciunul 
dintre ei. Întinse mâna spre o masă, apucă un levier pentru 
cauciucuri și se apropie de Jared, legănându-l răutăcios. 


Jared blocă legănarea cu brațul; salopeta se întări din nou, dar 
durerea îi făcu brațul să tresară. La următoarea legănare, întinse 
mâna să apuce levierul, dar aprecie greșit viteza cu care se apropie; 
vergeaua îi coborî cu putere peste degete, frângându-i oasele 
inelarului și mijlociului de la mâna dreaptă și împingându-i brațul 
în jos. Rraey-ul mișcă fierul într-o parte și-l pocni pe Jared cu el în 
cap; acesta căzu în genunchi, ametit, sucindu-și iarăși glezna pe care 
căzuse mai devreme. Jared întinse năucit mâna stângă după cuțitul 
de luptă; soldatul rraey îl lovi cu piciorul în mână, cu putere, făcând 
pumnalul să-i zboare din mână. O a doua izbitură rapidă cu piciorul 
îl nimeri pe Jared în bărbie, făcându-l să-și muște limba, iar 
SmartBlood-ul să-i țâșnească în gură și peste dinți. Rraey-ul îl 
împinse, își scoase cuțitul și se aplecă să-i taie gâtul lui Jared. Mintea 
lui Jared se întoarse brusc la ședința de antrenament cu Sarah 
Pauling, când îl imobilizase cu cuțitul la gât și-i spusese că nu se 
concentrează. 


Se concentră acum. 


Trase brusc aer în piept și scuipă un jet de SmartBlood în fața rraey- 
ului și pe banda oculară. Creatura se retrase, se feri, dându-i lui 
Jared timpul necesar ca să dea instrucțiuni BrainPal-ului să 
acționeze SmartBlood-ul de pe fața rraey-ului la fel cum făcuse când 
fusese înghițit de insecta sugătoare de sânge de pe Phoenix: să-l 
aprindă. 


Rraey-ul ţipă când SmartBlood-ul începu să-i ardă pe chip și pe 
banda oculară, lăsând să-i scape cuțitul, în timp ce-și încleștă mâinile 
pe față. Jared apucă pumnalul și-l înfipse într-o parte a capului 
rraey-ului. Acesta scoase un cloncănit brusc de surpriză și apoi căzu 
pe spate, dezarticulat. Jared îi urmă exemplul, zăcând în tăcere, 
nefăcând nimic în afară de a-și odihni ochii și de a deveni din ce în 
ce mai conștient de mirosul greu, înțepător al rraey-ului fumegând. 


Scoală-te, îi spuse cineva după un oarecare timp, și-l împunse cu 
tocul ghetei. Jared clipi și se uită în sus. 


Era Sagan. 
Hai, Dirac. l-am ras pe toţi. Poţi ieși acum. 
Mă doare, gemu Jared. 


La naiba, Dirac, exclamă Sagan. Mă doare numai când mă uit la 
tine. 


Făcu semn spre rraey. 

Data viitoare, mulțumește-te să împuști chestia asta nenorocită. 
O să ţin minte. 

Pentru că veni vorba, adăugă Sagan, unde ţi-e carabina? 

Jared ridică ochii spre raftul înalt pe care o aruncase rraey-ul. 
Cred că am nevoie de o scară, spuse el. 

Ai nevoie de copci, zise Sagan. Obrazul tău e pe cale să cadă. 


Locotenente, interveni Julie Einstein. O să vrei să vii încoace. L-am 
găsit pe coloniști. 


Sunt în viață cu toții? întrebă Sagan. 


Doamne, nu! exclamă Einstein, și, prin integrare, atât Sagan, cât și 
Jared o simţiră cutremurându-se. 


Unde ești? întrebă Sagan. 

Hmm... Poate că ar trebui să vii să vezi... 

Un minut mai târziu, Sagan și Jared ajunseră la abatorul coloniei. 
Rraey nenorociți! exclamă Sagan când se apropiară. 

Se întoarse spre Einstein, care o aștepta afară. 


Sunt înăuntru? 


Sunt înăuntru..., răspunse Einstein. In camera frigorifică din spate. 
Toţi? 


Așa cred. E greu de spus, răspunse Einstein. În cea mai mare parte 
sunt în bucăți. 


Camera frigorifică era îndesată cu carne. 


Soldaţii Forţelor Speciale rămaseră cu gura căscată la torsurile 
jupuite din cârlige. Butoiașele de dedesubtul cârligelor erau umplute 
cu măruntaie. Membre în diferite stadii de prelucrare zăceau în 
grămezi pe mese. Pe o masă separată se afla o colecţie de capete, 
cranii tăiate cu fierăstrăul pentru a extrage creierii. Capete aruncate 
umpleau un alt butoi, lângă masă. 


O grămadă mai mică de corpuri neprelucrate era adunată sub o 
prelată. Jared se duse s-o dea la o parte. Dedesubt se aflau copii. 


Dumnezeule, zise Sagan. 

Se întoarse spre Einstein. 

Trimite pe cineva la birourile administrației coloniei. Scoate toate 
dosarele medicale și genetice pe care le poți găsi și fotografii ale 
coloniștilor. O să avem nevoie de ele ca să identificăm oamenii. 
Apoi pune doi înși să caute prin lăzile de gunoi. 


Ce căutăm? întrebă Einstein. 


Rămășițe, răspunse Sagan. Pe toţi cei pe care rraey-ii i-au mâncat 
deja. 


Jared o auzi pe Sagan dând ordinele cu un bâzâit în cap. Se lăsă pe 
vine și se uită, încremenit, la grămada de trupuri mici. În vârf zăcea 
corpul unei fetițe, cu trăsăturile de spiriduș tăcute, destinse și 
frumoase. Întinse mâna și atinse obrazul fetiţei. Era rece ca gheața. 


Inexplicabil, Jared simţi o săgeată ascuţită de durere. Întoarse capul 
cu un suspin de greață. 


Daniel Harvey, care găsise camera frigorifică împreună cu Einstein, 


veni în picioare lângă Jared. 

Prima oară, spuse el. 

Jared ridică privirea. 

Ce? 

Harvey făcu semn din cap către corpuri. 

E prima oară când vezi copii. Am dreptate? 
Da, răspunse Jared. 


Așa ni se întâmplă nouă, continuă Harvey. Prima oară când vedem 
coloniști, sunt morți. Prima oară când vedem copii, sunt morți. 
Prima oară când vedem o creatură inteligentă care nu e umană, e 
moartă sau încearcă să ne omoare, așa că trebuie s-o omorâm noi. 
Atunci este moartă. Au trecut luni întregi până să văd un colonist 
viu. N-am văzut niciodată un copil viu... 


Jared se întoarse spre grămadă. 
Ce vârstă are asta? întrebă. 


Rahat, nu știu, răspunse Harvey, dar se uită oricum. Aș zice că trei 
sau patru ani. Cinci, cel mult. Și știi ce-i nostim? Era mai în vârstă 
decât noi doi la un loc. Mai în vârstă decât noi doi la un loc de 
două ori. E un univers futut, amice... 


Harvey se îndepărtă. Jared se uită fix la fetiță încă un minut, apoi o 
acoperi pe ea și grămada cu prelata. Se duse s-o caute pe Sagan, pe 
care-o găsi lângă clădirea administrației coloniei. 


Dirac, îl întrebă în timp ce se apropia, ce crezi despre prima noastră 
misiune? 


Cred că e de-a dreptul îngrozitoare, răspunse Jared. 
Așa e. 


-Ştii de ce suntem aici? De ce-am venit la o așezare de sălbatici? 


Jared avu nevoie de o secundă să-și dea seama că ea rostise cuvintele 
cu voce tare. 


- Nu, răspunse el la fel. 


- Pentru că șeful acestei așezări e fiul secretarului de stat al Uniunii 
Coloniale, explică ea. Nenorocitul de idiot voia să-i dovedească 
mamei lui că regulamentele Uniunii Coloniale împotriva așezărilor 
sălbatice sunt o ofensă la adresa drepturilor civile. 


-Şi sunt? 

Sagan se uită pieziș la Jared. 

— De ce întrebi? 

-Sunt doar curios, răspunse Jared. 


-Poate că sunt, poate că nu sunt, zise Sagan. Dar oricum ar fi, 
ultimul loc unde să dovedești o asemenea idee ar fi planeta asta. Este 
revendicată de rraey de ani buni, chiar dacă nu au o așezare pe ea. 
Bănuiesc că găoaza s-a gândit că, din cauză că UC i-a bătut pe rraey 
în ultimul război, poate că o să treacă cu vederea, de teama 
represaliilor. Apoi, acum zece zile, satelitul-spion pe care l-am lansat 
deasupra planetei a fost doborât din cer de crucișătorul ăla pe care l- 
am ras. Am făcut întâi o poză crucișătorului. Și iată-ne pe noi aici. 


-E o adevărată belea, comentă Jared. 

Sagan râse cu tristețe. 

- Acum trebuie să mă duc înapoi în blestemata aia de cameră 
frigorifică și să testez cadavrele până când îl găsesc pe fiul 
secretarului. Apoi voi avea plăcerea de a o anunţa că rraey-ii i-au 
ciopârțit fiul și familia lui pentru mâncare. 

- Familia lui? întrebă Jared. 


- Soţia, zise Sagan, și o fiică. În vârstă de patru ani. 


Jared avu un frison violent, gândindu-se la fetița din grămadă. 
Sagan îl privi cu atenție. 


-Te simti bine? întrebă. 
- Da, răspunse Jared. Doar că pare o asemenea irosire... 


-Soția și copilul sunt o irosire, fu de acord Sagan. Nenorocitul cretin 
care le-a adus aici a primit ce-a meritat. 


Jared se cutremură din nou. 
-Dacă așa zici tu... 


- Așa zic eu. Acum, hai. E vremea să identificăm coloniștii sau ce-a 
mai rămas din ei. 


Ei bine, îi spuse Sarah Pauling lui Jared când ieși din infirmeria de 
pe Uliul. Sigur nu-o iei pe calea cea mai ușoară. 


Intinse mâna și-i atinse obrazul pe crestătura care rămăsese, în ciuda 
nano-copcilor. 


Incă poți să vezi unde te-ai tăiat. 


Nu doare, zise Jared. Ceea ce nu pot spune despre gleznă și despre 
mână. Glezna n-a fost ruptă, dar degetele o să aibă nevoie de câteva 
zile ca să se vindece complet. 


Mai bine decât să fii mort. 
Adevărat, recunoscu Jared. 


Și i-ai învățat pe toți o nouă șmecherie. Lucruri pe care nu știai că 
le poți face cu SmartBlood-ul. Acum îţi zic Jared Arzătorul. 


Toată lumea știe că poți face SmartBlood-ul să se aprindă, spuse 
Jared. Am văzut oameni folosindu-l tot timpul ca să prăjească 
gândaci pe Phoenix. 


Da, toată lumea îl folosește ca să afume gândaci mititei, zise 
Pauling. Dar e nevoie de un anumit soi de minte ca să te gândești 
să-l foloseşti la afumat gândacii cei mari. 


Nu m-am prea gândit la asta. Numai că voiam să mor. 


Amuzant lucru cum voința trezește creativitatea în cineva, comentă 
Pauling. 


Amuzant cum te face să te concentrezi, adăugă Jared. Mi-am 
amintit cum mi-ai spus că trebuie să mai lucrez la asta. Cred că s-ar 
putea să-mi fi salvat viața. 


Bine. Încearcă să-mi întorci cândva favoarea. 
Jared se opri din mers pentru o clipă. 

Ce-i? întrebă Pauling. 

Simți asta? întrebă el. 

Ce să simt? 

Chiar simt că aș vrea să fac sex. 


Ei bine, Jared, observă Pauling, să te oprești brusc pe un hol nu e 
felul obișnuit de a vrea să faci sex. 


Pauling, Dirac, îi chemă Alex Roentgen. Sala de recreare. Acum. E 
vremea pentru o mică sărbătorire după bătălie. 


Oo! O sărbătoare! Poate o să avem prăjituri și înghețată! 
Nu erau nici prăjituri, nici înghețată. Era o orgie. Toți membrii 
plutonului numărul 2 erau acolo, în afară de unul, în diferite stadii 


de dezbrăcare. Cupluri și triouri zăceau pe canapele și pe perne, 
sărutându-se și lipindu-se unii de alţii. 


Asta e o sărbătoare după bătălie? întrebă Pauling. 


Sărbătoarea după bătălie, preciză Alex Roentgen. După fiecare 
bătălie facem asta. 


De ce? întrebă Jared. 


Alex Roentgen făcu ochii mari, nevenindu-i să creadă. 


Chiar ai nevoie de un motiv ca să faci o orgie? 
Jared începu să răspundă, dar Roentgen ridică mâna. 


Unu, pentru că am trecut prin valea umbrei morții și am ajuns cu 
bine în partea cealaltă. Și nu există o cale mai bună de a te simți 
viu decât asta. lar după rahatul pe care l-am văzut azi, trebuie să 
ne eliberăm mintea de asta cât mai repede. Doi, pentru că oricât de 
grozav e sexul, e chiar mai bine când toți cei cu care ești integrat îl 
fac în același timp. 


Așadar, asta înseamnă că n-o să ne deconectăm din integrare? 
întrebă Pauling. 


O spuse pe un ton de tachinare, dar Jared simţi ușorul iz de neliniște 
în întrebare. 


Nu, răspunse Roentgen cu blândeţe. Acum ești una dintre noi. Și nu- 
i doar sex. Este o expresie mai adâncă a comuniunii și încrederii. Un 
alt nivel de integrare. 


Asta-mi sună suspect de mult a aiureli, replică Pauling, zâmbind. 
Roentgen trimise un impuls de amuzament. 

Păi, știi, n-o să neg că e vorba și de sex pur, dar o să vezi. 

Îi întinse o mână lui Pauling. 

Încercăm? 

Pauling se uită la Jared, clipi și-l luă pe Roentgen de mână. 

Cum să nu! 


Jared îi urmări îndepărtându-se, apoi simţi o împunsătură în umăr. 
Se întoarse. Julie Einstein, goală și vioaie, se afla acolo. 


Am venit să testez teoria că ești arzător, Jared, îi spuse ea. 


După un timp nedefinit, Pauling găsi drumul înapoi spre Jared și se 


întinse lângă el. 
A fost o seară interesantă, remarcă ea. 
Poţi să pui problema și așa, răspunse Jared. 


Afirmația lui Roentgen că sexul era diferit când toți cei cu care ești 
integrat sunt implicați se dovedise mai curând o subapreciere 
dramatică. Toţi, mai puțin unul, se corectă Jared. 


Mă întreb de ce n-a fost aici și Sagan. 

Alex a spus că obișnuia să participe și ea, dar acum n-o mai face, îi 
explică Pauling. S-a oprit după o bătălie în care aproape că a fost 
ucisă. Asta s-a întâmplat acum vreo doi ani. Alex mai zice că 
participarea e strict opțională; nimeni nu-i poartă pică pentru asta. 
La numele de „Alex“, Jared simți un ghimpe ascuţit; îi zărise pe 
Roentgen și pe Pauling împreună mai devreme, în timp ce Einstein 
era cu el. 

Asta ar fi o explicaţie, comentă Jared stângaci. 

Pauling se ridică pe un braț. 

Te-ai simțit bine? Cu asta? 

Știi că da, răspunse Jared. 

Știu, zise Pauling. Te-am simțit în capul meu. 

Da. 

Și totuși, nu pari cu totul fericit, observă Pauling. 

Jared ridică din umeri. 

N-aș putea să-ți spun de ce. 


Pauling se întinse spre el, îl sărută ușor. 


Eşti drăguţ când ești gelos, 


Nu vreau să fiu gelos. 

Nimeni nu vrea să fie gelos, cred eu. 

Îmi pare rău, spuse Jared. 

Să nu-ți pară, zise Pauling. Sunt fericită că am fost integrați. Sunt 
încântată să fac parte din plutonul ăsta. Și asta este foarte 


distractiv. Dar tu ești special pentru mine, Jared, și ai fost 
întotdeauna. Ești preaiubitul meu. 


Preaiubitul, încuviinţă Jared. Mereu. 
Pauling zâmbi larg. 
Mă bucur că am stabilit asta, spuse ea și se întinse în jos. 


Acum... E timpul să beneficiez de privilegiile mele de preaiubită. 


Şapte 


Treizeci de kilometri, anunţă Jane Sagan. Toată lumea coboară din 
„autobuz“. 


Soldaţii plutonului numărul 2 ieșiră din transportorul de trupe și 
căzură, prin cerul nopții, deasupra orașului Dirluew, capitala 
națiunii eneshane. Dedesubtul lor, exploziile împestrițau cerul; nu 
erupțiile violente, care-ar fi putut sfărâma transportorul și care-ar fi 
indicat apărarea antiaeriană, ci fulgerele frumoase, multicolore, 
însemnând focuri de artificii. Era ultima seară de Chafalan, 
sărbătoarea eneshană a renașterii și a reînnoirii. Eneshanii de pe 
toată planeta dăduseră buzna pe străzi, petrecând și dându-se în 
spectacol într-un fel potrivit cu ora din locul unde se aflau, cei mai 
mulți dintre ei, într-o stare echivalentă cu beţia ușoară și excitația. 


Dirluew era deosebit de zgomotos cu ocazia acestui Chafalan. Pe 
lângă festivitățile obișnuite, sărbătoarea din acest an includea și 
Consacrarea Moștenitoarei, în care Fhileb Ser, matriarha eneshană, o 
proclama în mod oficial pe fiica ei, Vyut Ser, drept viitoare 
conducătoare a eneshanilor. Pentru a celebra consacrarea, Fhileb Ser 
oferise o mostră din lăptișorul de matcă cu care-o hrănea pe Vyut 
Ser și permisese producerea în masă a unei versiuni sintetice, în 
formă diluată, care să fie pusă în mici urcioare și oferită cetățenilor 
din Dirluew în ultima noapte de Chafalan. 


În forma ei naturală, și dată ca aliment unui eneshan premetamorfic, 
lăptișorul de matcă provoca schimbări profunde de dezvoltare, care 
aveau ca rezultat avantaje fizice și psihice evidente odată ce 


eneshanii ajungeau la forma adultă. În forma diluată și sintetizată, 
lăptișorul de matcă provoca eneshanilor adulți o euforie cu adevărat 
minunată, asemănătoare celei date de halucinogene. Cei mai mulți 
dintre cetățenii din Dirluew își consumaseră lăptișorul înainte de 
spectacolul de artificii și lumini din oraș, iar acum stăteau în 
grădinile lor particulare și în parcurile publice, pocnind din 
mandibule în echivalentul eneshan al interjecțiilor ooh și aah, în timp 
ce aspectul strălucitor și exploziv al focurilor de artificii se extindea 
încet, pe cale farmaceutică, în întregul spectru senzorial eneshan. 


Treizeci de kilometri mai sus (și coborând rapid), Jared nu-i vedea și 
nu-i auzea pe eneshanii ameţiți; focurile de artificii de dedesubt erau 
sclipitoare, dar îndepărtate, iar sunetul exploziilor se pierdea în 
depărtare și în stratosfera eneshană rarefiată. Percepția lui Jared era 
ocupată cu alte lucruri, însemnând amplasarea colegilor din 
detașament, viteza de coborâre și manevrele necesare pentru a se 
asigura că se va afla atât acolo unde trebuia să fie la aterizare, cât și 
la adăpost atunci când anumite evenimente se vor petrece într-un 
viitor nu prea îndepărtat. 


Găsirea camarazilor era sarcina cea mai ușoară. Fiecare membru al 
plutonului numărul 2 era complet camuflat, în spectrul vizibil și în 
cea mai mare parte a spectrului electromagnetic, de salopetele și 
învelișurile pentru echipament nanobiotice de tip corp negru, cu 
excepția unui mic dispozitiv de emisie-recepţie cu fascicul îngust pe 
care-l purta fiecare membru al plutonului. Acestea sondau poziția 
altor soldați înainte de salt și continuau să facă acest lucru în mod 
repetat din acel moment, la intervale de microsecunde. Jared știa că 
Sarah Pauling se afla la patruzeci de metri în faţă și spre tribord, 
Daniel Harvey la șaizeci de metri dedesubt, iar Jane Sagan la două 
sute de metri deasupra, fiind ultima care ieșise din transportorul lor. 
Prima oară când Jared participase la un salt de la mare altitudine pe 
timp de noapte, nu cu mult timp după Gettysburg, reușise să piardă 
semnalul cu fascicul îngust și aterizase la câțiva kilometri depărtare 
de detașament, dezorientat și singur. Zeflemeaua de care avusese 
parte pentru asta nu se mai termina... 


Destinația finală a lui Jared se afla acum la mai puțin de douăzeci și 
cinci de kilometri dedesubtul lui, scoasă în evidenţă de BrainPal, 
care îi oferea și o traiectorie de coborâre calculată pentru a-l duce 


acolo unde trebuia să ajungă. Traiectoria era actualizată din mers, pe 
măsură ce BrainPal-ul lua în considerare rafalele de vânt și alte 
fenomene atmosferice; urmărea de asemenea în jur, cu grijă, trei 
coloane virtuale strâns grupate, suprapuse pe imaginea din mintea 
lui Jared. Aceste coloane coborau din cer și se terminau în trei zone 
ale unei singure clădiri: palatul matriarhei, care servea atât ca 
reședință a lui Fhileb Ser și curţii sale, cât și ca sediu oficial al 
guvernului. 


Ce reprezentau aceste coloane deveni vizibil atunci când Jared și 
plutonul 2 coborâseră la mai puţin de patru kilometri și pe cer 
apărură trei fascicule de particule, lansate spre sol de pe sateliții pe 
care Forțele Speciale îi plasaseră pe orbită joasă, deasupra planetei 
Enesha. Un fascicul era estompat, unul lumina violent, iar al treilea 
era cel mai stins dintre toate și avea un pâlpâit ciudat. Cetăţenii din 
Dirluew uguiră văzând coloanele și auzind zidul răsunător de 
tunete care le însoțiră apariția. În starea lor de luciditate în același 
timp intensificată și diminuată crezură că fasciculele făceau parte 
din spectacolul de lumini al orașului. Numai invadatorii și 
adevărații coordonatori ai spectacolului de lumini din Dirluew 
știură de la început că era altceva. 


Sateliții producători de fluxuri de particule nu erau ceva ce rețeaua 
de apărare planetară eneshană ar fi omis să observe; rețelele de 
apărare planetară exact pentru asta erau făcute: să observe armele 
inamice. În acest caz special totuși, sateliții erau bine deghizați sub 
aparenţa a trei remorchere de reparații. Aceste remorchere fuseseră 
plantate cu luni mai devreme- nu cu mult timp după incidentul de 
la Gettysburg — drept parte a serviciului de rutină al flotei pentru 
docurile diplomatice ale Uniunii Coloniale, de la una dintre cele trei 
stații spaţiale importante din jurul planetei Enesha. De fapt, 
funcționau perfect ca remorchere. Motoarele lor destul de neobișnuit 
modificate nu erau vizibile din exterior sau la verificările sistemelor 
interne, în ultimul caz datorită schimbărilor ingenioase de software 
care ascundeau capacitățile motoarelor față de oricine altcineva, în 
afară de cei mai hotărâți investigatori. 


Cele trei remorchere fuseseră însărcinate să tragă Uliul după ce nava 
apăruse în spațiul eneshan și ceruse permisiunea să repare pagubele 
la carcasă și la diversele sisteme, ca urmare a unui conflict recent cu 


un crucișător rraey. Uliul câștigase lupta, dar fusese nevoită să se 
retragă înainte ca stricăciunile să poată fi complet reparate (Uliul 
căutase o luptă cu una dintre coloniile rraey mai puțin bine apărate, 
unde puterea militară era suficientă ca să respingă un singur aparat 
al Forţelor Speciale, dar nu să-l și distrugă în întregime). 
Comandantul Uliului invitase militarii eneshani să facă o inspecție 
de rutină, însă oferta, așa cum era de așteptat, fusese refuzată de 
aceștia, care confirmaseră deja povestea Uliului prin canalele 
neoficiale de informații deschise cu rraey. Uliul ceruse de asemenea 
(și primise) permisiunea ca membri ai echipajului său să aibă parte 
de o permisie la Tresh, o stațiune rezervată diplomaților și 
personalului Uniunii Coloniale, aflați la post pe Enesha. Tresh se afla 
la sud-est de Dirluew, care, la rândul lui, era puțin mai la nord de 
traseul de zbor anunţat pentru transportorul de trupe încărcat cu 
membrii „în vacanță“ ai plutonului numărul 2, numărând două 
detașamente. 


Când transportorul trecu prin apropiere de Dirluew, raportă o 
turbulenţă atmosferică și schimbă cursul spre nord pentru a evita 
schimbarea de direcție a vântului, pătrunzând pentru scurtă vreme 
la marginea zonei interzise pentru zboruri din spațiul aerian al 
orașului Dirluew. Comandamentul eneshan al transporturilor 
observă corectia, dar ceru transportorului să revină la planul de zbor 
precedent de îndată ce trecea de turbulență. Transportorul făcu acest 
lucru după câteva minute, cu încărcătura mai ușoară cu două 
detașamente. 


Era interesant ce puteai face atunci când dușmanul îţi era în mod 
oficial aliat. Și nu era la curent cu faptul că știai că îţi este dușman... 


Fluxurile de particule se declanșară în fața remorcherelor repartizate 
Uliului și loviră palatul matriarhei. Primul, de departe cel mai 
puternic dintre fascicule, pătrunse prin șase niveluri ale palatului 
până în măruntaiele clădirii pentru a vaporiza generatorul de 
rezervă al palatului și, la douăzeci de metri dedesubtul acestuia, 
linia electrică principală. Întreruperea liniei principale comută 
sistemele electrice ale palatului pe generatorul de rezervă, distrus cu 
câteva milisecunde mai devreme. În absenţa energiei de rezervă 
centralizate, diferitele generatoare locale se treziră la viață și încuiară 
palatul printr-un sistem de uși de siguranţă. Proiectanţii sistemelor 


electrice și de securitate ale palatului socotiseră că dacă atât linia 
principală de energie, cât și generatorul de rezervă erau doborâte, 
probabil că întregul palat se afla sub atac. Acest lucru era corect 
până acum; ceea ce nu așteptaseră proiectantii sau nu intenționaseră 
era ca sistemul descentralizat de rezerve locale să facă parte 
integrantă din planurile atacatorului. 


Acest fascicul provoacă relativ puţine pagube secundare; energia lui 
era reglată în mod special să rămână restrânsă în circumferința 
proprie și să foreze adânc în solul eneshan. Gaura rezultată avea mai 
mult de șaptezeci de metri adâncime, înainte ca sfărâmăturile 
stârnite de acțiunea fasciculului (și o parte din molozul provenind 
de la șase dintre nivelurile palatului) să umple fundul gropii până la 
câțiva metri de suprafață. 


A doua rază străpunse aripa administrativă a palatului. Spre 
deosebire de prima, aceasta era reglată la diametru mare și 
prevăzută să emane o cantitate însemnată de căldură reziduală. 
Aripa administrativă se umflă și se încinse atunci când lovi 
fasciculul. Aerul supraîncălzit mătură birourile, aruncând în aer 
ușile și ferestrele largi și incendiind tot ceea ce se afla înăuntru și 
avea o temperatură de ardere mai mică de 932 de grade. Mai mult de 
treizeci și cinci de lucrători guvernamentali eneshani din schimbul 
de noapte, gărzi militare și portari fură uciși, fierbând instantaneu în 
carapacele lor. Biroul privat al matriarhei și totul dinăuntru, aflat în 
centrul concentrat al fasciculului, se transformară în cenușă doar cu 
o fracțiune de secundă înainte ca furtuna de flăcări pe care o 
creaseră căldura și energia razei să risipească această cenușă în toate 
colțurile aripii care se demola rapid. 


A doua rază era de departe cea mai distrugătoare, dar și cea mai 
puțin critică dintre cele trei. Forțele Speciale nu aveau intenția și nu 
se așteptau, cu siguranţă, s-o asasineze pe matriarhă în biroul ei 
personal; aceasta se afla rareori înăuntru pe timpul serii și cu niciun 
chip n-ar fi fost acolo în noaptea respectivă, când își îndeplinea 
îndatoririle publice, drept parte a festivităților de Chafalan. De fapt, 
era în cu totul altă parte a orașului Dirluew. Dar Forțele Speciale 
voiau ca faptele să arate ca un atentat stângaci la viața matriarhei, 
astfel încât aceasta — și divizia ei imensă și formidabilă de 
securitate — să fie ținută departe de palat, în timp ce plutonul 2 își 


realiza adevăratul tel. 


Al treilea fascicul avea puterea cea mai mică dintre toate și pâlpâia 
în timp ce lovea chirurgical în acoperișul palatului, ca un medic 
cauterizând și înlăturând pielea strat cu strat. Scopul acestei raze nu 
era teroarea sau distrugerea totală, ci tăierea unei căi directe către o 
încăpere a palatului în care locuia țelul plutonului 2, pârghia care, se 
spera, avea să servească la smulgerea eneshanilor din planul lor 
tripartit de a ataca omenirea. 


Și acum, pe cine-o să răpim? întrebă Daniel Harvey. 


O s-o răpim pe Vyut Ser, răspunse Jane Sagan. Moștenitoarea 
tronului eneshan. 


Daniel Harvey aruncă o privire absolut uluită, iar Jared își aduse 
aminte de ce soldații Forțelor Speciale, în ciuda integrării, se mai 
osteneau să se întâlnească fizic pentru instrucțiuni: până la urmă, 
nimic nu întrecea cu adevărat limbajul trupului. 


Sagan transmise raportul de informații în legătură cu misiunea și 
specificațiile acesteia, dar Harvey trimise din nou un impuls, înainte 
ca informaţia să se poată desfășura complet. 


De când ne ocupăm cu răpirile? întrebă el. Asta-i o chestie nouă. 
Am mai executat răpiri și altă dată, replică Sagan. Nu-i nimic nou. 


Am răpit adulţi, insistă Harvey. Și, în general, au fost oameni care 
ne voiau răul. Răpirea asta se referă de fapt la un copil. 


E mai curând o larvă, preciză Alex Roentgen, care desfășurase până 
acum instrucțiunile misiunii și începuse să le parcurgă. 


Nu contează, continuă Harvey. Larvă, pui, copil. Ideea este că o să 
folosim un tânăr nevinovat ca monedă de schimb. Am dreptate? Și e 
prima oară când facem asta. E o josnicie. 


Asta vine din partea tipului căruia de obicei trebuie să i se spună să 
nu arunce rahatul în aer, comentă Roentgen. 


Harvey aruncă o privire spre Roentgen. 


Așa e. De obicei sunt tipul căruia trebuie să-i spuneți să nu arunc 
rahatul în aer. Și vă zic că misiunea asta pute. Ce naiba e în 
neregulă cu voi? 


Dușmanii noștri n-au aceleași standarde înalte ca tine, Harvey, 
interveni Julie Einstein, și transmise o imagine a grămezii de 
cadavre de copii de pe Gettysburg. 


Jared se cutremură din nou. 


Asta înseamnă că trebuie să avem aceleași standarde joase ca și ei? 
argumentă Harvey. 


Uite, zise Sagan. Asta nu-i ceva ce se poate pune la vot. Oamenii de 
la informații mi-au spus că rraey-ii, eneshanii și obinii sunt 
aproape de o extindere puternică în spațiul nostru. I-am hărțuit pe 
rraey și pe obini pe la frontiere, dar n-am reușit să facem nicio 
mișcare împotriva eneshanilor din cauză că lucrăm încă sub 
influența ficţiunii politicoase că ar fi aliații noștri. Asta le-a oferit 
timp pentru a se pregăti și, în ciuda tuturor dezinformărilor pe care 
le-am lăsat să ajungă la ei, încă știu prea multe despre unde se află 
punctele noastre slabe. Avem informații solide care afirmă că 
eneshanii sunt pregătiți pentru orice plan de atac. Dacă pornim 
deschis împotriva lor, toate cele trei rase ne vor sări la gât, și nu 
avem resursele necesare ca să luptăm cu toți. Harvey are dreptate: 
misiunea asta ne duce pe un teren nou. Dar niciunul dintre planurile 
alternative n-ar avea același impact ca ăsta. Nu-i putem înfrânge 
pe eneshani prin mijloace militare. Dar îi putem înfrânge 
psihologic. 


Până în acest moment, Jared asimilase întregul raport. 
Nu ne oprim la răpire, îi zise el lui Sagan. 


Nu, răspunse ea. Numai răpirea nu va fi suficientă pentru ca 
matriarha să fie de acord cu termenii noștri. 


Dumnezeule! exclamă Harvey. 


Asimilase în sfârșit toate instrucțiunile. 


Rahatul ăsta pute! 


E mai bun decât alternativa, susținu Sagan. In afară de cazul în care 
crezi că Uniunea Colonială poate să facă față la trei inamici 
deodată. 


Pot să pun o singură întrebare? continuă Harvey. De ce ne înglodăm 
în porcăria asta? 


Suntem Forțele Speciale, replică Sagan. Asta-i soiul de lucruri pe 
care-l facem. 


Prostii! Ai spus-o chiar tu... Noi nu facem așa ceva. Nimeni nu face 
așa ceva. Suntem puși să intervenim pentru că nimeni altcineva nu 
vrea s-o facă. 


Harvey își roti privirile prin camera de ședințe. 


Hai, putem să recunoaștem, măcar față de noi înșine, insistă el. Cine 
știe ce dobitoc adevărat-născut de la informațiile militare a 
născocit planul ăsta și apoi o adunătură de generali adevărat- 
născuți l-au pecetluit, după care comandanții Forţelor Coloniale de 
Apărare nu mai vor să aibă nimic de-a face cu el. Așa că noi ne 
pomenim cu el, și toată lumea crede că n-o să avem nimic 
împotrivă, pentru că suntem o ceată de ucigași amorali în vârstă de 
doi ani. Ei bine, eu am principii morale, și știu că toți cei din 
camera asta au. N-as da înapoi de la o luptă directă. Știți cu toții 
asta. Dar aceasta nu-i o luptă directă. Asta-i un căcat. Un căcat de 
prima clasă! 


In regulă, e un căcat, zise Sagan. Dar e și misiunea noastră. 


Să nu-mi ceri mie să fiu cel care fură chestia aia. O să acopăr 
spatele oricui o face, dar asta-i o cupă pe care o să-ți cer s-o treci de 
la mine. 


N-o să-ţi cer, răspunse Sagan. O să găsesc pe altcineva în locul tău. 
Pe cine o să pui să facă isprava? întrebă Alex Roentgen. 


O s-o fac chiar eu, răspunse Sagan. O să vreau doi voluntari să 
meargă cu mine. 


Am zis deja că o să-ți păzesc spatele, îi aminti Harvey. 


Am nevoie de cineva care să execute răpirea dacă primesc un glonț 
în cap, Harvey. 


O s-o fac eu, se oferi Sarah Pauling. Totuși, Harvey are dreptate că 
rahatul ăsta pute. 


Mulţumesc, Pauling, spuse Harvey. 

Cu plăcere, replică Pauling. Să nu te obrăznicești! 

Ea e una, zise Sagan. Altcineva? 

Toată lumea din sala de ședințe se întoarse să se uite la Jared. 
Ce e? întrebă Jared, devenit brusc prudent. 


Nimic, răspunse Julie Einstein. Numai că tu și Pauling sunteți de 
obicei o pereche nedespărțită. 


Asta nu-i deloc adevărat, protestă Jared. Facem parte din pluton 
deja de șapte luni și v-am păzit tuturor spatele când a fost cazul. 


Nu te aprinde, spuse Einstein. N-a zis nimeni că sunteți căsătoriți. 
Și da, ne-aţi păzit spatele tuturor. Dar fiecare are tendința să 
formeze o pereche cu o anumită persoană, mai mult decât cu 
ceilalți. Eu fac pereche cu Roentgen. Sagan nu mai scapă de Harvey, 
pentru că nimeni altcineva nu vrea să aibă de-a face cu el. Tu faci 
pereche cu Pauling. Asta-i tot. 


Încetează să-l mai tachinezi pe Jared, zise Pauling zâmbind. E un 
tip drăguţ, nu ca voi, degeneraților. 


Suntem niște degenerați drăguți, comentă Roentgen. 
Sau drăguţ degenerați, în orice caz, adăugă Einstein. 


Dacă am terminat cu toții cu distracţia, îi întrerupse Sagan, încă 
am nevoie de un al doilea voluntar. 


Dirac, propuse prompt Harvey. 


Încetează, spuse Sagan. 

Nu, zise Jared. O s-o fac. 

Sagan păru gata să protesteze, dar se opri. 
Bine, zise ea, apoi continuă cu instrucțiunile. 


Iar a făcut-o, îi transmise Jared lui Pauling pe un canal privat, în 

timp ce ședința continua. Ai văzut, nu? Cum era pe cale să zică 
4 

nnu”... 


Am văzut, răspunse Pauling. Dar n-a zis. Și la o adică, te-a tratat 
întotdeauna la fel ca pe toți ceilalți. 


Știu, încuviintă Jared. Aș dori doar să știu de ce nu pare să-i placă 
de mine. 


Nu prea pare să-i placă de nimeni chiar atât de mult, remarcă 
Pauling. Incetează să mai fii paranoic. Oricum, mie îmi place de 
tine. In afară de cazul în care ești paranoic. 


O să mă ocup de asta, promise Jared. 

Așa să faci. Și multumesc pentru că te-ai oferit voluntar. 

Păi, știi... Dă-i mulțimii ceea ce vrea. 

Pauling chicoti sonor. Sagan o străpunse cu privirea. 

Îmi pare rău, se scuză ea pe un canal comun. 

După câteva minute, Jared o apelă pe Pauling pe canalul privat. 
Chiar crezi că misiunea asta e una de rău augur? 


E o porcărie împuţită, conchise Pauling. 


Fasciculele încetară, iar Jared și restul plutonului își desfăcură 
parapantele. Nanoboţi încărcați se extinseră în lujere din rucsacuri și 
formară planoare individuale. Jared, care nu se mai afla în cădere 


liberă, se înclină către palat și către gaura fumegândă lăsată de cea 
de-a treia rază- o gaură care ducea la camera moștenitoarei. 


Cam de aceeași mărime cu Bazilica Sfântul Petru, palatul matriarhei 
nu era un edificiu mic și, în afară de sala principală, unde matriarha 
adăpostea curtea oficială, și de aripa administrativă, acum 
sfărâmată, niciunui non-eneshan nu-i era permis să intre. Nu existau 
planuri arhitecturale ale palatului în consemnările publice, iar 
palatul propriu-zis, construit în stilul fluid și natural haotic eneshan 
care semăna cel mai mult cu un șir de mușuroaie de termite, nu 
făcea mai ușoară descoperirea zonelor sau încăperilor semnificative. 
Înainte ca planul de a o răpi pe moștenitoarea eneshană să fie pus în 
practică, trebuia descoperit unde se afla apartamentul privat al 
moștenitoarei. Departamentul de Cercetări Militare considera acest 
lucru o enigmă serioasă, dar una fără prea mult timp la dispoziție 
pentru a fi rezolvată. 


Soluţia sa era să gândească la scară mică; ba chiar să gândească 
unicelular — să se gândească la C. xavierii, un organism procariot 
eneshan, paralel din punctul de vedere al evoluţiei cu bacteriile. Așa 
cum tulpini de bacterii trăiau în relații simbiotice fericite cu ființele 
umane, la fel trăia C. xavierii cu eneshanii, în primul rând intern, dar 
și extern. La fel ca mulți oameni, nu toți eneshanii erau riguroși cu 
privire la obiceiurile lor din baie... 


Departamentul de Cercetări Militare desfăcu C. xavierii și o 
resecvenționă pentru a crea subspecia C. xavierii movere, care era 
codificată să construiască aparate radio de emisie-receptie de 
mărimea unei mitocondrii. Aceste mașini organice minuscule 
înregistrau mișcările gazdelor prin sondarea poziţiei lor în raport cu 
alte C. xavierii movere, găzduite de alți eneshani din raza lor de 
transmisie. Capacitatea de înregistrare a acestor dispozitive 
microscopice era mică- puteau stoca mai puţin de o oră de mișcare, 
dar fiecare diviziune celulară crea o nouă mașină de înregistrat, 
pornind mișcarea de la început. 


Cercetările Militare introduseră microbul modificat genetic în 
palatul matriarhei prin intermediul unei loțiuni de mână, furnizate 
de o femeie diplomat al Uniunii Coloniale, care nu bănuia nimic și 
care avea contacte fizice regulate cu omologii ei eneshani. Acești 
eneshani transmiseră apoi germenul altor membri ai personalului 


palatului pur și simplu prin contactul zilnic. Proteza cerebrală 
personală a femeii diplomat (odată cu cele ale întregii ei echipe) fu 
de asemenea modificată pe ascuns pentru a înregistra micuțele 
transmisii care urmau să emane în curând de la personalul palatului 
și de la toți locuitorii acestuia, inclusiv de la matriarhă și de la 
moștenitoarea ei. În mai puţin de o lună, Cercetările Militare aveau o 
hartă completă a structurii interne a palatului matriarhei, bazată pe 
mișcările personalului său. 


Cercetările militare nu informară niciodată echipa diplomatică a 
Uniunii Coloniale despre spionajul său neintenționat. Nu numai că 
era mai sigur pentru diplomați, dar ar fi fost și îngroziți de felul în 
care fuseseră folosiți. 


Jared ajunse pe acoperișul palatului și-și dezintegră parapanta, 
aterizând mai departe de gaură, pentru cazul în care se prăbușea. 
Alţi membri ai plutonului aterizau sau aterizaseră deja și se 
pregăteau pentru coborâre, fixând corzile. Jared o zări pe Sarah 
Pauling, care se dusese până la marginea găurii și acum se uita în 
jos, prin norul de fum și de moloz. 


Nu privi în jos, o avertiză Jared. 


Prea târziu pentru asta, replică ea, și-i trimise o imagine ameţitoare 
din punctul său de vedere. Datorită integrării, Jared îi putea simți 
neliniștea și așteptarea; la fel se simţea și el. 


Corzile erau consolidate. 
Pauling, Dirac, anunţă Jane Sagan. E timpul să pornim. 


Trecuseră mai puțin de cinci minute de când razele coborâseră din 
cer și fiecare secundă în plus aducea cu ea o șansă tot mai mare ca 
prada lor să fi fost mutată. Lucrau și sub presiunea unei eventuale 
sosiri a trupelor și a echipelor de intervenţie de urgență. Aruncarea 
în aer a aripii administrative avea să distragă atenţia de la plutonul 2 
și s-o întârzie, dar nu pentru multă vreme. 


Cei trei intrară repede și se lăsară în jos patru niveluri, direct în 
apartamentul rezidențial al matriarhei. Camera copilului era imediat 
dincolo de acesta; hotărâseră să nu trimită fasciculul direct deasupra 


ei ca să evite o prăbușire accidentală. In timp ce cobora, Jared simți 
înțelepciunea acestei decizii; „chirurgicală“ sau nu, raza dăduse 
peste cap cele trei etaje de deasupra apartamentului matriarhei, și o 


mare parte dintre dărâmături căzuseră drept în jos. 


Activați infraroșul, ordonă Sagan în timp ce coborau pe coardă. 
Luminile au căzut, iar acolo jos e o grămadă de praf. 


Jared și Pauling, făcură ceea ce li se spusese. O lumină inunda aerul 
încins de acțiunea razei și de rămășițele care ardeau mocnit 
dedesubt. 


Gărzile interne repartizate la apartamentul matriarhei se revărsară 
în încăpere, doborând ușile ca să ajungă la invadatori, în timp ce ei 
coborau pe coardă. Jared, Sagan și Pauling își dădură drumul și 
căzură greoi pe grămada de moloz de sub ei, cu viteză mai mare 
datorită gravitației sporite de pe Enesha. Jared simți cum rămășițele 
încercau să-l străpungă în momentul în care le lovi; salopeta se întări 
pentru a evita acest lucru. Cei trei parcurseră încăperea cu privirea, 
atât în spectrul vizual, cât și în infraroșu, pentru a descoperi gărzile, 
și trimiseră informația sus. Câteva secunde mai târziu, se auziră 
trosnete pătrunzătoare provenind de pe acoperiș. Gărzile se 
prăbușiră. 


Aveţi cale liberă, spuse Alex Roentgen. Aripa e închisă etanș și nu 
mai vedem și alte gărzi. O să coborâm mai mulți dintre noi. 


In timp ce vorbea, Julie Einstein și doi alți membri ai plutonului își 
începură coborârea pe corzi. 


Camera copilului se învecina cu camera privată a matriarhei și, din 
motive de siguranţă, încăperile formau o singură unitate etanșabilă, 
impenetrabilă la cele mai violente încercări de a pătrunde (în afară 
de razele de particule extrem de puternice, trase din spaţiu). Din 
cauză că ambele camere erau considerate sigure din exterior, 
securitatea internă dintre ele era slabă. O ușă minunat sculptată, dar 
cu un singur zăvor, era unica apărare dinspre camera matriarhei. 
Jared distruse încuietoarea cu o împușcătură și pătrunse în încăpere, 
în timp ce Pauling și Sagan îl acopereau. 


Ceva se năpusti spre Jared în timp ce controla colțurile; se ghemui, 


se rostogoli și se uită în sus, descoperind un eneshan care încerca să- 
i sfărâme capul cu o bâtă. Jared blocă lovitura cu un braț și lovi cu 
piciorul în sus, atingând eneshanul între membrele de jos din față. 
Eneshanul urlă când izbitura îi crăpă carapacea. Cu ajutorul vederii 
periferice zări un al doilea eneshan în cameră, înghesuit în colț și 
ținând strâns ceva care tipa. 


Primul eneshan se năpusti din nou, răcnind, apoi se opri din răcnit, 
dar își continuă saltul, prăbușindu-se într-o movilă deasupra lui 
Jared. După ce extraterestrul se întinse peste el, își dădu seama că de 
undeva din preajmă se auzise o rafală de focuri de armă. Privi pe 
lângă trupul eneshanului și o văzu pe Sarah Pauling în spatele 
acestuia, întinzând mâna ca să tragă cadavrul de pe Jared. 


Ai fi putut să încerci să-l omori când nu se îndrepta spre mine, 
protestă el. 


Plânge-te încă o dată și o să te las sub chestia asta blestemată, se 
răsti Pauling. De asemenea, dacă n-ai nimic împotrivă să împingi, o 
să-l dăm jos de pe tine mai repede. 


Pauling trase și Jared împinse, iar eneshanul se rostogoli pe o parte. 
Jared se târî de sub el și se uită bine la atacatorul său. 


El e? întrebă Pauling. 
Nu-mi dau seama, răspunse Jared. Arată cu toții cam la fel. 


Dă-te la o parte, îi zise Pauling și se apropie să arunce o privire 
eneshanului. Accesă instrucțiunile misiunii. 


El e, adăugă ea. E tatăl. E consortul matriarhei. 


Jared încuviință. Jahn Hio, consortul matriarhei, ales pentru motive 
politice să zămislească moștenitoarea... Tradițiile matriarhale ale 
regalității eneshane dictau faptul că tatăl moștenitoarei era direct 
răspunzător pentru îngrijirea premetamorfică a acesteia. Tradiția 
mai cerea de asemenea ca tatăl să stea treaz, alături de moștenitoare, 
trei zile eneshane după ceremonia de consacrare, pentru a simboliza 
acceptarea îndatoririlor paterne. Acest lucru — printre alte motive 
legate de ceremonia de consacrare -— era cauza pentru care răpirea 


fusese plănuită atunci când fusese. Asasinarea lui Jahn Hio era o 
parte secundară, dar critică a misiunii. 


A murit pentru a-și apăra copilul, comentă Jared. 

Asta e felul cum a murit, preciză Pauling. Nu este de ce a murit. 
Nu cred că diferența contează prea mult pentru el, spuse Jared. 
Misiunea asta e împuțită, fu de acord Pauling. 


Un răpăit de armă erupse din colțul camerei. Ţipătul care se auzise 
permanent în încăpere încă de la intrare se opri pentru scurtă vreme, 
apoi porni din nou, încă și mai insistent. Sagan ieși din colț, cu 
carabina într-o mână și cu o masă albă care se zvârcolea în cealaltă, 
bine prins în îndoitura braţului. Al doilea eneshan se încovoie pe 
locul unde îl împușcă Sagan. 


Doica, explică ea. Nu mi-ar fi dat moștenitoarea. 
I-ai cerut? se miră Pauling. 


Da, răspunse Sagan, arătând spre micul difuzor al translatorului pe 
care și-l prinsese la centură. 


Avea să-i fie de folos mai târziu în misiune. 
Am încercat, oricum. 


Faptul că l-am omorât pe consort probabil că nu ne-a ajutat, 
observă Jared. 


Obiectul țipător de pe brațul lui Sagan se zbătu cu putere și aproape 
că-i scăpă din strânsoare. Sagan își lăsă carabina din mână ca să-l 
apuce mai bine. Ţipă și mai tare când îl strânse bine între braț și 
corp. Jared îl fixă insistent ca să-l cerceteze. 


Așadar, asta e moștenitoarea, zise Jared. 


Ea e, confirmă Sagan. Femelă, de fapt. Eneshan premetamorfic. Ca o 
larvă mare care ţipă. 


N-o putem adormi? întrebă Pauling. E destul de zgomotoasă. 


Nu, răspunse Sagan. Avem nevoie ca matriarha să vadă că mai 
trăiește. 


Moștenitoarea se zbătu din nou; Sagan începu s-o mângâie cu mâna 
liberă, încercând s-o liniștească. 


Ia-mi tu carabina, Dirac, vorbi ea. 

Jared se aplecă să recupereze arma. 

Luminile se aprinseră. 

Oh, la dracu’, exclamă Sagan. A revenit curentul. 
Credeam c-am distrus generatorul de rezervă, zise Jared. 


L-am distrus, replică Sagan. Se pare că n-aveau doar unul. E timpul 
să plecăm. 


Cei trei se retraseră din camera copilului, Sagan cu moștenitoarea, 
Jared cu carabina lui și a lui Sagan pregătite. 


In apartamentul principal, doi membri ai plutonului scuturau 
frânghiile. Julie Einstein se așezase în așa fel încât să supravegheze 
unghiul celor două uși de intrare în apartament. 


O să acopere cele două niveluri de deasupra noastră, spuse Einstein. 
Gaura trece pe la aceste niveluri prin camere cu o singură intrare. 
Cel puțin așa arată planul etajului. Nivelul cel mai de sus este larg 
deschis, totuși. 


Transportorul e pe drum, anunţă Alex Roentgen. Am fost zăriți 
când am venit și o să intrăm în schimburi de focuri. 


Avem nevoie de oameni care să ne acopere la urcare, spuse Sagan. Și 
să renunțe să mai înăbușe focul la primul nivel. E deschis; pe-aici o 
să vină. 


Să-i dăm bătaie, zise Roentgen. 


Sagan îi întinse lui Pauling moștenitoarea, își dădu jos rucsacul cu 
echipament și scoase un ham de umăr, cu un sac de mărimea 
potrivită pentru moștenitoare. Îndesă în sac, cu o oarecare 
dificultate, moștenitoarea care țipa încă, o fixă și-și puse hamul de-a 
curmezișul corpului, cu centura petrecută peste umărul drept. 


Eu urc pe coarda din centru, zise Sagan. Dirac, tu pe cea din stânga; 
Pauling, pe cea din dreapta. Einstein ne va acoperi în timp ce urcăm, 
apoi voi doi o acoperiți pe ea și pe ceilalți doi de la nivelul de sus, 
în timp ce ies. E limpede? 


E limpede, răspunseră Jared și Pauling. 


Reîncarcă-mi carabina și dă-i-o lui Einstein, îi ceru Sagan lui Jared. 
N-o să aibă timp să facă asta. 


Jared goli încărcătorul din carabina lui Sagan, îl umplu cu una dintre 
rezervele sale și i-o înmână lui Einstein. Ea o luă și dădu din cap. 


Suntem gata, vorbi Roentgen de deasupra. Ați face mai bine să vă 
grăbiţi. 


În timp ce se îndreptau spre corzile lor, auziră sunetul pașilor grei ai 
eneshanilor. Einstein începu să tragă, în timp ce toți ceilalți porneau 
să urce. La fiecare dintre următoarele două niveluri, camarazii de 
pluton ai lui Jared așteptau cu calm, cu privirea aţintită asupra 
singurelor intrări posibile. Integrarea senzorială a lui Jared îi spuse 
că erau și speriați de moarte, și nerăbdători în privința a ceea ce 
urma să se întâmple. 


De deasupra lui Jared porniră noi împușcături. Eneshanii ajunseseră 
la nivelul cel mai de sus. 


Sagan era apăsată de greutatea moștenitoarei, dar îi lipseau carabina 
și rucsacul de echipament; una peste alta, avea puţine bagaje și urcă 
în zbor pe funie, înaintea lui Jared și Pauling. Cele două gloanțe 
care-o străpunseră în umăr o loviră chiar când se afla la un pas de 
vârf, apucând mâna lui Julian Lowell, pregătită s-o tragă în sus. Un 
al treilea glonț trecu pe lângă umărul lui Sagan și-l lovi pe Lowell 
direct deasupra ochiului drept, traversându-i creierul înainte să 
ricoșeze înăuntrul craniului și să se îngroape în gât, retezându-i cu 


această ocazie carotida. Capul lui Lowell se smuci spre spate și apoi 
în față, iar corpul i se prăbuși și căzu înainte prin gaură. Se ciocni cu 
Sagan în cădere, sfâșiind ultima bucată de țesătură care menținea 
intact hamul conținând-o pe moștenitoare. Sagan simți sfâșierea și 
hamul căzând, dar era prea ocupată să nu cadă ea însăși ca să mai 
facă ceva în privinta asta. 


Prindeţi-o, spuse, apoi fu apucată de Alex Roentgen și trasă la 
adăpost. 


Jared încercă să prindă hamul și rată; era prea departe. Acesta se 
undui pe lângă Pauling, care-l înșfăcă în timp ce cădea și îl balansă, 
descriind un arc în jurul ei. 


De dedesubt, Jared simţi un șoc de surpriză dureroasă din partea lui 
Julie Einstein. Carabina ei tăcu. Foșnetul care urmă era sunetul 
eneshanilor care urcau în camera matriarhei. 


Pauling se uită în sus, la Jared. 
Urcă, îi zise. 


Jared urcă fără să se uite în jos. În timp ce trecea pe lângă nivelul 
superior al palatului, zări corpurile a o mulțime de eneshani morți, 
și alți eneshani vii în spatele lor, trăgând în Jared, care urca, în timp 
ce colegii lui de pluton răspundeau cu gloanţe și grenade. În cele din 
urmă trecu de ei, tras în sus de un camarad nevăzut, pe acoperișul 
palatului. Se întoarse ca s-o vadă pe Sarah Pauling urcând pe coarda 
ei, cu hamul în mână și cu eneshanii dedesubt, țintind spre ea. Cu 
hamul în mână, nu putea urca. 


Pauling se uită la Jared și zâmbi. 


Iubitule..., spuse ea, și-i aruncă hamul exact când primul glonţ îi 
lovi trupul. Jared se întinse în timp ce ea dansa pe funie, zguduită de 
forța proiectilelor care-i copleșeau apărarea salopetei și-i sfâșiau 
picioarele, torsul, spatele și craniul. Prinse hamul, în timp ce femeia 
cădea, și-l trase din gaură exact în momentul în care ea ajunse la 
fund. Îi simţi ultima secundă a vieții, apoi totul se sfârși. 


Incă țipa, când îl traseră în transportor. 


Cultura eneshană este atât matriarhală cât și tribală, așa cum se 
potrivește unei rase ai cărei strămoși îndepărtați erau creaturi 
insectoide care locuiau în stupi. Matriarha vine la putere prin votul 
matroanelor principalelor triburi eneshane; acest lucru face ca 
procesul să pară ceva mai civilizat decât este, din moment ce 
adunarea voturilor poate implica ani de război civil indescriptibil de 
violent, în care triburile se bat pentru ascensiunea propriei lor 
matroane. Pentru a evita tulburările masive de la sfârșitul domniei 
fiecărei matriarhe, odată ce aceasta este aleasă, funcția devine 
ereditară, la modul agresiv: o matriarhă trebuie să producă și să 
consacre o moștenitoare viabilă în decursul a doi ani eneshani de la 
preluarea mantiei — asigurând astfel un transfer liniștit al puterii pe 
viitor — sau să sfârșească autoritatea ierarhică a tribului ei odată cu 
propria sa domnie. 


Matroanele eneshane, hrănite cu lăptișor de matcă bogat în hormoni 
care produc schimbări masive în corpul lor (un alt vestigiu al 
descendenței acestora), sunt fertile pe toată perioada vieții. 
Capacitatea de a produce un moștenitor era rareori o problemă. 
Ceea ce putea deveni o problemă era din care trib să se aleagă tatăl. 
Matroanele nu se căsătoresc din dragoste (strict vorbind, eneshanii 
nu se căsătoresc deloc), așa că în joc intrau argumentele politice. 
Triburile care nu reușeau să ajungă la matriarhie concurau acum (la 
un nivel mult mai subtil și de obicei mai puţin violent) să ofere un 
consort, răsplata fiind avantajele sociale directe pentru trib și 
posibilitatea de a influența politica matriarhiei ca parte a „zestrei“ 
furnizate de tribul consortului. Matriarhele din triburile proaspăt 
ajunse la putere își luau în mod tradițional consortul fie din 
rândurile celor mai mari aliați ai tribului, ca o răsplată pentru 
servicii, fie din tribul celor mai mari inamici, dacă „votul“ 
matriarhal fusese deosebit de sângeros și exista sentimentul că 
întreaga națiune eneshană avea nevoie să fie adunată din nou la un 
loc. Matriarhele din familiile statornicite, pe de altă parte, aveau 
mult mai mare libertate în alegerea consorților. 


Fhileb Ser era a șasea matriarhă în dinastia Ser prezentă (tribul 
deținuse matriarhia de trei ori înainte, de-a lungul ultimelor sute de 
ani). La urcarea pe tron, își alese consortul din tribul Hio, ale cărui 


ambiții expansioniste duseseră în cele din urmă la decizia de a se 
alia în secret cu rraey-ii și obinii, pentru a ataca spațiul uman. Pentru 
rolul său esențial în război, Enesha avea să se aleagă cu unele dintre 
proprietățile teritoriale de prim rang ale Uniunii Coloniale, inclusiv 
planeta de origine a Uniunii, Phoenix. Rraey-ii urmau să capete ceva 
mai puține planete, dar aveau să obțină Coral, locul umilirii lor 
recente din partea Uniunii Coloniale. 


Obinii, enigmatici până la capăt, se ofereau să contribuie cu trupe 
doar cu ceva mai puțin numeroase decât ale eneshanilor, dar 
ceruseră în schimb o singură planetă: suprapopulatul și golitul de 
resurse Pământ, care se afla în aparenţă într-o stare atât de proastă, 
încât Uniunea Colonială îl pusese în carantină. Atât eneshanii, cât și 
rraey-ii fură încântați să li-l cedeze, fără alte condiţii. 


Politica matriarhală, stimulată de Hio, determină Enesha să 
plănuiască un război cu oamenii. Dar, deși uniți de stăpânirea 
matriarhală, fiecare trib eneshan își păstra propriul sfat. Cel puţin 
unul dintre triburi, Geln, se opunea cu putere atacării Uniunii 
Coloniale, din moment ce ființele umane erau suficient de puternice, 
neliniștitor de tenace și nu aveau principii deosebit de ferme când se 
simțeau amenințate. Geln intuiau că rraey-ii ar fi fost o țintă mult 
mai bună, având în vedere dușmănia foarte veche a acestei rase față 
de eneshani și situația lor militară precară, după ce fuseseră zdrobiţi 
de oameni la Coral. 


Matriarha Fhileb Sel preferă să ignore sfatul tribului Geln în această 
privinţă, dar, observând aparenta preferinţă a tribului pentru 
omenire, alese unul dintre sfetnicii tribali Geln, pe numele său Hu 
Geln, ca ambasador al eneshanilor pe lângă Uniunea Colonială. Hu 
Geln, recent rechemat pe Enesha pentru a fi martorul consacrării 
moștenitoarei și pentru a sărbători Chafalan-ul împreună cu 
matriarha... Hu Geln, care se aflase împreună cu matriarha, atunci 
când atacase plutonul numărul 2, și care se găsea acum alături de ea, 
în ascunzătoare, în clipa când fu apelată de ființele umane care-i 
omorâseră consortul și-i furaseră moștenitoarea... 


Au încetat să mai tragă în noi, observă Alex Roentgen. Se pare că 
și-au dat seama că o avem pe moștenitoarea lor. 


Bine, replică Sagan. 


Pauling și Einstein erau moarte, dar mai avea și alți soldați blocaţi în 
palat și voia să-i scoată de-acolo. Îi anunţă să-și croiască drum spre 
transportor. Tresări când Daniel Harvey se îngriji de umărul ei; 
salopeta oprise complet prima lovitură, dar a doua reușise să treacă 
și să provoace pagube serioase. Deocamdată, brațul drept îi era 
complet nefolositor. Făcu semn cu mâna stângă către mica targă din 
mijlocul transportorului, pe care delicata formă agitată a lui Vyut 
Ser, moștenitoarea matriarhei, zăcea bine legată în curele. 
Moștenitoarea nu mai tipa, ci scâncea, cu o teamă domolită de 
epuizare. 


Cineva trebuie să-i facă injectia, spuse Sagan. 


I-o fac eu, răspunse Jared, ridicându-se în picioare înainte ca oricine 
altcineva să apuce să se ofere, și scoase acul lung, depozitat într-o 
trusă medicală de sub scaunul din transportor al lui Sagan. Se 
întoarse și se aplecă deasupra lui Vyut Ser, urând acea vietate. O 
imagine suprapusă îi apăru în fața ochilor, prin intermediul 
BrainPal-ului, arătându-i unde să înfigă acul și cât de departe să-l 
împingă în măruntaiele moștenitoarei pentru a introduce ceea ce se 
afla în seringă. 


Jared băgă acul cu sălbăticie în Vyut Ser, care urlă înfiorător la 
invazia metalului rece. Jared apăsă butonul seringii, care injectă 
jumătate din conținut într-unul dintre cei doi saci reproductivi 
imaturi ai moștenitoarei. Jared scoase acul și-l înfipse în cel de-al 
doilea sac reproductiv al lui Vyut Ser, golind seringa. În interiorul 
sacilor, nanoboţii acoperiră pereții interiori și apoi arseră, pârjolind 
țesuturile, făcând-o pe posesoarea lor ireversibil sterilă. 


Vyut Ser plânse de tulburare și de durere. 
Am prins-o pe matriarhă pe linie, anunţă Roentgen. Audio și video. 


Transfer-o pe canalul general, ceru Sagan. Și, Alex, stai lângă targă. 
Tu trebuie să fii camera. 


Roentgen încuviinţă și se așeză în fața tărgii, concentrându-se asupra 
lui Sagan și permițând canalelor audio și video care intrau în 


BrainPal de la urechile și ochii lui să servească drept microfon și 
cameră. 


Transfer acum, rosti Roentgen. 


In câmpul vizual al lui Jared — și în al tuturor celor de pe 
transportor — apăru matriarha de pe Enesha. Chiar și fără să cunoști 
schema expresiilor eneshane, era limpede că matriarha clocotea de 
furie. 


- Bucată nenorocită de rahat uman, spuse matriarha (sau traducerea, 
evitând o transpunere literală pentru ceva care exprima intenţia din 
spatele cuvintelor). Aveţi treizeci de secunde să mi-o daţi pe fiica 
mea sau voi declara război pe toate lumile voastre, până la ultima. 
Vă jur că le voi transforma în pietriș! 


- Tacă-ţi fleanca, replică Sagan, traducerea ieșind din difuzorul de la 
centură. 


De la celălalt capăt al liniei se auziră pocnete puternice, indicând 
șocul total încercat de curtea matriarhei. Era pur și simplu de 
neconceput ca cineva să-i vorbească în acest fel. 


- Pardon? rosti matriarha în cele din urmă, șocată și ea. 


- Am zis „lacă-ţi fleanca“, repetă Sagan. Dacă ai vreun pic de minte, 
o să asculți ce am de spus și o să cruți ambele noastre popoare de 
suferințe inutile. Matriarhă, nu vei declara război împotriva Uniunii 
Coloniale aici, pentru că deja ne-ai declarat război. Voi, rraey-ii și 
obinii. 


-N-am nici cea mai mică..., începu matriarha. 

-Mai minte-mă o dată și o să-i tai capul fiicei tale, amenință Sagan. 
Alte pocnete. Matriarha tăcu. 

- Așaa, continuă Sagan. Sunteţi în război cu Uniunea Colonială? 


- Da, răspunse matriarha, după un lung moment de ezitare. Sau 
vom fi în scurt timp. 


-Nu cred, replică Sagan. 


-Cine ești tu? întrebă matriarha. Unde-i ambasadorul Hartling? De 
ce negociez cu cineva care amenință să-mi omoare copilul? 


-Îmi închipui că ambasadorul Hartling se află în biroul ei chiar 
acum, încercând să-și dea seama ce se petrece. Așa cum tu n-ai 
simţit nevoia să o luminezi în privința planurilor voastre militare, n- 
am simțit nici noi. Negociezi cu persoana care a amenințat că-ți 
omoară copilul pentru că și tu ai amenințat că omori copiii noștri, 
matriarhă. Și negociezi cu mine în acest moment, pentru că eu sunt 
negociatorul pe care-l meriti. Dar poți să fii sigură că, în această 
privinţă, n-o să mai poți negocia încă o dată cu Uniunea Colonială! 


Matriarha tăcu din nou. 
- Arată-mi-o pe fiica mea, ceru ea, când vorbi din nou. 


Sagan îi făcu semn din cap lui Roentgen, care se întoarse și i-o arătă 
pe Vyut Ser, din nou domolită la scâncete. Jared văzu reacția 
matriarhei, care fusese redusă de la conducătoarea unei lumi la o 
simplă mamă, simțind durerea și teama propriului ei copil. 


-Care sunt cererile voastre? întrebă simplu matriarha. 
- Contramandează războiul, răspunse Sagan. 


- Există alte două părți, replică matriarha. Dacă dăm înapoi, o să 
vrea să știe de ce. 


- Atunci, continuă să te pregătești pentru război, vorbi mai departe 
Sagan. Și apoi atacă-l în schimb pe unul dintre aliaţii tăi. l-aș sugera 
pe rraey. Sunt slabi, și i-ai putea lua prin surprindere. 

-Şi cu obinii cum rămâne? 

-Ne ocupăm noi de obini, zise Sagan. 


-Chiar așa, comentă matriarha, cu un scepticism vizibil. 


- Da, răspunse Sagan. 


- Sugerezi că putem să ascundem pur și simplu ceea ce s-a întâmplat 
aici în noaptea asta? întrebă matriarha. Razele pe care le-aţi folosit ca 
să-mi distrugeti palatul s-au văzut de la o sută de mile. 


-Nu ascunde, investighează. Uniunea Colonială îi va ajuta 
bucuroasă pe prietenii noștri eneshani în cercetările lor. Și când se va 
descoperi că rraey-ii sunt în spatele atacului, veți avea explicația 
pentru război. 


-Celelalte cereri, vru să știe matriarha. 


- Există un om pe nume Charles Boutin, zise Sagan. Știm că vă ajută. 
Îl vrem. 


-Nu-l avem, răspunse matriarha. Obinii îl au. Il puteţi cere de la ei, 
în ceea ce mă privește. Restul cererilor... 


- Vrem asigurări că o să oprești războiul, continuă Sagan. 

- Vrei un tratat? întrebă matriarha. 

- Nu. Vrem un nou consort. Unul la alegerea noastră. 
Aceasta provocă cele mai intense păcănituri din partea curții. 


— Imi ucideți consortul, apoi cereți să-l alegeți voi pe următorul? 
exclamă matriarha. 


— Da. 


-În ce scop? imploră matriarha. Vyut a mea a fost consacrată! E 
moștenitoarea legală! Dacă vă îndeplinesc cererile și o eliberați, face 
parte încă din clanul Hio și, după tradițiile noastre, aceștia vor avea 
încă influență politică. Va trebui să-mi omorâți fiica pentru a le 
elimina influența — matriarha făcu o pauză bruscă, apoi continuă — și 


dacă faceţi asta, de ce v-aș mai îndeplini cererile? 
— Matriarhă, spuse Sagan, fiica ta e sterilă. 
Tăcere. 


- N-aţi..., imploră matriarha. 


— Ba da. 


Matriarha își frecă mandibulele una de alta, dând naștere unui 
zgomot nepământesc de pătrunzător. Plângea. Se ridică de pe scaun, 
ieși din cadru scoțând acel sunet și reapăru brusc, prea aproape de 
cameră. 


-Sunteţi niște monștri! strigă ea. 
Sagan nu spuse nimic. 


Consacrarea Moștenitoarei nu poate fi anulată. O moștenitoare 
sterilă înseamnă moartea unei linii matriarhale. Moartea unei linii 
matriarhale înseamnă ani de război civil neînduplecat și sângeros, în 
care triburile concurează pentru a găsi o nouă linie. Dacă triburile ar 
ști că o moștenitoare era sterilă, n-ar mai aștepta să treacă durata 
naturală a vieții moștenitoarei ca să-și înceapă războiul pustiitor. 
Mai întâi, matriarha prezentă ar fi asasinată, pentru a o aduce la 
putere pe moștenitoarea sterilă. Apoi și ea ar deveni o țintă 
permanentă a atentatelor. Când puterea e la îndemână, puţini o vor 
aștepta cu răbdare. 


Făcând-o pe Vyut Ser sterilă, Uniunea Colonială condamnase linia 
matriarhală Ser la uitare și Enesha la anarhie. În afară de cazul în 
care matriarha ceda la cererile lor și consimţea la ceva de 
neînchipuit. lar matriarha știa asta... 


Se împotrivi oricum. 
-N-o să vă permit să-mi alegeți consortul, insistă ea. 
- Vom informa matroanele că fiica ta e sterilă, replică Sagan. 


-Îți voi distruge transportorul pe loc, și pe fiica mea odată cu el! 
strigă matriarha. 


- Fă-o. Dar toate matroanele vor ști că incompetenta ta ca matriarhă 
ne-a împins să te atacăm și că a provocat moartea consortului și a 
moștenitoarei tale. lar atunci s-ar putea să afli că, dacă tu poţi să alegi 
un trib să-ți furnizeze un consort, tribul însuși s-ar putea să nu mai 
fie de acord să-l ofere. Fără consort, nu există nici moștenitoare. Fără 
moștenitoare, nu există pace. Cunoaștem istoria eneshană, 


matriarhă. Știm că triburile au refuzat consorți pentru mai puțin de- 
atât, și că aceste matriarhe boicotate n-au mai durat mult. 


-N-o să se întâmple! exclamă matriarha. 
Sagan ridică din umeri. 


- Atunci, omoară-ne! Sau refuză-ne cererile, și o să-ți dau înapoi fiica 
sterilă. Sau fă cum vrem și vei avea cooperarea noastră pentru 
prelungirea liniei tale matriarhale și pentru împiedicarea războiului 
civil în interiorul națiunii eneshane. Acestea îți sunt opțiunile. lar 
timpul tău e pe sfârșite... 


Jared urmări jocul emoţiilor pe chipul și pe trupul matriarhei, un 
trup straniu din cauza naturii sale străine, dar nu mai puțin puternic 
din cauza asta. Era o luptă tăcută și sfâșietoare. Jared își aduse 
aminte că la ședința de instrucțiuni pentru misiune Sagan le spusese 
că oamenii nu-i puteau înfrânge pe eneshani prin mijloace militare; 
trebuiau să-i frângă prin mijloace psihologice. Jared privi cum 
matriarha se pleacă din ce în ce mai mult și apoi se frânge. 
-Spune-mi pe cine trebuie să iau, vorbi matriarha. 

-Pe Hu Geln, răspunse Sagan. 


Matriarha se întoarse să se uite la Hu Geln, care stătea tăcut în spate, 
și izbucni în echivalentul eneshan al unui râs amar. 


- Nu mă surprinde. 
-E un bărbat bun, zise Sagan. Și te va sfătui bine. 


-Mai încearcă să mă consolezi o singură dată, ființă umană, se 
înfurie matriarha, și o să am grijă să fim aruncați cu toții în război. 


— Scuzele mele, matriarhă. Avem o înțelegere? 


- Da, răspunse matriarha, și își începu din nou vaietul. Oh, Doamne, 
plânse ea. Oh, Vyut! Oh, Dumnezeule! 


-Ştii ce ai de făcut, vorbi Sagan. 


-Nu pot! Nu pot! strigă matriarha. 


La sunetul strigătelor, Vyut Ser, care stătuse tăcută, se foi și ţipă 
după mama ei. Matriarha se frânse din nou. 


- Trebuie, insistă Sagan. 


-Te rog, imploră cea mai puternică ființă de pe planetă. Nu pot! Te 
rog! Te rog, ființă umană! Te rog, ajută-mă! 


Dirac, transmise Sagan. Fă-o. 


Jared scoase din teacă pumnalul de luptă și se apropie de creatura 
pentru care murise Sarah Pauling. Era legată de targă și se zvârcolea 
și striga după mama ei, și avea să moară singură și înspăimântată și 
departe de oricine o iubise vreodată... 


Jared se frânse și el. Nu știa de ce. 


Jane Sagan se îndreptă spre Jared, îi luă pumnalul și-l ridică. Jared se 
întoarse cu spatele. 


Plânsul încetă. 


Partea all-a 


Opt 


Jeleurile de lemn-dulce făcură isprava. 


Jared le văzu când se uita la un chioșc cu dulciuri de la comisariatul 
stației Phoenix, și trecu pe lângă ele, mai interesat de bomboanele de 
ciocolată. Dar ochii i se tot întorceau la ambalajul respectiv, un 
recipient separat de restul jeleurilor, care erau amestecate, de toate 
felurile. 


-De ce faci asta? o întrebă Jared pe vânzătoare, după ce ochii lui 
reveniră la jeleurile negre pentru a cincea oară. Ce face jeleurile de 
lemn-dulce atât de speciale? 


-Oamenii fie că sunt morți după ele, fie că le detestă, răspunse 
vânzătoarea. Celor care le detestă — cei mai mulți — nu le place că 
trebuie să le aleagă dintre celelalte jeleuri. Celor morți după ele le 
place să-și aibă cu ei punguta plină. Așa că ţin câteva la îndemână, 
dar altfel își au locul lor precis. 


-Tu din care categorie faci parte? întrebă Jared. 


-Nu pot să le sufăr, zise vânzătoarea. Dar soțul meu nu se mai 
satură. Și îmi suflă în nas în timp ce mănâncă, doar ca să mă 
enerveze. L-am îmbrâncit o dată jos din pat pentru asta. N-ai mâncat 
niciodată un jeleu negru? 


- Nu, răspunse Jared. 


li lăsa gura apă un pic. 


— Dar cred că o să încerc. 


-Cât curaj, replică vânzătoarea, și umplu cu bomboane o punguță 
transparentă de plastic, pe care i-o întinse lui Jared. 


Jared o luă și scoase două jeleuri în timp ce vânzătoarea înregistra la 
casă comanda; fiind în FCA, Jared nu plăti pentru jeleuri (acestea, la 
fel ca orice altceva, erau gratuite, în ceea ce soldaţii numeau cu 
afecțiune „turul all-inclusive al iadului“), dar vânzătorii țineau 
evidența mărfurilor vândute militarilor și decontau apoi la FCA 
suma corespunzătoare. Capitalismul ajunsese în spațiu și se 
descurca acceptabil. 


Jared aruncă în gură cele două jeleuri, le strivi cu molarii, apoi le 
tinu pe loc, în timp ce saliva răspândea pe limbă aroma de lemn- 
dulce, iar vaporii mirosului treceau de cerul gurii, insinuându-se în 
cavitatea sinusurilor. Ochii i se închiseră, și-atunci își dădu seama că 
erau exact așa cum și le amintea. Luă un pumn întreg și le îndesă în 
gură. 


-Cum sunt? întrebă vânzătoarea, urmărind consumul entuziast. 
-Sunt bune, răspunse Jared printre înghițituri. Chiar bune. 

-O să-i spun soțului meu că mai e cineva în echipă. 

Jared dădu din cap. 

- Doi, spuse el. Fetiţa mea le adoră și ea. 


-Chiar și mai bine, replică vânzătoarea, dar de data asta Jared se 
îndepărtase, pierdut în gânduri, întorcându-se în birou. Făcu zece 
pași, înghiți complet masa de jeleu din gură, duse mâna la pungă să 
ia mai multe și se opri. 


Fetița mea, se gândi, și fu izbit de un val intens de durere și de 
amintiri care-i provocă un spasm, o râgâială și-l făcu să vomite 
jeleurile pe podeaua netedă a culoarului. În timp ce expectora ultima 
bucăţică de jeleu din gât, un nume i se formă în cap. 


Zoë, se gândi Jared. Fiica mea. Fiica mea care a murit. 


O mână îl atinse pe umăr. Jared se feri, aproape alunecând pe vomă 
când se răsuci, cu punga de jeleuri zburându-i din mână. Se uită la 
femeia care-l atinsese, un soldat oarecare al FCA. Fa îl privi ciudat, 
apoi Jared auzi în cap un bâzâit scurt, ascuţit, ca o voce umană 
accelerată de zeci de ori. Se întâmplă o dată și încă o dată, ca două 
palme pe interiorul craniului. 


— Ce-i? ţipă Jared la femeie. 
- Dirac, vorbi ea. Liniștește-te. Spune-mi ce s-a-ntâmplat. 


Jared se simți dezorientat și speriat și se dădu repede la o parte de 
lângă femeia-soldat, agățându-se de ceilalți pietoni în timp ce se 
îndepărta. 


Jane Sagan îl urmări pe Dirac împleticindu-se, apoi coborî ochii spre 
pata întunecată de vomă și spre jeleurile împrăștiate pe podea. 
Întoarse capul către chioșcul cu dulciuri și se apropie de el cu pași 
apăsați. 


- Tu, rosti ea, cu degetul îndreptat spre vânzătoare. Spune-mi ce s-a 
întâmplat. 


-Tipul a venit și a cumpărat niște jeleuri negre, povesti vânzătoarea. 
A zis că-i plac la nebunie și a băgat o mulțime în gură. Apoi face 
câțiva pași și vomită... 


— Atât? întrebă Sagan. 

— Atât, răspunse vânzătoarea. Am trăncănit puţin despre cum 
bărbatului meu îi plac jeleurile negre, el a zis că și copilului său îi 
plac, a luat jeleurile și a plecat. 

-A vorbit despre copil, insistă Sagan. 


- Mda, spuse vânzătoarea. A zis că are o fetiță. 


Sagan privi de-a lungul coridorului. Nu se zărea nici urmă de Dirac. 
O luă la fugă în direcția în care îl văzuse mergând ultima oară și 
încercă să deschidă un canal către generalul Szilard. 


Jared ajunse la un lift al stației în timp ce alții ieșeau, apăsă butonul 
pentru nivelul laboratorului și-și dădu brusc seama că brațul lui era 
verde. ÎI retrase cu atâta violenţă, încât se lovi puternic de peretele 
liftului, faptul atrăgându-i atenția în mod pătrunzător și dureros că 
era vorba despre brațul lui și că n-o să scape de el prea ușor. Ceilalți 
oameni din lift îl priviră ciudat, ba într-unul dintre cazuri chiar cu 
iritare; aproape că lovise o femeie când își trăsese brațul. 


— Scuzaţi-mă, spuse el. 


Femeia pufni și își reluă privirea tipică din lift, cu ochii ațintiți în 
față. Jared făcu același lucru și zări în pereții de metal lustruit ai 
liftului o reflectare încețoșată a sinelui său verde. Până în acest 
moment, neliniștea tulbure a lui Jared se apropia de teroare, dar 
unul dintre lucrurile pe care le știa era că nu voia să-și iasă din minți 
într-un ascensor plin cu oameni. Pe moment, condiționarea socială 
era mai puternică decât panica stârnită de identitatea confuză. 


Dacă Jared ar fi stat o clipă să se întrebe cine era, stând tăcut în lift și 
așteptându-și etajul, ar fi ajuns la constatarea surprinzătoare că nu 
era tocmai sigur. Dar nu o făcu; în viața de zi cu zi, oamenii nu-și 
pun întrebări despre identitatea lor. Jared știa că nu era în regulă să 
fie verde, că laboratorul lui era cu trei niveluri mai jos de locul unde 
se afla și că fiica lui, Zoë, era moartă. 


Liftul ajunse la nivelul lui Jared; ieși într-un hol larg. Acest nivel al 
stației Phoenix nu avea chioșcuri de dulciuri sau magazine militare; 
era unul dintre cele două niveluri ale staţiei lăsate în principal la 
dispoziția cercetărilor militare. Soldaţi ai FCA se aflau de pază la 
fiecare treizeci de metri, supraveghind holurile care duceau în 
adâncul nivelului. Fiecare hol avea în capăt scanere biometrice și 
pentru BrainPal, plus proteze cerebrale care scanau fiecare persoană 
ce se apropia. Dacă acea persoană nu avea permisiunea să intre pe 
coridor, gărzile FCA o interceptau înainte ca ea să intre pe coridorul 
propriu-zis. 


Jared știa că ar fi trebuit să aibă acces la cea mai mare parte dintre 
aceste holuri, dar se îndoia că acest corp straniu ar avea autorizaţie 
pentru vreunul dintre ele. Porni de-a lungul holului, mergând ca și 
cum ar fi avut un scop, către coridorul pe care știa că se aflau 
laboratorul și biroul lui. Poate că până să ajungă acolo avea să-și dea 


seama ce să facă mai departe. Aproape că ajunsese, când văzu toate 
gărzile FCA din faţa sa întorcându-se și uitându-se la el. 


Rahat, își zise Jared. Coridorul era la mai puțin de cincisprezece 
metri în față. Brusc, o luă la fugă spre el și fu surprins de cât de 
repede porni trupul lui spre țintă. La fel se întâmplă și cu soldatul 
care îl păzea; își ridică arma, dar până când ajunse pe poziţie, Jared 
sărise deja la el. ÎI îmbrânci cu putere pe soldat, care se izbi de 
peretele holului și căzu. Jared alergă pe lângă el fără să schimbe 
pasul și se îndreptă spre ușa laboratorului, aflată la șaizeci de metri 
distanţă pe coridor. În timp ce alerga, sirenele se declanșară și ușile 
de urgenţă se închiseră cu zgomot; abia trecu pragul celei care l-ar fi 
separat de ţel când ușa ieși din laturile coridorului, închizând 
ermetic secțiunea în mai puțin de jumătate de secundă. 


Jared ajunse la ușa laboratorului său și o deschise brusc. Înăuntru se 
aflau un tehnician FCA de la cercetările militare și un rraey. Jared 
încremeni la nepotrivirea cognitivă reprezentată de prezenţa unui 
rraey în laboratorul lui, și tulburarea îi fu traversată ca de un 
pumnal de un frison de spaimă, nu de rraey, ci de faptul de a fi prins 
făcând ceva primejdios și teribil și susceptibil de pedeapsă. Creierul 
lui Jared vuia, căutând o amintire sau o explicație pe care s-o alăture 
fricii, dar nu ajunse nicăieri. 


Rraey-ul își legănă capul, ocoli biroul la care stătuse și se îndreptă 
spre Jared. 


-Tu ești acela, nu-i așa? întrebă extraterestrul, într-o engleză 
pronunțată straniu, dar recognoscibilă. 


— Cine? întrebă Jared. 


-Soldatul pe care l-au făcut ca să prindă în capcană un trădător, 
continuă rraey-ul. Dar n-au reușit. 


-Nu înțeleg, zise Jared. Asta-i laboratorul meu. Tu cine ești? 
Rraey-ul clătină din nou din cap. 
-Sau poate că au reușit până la urmă, vorbi el. 


Arătă spre sine. 


- Cainen. Om de știință și prizonier. Acum știi cine sunt. Știi și cine 
ești tu? 


Jared deschise gura să răspundă și-și dădu seama că nu știa cine era. 
Rămase pe loc, mut și cu gura căscată, până când ușile de urgenţă se 
deschiseră, câteva secunde mai târziu. Femeia-soldat cu care vorbise 
mai devreme păși înăuntru, ridică un pistol și-l împușcă în cap. 


Prima întrebare, i se adresă generalul Szilard. 


Jared era întins în infirmeria spației Phoenix, revenindu-și după 
fulgerul paralizant, cu două gărzi FCA postate la picioarele patului 
și cu Jane Sagan stând lângă perete. 


Cine ești? 
Sunt soldatul Jared Dirac, răspunse Jared. 


El nu întrebă cine era Szilard; BrainPal-ul său îl identificase de când 
intrase în cameră. BrainPal-ul lui Szilard ar fi putut să-l identifice la 
fel de ușor pe Jared, așa că întrebarea nu era o chestiune de simplă 
identificare. 


Sunt repartizat pe Uliul. Ofițerul meu comandant este locotenentul 
Sagan, care e acolo. 


A două întrebare, continuă generalul Szilard. Știi cine este Charles 
Boutin? 


Nu, domnule, spuse Jared. Ar trebui? 


Poate că da, răspunse Szilard. În fața laboratorului lui te-am găsit. 
Despre laboratorul lui i-ai spus acelui rraey că este al tău. Ceea ce 
sugerează că ai crezut că ești Charles Boutin, măcar pentru o clipă. 
Iar locotenentul Sagan mi-a spus că n-ai răspuns la numele tău 
când a încercat să-ți vorbească. 


Imi aduc aminte că nu știam că eram eu, explică Jared. Dar nu-mi 
aduc aminte să fi crezut că eram altcineva. 


Dar te-ai dus la laboratorul lui Boutin fără să fi fost vreodată 
acolo, insistă Szilard. Și știm că nu ti-ai accesat BrainPal-ul pentru 
o hartă a stației ca să-l găsești. 


Nu pot explica, zise Jared. Amintirea era pur și simplu în mintea 
mea. 


Jared îl văzu pe Szilard aruncându-i o privire lui Sagan, când auzi 
asta. 


Ușa se deschise și intrară doi bărbați. Unul dintre ei păși apăsat spre 
Jared înainte ca BrainPal-ul lui să-l poată identifica. 


-Ştii cine sunt? 


Pumnul lui Jared îl trimise direct la podea. Gărzile înălțară 
carabinele; Jared, deja calmându-se după valul brusc de mânie și 
adrenalină, ridică imediat mâinile. 


Bărbatul se ridică în picioare în timp ce BrainPal-ul lui Jared îl 
identifică în sfârșit ca fiind generalul Greg Mattson, șeful 
Cercetărilor Militare. 


— Avem răspunsul la întrebarea asta! comentă Mattson, ținându-și 
mâna la ochiul drept. Se duse până la spălătorul din încăpere, 
pentru a verifica pagubele. 


-Nu fi atât de sigur, replică Szilard. 
Se întoarse spre Jared. 
- Soldat, îl cunoști pe omul pe care tocmai l-ai lovit? 


-Ştiu acum că este generalul Mattson, răspunse Jared. Dar nu știam 
atunci când l-am lovit. 


— De ce l-ai lovit? întrebă Szilard. 
-Nu știu, domnule, spuse Jared. Doar... 


Se opri. 


- Răspunde la întrebare, soldat, ordonă Szilard. 


— Părea doar ceea ce trebuia să fac în acel moment, continuă Jared. 
Nu pot explica de ce. 


-Cu siguranţă își aduce aminte unele lucruri, observă Szilard, 
întorcându-se spre Mattson. Dar nu-și amintește totul. Și nu-și 
amintește cine a fost. 


- Rahat, exclamă Mattson de la spălător. Își amintește destul ca să-mi 
dea un pumn în cap. Ticălosul ăla aștepta s-o facă de ani buni... 


-Ar putea să-și amintească totul și să încerce să te convingă că nu, 
generale, îi spuse celălalt bărbat lui Szilard. 


BrainPal-ul lui Jared îl identifică drept colonelul James Robbins. 


-E posibil, răspunse Szilard. Dar acţiunile lui nu par să sugereze 
asta până acum. Dacă ar fi cu adevărat Boutin, ar fi în interesul lui să 
ne facă să credem că nu-și aduce aminte absolut nimic. Un pumn dat 
unui general n-ar fi un lucru prea deștept. 


-Nu deștept, replică Mattson, venind de la spălător. Doar 
purificator. 


Se întoarse spre Jared și arătă spre ochi, înconjurat de un cerc 
cenușiu acolo unde vasele de sânge fuseseră strivite, lăsând să iasă 
SmartBlood-ul și provocând o vânătaie. 


-Pe Pământ, mi-ai fi lăsat vânătaia asta pentru vreo două săptămâni. 
Ar trebui să pun să fii împușcat doar din principiu. 


- Generale..., începu Szilard. 


- Liniștește-te, Szi, vorbi Mattson. Accept teoria ta. Boutin n-ar fi atât 
de prost încât să mă pocnească, așa că ăsta nu-i Boutin. Părți din el 
ies totuși la suprafaţă, și aș vrea să văd cât de mult putem obține. 


- Războiul pe care Boutin a încercat să-l pornească s-a încheiat, 
generale, interveni Jane Sagan. Eneshanii o să se întoarcă împotriva 
rraey. 


- Ei, asta-i minunat, locotenente, zise Mattson. Dar în cazul de față 
două din trei nu merge. Obinii ar putea încă să plănuiască ceva și, 
din moment ce se pare că Boutin este cu ei, poate că n-ar trebui să 
proclamăm încă victoria și să întrerupem cercetarea. Avem încă 
nevoie să aflăm ce știe Boutin, iar acum, că soldatul de-aici s-a ales 
cu doi oameni trăncănindu-i în țeastă, poate că putem face un pic 
mai mult pentru a-l încuraja pe celălalt să iasă la iveală și să-și joace 
rolul. 


Se întoarse spre Jared. 


-Ce spui, soldat? Vi se zice Brigăzile Fantomă, dar tu ești singurul 
cu o fantomă adevărată în cap. Vrei s-o scoţi afară? 


-Cu tot respectul cuvenit, domnule, n-am nici cea mai mică idee 
despre ce vorbiti, răspunse Jared. 


-Sigur că nu, răspunse Mattson. După cât se pare, în afară de locul 
unde se află laboratorul, nu știi nici cel mai mic lucru despre Charles 
Boutin. 


-Ştiu un singur alt lucru, vorbi Jared. Știu că avea o fiică. 
Generalul Mattson își duse cu prudență mâna la ochiul vânăt. 
— Avea, soldat... 

Mattson lăsă mâna jos și se întoarse spre Szilard. 


— Vreau să mi-l dai înapoi, Szi, zise el, apoi observă că locotenentul 
Sagan îi aruncă lui Szilard o privire; fără îndoială, îi trimitea unul 
dintre mesajele acelea mintale în ritm de mitralieră pe care le 
foloseau Forţele Speciale în loc de vorbire. E doar temporar, 
locotenente, continuă el. ÎI poţi căpăta înapoi după ce terminăm. Şi- 
ți promit că nu-l stricăm. Dar n-o să căpătăm nimic folositor de la el 
dacă moare împușcat într-o misiune. 


- N-aţi avut nicio problemă dacă murea împușcat într-o misiune 
până acum, comentă Sagan. Domnule... 


- Ah, atitudinea de mucos fanfaron al Forţelor Speciale, exclamă 
Mattson. Mă întrebam când o să devină vizibil faptul că ai șase ani. 


- Am nouă, preciză Sagan. 


- lar eu am o sută treizeci, așa că ascultă-l pe stră-străbunicul tău, 
spuse Mattson. Nu mi-a păsat dacă moare până acum pentru că nu 
credeam că este folositor. Acum s-ar putea să fie folositor, așa că aș 
prefera să nu moară. Dacă se dovedește că nu e folositor, atunci îl 
puteți avea înapoi și poate să moară de o sută de ori, în ceea ce mă 
privește. Oricum ar fi, tu n-ai niciun vot. Acum taci, locotenente, și 
lasă-i pe oamenii mari să vorbească. 


Sagan clocotea, dar nu scoase niciun cuvânt. 
— Ce-ai să faci cu el? întrebă Szilard. 


-O să-l pun sub microscop, desigur, răspunse Mattson. Ca să aflu de 
ce i se strecoară amintirile alea acum și să văd cum pot să fac să iasă 
la iveală cât mai multe... 


Întoarse brusc un deget către Robbins. 


- Oficial, va fi repartizat lui Robbins ca asistent. Neoficial, mă aştept 
să petreacă foarte mult timp jos, la laborator. Savantul ăla rraey pe 
care l-am scos din mâinile voastre s-a dovedit util acolo. O să vedem 
ce poate face cu el. 


-Crezi că poți avea încredere într-un rraey? întrebă Szilard. 


-La dracu”, Szi, protestă Mattson. Nu-l lăsăm nici să se balige fără o 
cameră în fund. Și o să moară într-o zi, fără doctorie. E singurul 
savant pe care-l am, în care știu că pot avea încredere absolută. 


-In regulă, răspunse Szilard. Tu mi l-ai dat o dată când l-am cerut. Il 
poți avea acum. Amintește-ți doar că e unul dintre noi, generale. Și 
știi cum sunt cu oamenii mei. 


-De acord, încuviință Mattson. 


-Ordinul de transfer așteaptă să-ți fie transmis, continuă Szilard. De 
îndată ce îl aprobi, s-a făcut. 


Szilard dădu din cap către Robbins și Sagan, îi aruncă o privire lui 
Jared și plecă. 


Mattson se întoarse în direcţia lui Sagan. 

— Dacă ai de luat vreun rămas-bun, acum e momentul. 
- Mulţumesc, generale, răspunse Sagan. 

Ce nenorocit, îi spuse ea lui Jared. 


Tot nu știu ce se petrece sau cine e Charles Boutin, răspunse Jared. 
Am încercat să accesez informațiile despre el, dar totul e strict 
secret. 


O să afli destul de curând, zise Sagan. Orice-ai afla, vreau să-ți 
aduci aminte de un lucru. După toate astea, ești Jared Dirac. 
Nimeni altcineva. Indiferent cum ești făcut sau de ce, sau ce se 
întâmplă. Câteodată uit asta despre tine, și-mi pare rău. Dar vreau 
să-ți amintești. 


O să-mi amintesc, răspunse Jared. 


Bine. Când îl vezi pe rraey-ul ăsta despre care vorbesc ei, numele lui 
e Cainen. Spune-i că locotenentul Sagan îl roagă să aibă grijă de 
tine. Spune-i că aș considera asta o favoare. 


L-am întâlnit, zise Jared. O să-i spun. 


Și îmi pare rău că te-am împușcat în cap cu arcul paralizant, 
adăugă Sagan. Ştii cum e... 


Știu, răspunse Jared. Mulţumesc. La revedere, locotenente. 
Sagan plecă. 

Mattson arătă către gărzi. 

— Voi doi sunteți liberi. 

Gărzile plecară. 


- Acum, continuă Mattson, întorcându-se spre Jared. O să acționez 
pornind de la presupunerea că micul tău acces de furie de mai 
devreme n-o să se repete prea des, soldat. In același timp, de acum 


înainte BrainPal-ul tău e setat să înregistreze și să indice poziția, ca 
să nu avem nicio surpriză din partea ta și să știm întotdeauna cum 
să te găsim. Schimbă setarea o singură dată și fiecare soldat FCA de 
pe stația Phoenix va căpăta mână liberă să te împuște mortal. Până 
când n-o să știm exact pe cine și ce ai în cap, nu ai niciun gând 
privat. Mă înţelegi? 

- Vă înțeleg, răspunse Jared. 

- Excelent. Atunci, bine ai venit la Cercetările Militare, fiule. 


- Mulţumesc, domnule, zise Jared. Și acum, o să-mi spună și mie 
cineva, în sfârșit, ce naiba se petrece? 


Mattson zâmbi și se întoarse spre Robbins. 
-Spune-i tu, ordonă el și plecă. 
Jared își întoarse privirea spre Robbins. 


- Aă..., începu Robbins. Salut... 


- Ai aici o vânătaie interesantă, observă Cainen, arătând spre partea 
laterală a capului lui Jared. 


Cainen vorbea propria lui limbă; BrainPal-ul lui Jared oferea 
traducerea. 


- Mulţumesc, răspunse Jared. Am fost împușcat. 


Și Jared vorbea propria lui limbă; după câteva luni, competenţa lui 
Cainen în materie de limba engleză era destul de bună. 


-Îmi aduc aminte, spuse Cainen. Am fost de față. Din întâmplare, 
am fost și eu o dată paralizat de locotenentul Sagan. Ar trebui să 
înființăm un club, tu și cu mine. 


Cainen se întoarse spre Harry Wilson, care stătea alături. 


-Te poți înscrie și tu, Wilson. 


- Eu renunt, replică Wilson. Imi aduc aminte de un înțelept care 
spunea cândva că nu s-ar înscrie niciodată într-un club care l-ar 
accepta pe el ca membru. În plus, aș prefera să nu fiu paralizat. 


- Lașule, îl apostrofă Cainen. 
Wilson se înclină. 
-La dispoziția dumneavoastră. 


-Iar acum, zise Cainen, îndreptându-și din nou atenţia spre Jared, 
sper că ai o oarecare idee despre motivul pentru care ești aici. 


Jared își aduse aminte de discuţia stângace și nu deosebit de 
deschisă cu colonelul Robbins, din ziua precedentă. 


-Colonelul Robbins mi-a spus că m-am născut pentru scopul de a 
transfera conștiința lui Charles Boutin în creierul meu, dar că acest 
lucru n-a reușit. Mi-a spus că Boutin a fost un savant de-aici, dar că a 
devenit trădător. Și mi-a mai spus că aceste noi amintiri pe care le 
simt sunt de fapt vechile amintiri ale lui Boutin, și că nimeni nu știe 
de ce-au apărut acum și nu mai devreme... 


-Cât de multe amănunte ţi-a dat despre viaţa sau cercetările lui 
Boutin? întrebă Wilson. 


- Nimic, de fapt, răspunse Jared. A zis că dacă aș afla prea mult de la 
el sau din dosare, s-ar putea amesteca în revenirea naturală a 
memoriei. Așa e? 


Wilson ridică din umeri. Cainen explică: 


-Din moment ce tu ești prima ființă umană căreia i s-a întâmplat așa 
ceva, nu există niciun precedent de la care să pornim în legătură cu 
ce-ar trebui să facem în continuare. Cele mai apropiate de asta sunt 
anumite tipuri de amnezie. Ieri, ai reușit să găsești acest laborator și 
să-ți amintești numele fiicei lui Boutin, dar n-ai știut cum de știai 
asta. Este ceva asemănător cu amnezia sursei. Ceea ce face acest 
lucru complet diferit e faptul că problema nu-i propria ta memorie, 
ci a altcuiva. 


— Așadar, nici tu nu știi cum să scoţi alte amintiri de la mine... 


— Avem teorii, zise Wilson. 
-— Teorii..., mormăi Jared. 


- Ipoteze, ca să vorbim mai exact, răspunse Cainen. Îmi aduc aminte 
că, acum multe luni, i-am spus locotenentului Sagan că motivul 
pentru care credeam că n-a prins conștiința lui Boutin era că aceasta 
era o conștiință matură, iar pusă într-un creier imatur, care nu 
avusese destule experiențe, nu putea găsi un punct de sprijin. Dar 
acum ai acele experiențe, nu? Șapte luni în război ar maturiza orice 
minte. Și poate că ceva ce ai trăit a jucat rolul de punte către 
amintirile lui Boutin. 


Jared se gândi în urmă. 


-Ultima mea misiune, spuse el. A murit cineva foarte important 
pentru mine. lar fiica lui Boutin e moartă și ea. 


Jared nu-i pomeni lui Cainen de asasinarea lui Vyut Ser, nici de 
căderea pe care-o avusese când ținea cuțitul care urma s-o ucidă; dar 
erau prezente și acestea în mintea lui. 


Cainen dădu din cap, arătând că înțelegea faptul că limbajul uman 
includea și semnale nonverbale. 


- Acesta ar fi putut fi momentul, e-adevărat. 


— Dar de ce n-au revenit amintirile atunci? întrebă Jared. S-a 
întâmplat după ce m-am întors pe stația Phoenix, pe când mâncam 
jeleuri negre. 


— Amintirea lucrurilor trecute, sugeră Wilson. 
Jared se uită la Wilson. Ce? 


-De fapt, În căutarea timpului pierdut este o traducere mai bună a 
titlului original, continuă Wilson. Aparține unui roman de Marcel 
Proust. Cartea începe cu personajul principal trăind un potop de 
amintiri din copilărie, scoase la suprafață de niște prăjituri pe care le 
mânca înmuiate în ceai. Amintirile și simțurile sunt strâns legate la 
oameni. Faptul că ai mâncat acele jeleuri ar fi putut declanșa ușor 
amintirile, în special dacă jeleurile erau semnificative în vreun fel. 


-Imi aduc aminte că am spus că erau preferatele lui Zoë, zise Jared. 
Fiica lui Boutin. Numele ei era Zoë. 


- Asta ar fi putut fi de-ajuns, încuviință Cainen. 
-Poate că ar trebui să mai mănânci jeleuri, glumi Wilson. 
— Am mâncat, replică Jared serios. 


Îi ceruse colonelului Robbins să-i facă rost de o pungă nouă; el era 
prea jenat de faptul că vomitase mai devreme, ca să mai cumpere 
chiar el una. Jared stătuse în noua lui cameră, cu punga în mână, 
mâncând încet jeleuri negre vreme de o oră. 


- Și? întrebă Wilson. 
Jared se mulțumi să dea din cap. 


- Dă-mi voie să-ți arăt ceva, soldat, spuse Cainen, și apăsă un buton 
de pe tastatură. In porțiunea de ecran a biroului apărură trei mici 
manifestări luminoase. Cainen arătă spre una dintre ele. 


- Aceasta este o reprezentare a conștiinței lui Charles Boudin, a cărei 
copie, datorită măiestriei sale tehnologice, o avem într-un fișier. 
Următoarea este o reprezentare a propriei tale conștiințe, luată în 
timpul perioadei de antrenament. 


Jared arăta surprins. 


- Da, soldat, te-au ținut sub observaţie; ai fost experimentul lor 
științific încă de când te-ai născut. Dar aceasta este doar o 
reprezentare. Spre deosebire de conștiința lui Boutin, pe a ta n-o au 
în fișier. A treia imagine este conștiința ta chiar acum. Nu ești 
antrenat să citești aceste reprezentări, dar chiar și pentru un ochi 
militar este clar diferită de celelalte două reprezentări. Asta este — 
credem noi- prima încercare a creierului tău de a contopi ceea ce a 
primit din conștiința lui Boutin cu a ta. Incidentul de ieri te-a 
schimbat, probabil permanent. Poţi să simţi schimbarea? 


Jared se gândi la asta. 


-Nu mă simt diferit în niciun fel, răspunse el în cele din urmă. Am 


amintiri noi, dar nu cred că acționez altfel decât o fac de obicei. 
-În afară de pumnii dați generalilor, sublinie Wilson. 
-A fost un accident. 


- Nu, n-a fost, îl contrazise Cainen, însuflețit dintr-odată. Ăsta-i 
punctul meu de vedere în ceea ce te privește, soldat. Ești născut să fii 
o persoană. Devii alta. lar acum, devii o a treia — o combinaţie a 
primelor două. Dacă mergem mai departe, dacă avem succes, va ieși 
la suprafață mai mult din ceea ce a fost Boutin. Te vei schimba. 
Personalitatea ta s-ar putea schimba, poate spectaculos. Cine vei 
deveni va fi diferit de ceea ce ești acum. Vreau să fiu sigur că înţelegi 
asta, pentru că vreau să faci o alegere dacă ești hotărât ca acest lucru 
să se întâmple sau nu. 


-O alegere? 


- Da, soldat, o alegere, accentuă Cainen. Ceva ce rareori ai ocazia să 
faci. 


Arătă spre Wilson. 


-Locotenentul Wilson, aici de față, a ales viaţa asta: s-a înrolat în 
Forţele Coloniale de Apărare din proprie voință. Ţie și tuturor celor 
ca tine din Forţele Speciale nu vi s-a oferit această alegere. Îți dai 
seama, soldat, că cei din Forțele Speciale sunt sclavi? Nu aveţi niciun 
cuvânt de spus când e vorba să luptați. Nu vi se îngăduie să refuzati. 
Nu vi se îngăduie nici măcar să știți că refuzul e posibil. 


Jared se simțea stânjenit de acest șir de argumente. 
-Noi nu vedem lucrurile așa. Suntem mândri să servim. 


-Sigur că sunteți, încuviință Cainen. Așa v-au condiționat de când 
v-aţi născut, de când creierul vostru a fost pus în funcțiune, iar 
BrainPal-ul a gândit pentru voi și a ales anumite ramuri ale arborelui 
decizional în locul altora. Până când creierul a devenit capabil să 
gândească singur, căile care merg împotriva alegerii sunt deja 
abandonate. 


-Fac alegeri tot timpul, protestă Jared. 


-Nu unele mari, răspunse Cainen. Prin intermediul condiționării și 
al vieţii militare s-au făcut alegeri pentru tine de-a lungul întregii 
tale scurte vieți, soldat. Altcineva a ales să te creeze — asta nu-i prea 
diferit de oricare altul. Apoi au decis să imprime conștiința altcuiva 
în creierul tău. Au ales să te facă războinic. Au ales bătăliile pe care 
le vei înfrunta. Apoi au ales să te predea nouă, când a fost 
convenabil pentru ei. Și vor alege să te pună să devii altcineva, 
crăpându-ți capul ca pe un ou și lăsând conștiința lui Charles Boutin 
să se întindă complet peste a ta. Dar eu aleg să te pun să alegi... 


— De ce? întrebă Jared. 


-Pentru că pot, conchise Cainen. Și pentru că tu ar trebui s-o faci. Și 
pentru că, după cât se pare, nimeni altcineva n-o să te lase. E viața 
ta, soldat. Dacă alegi să mergi mai departe, o să-ţi sugerăm noi căile 
despre care credem că vor debloca mai mult din amintirile și 
personalitatea lui Boutin. 


-Şi dacă nu? vru să știe Jared. Ce se întâmplă după aceea? 


- Atunci o să informăm Cercetările Militare că refuzăm să-ți facem 
indiferent ce, explică Wilson. 


— Vor găsi pe altcineva s-o facă, zise Jared. 


— Aproape sigur vor găsi, spuse Cainen. Dar tu-ți vei fi făcut alegerea, 
iar noi o vom fi făcut și noi pe-a noastră. 


Jared își dădu seama că omul de știință rraey avea dreptate: în cursul 
vieții sale, toate alegerile majore care îl afectaseră fuseseră făcute de 
alţii. Luarea deciziilor îi fusese limitată la lucruri lipsite de 
importanță sau la situații militare în care a nu alege ceva ar fi 
însemnat că era mort. Nu se considera sclav, dar era silit să 
recunoască faptul că nu se gândise niciodată cum ar fi să nu fie în 
forțele speciale. Gabriel Brahe spusese detașamentului lui de 
instruire că, după cei zece ani de serviciu, puteau deveni coloniști, și 
nimeni nu se întrebase vreodată de ce erau făcuţi să servească chiar 
și cei zece ani. Tot antrenamentul și toată evoluția Forţelor Speciale 
subordona alegerea individuală nevoilor detașamentului sau 
plutonului; chiar și integrarea — marele avantaj militar al Forțelor 
Speciale — extindea simțul sinelui în afara individului către grup. 


(Când se gândi la integrare, Jared simti un val intens de singurătate. 
La venirea noilor sale ordine, integrarea lui Jared cu plutonul 2 
fusese întreruptă. Murmurul constant, de nivel scăzut, al gândurilor 
și emoțiilor venite dinspre camarazii săi de pluton lăsase un gol 
imens prin absenţa sa. Dacă n-ar fi fost capabil să recurgă la primele 
experienţe izolate de conștiință, ar fi putut s-o ia razna chiar în clipa 
în care-și dăduse seama că nu mai putea simți plutonul. Așa cum 
stăteau lucrurile, Jared își petrecuse cea mai mare parte din ziua 
respectivă într-o depresie profundă. Era o amputare sângeroasă și 
usturătoare, și numai cunoașterea faptului că era vorba probabil 
doar de o situație temporară o făcea suportabilă.) 


Jared își dădu seama, cu o tulburare crescândă, cât de mult din viața 
lui fusese dictată, hotărâtă, ordonată și comandată. Își dădu seama 
cât de puțin pregătit era să ia decizia pe care i-o oferise Cainen. 
Înclinaţia sa imediată era să spună că da, voia să meargă mai 
departe: să afle mai multe despre Charles Boutin, omul care ar fi 
trebuit să fie, și să devină el, într-o oarecare măsură. Dar nu știa dacă 
dorea asta cu adevărat, sau era doar ceva ce se aștepta din partea lui. 
Jared simti un resentiment, nu față de Uniunea Colonială sau față de 
Forțele Speciale, ci față de Cainen — pentru că-l adusese în situația de 
a-și pune întrebări despre el însuși și despre opțiunile pe care le avea 
sau despre lipsa acestora. 


- Tu ce-ai face? îl întrebă Jared pe Cainen. 


- Eu nu sunt tu, răspunse Cainen, și refuză să mai vorbească despre 
asta. Wilson era la fel de nefolositor. Amândoi își vedeau de treabă 
în laborator în timp ce Jared se gândea, cu ochii aţintiți la cele trei 
reprezentări ale conștiinței care erau toate ale lui, într-un fel sau 
altul. 


- Am făcut o alegere, vorbi Jared, după mai mult de două ore. Vreau 
să merg mai departe. 


-Poți să-mi spui de ce? întrebă Cainen. 
-Pentru că vreau să știu mai mult despre toate astea. 


Făcu semn către imaginea celei de a treia conștiințe. 


- Imi spui că mă schimb. Devin altcineva. Cred asta. Dar încă mă 
simt eu însumi. Cred că încă o să fiu eu, indiferent ce se întâmplă. Și 
vreau să știu. 


Jared îndreptă un deget spre Cainen. 


-Spui că noi, Forțele Speciale, suntem sclavi. Ai dreptate. Nu te pot 
contrazice. Dar ni s-a mai spus și că noi suntem singurii oameni 
născuți cu un scop: să-i ținem la adăpost pe ceilalți oameni. Nu mi s- 
a dat posibilitatea de a alege acest scop până acum, dar îl aleg acum. 
Aleg asta. 

- Alegi să fii sclav, comentă Cainen. 


- Nu, replică Jared. Am încetat să mai fiu sclav când am făcut această 
alegere. 


-Dar alegi calea pe care te-ar fi pus s-o urmezi cei care te-au făcut 
sclav, insistă Cainen. 


-E alegerea mea, rosti apăsat Jared. Dacă Boutin vrea să ne facă 
vreun rău, vreau să-l opresc. 


- Asta înseamnă că ai putea deveni ca el, îl avertiză Wilson. 


— Ar fi trebuit să fiu el, zise Jared. Să fiu ca el încă îmi lasă loc să fiu 
eu. 


- Așadar, asta ţi-e alegerea, spuse Cainen. 

- Da, asta este, răspunse Jared. 

- Ei, slavă Domnului, exclamă Wilson, evident ușurat. 
Și Cainen păru să se relaxeze. 

Jared se uită la ei, mirat. 

-Nu înțeleg, i se adresă el lui Cainen. 


-Ni s-a ordonat să scoatem la suprafață cât mai mult posibil din 
Charles Boudin, îl lămuri Cainen. Dacă ai fi zis nu, iar noi am fi 


refuzat să urmăm ordinele, probabil că ar fi însemnat o condamnare 
la moarte pentru mine. Sunt prizonier de război, soldat. Singurul 
motiv pentru care mi se îngăduie și putina libertate pe care-o am 
este că mi-am permis să fiu folositor. Clipa în care încetez să mai fiu 
de folos este și clipa în care FCA îmi retrag medicamentul care mă 
ține în viață. Sau se hotărăsc să mă omoare în vreun alt fel. 
Locotenentul Wilson nu va fi probabil împușcat pentru 
nerespectarea ordinului, dar, din câte am înţeles, închisorile FCA nu 
sunt locuri prea plăcute. 


- Nesupușii intră, dar nu mai ies, zise Wilson. 
- De ce nu mi-ati spus? întrebă Jared. 


-Pentru că atunci pentru tine n-ar mai fi fost o alegere imparțială, 
răspunse Wilson. 


- Am hotărât între noi că îți vom oferi această alegere și că vom 
accepta consecințele, adăugă Cainen. Odată ce am făcut propria 
noastră alegere în privința asta, am vrut să fim siguri că ai aceeași 
libertate ca și noi în luarea hotărârii tale. 


- Așa că îți mulțumim pentru c-ai ales să mergi înainte, vorbi și 
Wilson. Aproape că am făcut pe mine așteptând să te hotărăști naibii 
odată! 


— Scuză-mă, spuse Jared. 


-Nu te mai gândi la asta, continuă Wilson, pentru că acum ai altă 
alegere de făcut. 


- Am ajuns la două opțiuni despre care credem că vor declanșa o 
cascadă mai amplă de amintiri din conștiința lui Boutin, zise Cainen. 
Prima este o variantă a protocolului de transfer de conștiință folosit 
prima oară pentru a-l pune pe Boutin în creierul tău. Putem să 
rulăm protocolul din nou și să întipărim conștiința pentru a doua 
oară. Acum, că ai un creier mai matur, există o șansă excelentă ca o 
parte mai mare a conștiinței sale să se imprime — ba chiar ca să se 
imprime toată. Dar sunt posibile unele consecințe grave. 


-Cum ar fi? 


-Cum ar fi ca propria ta conștiință să fie complet ștearsă atunci când 
intră cea nouă, preciză Wilson. 


— Ah, exclamă Jared. 
-Poti să-ți dai seama cât e de problematic, comentă și Cainen. 
-Nu cred că vreau să fac asta, spuse Jared. 


-Ne-am gândit că n-o să vrei, zise Cainen. În care caz, avem un plan 
B mult mai puțin agresiv. 


-Care este...? întrebă Jared. 


-O călătorie pe aleea memoriei, răspunse Wilson. Jeleurile au fost 
doar începutul. 


Nouă 


Colonelul James Robbins ridică ochii spre Phoenix, care plutea 
deasupra lui, pe cer. lată-mă din nou aici, gândi el. 


Generalul Szilard observă stânjeneala lui Robbins. 


-Nu-ti prea place popota generalilor, nu-i așa, colonele? întrebă și 
mai îndesă niște friptură în gură. 


-O detest, replică Robbins, înainte să-și dea seama prea bine ce-i 
ieșea din gură. Domnule, adăugă el repede. 


- N-aș zice că te învinuiesc pentru asta, zise Szilard din spatele 
fripturii de vită. Toată chestia asta cu interdicția de a mânca aici 
pentru cei care nu sunt generali e o prostie imensă. Apropo, cum e 
apa? 


Robbins coborî ochii spre paharul aburit din faţa lui. 

- Încântător de răcoritoare, domnule, răspunse el. 

Szilard roti furculița pentru a cuprinde întreaga popotă a generalilor. 
-E vina noastră, știi, spuse el. Adică a Forţelor Speciale. 

-Cum așa? întrebă Robbins. 


-Generalii Forțelor Speciale aduceau aici pe oricine din structura lor 
de comandă- nu doar ofițeri, ci și soldați. Pentru că în afara 


situațiilor de comandă, nimeni din Forţele Speciale nu dă pe grad 
nicio ceapă degerată. Așa că aveai aici toate trupele de la Forţele 
Speciale, mâncând fripturi delicioase și făcând ochi dulci 
Phoenixului de deasupra. Îi călcau pe nervi pe generali- nu numai 
că aici erau soldaţi, dar erau soldaţi ai Brigăzilor Fantomă. Asta în 
primele zile, când ideea unor soldați în vârstă de mai puțin de un an 
vă dădea fiori vouă, adevărat-născuților. 


-Incă ne mai dă, spuse Robbins. Uneori. 


- Da, știu, replică Szilard. Dar acum o ascundeți mai bine. Oricum, 
după o vreme generalii adevărat-născuţi au făcut cunoscut că ăsta-i 
terenul lor de joacă. Iar acum, tot ce mai primește aici oricine 
altcineva este unul dintre aceste încântător de răcoritoare pahare cu 
apă, precum cel pe care-l ai aici, colonele. Așa că, în numele Forţelor 
Speciale, îmi cer scuze pentru neajuns. 


- Mulţumesc, domnule general. Oricum nu mi-e foame. 
-Bravo tie, zise Szilard și mai mâncă din friptură. 


Colonelul Robbins se uită la mâncarea generalului. De fapt, îi era 
foame, dar n-ar fi fost înțelept să-i dea atenție. Robbins își făcu o 
însemnare în minte pentru data viitoare când era chemat la o 
întâlnire la popota generalilor: mănâncă ceva înainte... 


Szilard înghiți friptura și își îndreptă din nou atenţia spre Robbins. 


- Colonele, ai auzit de sistemul Esto? Nu te uita în sus, spune-mi 
doar dacă îl știi. 


-Nu știu nimic despre el, răspunse Robbins. 
-Dar despre Krana? Mauna Kea? Sheffield? 


-Cunosc Mauna Kea de pe Pământ. Presupun însă că nu-i cel 
despre care vorbiti... 


-Nue. 


Szilard mișcă iar furculita, fluturând-o ca să indice un punct undeva, 
dincolo de marginea răsăriteană a lui Phoenix. 


-Sistemul Mauna Kea e în partea aceea, imediat dincolo de 
orizontul propulsorului de salt al Phoenixului. E acolo o colonie 
nouă. 


— Hawaiieni? întrebă Robbins. 


-Sigur că nu, răspunse Szilard. Mai mult tamili, din ce-mi spun 
datele pe care le am. Nu ei pun numele sistemului, doar îl locuiesc. 


-Ce-i atât de interesant în legătură cu acest sistem? 


- Faptul că, acum mai puţin de trei zile, a dispărut de acolo un 
crucișător al Forțelor Speciale. 


— A fost atacat? întrebă Robbins. Distrus? 


- Nu, răspunse Szilard. A dispărut. Niciun contact, odată ce a ajuns 
în sistem. 


-A apelat colonia? 


-N-ar fi făcut asta, preciză Szilard, pe un ton neutru care îi sugera 
lui Robbins că n-ar trebui să insiste asupra detaliilor. 


Nu insistă. 


-Poate că s-a întâmplat ceva cu nava când a reintrat în spațiul real, 
presupuse el în schimb. 


— Am strecurat în sistem o sondă cu senzori, zise Szilard. Nici urmă 
de navă. Nicio cutie neagră. Nicio rămășiță de-a lungul traseului de 
zbor proiectat. Nimic. S-a dus. 


— Asta-i ciudat, remarcă Robbins. 


- Nu, continuă Szilard. Ceea ce-i ciudat este că e a patra navă a 
Forţelor Speciale căreia i s-a întâmplat așa ceva luna asta. 


Robbins îl fixă pe Szilard fără expresie. 
— Aţi pierdut patru crucișătoare? Cum? 


- Ei, dacă știam asta, colonele, am fi fost plecaţi să ne înfigem călcâiul 


în gâtul cuiva. Faptul că ceea ce fac în schimb este să mănânc 
friptura asta în faţa ta ar trebui să fie un indiciu că suntem în beznă, 
la fel ca oricine altcineva. 


— Dar credeți că e cineva în spatele chestiei ăsteia, insistă Robbins. Și 
nu-i doar o problemă cu navele sau cu propulsoarele de salt. 


-Sigur că da, replică Szilard. Să ai o navă care dispare e un incident 
întâmplător. Să ai patru care dispar într-o lună e o nenorocită de 
tendință. Nu-i o problemă cu navele sau cu propulsoarele. 


-Cine crezi că e în spatele chestiei ăsteia? întrebă Robbins. 
Szilard lăsă din mână tacâmurile, iritat. 


- Dumnezeule, Robbins, exclamă el. Crezi că vorbesc cu tine pentru 
că n-am prieteni? 


Robbins surâse crispat, în ciuda propriei lui voințe. 
- Obinii, atunci. 


- Obinii, spuse Szilard. Da. Cei care îl au pe Boutin pus bine undeva. 
Toate sistemele din care au dispărut navele fie că sunt aproape de 
spațiul obin, fie că sunt planete pe care obinii le-au contestat într-un 
moment sau altul. E un fir subțire, dar de atât ne putem agăța în 
acest moment. Ceea ce nu știm este cum sau de ce, și aici speram că ai 
putea să arunci tu puțină lumină. 


- Vreti să știți unde ne aflăm cu soldatul Dirac, trase concluzia 
Robbins. 


- Dacă n-ai nimic împotrivă, replică Szilard, și-și luă din nou 
tacâmurile. 


-Merge încet, recunoscu Robbins. Credem că breșa de memorie a 
apărut datorită stresului și a aportului senzorial. Nu putem pune 
asupra lui același tip de presiune pe care o exercită lupta, dar l-am 
pus în contact cu părți din viața lui Charles Boutin, una câte una. 


— Înregistrările lui? întrebă Szilard. 


- Nu. Cel puţin nu rapoartele și fișierele despre Boutin care au fost 
scrise sau înregistrate de alți oameni. Acestea nu provin chiar de la 
Boutin, și nu vreau să introducem un punct de vedere exterior. 
Cainen și locotenentul Wilson lucrează cu sursele primare — 
înregistrările și notele lui Boutin -— și cu lucrurile acestuia. 


- Vrei să spui lucruri care au aparținut lui Boutin? 


- Lucruri care i-au aparținut, lucruri care i-au plăcut- adu-ți aminte 
de jeleuri — sau lucruri de la alți oameni pe care i-a cunoscut. L-am 
dus de asemenea pe Dirac în locuri unde a locuit și a crescut Boutin. 
Provenea de pe Phoenix, știți. E doar o excursie scurtă până jos, cu 
naveta. 


-Frumos că are parte de excursii pe teren, comentă Szilard, doar 
ușor distant. Dar ai zis că merge încet. 


-Tese la suprafață o parte mai mare a lui Boutin. Însă pare să fie mai 
mult personalitatea. Am citit profilul psihologic al soldatului Dirac; 
până acum a fost un personaj oarecum pasiv. Mai curând i s-au 
întâmplat lucruri, decât să le facă el să se întâmple. lar în prima 
săptămână sau cam așa ceva pe care a petrecut-o cu noi așa a și fost. 
În ultimele trei săptămâni a devenit totuși mai categoric și mai puțin 
șovăitor. Și se potrivește mai bine cu felul în care a fost Boutin, 
vorbind din punct de vedere psihologic. 


— Așadar, devine tot mai mult ca Boutin. Bine, încuviință Szilard. Dar 
își amintește ceva? 


- Ei, tocmai asta-i, recunoscu Robbins. Revin foarte puține amintiri. 
Ceea ce revine este mai mult despre viața de familie, nu despre 
muncă. Îi punem înregistrări cu Boutin făcând însemnări verbale 
despre proiecte și le ascultă absent. Arată-i o poză a fetiţei lui Boutin 
și intră în convulsii pentru o clipă, apoi îți spune ce se petrece în 
poză. E frustrant. 


Szilard mestecă o clipă, cugetând. Robbins profită de pauză ca să se 
bucure de apă. Nu era atât de înviorătoare pe cât sugerase generalul 
mai devreme. 


- Amintirile despre fetiță nu duc la apariția unor amintiri 


tangentiale? întrebă Szilard. 


-Câteodată da, răspunse Robbins. O poză a lui Boutin și a fiicei lui 
la cine știe ce bază de cercetare la care a fost trimis la post i-a adus 
aminte de o parte din munca pe care-a făcut-o acolo. Niște prime 
cercetări despre depozitarea intermediară a conștiinței, înainte de a 
se întoarce pe stația Phoenix și de a începe să lucreze la asta, 
folosind tehnologia pe care am căpătat-o de la Consu. Dar nu și-a 
amintit de nimic folositor, legat de motivele pentru care Boutin a 
hotărât să devină trădător. 


-Mai arată-i o poză cu fiica lui Boutin, propuse Szilard. 


-I le-am arătat pe toate pe care le-am putut găsi, zise Robbins. Nu 
sunt atât de multe. Și nu există niciunul dintre lucrurile ei fizice — 
nicio jucărie sau desen sau orice altceva de felul ăsta. 


— De ce? întrebă Szilard. 
Robbins ridică din umeri. 


- A murit înainte ca Boutin să se întoarcă la stația Phoenix, explică 
el. Bănuiesc că n-a vrut să aducă lucrurile cu el. 


- Ei, asta-i interesant, remarcă Szilard. 


Ochii lui arătau ca și cum s-ar fi concentrat asupra a ceva din 
depărtare, un semn că citea ceva pe BrainPal. 


— Ce este? întrebă Robbins. 


- Am scos dosarul lui Boutin în timp ce vorbeai, spuse Szilard. 
Boutin e colonist, dar munca lui pentru Uniunea Colonială i-a cerut 
să locuiască în baze ale Cercetărilor Militare. Ultimul loc în care a 
lucrat înainte de a veni aici a fost stația de cercetări Covell. Ai auzit 
vreodată de ea? 


-Sună familiar, răspunse Robbins. Dar nu reușesc s-o plasez în... 


-Zice că era un complex de cercetări cu capacitate de 
imponderabilitate. Făceau niște lucrări biomedicale, de aceea se afla 
Boutin acolo, dar conținea mai mult arme și sisteme de navigație. 


Asta-i interesant: stația era de fapt amplasată direct deasupra unui 
sistem de inele planetare. Doar la un kilometru de planul inelului. 
Folosea rămășițele inelului pentru a-și testa sistemele de navigaţie 
cu rază scurtă de acțiune. 


Acum pricepu Robbins. Planetele solide cu sisteme de inele erau 
rare, iar cele cu colonii umane încă și mai rare. Cei mai mulți 
coloniști preferau să nu locuiască în zone unde bucăţile de stâncă de 
mărimea unui stadion care plonjau prin atmosferă erau evenimente 
obișnuite, mai curând decât genul de lucruri care se petrec o dată pe 
mileniu. Una cu o staţie a Cercetărilor Militare pe orbită — asta era 
absolut unică. 


- Omagh, rosti Robbins. 


- Omagh, încuviinţă Szilard. Care nu ne mai aparține. N-am putut 
dovedi niciodată că obinii au atacat inițial colonia sau stația. Este 
posibil ca rraey-ii să fi atacat colonia și apoi obinii să-i fi atacat pe ei, 
când erau slăbiți de lupta cu noi și înainte de a apuca să primească 
întăriri. Ceea ce reprezintă un motiv pentru care n-am pornit la 
război cu ei pentru asta. Dar știm că s-au hotărât să revendice 
sistemul al naibii de repede, înainte ca noi să punem pe picioare o 
forță care să-l ia înapoi. 


-Iar fiica lui Boutin făcea parte din colonie, presupuse Robbins. 


-Fra pe staţie, din ceea ce spune lista de victime, răspunse Szilard, 
trimițându-i lista lui Robbins ca s-o vadă. Era o stație mare. Avea 
apartamente pentru familii. 


- Dumnezeule, exclamă Robbins. 
- Ştii, continuă Szilard nepăsător, băgând în gură ultima bucăţică de 
friptură, când stația Covell a fost atacată, n-a fost complet distrusă. 


De fapt, avem informații demne de încredere care sugerează că stația 
e în mare parte intactă. 


- OK, zise Robbins. 
-Inclusiv apartamentele pentru familii. 


- O, OK, exclamă Robbins, și se aprinse luminita. Pot să vă spun deja 


că nu-mi place încotro se duce chestia asta... 


- Ai spus că memoria lui Dirac reacționează cel mai puternic la stres 
și la aportul senzorial, spuse Szilard. Faptul de a-l duce în locul 
unde a murit fiica lui și unde probabil se află toate lucrurile ei- ar 
însemna un aport senzorial semnificativ. 


- Există doar mica problemă că sistemul este acum stăpânit și 
patrulat de obini, sublinie Robbins. 


Szilard ridică din umeri. 
— Aici intervine stresul. 


Iși lăsă tacâmurile în poziția de „încheiat“ pe farfurie și o împinse 
deoparte. 


-Motivul pentru care generalul Mattson l-a preluat pe soldatul 
Dirac este că nu voia ca acesta să moară în luptă, îi aduse aminte 
Robbins. Aruncarea lui în spațiul sistemului Omagh mai curând se 
opune acestei dorințe, domnule general. 


- Da, bine, dorința generalului de a-l ţine pe Dirac în afara 
pericolului trebuie să fie temperată de faptul că patru dintre navele 
mele și mai mult de o mie de oameni au dispărut în neant, ca și cum 
n-ar fi existat niciodată, protestă Szilard. Și la urma urmei, Dirac este 
încă soldat al Forţelor Speciale. Aș putea forța lucrurile. 


- Lui Mattson nu i-ar plăcea, îi atrase atenția Robbins. 


-Nici mie, replică Szilard. Am o relație bună cu generalul, în ciuda 
atitudinii de superioritate față de Forţele Speciale și față de mine. 


— Nu-i vorba numai de dumneavoastră. Are aerul ăsta de 
superioritate față de toată lumea. 


- Da, e un ticălos care crede în egalitatea șanselor, comentă Szilard. 
Și e conștient de asta, crede că înseamnă că e în regulă. Așa cum stau 
lucrurile însă, oricât de mult n-aș vrea să am de-a face cu latura lui 
urâtă, o voi face dacă trebuie. Dar nu cred că o să fie nevoie. 


Un ospătar se apropie să ia farfuria lui Szilard; Szilard comandă 


desert. Robbins așteptă până când ospătarul plecă. 
-De ce nu credeţi că o să fie nevoie? întrebă el. 


-Ce-ai zice dacă ţi-aș spune că avem deja Forțe Speciale în sistemul 
Omagh, făcând pregătiri să-l recucerească? adăugă Szilard. 


- Aș fi sceptic, răspunse Robbins. Soiul ăsta de activitate ar fi 
observat mai devreme sau mai târziu, iar obinii sunt necruţători. Nu 
le-ar tolera prezenţa dacă ar afla despre așa ceva. 


— Ai dreptate în legătură cu asta, încuviință Szilard. Dar n-ai dreptate 
să fii sceptic. Forțele Speciale se află în sistemul Omagh de peste un 
an. Se află chiar pe stația Covell. Cred că-l putem duce pe soldatul 
Dirac înăuntru și apoi să-l scoatem fără să atragem prea multă 
atenție. 


- Cum? întrebă Robbins. 
-Cu foarte mare atenție. Și folosind câteva jucării noi. 


Ospătarul se întoarse cu desertul generalului: două prăjituri mari 
Toll House. Robbins rămase cu ochii la farfurie. li plăceau la nebunie 
prăjiturile Toll House. 


- Vă daţi seama că dacă vă înșelați și dacă nu-l puteţi strecura pe 
Dirac pe lângă obini, ei îl vor omorî, proiectul dumneavoastră secret 
de recuperare a sistemului Omagh va fi dezvăluit și orice informație 
pe care o are Dirac despre Boutin va muri odată cu el, comentă 
Robbins. 


Szilard luă o prăjitură. 


- Riscul... Întotdeauna intră în ecuaţie. Dacă facem asta și o 
scrântim, atunci suntem futuți de-a binelea. Dar dacă n-o facem, 
riscăm ca Dirac să nu recupereze niciodată amintirile lui Boutin, și 
atunci suntem vulnerabil la ceea ce au plănuit obinii mai departe. Și 
abia atunci vom fi futuți de-a binelea. Dar vrei să afli ceva? Dacă e să 
fiu futut, colonele, prefer să fiu futut în picioare decât în genunchi. 


— Știți cum să folosiți imaginile mentale, domnule general, recunoscu 
Robbins. 


- Mulţumesc, colonele. Încerc. 

Întinse mâna, luă a doua prăjitură și i-o oferi lui Robbins. 
-Ia-o. Am văzut că ţi-e poftă. 

Robbins se uită lung la prăjitură, apoi aruncă o privire în jur. 
-Nu pot să iau asta, spuse el. 

-Ba sigur că poți. 

-N-ar trebui să mănânc nimic aici. 


-Şi ce dacă? zise Szilard. Dă-i naibii. E o tradiţie ridicolă și știi asta. 
Așa că rupe-o. la prăjitura. 


Robbins luă prăjitura și se uită la ea posomorât. 


- Oh, Doamne Dumnezeule! exclamă Szilard. Trebuie să-ți ordon să 
mănânci chestia aia blestemată? 


-Ar putea ajuta. 


- Bine. Colonele, îți dau un ordin direct. Mănâncă nenorocita aia de 
prăjitură! 


Robbins o mâncă. Ospătarul fu scandalizat. 


- lată, îi spuse Harry Wilson lui Jared când intrară în cala de mărfuri 
de pe Shikra. Trăsura ta. 


A 


„Irăsura“ în chestiune consta într-un scaun ca un coș din fibre de 
carbon, două motoare ionice extrem de mici, de putere și 
manevrabilitate limitate și de obiectul de mărimea unui frigider de 
birou amplasat chiar sub scaun. 


— Urâtă trăsură, comentă Jared. 


Wilson chicoti. Simțul umorului lui Jared se îmbunătățise în ultimele 
câteva săptămâni sau cel puțin devenise mai mult pe placul lui 


Wilson - îi amintea de sarcasticul Charles Boutin pe care-l cunoștea. 
Wilson se simtea atât încântat, cât și îngrijorat în legătură cu asta; 
încântat pentru că munca lui și a lui Cainen schimba ceva și 
îngrijorare pentru că Boutin era, la urma urmei, un trădător al 
omenirii. Lui Wilson îi plăcea destul de mult de Jared pentru a nu-i 
dori o asemenea soartă. 


-EF urâtă, dar e ultimul răcnet, zise Wilson. Se apropie și bătu ușor 
cu palma obiectul cu aspect de frigider. 


- Acesta este cel mai mic propulsor de salt creat vreodată, explică el. 
Abia ieșit de pe linia de asamblare. Și nu numai că-i mic, dar e un 
exemplu al primului progres real făcut de decenii în tehnologia 
saltului. 


- Dă-mi voie să ghicesc, spuse Jared. Se bazează pe tehnologia aia 
consu pe care am furat-o de la rraey. 


- Faci să sune ca și cum totul ar fi ceva rău. 


- Păi, știi și tu, replică Jared, ciocănindu-și capul cu degetul. Sunt în 
situația asta din cauza tehnologiei consu. Să zicem doar că nu sunt 
neutru în ceea ce privește utilizările sale. 


- Ai perfectă dreptate, fu de acord Wilson. Dar ăsta e drăguţ. Un 
prieten de-al meu a lucrat la el; vorbeam despre o asemenea 
realizare. Cele mai multe propulsoare de salt au nevoie să ajungă 
într-un spațiu-timp plat înainte de a le porni. Trebuie să ajungi 
departe de o planetă. Ăsta e mai puţin mofturos; poate folosi un 
punct Lagrange. Atâta vreme cât ajungi la o planetă cu un satelit 
rezonabil de mare, ai cinci puncte apropiate în spațiu destul de plate 
din punct de vedere gravitațional ca să se declanșeze acest 
propulsor. Dacă rezolvă toate șpilurile, ar putea revoluţiona 
călătoria spațială. 


- „Să rezolve șpilurile“? întrebă Jared. Sunt pe cale să folosesc chestia 
asta. Șpilurile sunt dăunătoare. 


— Șpilul e că motorul se dovedește sensibil la masa obiectului la care 
e atașat, explică Wilson. Prea multă masă creează o curbare locală 
prea mare a spațiului-timp. Determină propulsorul de salt să facă 


lucruri ciudate. 

-Cum ar fi? întrebă Jared. 

-Cum ar fi să explodeze, răspunse Wilson. 
— Asta nu-i prea încurajator. 


- Ei, să explodeze nu-i tocmai cuvântul potrivit, spuse Wilson. Fizica 
pentru ceea ce se petrece cu adevărat este mult mai ciudată, te asigur. 


-Te poti opri acum, zise Jared. 


-Dar tu nu trebuie să-ți faci griji pentru asta, continuă Wilson. E 
nevoie cam de cinci tone înainte ca propulsorul să devină instabil. 
De aceea arată vehiculul ăsta ca o șaretă de deșert. E mult sub pragul 
masei admise, chiar și cu tine înăuntru. Ar trebui să fie totul în 
regulă. 


— Ar trebui..., comentă Jared. 
- Oh, nu mai fi așa un bebeluș, exclamă Wilson. 


-N-am nici măcar un an. Pot să fiu bebeluș dacă vreau. Ajută-mă să 
intru în chestia asta, vrei? 


Jared se strădui să intre în scaunul ca un coș al aparatului; Wilson îl 
prinse în chingi și-i depozită carabina într-o cutie de pe o latură a 
scaunului. 


-Fă o verificare a sistemelor, îl îndemnă Wilson. 


Jared își activă BrainPal-ul și se conectă la vehicul, verificând 
integritatea propulsorului de salt și a motoarelor ionice; totul era în 
parametrii nominali. Vehiculul nu avea comenzi fizice; Jared avea să- 
l controleze cu BrainPal-ul. 


- Vehiculul e în regulă, anunţă Jared. 
-Cum stai cu salopeta? întrebă Wilson. 


— Bine. 


Aparatul avea cabina deschisă; salopeta lui Jared era reglată pentru 
vidul intens, inclusiv o glugă care urma să coboare complet peste 
față, etanșându-l înăuntru. Ţesătura nanobotică a salopetei era 
fotosensibilă și transmitea informaţii optice și alte semnale 
electromagnetice direct la BrainPal-ul lui Jared. Ca rezultat, Jared 
avea să poată „vedea“ mai bine cu ochii acoperiți cu glugă decât 
dacă i-ar fi folosit. În jurul taliei, Jared avea un sistem de reciclare a 
aerului care putea, în caz de nevoie, să furnizeze aer respirabil 
pentru o săptămână. 


- Atunci ești pregătit să pleci, spuse Wilson. Coordonatele de dus 
sunt programate din partea asta, și ar trebui să le ai și când de 
întorci din partea cealaltă. Nu trebuie decât să le introduci și să lași 
aparatul să facă restul. Szilard a zis că echipa de recuperare a 
Forțelor Speciale va fi gata pentru tine pe partea cealaltă. O să 
trebuiască să-l cauţi pe un anumit căpitan Martin. Are un cod de 
confirmare ca să-i poți verifica identitatea. Szilard zice să-i urmezi 
ordinele întocmai. Ai priceput? 


- Am priceput, răspunse Jared. 


- OK, spuse Wilson. Am plecat de-aici. O să începem să scoatem 
aerul. Inchide-ţi costumul. Imediat ce se deschid ușile calei, pornește 
programul de navigaţie și el se va descurca mai departe. 


- Am înțeles, repetă Jared. 
- Noroc, Jared, îi ură Wilson. Sper să găsești ceva folositor. 


leși din cală la sunetul sistemului de menținere a vieții de pe Shikra, 
care absorbea aerul din cală. Jared își activă gluga; simți o beznă de 
moment, urmată de o îmbunătățire impresionantă a vederii 
periferice, în clipa când porni semnalul vizual al salopetei. 


Foșnetul aerului se micșoră până la dispariție; Jared stătea în vid. 
Prin metalul navei și prin fibrele de carbon ale aparatului, putu simţi 
ușile calei deschizându-se. Jared activă programul de navigație; 
vehiculul se ridică de pe podeaua calei și alunecă ușor pe ușă. 
Vederea lui Jared includea traseul vizual al programului de 
navigație și destinația, la mai mult de o mie de kilometri depărtare: 
poziția LA dintre Phoenix și satelitul său Benu, în prezent neocupată 


de vreun alt obiect. Motoarele ionice porniră; sub accelerația 
motoarelor, Jared își simți greutatea crescând. 


Propulsorul de salt se declanșă când aparatul intersectă poziția LA. 
Jared observă apariția bruscă și descumpănitoare a unui sistem lat 
de inele la mai puţin de un kilometru deasupra punctului său de 
vedere, înconjurând către stânga lui o planetă albastră, 
asemănătoare Pământului. Vehiculul lui Jared, care mai devreme se 
mișcase cu o viteză impresionantă, era nemișcat. Motoarele ionice se 
opriseră chiar înainte de tranziţia saltului, iar energia inerțială a 
aparatului nu-l duse mai departe după aceea. Jared era bucuros de 
asta. Se îndoia că micile motoare ionice ar fi reușit să oprească 
vehiculul înainte de a se rătăci în sistemul de inele și de a se izbi de o 
stâncă rotitoare. 


Soldat Dirac, auzi Jared, în timp ce impulsul unui cod de control 
intră în BrainPal. 


Da, răspunse el. 


Aici căpitanul Martin, auzi Jared. Bine ai venit pe Omagh. Te rog ai 
răbdare; venim spre tine. 


Dacă îmi trimiteţi coordonate, aș putea veni eu până la voi, se oferi 
Jared. 


Am prefera să n-o faci, replică Martin. Obinii au scanat zona mai 
mult decât de obicei în ultima vreme. Am prefera să nu le dăm nimic 
de văzut. Ai răbdare. 


După vreun minut, Jared observă trei dintre pietrele inelelor 
îndreptându-se încet în direcţia lui. 


Se pare că am niște rămășițe care vin spre mine, îi transmise lui 
Martin. O să fac o manevră ca să mă dau la o parte. 


Nu face asta, îl preveni Martin. 
De ce? întrebă Jared. 


Pentru că detestăm să alergăm după cai verzi, răspunse Martin. 


Jared dădu instrucțiuni salopetei să se concentreze asupra pietrelor 
care veneau spre el și să mărească imaginea. Observă că pietrele 
aveau membre și că una dintre ele trăgea ceea ce arăta ca un cablu 
de remorcare. Jared le urmări în timp ce se apropiară și ajunseră în 
sfârșit la aparat. Una dintre ele manevra prin fața lui Jared în timp ce 
celelalte două atașară cele două cabluri. Piatra era de mărimea unui 
om și de forma unei emisfere neregulate; de aproape arăta ca o 
carapace de broască-țestoasă fără deschidere pentru cap. Patru 
membre de lungime egală se întindeau în simetrie biaxială. 
Membrele aveau două articulații și se terminau cu mâini largi, cu 
degete opozabile pe fiecare parte a palmei. Partea de dedesubt a 
pietrei era plată și pestriță, cu o linie care traversa centrul, sugerând 
că se putea deschide. Pe partea de deasupra se aflau porțiuni plane, 
lucioase, despre care Jared bănui că erau fotosensibile. 


Nu e tocmai ceea ce te așteptai să vezi, soldat? întrebă piatra, 
folosind vocea lui Martin. 


Nu, domnule, răspunse Jared. 


Își accesă baza de date internă cu privire la puţinele specii 
inteligente care erau prietenoase (sau cel puţin nu se aflau într-un 
conflict deschis) cu oamenii, dar nu descoperi nimic care să semene 
fie și pe departe cu creatura asta. 


Mă așteptam la cineva uman. 

Jared simţi un impuls pătrunzător de amuzament. 

Suntem oameni soldat, zise Martin. La fel de mult ca și tine. 
Nu arătați uman, remarcă Jared, și regretă imediat. 


Sigur că nu, replică Martin. Dar nici nu trăim într-un mediu tipic 
uman. Am fost adaptați pentru locul în care trăim. 


— Unde trăiţi? întrebă Jared. 
Unul dintre membrele lui Martin se mișcă în jurul lui. 


Aici. Adaptați pentru viața în spațiu. Corpuri antivid. Benzi 
fotosintetice pentru energie. 


Martin își ciocăni partea de dedesubt. 


Iar aici, un organ care adăpostește alge modificate, menit să 
furnizeze oxigenul și compușii organici de care avem nevoie. Putem 
trăi aici vreme de săptămâni în șir, spionându-i și sabotându-i pe 
obini, iar ei nici măcar nu știu că suntem aici. Caută mereu nave ale 
FCA. Îi zăpăcește complet. 


Sunt sigur. 


In regulă, Stross îmi zice că putem pleca, anunţă Martin. Suntem 
gata să te tragem înăuntru. Ţine-te bine. 


Jared simţi o zdruncinătură și apoi o ușoară vibraţie în timp ce 
cablul de remorcare era înfășurat, trăgând aparatul în interiorul 
inelului. Pietrele țineau pasul, manevrând mici propulsoare cu 
membrele din spate. 


Așa te-ai născut? întrebă Jared. 


Eu nu, răspunse Martin. Au creat tipul ăsta de corp cu trei ani în 
urmă. Totul nou. Aveau nevoie de voluntari care să-l testeze. Era 
prea neobișnuit ca să pui o conștiință în el fără să-l încerce. Trebuia 
să vedem dacă oamenii s-ar putea adapta la el fără să 
înnebunească. Trupul ăsta este aproape în întregime un sistem 
închis. Obţin oxigen, substanțe nutritive și umezeală de la organul 
pe bază de alge, iar excrementele sunt reintroduse pentru a hrăni 
algele. Nu mănânci și nu bei așa cum trebuie să facă oamenii de 
obicei. Nici măcar nu faci pipi în mod normal. Și să nu faci lucruri 
pe care altminteri ești programat să le faci, te scoate din minți. N-ai 
crede că ar putea să te sâcâie faptul de a nu urina. Dar crede-mă, te 
sâcâie. A fost de fapt unul dintre lucrurile pentru care au fost 
nevoiți să găsească o cale de a-l ocoli, atunci când au trecut la 
producția de masă. 


Martin arătă către celelalte două pietre. 


Stross și Pohl, ei s-au născut în corpurile astea, continuă Martin. Și 
se simt perfect și în largul lor în ele. Dacă le spun despre cum e să 
mănânci un hamburger sau să faci caca, se uită la mine de parcă aș 
fi nebun. Iar să încerc să le descriu sexul obișnuit nu este decât o 


pierdere totală de timp. 
Fac sex? întrebă Jared, surprins. 


Nu vrei să încurci lucrurile cu impulsul sexual, soldat. E rău pentru 
specie. Da, noi facem sex tot timpul. 


Făcu un semn către partea de dedesubt. Ne deschidem aici. 
Marginile glugii tale se pot etanșa cu ale altcuiva. Numărul de 
poziții în care o putem face este ceva mai limitat decât cel în care 
poți tu. Corpul tău e mai flexibil decât al nostru. Pe de altă parte, 
ne putem regula în vid total. Ceea ce e o șmecherie isteață. 


Așa zic și eu, încuviinţă Jared. 
Simtea că Martin aluneca spre teritoriul „prea multe informații“. 


Dar suntem un soi diferit, fără îndoială, continuă căpitanul. Avem 
chiar și o schemă de nume diferită de restul Forțelor Speciale. Ne 
primim numele după vechi scriitori de science fiction, în loc de 
savanți. Mi-am luat chiar și un nume nou când m-am schimbat. 


Ai de gând să te schimbi înapoi? întrebă Jared. Într-un trup normal? 


Nu, răspunse Martin. Când m-am schimbat prima oară, aș fi vrut. 
Dar te obișnuiești. Acum, situația de față înseamnă normalul 
pentru mine. Și ăsta-i viitorul. FCA ne-au făcut ca să capete un 
avantaj în luptă, la fel cum au făcut cu primele Forțe Speciale. Și 
merge. Noi suntem materia întunecată. Ne putem strecura spre o 
navă și dușmanul crede că suntem sfărâmături, până când bomba 
nucleară de buzunar pe care le-am prins-o de carcasă în trecere 
explodează. Și apoi nu mai cred nimic, niciodată. 


Dar și mai mult de-atât, continuă Martin. Suntem primii oameni 
adaptați organic la viața în spațiu. Fiecare sistem corporal este 
organic, chiar și BrainPal-ul- avem primul BrainPal complet 
organic. Asta-i o îmbunătățire care-o să treacă la populația 
generală a Forţelor Speciale data viitoare, când fac o nouă ediție de 
corpuri. Tot ceea ce suntem se exprimă în ADN-ul nostru. Dacă pot 
găsi o cale să ne lase să ne înmulțim natural, o să avem o nouă 
specie: Homo astrum, care poate trăi între planete. Atunci nu va 


mai trebui să luptăm cu nimeni pentru proprietăți teritoriale. Iar 
asta înseamnă că ființele umane câștigă. 


In afară de cazul în care nu vrei să arăţi ca o broască-țestoasă, 
remarcă Jared. 


Martin trimise un impuls puternic de amuzament. 
De acord. Mai e și asta. Și o știm. Ne numim gamerani, știi... 


Jared se simți ușor în ceață până când referirea îi apăru în cap, din 
serile de la Camp Carson, când urmărea filme de science fiction la 
viteză de zece ori mai mare. 


Ca monstrul japonez? 
Te-ai prins, replică Martin. 
Scuipați și foc? 

Întreabă-i pe obini. 


Vehiculul intră în inel. 


Jared văzu mortul de îndată ce se strecurară prin gaura din peretele 
stației Covell. 


Gameranii informaseră Forțele Speciale că stația Covell era în mare 
parte intactă, dar „în mare parte intactă“ însemna în mod clar 
altceva pentru soldaţii care prosperau în vidul intens. Stația Covell 
era lipsită de aer, de viață și de gravitație, deși unele sisteme 
electrice mai aveau energie, în mod remarcabil, datorită panourilor 
solare și a construcției solide. Gameranii cunoșteau bine stația; mai 
fuseseră pe ea înainte, recuperând fișiere, documente și obiecte ce 
nu fuseseră deja distruse sau jefuite de obini. Singurul lucru pe care 
nu-l recuperaseră erau morții; obinii tot mai veneau pe la staţie din 
când în când și ar fi putut observa dacă numărul morților scădea 
spectaculos odată cu timpul. Așa că morții rămâneau, plutind reci și 
deshidratați prin stație. 


Mortul era fixat de peretele despărțitor al unui coridor. Jared bănui 
că nu se aflase acolo când fusese făcută gaura din carcasa prin care 
trecuseră; decompresia explozivă l-ar fi absorbit direct în spațiu. 
Jared se întoarse să-i ceară lui Martin confirmarea. 


E nou, confirmă căpitanul. Cel puțin în secțiunea asta. Mortii 
plutesc de zor pe-aici, alături de orice altceva. E cineva pe care-l 
căutai? 


Jared pluti către bărbatul mort. Trupul acestuia era pârjolit și uscat, 
cu toată umezeala de mult evaporată. Ar fi fost de nerecunoscut 
chiar dacă Boutin l-ar fi cunoscut. 


Jared se uită la halatul de laborator al bărbatului; ecusonul afirma că 
este vorba de Uptal Chatterjee. Pielea pergamentoasă arăta verde. 
Numele părea potrivit pentru un colonist, dar era clar că la un 
moment dat fusese cetățean al unei naţiuni occidentale. 


Nu știu cine e, zise Jared. 
Atunci vino, îl chemă căpitanul. 


Acesta apucă balustrada cu ambele mâini stângi și se propulsă pe 
coridor. Jared îl urmă, dând drumul balustradei din când în când, ca 
să treacă pe lângă un cadavru care se ciocnea de obiecte prin hol. Se 
întrebă dacă ar putea s-o găsească pe Zoë Boutin plutind pe 
coridoare sau în altă parte a staţiei. 


Nu, rosti un gând. Nu i-au găsit niciodată corpul. N-au prea găsit corpuri 
de coloniști. 


Stai, îi transmise lui Martin. 

Ce e? 

Imi aduc aminte, spuse Jared, și închise ochii, chiar dacă se afla în 
spatele glugii. Când îi deschise, se simți mai ager și mai concentrat. 
De asemenea, știa exact unde voia să meargă. 


Vino după mine, îl chemă Jared. 


Jared și Martin intraseră în stație prin aripa armamentului. Spre 


nucleu se aflau navigația și cercetările biomedicale; în centru era un 
mare laborator cu gravitație zero. Jared îl conduse pe Martin spre 
nucleu și apoi pe holuri, în sensul acelor de ceasornic, oprindu-se 
din când în când ca să-l lase pe Martin să forțeze ușile de urgenţă 
dezactivate, cu ajutorul unui piston asemănător unui cric. Luminile 
de pe coridoare, alimentate de panouri solare, luceau slab, dar mai 
mult decât suficient pentru vederea perfecționată a lui Jared. 


Aici, anunţă Jared în sfârșit. Aici mi-am făcut treaba. Asta-i 
laboratorul meu. 


Laboratorul era plin de pietriș și găuri de gloanțe. Oricine trecuse 
pe-aici nu era interesat de păstrarea lucrărilor tehnice ale 
laboratorului; nu voiseră decât să omoare pe toată lumea. Pe mese și 

P Ș 
pe latura unui birou se vedea sânge înnegrit și uscat. Cel puţin o 
persoană fusese ucisă aici, dar nu exista niciun trup. 


Jerome Kos, se gândi Jared. Așa-l chema pe asistentul meu. Era originar 
din Guatemala, dar imigrase în Statele Unite pe când era copil. El a fost cel 
care a rezolvat supraîncărcarea zonei-tampon... 


Rahat! exclamă Jared. 


Amintirea lui Jerry Kos îi plutea în cap, în căutarea contextului. 
Jared examină încăperea, căutând computere sau dispozitive de 
stocare a datelor, dar nu exista nimic. 


Ați luat voi computerele de-aici? îl întrebă pe Martin. 


Nu din camera asta, răspunse Martin. Din unele laboratoare lipseau 
computere și altă aparatură, înainte de a apuca să ne învârtim prin 
ele. Obinii sau cine-or fi fost trebuie să le fi luat cu ei... 


Jared își croi drum până la un birou despre care știa că fusese al lui 
Boutin. Orice s-ar fi aflat pe el zburase de mult. Jared deschise 
sertarele și găsi materiale de birou, dosare cu șină și alte lucruri, nu 
deosebit de folositoare. În timp ce închidea sertarele cu dosare, văzu 
hârtii într-unul dintre ele. Se opri și scoase una; era un desen, 
semnat de Zoë Boutin mai mult cu entuziasm decât cu precizie. 


Imi desena câte unul pe săptămână, la ora de artă de miercuri, își aminti 


Jared. Îl luam pe cel nou și-l agățam cu o pioneză, și-l scoteam pe cel vechi 
și-l puneam în sertar. Nu aruncam niciodată nimic. Jared ridică ochii 
spre panoul de plută de deasupra biroului; erau într-adevăr pioneze 
în el, dar niciun desen. Ultimul plutea aproape cu siguranță pe 
undeva prin cameră. Jared trebui să lupte cu impulsul de a-l căuta 
până când avea să-l găsească. În schimb, se împinse de lângă birou 
către ușă, strecurându-se pe hol înainte ca Martin să apuce să-l 
întrebe unde se ducea. Căpitanul se grăbi să-l prindă din urmă. 


Coridoarele de lucru din stația Covell erau clinice și sterile; 
apartamentele pentru familii se străduiau din greu să fie complet 
opusul. Covoare — deși de tip industrial- acopereau podelele. Copiii 
din clasele de artă fuseseră încurajați să picteze pereții holului, pe 
care se vedeau sori, pisici și dealuri cu flori, în desene care nu 
însemnau artă, decât dacă erai părinte și erai dispus să accepți orice 
de la odrasla ta. Sfărâmăturile de pe coridor și murdăria întunecată 
care apărea din când în când pe pereţi se împotriveau bucuriei. 


Ca șef al cercetării, familist cu un copil, Boutin primise un 
apartament mai mare decât al multora; ceea ce nu însemna că nu era 
aproape insuportabil de strâmt; spaţiul reprezentase un lux pe 
stațiile spaţiale. Apartamentul lui Boutin se afla la capătul 
coridorului P (P de la pisică- pereţii erau pictați cu tot soiul de pisici 
diferite din punct de vedere anatomic), apartamentul 10. Jared se 
trase de-a lungul coridorului către apartamentul 10. Ușa era închisă, 
dar nu încuiată. Jared o deschise și intră. 


La fel ca peste tot, prin încăpere pluteau tăcut obiecte. Jared 
recunoscu unele lucruri, dar nu și altele. O carte care fusese un dar 
de la un prieten din colegiu. O poză în ramă. Un stilou. O pătură pe 
care el și cu Cheryl o cumpăraseră în luna de miere. 


Cheryl. Soția lui, moartă din cauza unei căderi în timpul unei 
excursii. Murise chiar înainte ca el să plece la acest post. 
Înmormântarea ei fusese cu două zile înainte să vină aici. Își aminti 
cum o ținuse de mână pe Zoë, ascultând-o cum întreba de ce mama 
ei trebuia să plece și cum îl punea să promită că nu avea s-o 
părăsească niciodată. El îi promisese, desigur. 


Dormitorul lui Boutin era înghesuit; al lui Zoë, în camera următoare, 
ar fi fost incomod pentru oricine care nu avea cinci ani. Pătucul de 


copil era băgat într-un colț, atât de bine fixat, încât nu începuse să 
plutească; până și salteaua rămăsese pe loc. Cărţi cu poze, jucării și 
animale umplute cu vată pluteau prin cameră. Una dintre ele îi 
atrase atenția lui Jared și se întinse s-o prindă. 


Babar elefantul... Phoenix fusese colonizată înainte ca Uniunea 
Colonială să înceteze să mai accepte coloniști din tări bogate; exista o 
numeroasă populaţie franceză, din care provenea Boutin. Babar era 
un personaj popular pentru copiii de pe Phoenix, alături de Asterix, 
Tintin și Zăpăcitul, amintiri ale copilăriei petrecute pe o planetă atât 
de îndepărtată de Phoenix încât nimeni nu se gândea prea mult la 
ea. Zoë nu văzuse niciodată un elefant în realitate foarte putini 
dintre ei ajunseseră în spațiu —, dar fusese cu toate acestea încântată 
de Babar, atunci când Cheryl i-l dăduse cadou la cea de-a patra 
aniversare. După moartea lui Cheryl, Zoë făcuse din Babar un totem; 
refuza să meargă oriunde fără el. 


Și-o aminti pe Zoë plângând după elefănțel când o lăsase la 
apartamentul lui Helene Greene, în timp ce se pregătea să plece pe 
Phoenix pentru câteva săptămâni de testări ale ultimei faze. 
Întârziase deja la navetă; nu avea timp să-l mai ia pe Babar. O liniști 
până la urmă, promițându-i să-i găsească lui Babar o Celeste. 
Împăcată, Zoë îi dădu un sărut și se duse în camera lui Kay Greene 
ca să se joace cu prietena ei. El uită apoi imediat de Babar și de 
Celeste, până în ziua în care era programat să se întoarcă pe Omagh 
și Covell. Se gândea la o scuză rezonabilă ca să explice de ce venea 
cu mâna goală, când fu tras deoparte și i se spuse că Omagh și 
Covell fuseseră atacate și că toată lumea de la bază și din colonie era 
moartă, iar fiica lui cea preaiubită murise singură și înspăimântată, 
departe de oricine care-o iubise vreodată. 


Jared îl tinu în braţe pe Babar, în timp ce bariera dintre conștiința lui 
și a lui Boutin se sfărâmă, simțind durerea și mânia lui Boutin ca și 
cum ar fi fost chiar ale lui. Asta era. Acesta era evenimentul care-l 
trimisese pe calea trădării, moartea fiicei lui, Zoë Jolie a lui, bucuria 
lui. Jared, incapabil să se apere, simţi ceea ce simțise Boutin: groaza 
dezgustată de a-și închipui fără să vrea moartea copilului său, 
durerea pustie, oribilă, care i se instalase în viață în locul unde se 
aflase fiica lui, și dorința nebunească, arzătoare de face ceva mai 
mult decât să jelească. 


Torentul de amintiri îl dobori pe Jared, căruia i se tăia răsuflarea de 
fiecare dată când un lucru nou îi izbea conștiința și-și săpa loc în ea. 
Se rostogoleau înăuntrul său prea repede ca să fie complete sau 
înțelese pe deplin, brazdele largi ale amintirii definind forma căii 
luate de Boutin. Jared nu avea nicio amintire a primei întâlniri cu 
obinii; numai un sentiment de ușurare, ca și cum luarea hotărârii l- 
ar fi eliberat de senzația persistentă de durere și de furie — dar se 
văzu făcând un târg cu obinii pentru un refugiu sigur, în schimbul 
cunoștințelor lui referitoare la cercetările despre BrainPal și 
conștiință. 


Amănuntele muncii științifice a lui Boutin îi scăpau; instruirea pe 
care-o cereau pentru a fi înțelese necesita căi ale înțelegerii pe care 
Jared pur și simplu nu le avea. Ceea ce avea erau amintirile 
experienţei senzoriale: plăcerea de a planifica înscenarea propriei 
morți și evadarea, durerea despărțirii de Zoë, dorința de a părăsi 
sfera umană, de a-și începe munca și de a-și croi răzbunarea. 


Ici și colo, în acest cazan de senzaţii și emoții, amintiri concrete 
licăreau ca nestematele — date repetate pe câmpul memoriei; lucruri 
menite să și le amintească nu doar de la un singur incident. Chiar și 
atunci, unele lucruri pâlpâiau în memorie, dincolo de locurile unde 
putea ajunge — știind că Zoë era cheia dezertării lui Boutin, dar 
neștiind exact de ce se răsucise cheia, și simțind răspunsul 
alunecându-i printre degete în momentul în care se întindea spre el, 
amăgitor și chinuitor. 


Jared se întoarse să se concentreze asupra grăunțelor de memorie — 

tari, solide și la îndemână. Conștiinţa lui Jared înconjură una dintre 
acestea, un nume de loc, tradus destul de aproximativ dintr-o limbă 
vorbită de creaturi care nu aveau limbajul oamenilor. 


Și Jared știu unde se afla Boutin. 


Ușa din față a apartamentului se deschise, cu Martin agăţat de ea. Il 
zări pe Jared în camera lui Zoë și se împinse spre el. 


E timpul să plecăm, Dirac, zise el. Varley îmi spune că obinii sunt pe 
drum. Trebuie să fi pus senzori aici. Ce prostie din partea mea! 


Dă-mi un minut, ceru Jared. 


Nu avem un minut. 
In regulă, răspunse Jared. 
Se trase din cameră, luându-l pe Babar cu el. 


Acum nu e timpul cel mai potrivit pentru suveniruri, comentă 
Martin. 


Taci, replică Jared. Să mergem. 


leși din apartamentul lui Boutin, fără să se uite în urmă ca să vadă 
dacă Martin ținea pasul. 


Uptal Chatterjee era acolo unde-l lăsaseră Jared și Martin. Aparatul 
cercetaș al obinilor, care plutea dincolo de spărtura în carcasă, era 
nou. 


Sunt și alte ieșiri din locul ăsta, anunţă Jared în timp ce el și cu 
Martin se îngrămădeau lângă trupul lui Chatterjee. Cercetașul era 
vizibil dintr-o parte, dar se părea că nu-i zărise încă. 


Sigur că sunt și alte ieșiri, răspunse Martin. Întrebarea este dacă 
putem ajunge la vreuna dintre ele înainte să apară și mai mulți 
indivizi din ăștia. Ne putem ocupa de unul dintre ei dacă trebuie. 
Mai mulți, o să fie o problemă. 


Unde-i detașamentul tău? întrebă Jared. 


Sunt pe drum. Încercăm să păstrăm la minimum mișcările în afara 
inelelor. 


O idee bună oricând, în afară de acum, remarcă Jared. 


Nu recunosc nava asta, spuse Martin. Pare un tip nou de cercetaș. 
Nici măcar nu-mi pot da seama dacă are arme. Dacă nu, noi doi s- 
ar putea să reușim să-l scoatem din scenă cu ajutorul carabinelor. 


Jared se gândi la asta. Îl apucă pe Chatterjee și-l împinse ușurel în 
direcția spărturii. Chatterjee pluti încet către spărtură. 


Până acum e bine, comentă Martin când trupul lui Chatterjee ajunse 


la jumătatea drumului până la spărtură. 


Chatterjee se spulberă când proiectilele provenite de la aparatul 
cercetaș explodară în corpul său înghețat. Membrele se răsuciră cu 
violență, apoi se risipiră și ele când o nouă rafală trecu prin spărtură. 
Jared simţea impactul proiectilelor pe peretele îndepărtat al 
coridorului. 


Jared încercă o senzaţie stranie, ca și cum creierul i-ar fi fost ciugulit. 


Lasă-te în jos, încercă să-i spună Jared lui Martin, dar comunicarea 
nu se transmise. 


Jared se fixă pe loc, îl apucă pe Martin și-l trase după el când o nouă 
salvă străbătu coridorul, lărgind spărtura din carcasă și trecând 
primejdios de aproape de Jared și Martin. 


Un portocaliu aprins izbucni afară și, din poziția în care se afla, 
Jared vedea nava cercetaș înclinându-se violent. De dedesubtul 
cercetașului, o rachetă descrise un arc și izbi partea de jos a 
aparatului, spărgând vehiculul în două. Jared observă în sinea lui că 
gameranii chiar scuipau foc. 


... a fost foarte distractiv, vorbea Martin. Acum o să trebuiască să 
petrecem o săptămână sau două în ascunzătoare, în timp ce obinii 
colindă prin jur să-l caute pe ăl de le-a spulberat nava. Ne-ai făcut 
viața foarte interesantă, soldat. Acum e timpul să plecăm. Băieții 
au întins cablul de remorcare. S-o ștergem de-aici, înainte să mai 
apară și alții. 


Martin se cățără, trecu și apoi se lansă afară pe spărtură, către cablul 
de remorcare plutind la cinci metri dincolo de ea. Jared îl urmă, 
apucând cablul cu o mână și ținându-se din răsputeri, în timp ce 
Babar era strâns în cealaltă. 


Trecură trei zile până când obinii încetară să-i vâneze. 


- Bine-ai venit înapoi, îl întâmpină Wilson apropiindu-se de aparat, 
apoi se opri. Asta-i Babar? 


- Da, răspunse Jared, stând în vehicul cu Babar bine legat în poală. 
-Nu sunt sigur că vreau măcar să știu ce-i cu asta, comentă Wilson. 
- Vrei, replică Jared. Crede-mă. 

- Are ceva de-a face cu Boutin? întrebă Wilson. 


— Are totul de-a face cu el, zise Jared. Știu de ce a devenit trădător, 
Harry. Știu totul. 


Zece 


Cu o zi înainte ca Jared să se întoarcă la stația Phoenix, strângându-l 
în brațe pe Babar, crucișătorul Forțelor Speciale Vulturul Pescar făcu 

saltul în sistemul Nagano pentru a investiga un apel de ajutor trimis 
prin curierul de salt de la o exploatare minieră de pe Kobe. Din acel 
moment, nu mai auzi nimeni de Vulturul Pescar. 


Jared trebuia să raporteze colonelului Robbins. În schimb, trecu cu 
pași apăsaţi pe lângă biroul lui Robbins și intră într-al lui Mattson 
înainte ca secretara lui Mattson să apuce să-l oprească. 


- Poftim, zise Jared, aruncându-l pe Babar în braţele lui Mattson, 
paralizat de surpriză. Acum știu de ce ţi-am dat un pumn, 
nenorocitule! 


Mattson coborî ochii către animalul de pluș. 


- Dă-mi voie să ghicesc, replică el. Asta e al lui Zoë Boutin. Și acum 
ţi-ai recăpătat memoria. 


- Destul de mult din ea, confirmă Jared. Destul ca să știu că tu ești de 
vină pentru moartea ei. 


- Nostim, comentă Mattson, punându-l pe Babar pe birou. Mi se 
pare că fie rraey-ii, fie obinii sunt vinovaţi pentru moartea ei. 


-Nu te preface că nu pricepi, generale. 


Mattson ridică o sprânceană. 


-Tu ai ordonat ca Boutin să vină aici pentru o lună. A cerut să-și 
aducă fetiţa cu el. Ai refuzat. Boutin și-a părăsit fetița și ea a murit. 
Te învinuiește pe tine. 


-La fel și tu, după cât se pare, observă Mattson. 
Jared nu-l băgă în seamă. 
- De ce nu l-ai lăsat s-o aducă? întrebă. 


-Nu conduc o grădiniță, soldat, răspunse Mattson. Soţia lui Boutin 
era deja moartă. Cine să aibă grijă de fetiță? Avea oameni la Covell 
care-o puteau face pentru el; i-am cerut s-o lase acolo. Nu m-am 
așteptat că o să pierdem stația și colonia și că fetița o să moară. 


-Stația asta găzduiește alți savanți și lucrători civili, insistă Jared. 
Există familii aici. Ar fi putut să găsească sau să angajeze pe cineva 
care să o supravegheze pe Zoë când el lucra. Nu era o cerere 
nerezonabilă. Așa că, de fapt, de ce nu l-ai lăsat s-o aducă? 


Până în acest moment, Robbins, alertat de secretara lui Mattson, 
intră în încăpere. Mattson se răsuci, stânjenit. 


- Ascultă, vorbi Mattson. Boutin era o minte de prim rang, dar era 
un țicnit blestemat. În special după ce i-a murit nevasta. Cheryl 
însemna un sistem de răcire pentru excentricitățile tipului; îl ținea pe 
drumul drept. După ce ea s-a dus, individul a devenit instabil, în 
special când era vorba de fiica lui. 


Jared deschise gura; Mattson ridică o mână. 


-Nu-l învinuiesc, soldat, continuă Mattson. Soţia lui era moartă, 
avea o fetiță, era îngrijorat pentru ea. Și eu am fost părinte. Îmi aduc 
aminte cum este. Dar asta, adăugând pe deasupra și propriile lui 
dificultăți de organizare, a creat probleme. Era și așa în urmă cu 
proiectele. E unul dintre motivele pentru care l-am adus înapoi, aici, 
pentru faza de testare. Voiam să fie capabil să termine treaba și să nu 
fie distras. Și a mers; am terminat testele înainte de termen, iar 
lucrurile au mers atât de bine încât am dat aprobarea pentru a fi 
avansat în functia de director, ceva ce n-aș fi făcut înainte de faza de 


testare. Era pe drumul de întoarcere spre Covell când a fost atacat... 
-A crezut că i-ai refuzat cererea din cauză că ești un tiran mărunt. 


- Păi, sigur că așa a crezut, replică Mattson. Asta-i Boutin, din cap 
până-n picioare... Uite, el și cu mine nu ne-am înțeles niciodată. 
Personalitățile noastre nu s-au potrivit. Avea mereu nevoie să stai cu 
ochii pe el, și dacă n-ar fi fost faptul că era un blestemat de geniu, 
nici măcar n-ar fi meritat osteneala. Detesta faptul că eu sau unul 
dintre oamenii mei ne uitam întotdeauna peste umărul lui. Detesta 
faptul că trebuia să-și explice și să-și justifice munca. Și detesta 
faptul că nu-mi păsa nici cât negru sub unghie că el detesta toate 
astea. Nu mă surprinde câtuși de puţin că el a crezut că era vorba 
doar de meschinăria mea... 


-Şi tu spui că nu era, spuse Jared. 


- Nu, nu era, răspunse Mattson, apoi ridică mâinile în sus, exasperat, 
când Jared îi aruncă o privire sceptică. OK. Uite... Poate că istoria 
discordiei dintre noi a jucat un mic rol. Poate că eram mai puțin 
dispus să fiu îngăduitor cu el, decât aș fi fost cu altcineva. Bine. Dar 
preocuparea mea principală era să-l fac să lucreze. Și l-am promovat 
pe ticălos! 


-Dar el nu te-a iertat niciodată pentru ce s-a întâmplat cu Zoë. 


-Crezi că am vrut să moară fetița, soldat? Crezi că nu-mi dau seama 
că, dacă aș fi spus da la cererea lui, ea ar fi fost acum în viață? 
Dumnezeule! Nu-l învinuiesc pe Boutin pentru că mă urăște după 
asta. N-am vrut ca Zoë Boutin să moară, dar accept să port o parte a 
responsabilității pentru faptul că e moartă. l-am spus toate astea și 
lui Boutin însuși. Vezi dacă asta se găsește în amintirile tale... 


Se găsea. Jared îl văzu în minte pe Mattson apropiindu-se de el în 
laborator, oferindu-i cu stângăcie condoleanţe și compătimire. Își 
aminti cât de îngrozit se simţise de cuvintele bâjbâite și de ceea ce 
sugerau ele în mod implicit, că Mattson ar trebui absolvit de 
moartea copilului său. Simti ceva din furia aceea rece inundându-l 
acum, și trebui să-și spună că amintirile care-l năpădeau veneau de 
la altă persoană, despre un copil care nu era al lui. 


-Nu ţi-a acceptat scuzele, zise Jared. 


-Imi dau seama de asta, soldat, zise Mattson și rămase nemișcat 
pentru o clipă, înainte să vorbească din nou: Așadar, cine ești acum? 
E clar că ai amintirile lui Boutin. Acum ești el? Adică, pe dinăuntru. 


- Încă sunt eu, răspunse Jared. Încă sunt Jared Dirac. Dar simt ceea 
ce a simțit Charles Boutin. Inteleg ce-a făcut. 


Robbins interveni. 

— Înţelegi ce-a făcut, repetă el. Înseamnă că ești de acord cu asta? 
-Cu trădarea lui? întrebă Jared. 

Robbins încuviință. 


- Nu. Pot simţi ce-a simţit el. Simt cum îi e dor de fiica lui. Dar nu 
știu cum de aici a ajuns la a se întoarce împotriva noastră, a tuturor. 


-Nu simti sau nu-ți aduci aminte? întrebă Robbins. 
- Ambele, răspunse Jared. 


După revelaţia de la Covell, reveneau tot mai multe amintiri, 
incidente și informații specifice din toate aspectele vieţii lui Boutin. 
Jared simţea că orice s-ar fi întâmplat acolo, îl schimbase și-l 
transformase într-un teren mai fertil pentru viața acestuia. Dar 
lacunele existau încă. Jared trebuia să se stăpânească să-și facă griji 
pentru ele. 


-Poate vor reveni tot mai mult, cu cât mă gândesc mai mult la asta. 
Dar în momentul de față nu găsesc nimic despre asta. 


-Dar știi unde e acum, rosti Mattson, scoțându-l pe Jared din 
reverie. Boutin. Ştii unde e... 


-Ştiu unde a fost, preciză Jared. Sau cel puţin știu unde se ducea când 
a plecat. 


Numele era limpede în mintea lui Jared; Boutin se concentrase 
asupra numelui ca asupra unui talisman, arzându-l pe vecie în 


memorie. 
-S-a dus pe Arist. 


Urmă un scurt moment în care Mattson și Robbins își accesară 
BrainPal-urile pentru informații despre Arist. 


- Ei, rahat! exclamă în cele din urmă Mattson. 


Sistemul de origine al obinilor găzduia patru gigante gazoase, dintre 
care una — Cha — își avea orbita într-o „zonă a mușchiului“, 
favorabilă vieţii bazate pe carbon, și număra trei sateliți de mărimea 
unor planete, printre câteva zeci de sateliți mai mici. Cel mai mic 
dintre sateliții mari, Saruf, se afla pe orbită doar cu puțin mai sus 
decât limita Roche, și era torturat de imense forțe mareice care-l 
transformau într-o minge de lavă nelocuibilă. Cel de-al doilea, 
Obinur, era o dată și jumătate cât Pământul, dar mai puțin masiv, 
din cauza unei compoziţii sărace în metale. Aceasta era lumea de 
baștină a obinilor. Al treilea, de mărimea și masa Pământului, era 
Arist. 


Arist era dens populat cu forme de viaţă locale, dar în mare parte 
nelocuită de obini, cu numai câteva avanposturi mai mici sau mai 
mari pe satelit. Cu toate acestea, apropierea de Obinur o făcea 
aproape imposibil de atacat. Navele FCA n-ar fi reușit să se strecoare 
nicicum înăuntrul zonei orbitale; Arist se afla la numai câteva 
secunde-lumină de Obinur. Aproape imediat ce-ar fi apărut 
oamenii, obinii s-ar fi apropiat să le dea lovitura mortală. Nimic în 
afară de o forță masivă de asalt n-ar fi avut vreo șansă de a-l extrage 
pe Boutin de pe Arist. Răpirea lui Boutin ar fi însemnat declararea 
războiului, un război pe care Uniunea Colonială nu era pregătită să 
și-l asume nici măcar cu obinii drept singuri inamici. 


-O să trebuiască să vorbim cu generalul Szilard despre asta, îi zise 
Robbins lui Mattson. 


-Nu mai spune, replică Mattson. Dacă a existat vreodată o treabă 
pentru Fortele Speciale, atunci asta e. Și pentru că veni vorba — 
Mattson se concentră asupra lui Jared —, odată ce aruncăm pisica în 
braţele lui Szilard, ai să te întorci în Forțele Speciale. Va fi problema 
lui să se ocupe de asta, ceea ce înseamnă că și tu o să faci parte din 


ea. 
-Şi mie o să-mi fie dor de tine, generale. 
Mattson pufni. 


-Chiar semeni din ce în ce mai mult cu Boutin, cu fiecare zi ce trece. 
Și asta nu-i bine. Ceea ce-mi aduce aminte, ca un ultim ordin oficial 
pentru tine: du-te jos să-i vezi pe gândac și pe locotenentul Wilson și 
lasă-i să mai arunce o privire la creierul tău. Te dau înapoi 
generalului Szilard, dar am promis că n-o să te stric. Faptul de a 
semăna un pic prea mult cu Boutin ar putea să însemne „stricat“ 
după standardul lui. Cu siguranță, înseamnă după al meu. 


- Da, domnule, răspunse Jared. 

- Bun. Eşti liber. 

Mattson îl luă pe Babar și i-l aruncă lui Jared. 
-Şi ia chestia asta cu tine, adăugă. 


Jared îl prinse și-l așeză la loc pe biroul lui Mattson, cu fața spre 
general. 


-Ce-ar fi să-l păstrezi, generale? Ca amintire. 


Plecă înainte ca Mattson să apuce să protesteze, dând din cap către 
Robbins, în drum spre ieșire. 


Mattson se uită posomorât la elefantul de pluș, apoi ridică ochii spre 
Robbins, care părea gata să spună ceva. 


-Să nu scoţi nici cel mai mic cuvințel despre elefant, colonele, îl 
preveni Mattson. 


Robbins schimbă subiectul. 


- Credeţi că Szilard îl va lua înapoi? întrebă el. Aţi spus chiar 
dumneavoastră: seamănă tot mai mult cu Boutin, în fiecare zi. 


- Mie-mi spui, comentă Mattson, și flutură mâna în direcția în care 


plecase Jared. Tu și cu generalul aţi fost cei care ați vrut să construiți 
ticălosul ăsta mic din piese de rezervă, dacă-mi aduc aminte. lar 
acum v-aţi pricopsit cu el. Sau Szi s-a pricopsit cu el... Dumnezeule! 


- Așadar, sunteți îngrijorat, spuse Robbins. 


-N-am încetat niciodată să fiu îngrijorat în legătură cu el, replică 
Mattson. Când a fost cu noi, am tot sperat că o să facă o prostie ca să 
am o scuză legitimă să pun să fie împușcat. Nu-mi place că am 
crescut un al doilea trădător, în special unul cu trup și creier militar. 
Dacă ar fi după mine, l-aș lua pe soldatul Dirac și l-aș pune într-o 
cameră mare și frumoasă, cu o toaletă și o deschizătură pentru 
mâncare, și l-aș ține acolo până putrezește. 


— Tehnic vorbind, e încă sub comanda dumneavoastră, îi aduse 
aminte Robbins. 


-Szi s-a exprimat foarte clar că îl vrea înapoi, cine știe pentru ce 
blestemat de motiv idiot. Comandă trupe de luptă. Dacă mergem 
până la capăt cu asta, el o să ia hotărârea. 


Mattson îl luă pe Babar, îl cercetă. 
-Pe toți dracii, sper doar că știe ce face... 


- Ei, spuse Robbins, poate că Dirac n-o să semene atât de mult cu 
Boutin pe cât credeți. 


Mattson pufni ironic și-l clătină pe Babar în direcţia lui Robbins. 


- Vezi ăsta? Nu-i doar o blestemată de amintire. E un mesaj direct, 
chiar de la Charles Boutin. Nu, colonele, Dirac seamănă cu Boutin 
exact atât de mult pe cât cred eu. 


— Nu-i nicio îndoială, îi zise Cainen lui Jared. Ai devenit Charles 
Boutin. 


-Pe naiba, protestă Jared. 


-Pe naiba că da, fu de acord Cainen, și făcu semn spre ecran. Tiparul 


conștiinței tale e acum aproape în întregime cu ceea ce ne-a lăsat 
Boutin. Există încă unele variații, desigur, dar sunt neînsemnate. Din 
toate punctele de vedere, ai aceeași minte ca și Charles Boutin. 


-Nu mă simt câtuși de putin diferit, spuse Jared. 
- Nu? întrebă Harry Wilson din partea cealaltă a laboratorului. 
Jared deschise gura să răspundă, apoi se opri. Wilson rânji. 


-Te simţi diferit, zise el. Pot să-mi dau seama. La fel și Cainen. Eşti 
mai agresiv decât înainte. Ești mai tăios la replici. Jared Dirac era 
mai tăcut, mai potolit. Mai inocent, deși probabil că nu e tocmai cel 
mai bun mod de a pune problema. Nu mai ești tăcut și potolit. Și, cu 
siguranţă, nu inocent. Mi-l aduc aminte pe Charles Boutin. Semeni 
cu el mult mai mult decât cu cel care fusese Jared Dirac. 


- Dar nu mă simt dispus să devin trădător, spuse Jared. 


-Sigur că nu, îl lămuri Cainen. Împărtășești aceeași conștiință, și 
chiar împărtășiți o parte din aceleași amintiri. Dar ai avut propriile 
tale experiențe, iar asta a modelat felul în care privești lucrurile. E la 
fel și cu gemenii identici. Împărtășesc aceeași genetică, dar nu și 
aceeași viață. Charles Boutin e geamănul tău mintal. Dar 
experienţele de viață sunt încă ale tale. 


— Așa că nu crezi că o să devin rău, conchise Jared. 


Cainan făcu o ridicare rraey din umeri. Jared se uită la Wilson, care 
schiță o ridicare umană din umeri. 


- Zici că știi că motivaţia lui Charles pentru trădare a fost moartea 
fiicei lui. Ai în tine acum amintirea fiicei și a morții ei, dar nimic din 
ceea ce ai făcut sau pe care l-am văzut în capul tău nu sugerează că o 
să clachezi din cauza asta. O să propunem să fii lăsat să te întorci în 
serviciul activ. Dacă ei acceptă sau nu recomandarea, e cu totul 
altceva, din moment ce principalul savant din proiect este un ins 
care până cam cu un an în urmă plănuia să răstoarne omenirea. Dar 
nu cred că asta-i problema ta... 


-Cu siguranţă e problema mea, replică Jared. Pentru că vreau să-l 
găsesc pe Boutin. Nu doar să ajut misiunea, ci cu siguranţă să nu 


stau deoparte. Vreau să-l găsesc și să-l aduc înapoi. 
- De ce? întrebă Cainen. 


— Vreau să-l înțeleg. Vreau să știu de ce anume este nevoie pentru a-l 
determina pe cineva să accepte așa ceva. Ce-l face trădător. 


- Ai fi surprins de cât de puțin e nevoie, spuse Cainen. Poate ceva 
atât de simplu ca bunătatea din partea unui inamic? 


Cainen se întoarse cu spatele; Jared își aminti brusc de situaţia și de 
loialitatea lui. 


- Locotenent Wilson, vorbi Cainen, încă uitându-se în altă parte. Vrei 
să ne acorzi, mie și soldatului Dirac, o clipă? 


Wilson își arcui sprâncenele, dar nu scoase un cuvânt când ieși din 
laborator. Cainen se întoarse din nou spre Jared. 


- Voiam să-mi cer scuze, soldat. Și să te avertizez. 
Jared îi aruncă lui Cainen un surâs nesigur. 
-Nu trebuie să te scuzi pentru nimic față de mine, Cainen. 


-Nu sunt de acord. Lașitatea mea te-a adus pe lume. Dacă aș fi fost 
destul de puternic încât să rezist la tortura la care m-a supus 
locotenentul Sagan, acum aș fi mort, iar voi, oamenii, n-aţi fi știut 
despre războiul împotriva voastră sau de faptul că Charles Boutin 
mai trăiește. Dacă aș fi fost mai puternic, n-ar fi existat niciun motiv 
să te naști și să fii împovărat de o conștiință care pune stăpânire pe 
fiinţa ta, la bine și la rău. Dar am fost slab și am vrut să trăiesc, chiar 
dacă viaţa era una de prizonier și de trădător. Așa cum ar spune unii 
dintre coloniștii voștri, asta mi-e karma, cu care trebuie să mă lupt 
singur. 


Cainen continuă: 


— Dar, complet fără intenţie, am păcătuit împotriva ta, soldat. La fel 
de mult ca oricine altcineva, sunt tatăl tău, pentru că eu sunt cauza 
răului îngrozitor care ţi s-a făcut. E destul de rău că oamenii aduc la 
viață soldaţi cu minţi artificiale — cu blestematele alea de BrainPal- 


uri ale voastre. Dar ca să te am pe tine, născut numai ca să porți 
conștiința altuia, e o monstruozitate. O violare a dreptului tău de a fi 
propria-ți persoană. 


-Nu-i chiar atât de rău, răspunse Jared. 


- Oh, ba este. Noi, rraey-ii, suntem un popor spiritual și cu principii. 
Credinţele noastre sunt esenţa felului în care reacționăm la lumea 
noastră. Una dintre valorile cele mai înalte pe care le avem este 
sfințenia sinelui — credinţa că fiecărei persoane trebuie să i se 
îngăduie să-și ia propriile decizii. Ei— Cainen își mișcă brusc gâtul —, 
fiecărui rraey, în orice caz. Precum cele mai multe rase, suntem mai 
puțin preocupați de nevoile altora, în special când se opun speciei 
noastre. 


-Cu toate acestea, vorbi mai departe Cainen, alegerea contează. 
Independenţa contează... Când ai venit prima oară la Wilson și la 
mine, ţi-am oferit alegerea între a continua sau nu. Îţi aduci aminte? 


Jared încuviinţă. 


-Trebuie să-ți mărturisesc că am făcut asta nu numai de dragul tău, 
dar și de al meu. Din moment ce eu eram cel care a contribuit să te 
naști fără șanse, era de datoria mea morală să-ți ofer eu una. Când ai 
acceptat-o — când ai făcut o alegere, am simţit că o parte a păcatului 
meu s-a ridicat. Nu tot. Încă-mi mai am karma. Dar o parte... 
Mulţumesc pentru asta, soldat. 


-Cu plăcere. 


- Acum, avertismentul, zise Cainen. Locotenentul Sagan m-a torturat 
când ne-am întâlnit prima oară, și la sfârșit am cedat și le-am spus 
aproape tot ce voia să știe despre planurile noastre de a-i ataca pe 
oameni. Dar i-am spus și o minciună. l-am spus că nu m-am întâlnit 
niciodată cu Charles Boutin. 


- L-ai întâlnit? întrebă Jared. 


- Da. O dată, când a venit să discute cu mine și cu alți savanţi rraey 
despre arhitectura BrainPal-ului și despre cum ar putea fi ea 
adaptată pentru rraey. O ființă umană fascinantă. Extrem de 


însuflețit. Carismatic în felul lui, chiar și pentru rraey. E pasionat, iar 
noi, ca popor, reacționăm la pasiune. Foarte pasionat. Foarte pornit. 
Și foarte furios... 


Cainen se aplecă mai în faţă. 


- Soldat, știu că tu crezi că e vorba de fiica lui Boutin, și într-o 
anumită măsură, poate că este. Dar există și altceva care-l motivează 
pe Boutin. Moartea fiicei sale ar fi putut fi pur și simplu evenimentul 
distinctiv care a făcut ca o idee să i se cristalizeze în minte, și ideea 
asta e cea care-l hrănește. E ceea ce l-a făcut trădător. 


— Care e? întrebă Jared. Care-i ideea? 


-Nu știu, mărturisi Cainen. Răzbunarea e presupunerea cea mai 
ușoară, desigur. Dar l-am întâlnit. Răzbunarea nu explică tot. Tu ești 
într-o situație mult mai potrivită ca să afli, soldat. Tu ai mintea lui. 


-N-am totuși nici cea mai mică idee despre... 


- Ei, poate că memoria îţi va reveni într-un final. Avertismentul meu 
înseamnă să-ți aduc aminte că orice l-ar motiva pe Boutin, el s-a 
dăruit acelei idei total și necondiționat. E prea târziu să-l mai 
convingi de altceva. Pentru tine, pericolul este că dacă vă veți întâlni, 
te vei identifica cu el și cu motivațiile lui. Eşti proiectat să-l înţelegi, la 
urma urmei. Boutin va folosi acest lucru, dacă poate. 


-Ce-ar trebui să fac? întrebă Jared. 


- Adu-ţi aminte cine ești, răspunse Cainen. Adu-ţi aminte că nu ești 
el. Și amintește-ți că ai întotdeauna de ales. 


— O să-mi aduc aminte. 


-Sper că da, spuse Cainen și se ridică în picioare. Iti doresc noroc, 
soldat. Poţi pleca acum. Când ieși, anunță-l pe Wilson că se poate 
întoarce. 


Cainen se duse până la un dulăpior, alegând intenţionat să se 
întoarcă cu spatele la Jared. Acesta ieși pe ușă. 


-Te poți întoarce, îi spuse Jared lui Wilson. 


- OK. Sper că voi doi ați avut o discuţie folositoare. 
-A fost, răspunse Jared. E un tip interesant. 
-E-un fel de-a spune. Știi, Dirac, se simte foarte patern față de tine... 


— Așa am înțeles. Îmi place. Totuși, nu e tocmai la ce mă aşteptam de 
la un tată. 


Wilson chicoti. 
- Viaţa e plină de surprize, Dirac. Acum încotro pleci? 


-Mă gândesc să mă duc s-o văd pe nepoata lui Cainen, răspunse 
Jared. 


Vindereul se zgudui ușor la trecerea pe propulsoarele de salt, cu șase 
ore înainte ca Jared să se întoarcă la stația Phoenix, și se mută în 
sistemul unei stele portocalii, puțin luminoase, care se vedea de pe 
Pământ în constelația Compasului, dar numai dacă aveai un telescop 
potrivit. Se afla acolo ca să adune rămășițele cargoului Uniunii 
Coloniale Dibaciul; datele din cutia neagră trimise înapoi pe Phoenix 
cu sonda de salt de urgență sugera că cineva sabotase motoarele. 
Niciun fel de date din cutia neagră n-au fost vreodată recuperate de 
la Vindereul; nimic de pe Vindereul n-a fost vreodată recuperat. 


Locotenentul Cloud ridică privirea din locșorul lui confortabil din 
camera de odihnă a piloților, la o masă pe care se aflau ispite menite 
să-i prindă pe naivi în capcană (cu alte cuvinte, un pachet de cărți de 
joc), și-l văzu pe Jared în fața lui. 


- Ei, zău dacă nu e glumețul în persoană, exclamă Cloud, zâmbind. 
- Salut, locotenente, îi răspunse Jared. Nu te-am mai văzut de mult. 


-Nu-i vina mea, bombăni Cloud. Am fost aici tot timpul ăsta. Tu 
unde-ai fost? 


-Plecat să salvez omenirea, replică Jared. Știi, chestii obișnuite. 


-E o treabă murdară, dar cineva trebuie s-o facă, comentă Cloud. Și 
mă bucur că ești tu și nu eu. 


Cloud întinse un picior ca să împingă un scaun și luă cărțile în 
mână. 


- De ce nu stai jos? Trebuie să plec cam peste un sfert de oră la 
formalitățile preliminare de lansare a cursei de aprovizionare; destul 
timp ca să te învăţ cum să pierzi la poker texan. 


-Ştiu deja cum să fac asta, răspunse Jared. 
- Vezi? Asta-i iarăși una dintre glumele tale... 


- De fapt, am venit să te văd pentru cursa de aprovizionare. Speram 
să mă lași să cobor cu tine. 


-O să fiu încântat să te iau, zise Cloud, și începu să amestece cărțile. 
Transmite-mi aprobarea de permisie și o să putem continua jocul la 
bord. Transportorul de provizii e oricum pe autopilot cea mai mare 
parte a drumului până jos. Sunt la bord doar pentru ca, în caz de 
prăbușire, să se poată spune că a murit cineva. 


-N-am aprobare de permisie, răspunse Jared. Dar am nevoie să 
cobor pe Phoenix. 


— Pentru ce? 


-Trebuie să vizitez o rudă moartă, răspunse Jared. Și o să decolez în 
curând. 


Cloud chicoti și tăie pachetul de cărți. 

- Bănuiesc că ruda moartă va fi acolo și când te întorci, comentă el. 
-Nu pentru ruda moartă îmi fac eu griji... 

Întinse mâna și arătă spre pachet. 


— Imi dai voie? 


Cloud îi întinse pachetul; Jared se așeză și începu să le amestece. 
-Îmi dau seama că ești un jucător, locotenente, zise el. 

Termină de amestecat și puse pachetul în fața lui Cloud. 

- Taie, zise Jared. 


Cloud tăie cărțile la o treime din pachet. Jared luă teancul mai mic și 
și-l puse în faţa lui. 


-O să luăm câte o carte din teancurile noastre, în același timp. Dacă 
eu trag cartea cea mai mare, mă duci pe Phoenix, merg să văd pe 
cine trebuie și mă întorc înainte să decolezi... 


-Tar dacă eu trag cartea cea mai mare, încercăm două din trei, 
adăugă Cloud. 


Jared zâmbi. 

- Asta n-ar fi prea corect, nu crezi? Ești gata? 
Cloud încuviinţă. 

- Trage, zise Jared. 

Cloud trase un opt de caro; Jared, un șase de treflă. 
-La naiba, exclamă Jared. 

Împinse cărţile spre Cloud. 

-Cine-i ruda moartă? întrebă Cloud, luând cărțile. 
-E complicat, răspunse Jared. 

— Încearcă. 

-E clona bărbatului a cărui conștiință am fost creat s-o găzduiesc. 


- OK, deci aveai absolută dreptate când ai zis că-i complicat. N-am 
nici cea mai vagă idee ce-ai zis. 


-Cineva care e ca un frate, explică Jared. Cineva pe care nu l-am 
cunoscut. 


- Pentru cineva în vârstă de numai un an, duci o viață interesantă, 
observă Cloud. 


- Știu, replică Jared. Nu-i vina mea, totuși. 
Se ridică în picioare. 
-Te ajung din urmă mai târziu, locotenente. 


- Oh, încetează. Dă-mi un minut să fac un pipi și mergem. Numai să 
taci când ajungem la transportor și să mă lași să vorbesc eu. Și adu-ţi 
aminte că dacă dăm de necazuri, o să dau toată vina pe tine. 


- Nici n-aş vrea altfel. 


Fu aproape ridicol de simplu să treacă de echipajul de la hangarul 
transportoarelor. Jared se ținu aproape de Cloud, care trecu prin 
verificarea preliminară zborului și-și consultă echipajul cu eficiența 
unui afacerist. ÎI ignorară pe Jared sau presupuseră că, din moment 
ce se afla alături de Cloud, avea tot dreptul să fie acolo. Treizeci de 
minute mai târziu, transportorul cobora de pe stația Phoenix, iar 
Jared îi arăta lui Cloud că de fapt nu se pricepea chiar atât de bine să 
piardă la poker texan. Asta îl enervă serios pe Cloud. 


La portul de la sol al stației Phoenix, Cloud se consultă cu echipa și 
apoi se întoarse la Jared. 


-O să le ia cam trei ore să-l încarce. Poţi să ajungi unde ai treabă și 
să te întorci înainte de asta? 


-Cimitirul e chiar la ieșirea din Phoenix City, spuse Jared. 
- Atunci ar trebui să te descurci. Cum o să ajungi acolo? 
-N-am nici cea mai mică idee. 

- Cee? exclamă Cloud. 


Jared ridică din umeri. 


-N-am prea crezut că o să mă iei, mărturisi el. Planurile mele nu 
mergeau chiar atât de departe... 


Cloud izbucni în râs. 


-Există un Dumnezeu al nătărăilor, zise el, și-i făcu semn lui Jared. 
Atunci, vino-ncoace. Să mergem să ne întâlnim cu fratele tău. 


Cimitirul catolic Metairie se afla chiar în mijlocul cartierului 
Metairie, unul dintre cele mai vechi din Phoenix City; se aflase acolo 
și când Phoenix se numea încă New Virginia, iar Phoenix City încă 
era Clinton, înainte de atacurile ce răseseră de pe fața planetei prima 
colonie și-i silise pe oameni să se regrupeze și să recucerească 
planeta. Primele morminte din cimitir datau din primele zile, când 
Metairie era doar un șir de clădiri din plastic și noroi, iar coloniștii 
mândri din Louisiana se așezaseră aici susținând că era prima 
suburbie a orașului Clinton. 


Mormintele pe care le vizita Jared erau amplasate pe partea cealaltă 
a cimitirului, socotind de la primul șir de morţi. Mormintele 
fuseseră marcate cu o singură piatră mortuară, pe care erau gravate 
trei nume: Charles, Cheryl și Zoë Boutin. 


- Dumnezeule! exclamă Cloud. O întreagă familie! 


- Nu, replică Jared, îngenunchind lângă piatră. Nu tocmai. Cheryl e 
aici, e-adevărat. Zoë a murit departe, iar corpul ei s-a pierdut odată 
cu multe altele. Cât despre Charles... nu e mort. Aici e altcineva. O 
clonă pe care-a creat-o ca să pară că s-a sinucis. 


Jared întinse mâna și atinse piatra. 
-Nu-i nicio familie aici. 
Cloud îl privi pe Jared îngenunchind lângă piatră. 


-Cred că o să arunc o privire prin jur, zise el, încercând să-i lase lui 
Jared puţin timp. 


- Nu, spuse Jared și cercetă piatra. Te rog. Termin într-un minut și 


apoi putem pleca. 


Cloud dădu din cap în semn de acceptare, dar se uită către arborii 
din apropiere. Jared își întoarse atenţia către piatră. 


ÎI minţise pe Cloud în legătură cu persoana pe care venise s-o vadă, 
pentru că aceasta nu se afla aici. În afară de puţină milă, Jared nu 
prea simţea cine știe ce emotii în legătură cu biata clonă fără nume 
pe care o ucisese Boutin ca să-și însceneze moartea. Nimic din banca 
de amintiri încă pe cale să iasă la suprafață, pe care Jared o împărțea 
cu Boutin nu conţinea clona în alte împrejurări în afară de cele mai 
clinice, emoționale sau de alt fel; clona nu era o persoană pentru 
Boutin, ci un mijloc pentru atingerea unui tel- un țel despre care, 
destul de firesc, Jared nu avea nicio amintire, din moment ce 
înregistrarea conștiinței fusese făcută înainte ca Boutin să apese pe 
trăgaci. Jared încercă să simtă puțină compătimire pentru clonă, dar 
aici erau alții pentru care venise. Jared spera că într-adevăr clona nu 
se trezise niciodată și lăsă baltă problema. 


Jared se concentră asupra numelui de Cheryl Boutin și simți emotii 
înăbușite, contradictorii, revenind ca niște ecouri din memorie. Jared 
își dădu seama că, dacă Boutin simţise afecțiune pentru soția lui, 
numirea acestei afecțiuni ca dragoste ar fi însemnat să exagereze. Cei 
doi se căsătoriseră pentru că amândoi voiau copii, pentru că se 
înțelegeau și le plăcea destul de mult să fie împreună, deși Jared 
simţea că până și acest atașament emoțional se tocise până la urmă. 
Bucuria comună de a avea fetița îi împiedicase să se separe; chiar și 
relaţia lor răcită era suportabilă și preferabilă mizeriei unui divorț și 
tulburării pe care i-ar provoca-o copilului. 


Dintr-o fisură a minţii lui Jared apăru o amintire neașteptată despre 
moartea lui Cheryl, și anume că în acea excursie fatală nu se dusese 
singură; fusese cu un prieten pe care Boutin îl suspecta că era iubitul 
ei. Jared nu detectă niciun pic de gelozie. Boutin nu-i purta pică 
pentru că avea un iubit; avea și el o iubită. Dar Jared simți mânia pe 
care Boutin o încercase la înmormântare, când iubitul suspectat 
zăbovise lângă mormânt prea mult la sfârșitul ceremoniei funerare. 
Îi răpise lui Boutin din timpul pentru ultimul rămas-bun de la soția 
lui. Și dintr-al lui Zoë, pentru despărțirea de mama ei. 


Zoë. 


Jared îi urmări numele pe piatra de mormânt și rosti numele în locul 
în care ar fi trebuit să fie, dar nu era, și simţi din nou durerea care se 
revărsa din amintirile lui Boutin în inima lui. Jared atinse piatra încă 
o dată, simţi numele gravat în piatră și plânse. 


O mână se așeză pe umărul lui Jared; ridică privirea și-l văzu pe 
Cloud. 


- Nu-i nimic, zise Cloud. Cu toții pierdem oameni pe care-i iubim. 
Jared încuviinţă. 


- Știu, răspunse el. Am pierdut pe cineva iubit. Sarah. Am simtit-o 
murind și apoi am simțit golul pe care l-a lăsat înăuntrul meu. Dar 
asta e altfel. 


-E altfel pentru că e un copil. 


-E un copil pe care nu l-am cunoscut niciodată, spuse Jared și ridică 
din nou ochii către Cloud. A murit înainte de a mă naște eu. N-am 
cunoscut-o. Nu puteam s-o cunosc. Dar o cunosc. 


Arătă către tâmple. 


— Totul despre ea este aici... Îmi aduc aminte când s-a născut. Îmi 
amintesc primii ei pași și primele cuvinte. Îmi aduc aminte cum am 
tinut-o în braţe în locul ăsta, la înmormântarea mamei ei. Îmi 
amintesc de ultima oară când am văzut-o. Îmi amintesc cum am 
auzit că a murit. Totul e aici. 


— Nimeni nu are amintirile altcuiva, zise Cloud. 
O spuse în așa fel încât să-l aline pe Jared. 

-Nu merge așa. 

Jared râse cu amărăciune. 


— Ba merge. Merge cu mine. Ti-am spus. M-am născut ca să port 
mintea altcuiva. Nu credeau că a mers, dar așa s-a întâmplat. lar 
acum, amintirile lui sunt ale mele. Viaţa lui e viața mea. Fiica lui... 


Jared se opri din vorbit, incapabil să continue. Cloud îngenunche 
lângă Jared și-i puse braţul în jurul umerilor și-l lăsă să plângă. 


-Nu e drept, zise Cloud până la urmă. Nu e drept să trebuiască să 
plângi acest copil. 


Jared râse ușor. 


-Suntem în universul greșit dacă vrem dreptate, vorbi el cu 
simplitate. 


— Așa e, fu de acord Cloud. 


— Vreau s-o plâng, continuă Jared. O simt. Pot simţi dragostea pe care 
am avut-o pentru ea. Pe care el a avut-o pentru ea. Vreau să-mi aduc 
aminte de ea, chiar dacă asta înseamnă că trebuie s-o plâng. Nu-i 
prea mult de îndurat pentru amintirea ei. Nu e, nu-i așa? 


- Nu, răspunse Cloud. Bănuiesc că nu e. 


- Mulţumesc. Mulţumesc pentru că ai venit cu mine aici. Mulţumesc 
pentru că m-ai ajutat. 


-Pentru asta sunt prietenii, spuse Cloud. 
Dirac, o auzi pe Jane Sagan. 

Stătea în spatele lui. 

Ai fost reactivat. 


Jared simţi șocul scurt al reintegrării, și simţi conștiința lui Jane 
Sagan inundându-l, și se simți ușor revoltat de asta, chiar dacă o altă 
parte a lui se bucura că revine la un sentiment mai larg al ființei. O 
secțiune a creierului lui Jared observă că a fi integrat nu însemna 
doar să împărtășești informații și să devii parte a unei conștiințe mai 
înalte. Era vorba și despre control, o cale de a ține indivizii legaţi de 
grup. Exista un motiv pentru care soldații din Forţele Speciale se 
retrăgeau rareori — retragerea însemna pierderea integrării. Pierderea 
integrării însemna să fii singur. 


Soldaţii Forţelor Speciale nu erau aproape niciodată singuri. Nici 


chiar când erau separați. 
Dirac, repetă Sagan. 


- Vorbește normal, îi ceru Jared și se ridică în picioare, încă ocolind-o 
cu privirea pe Sagan. Ești nepoliticoasă. 


Urmă o pauză infinitezimală, înainte ca Sagan să răspundă. 


-Foarte bine, replică ea. Soldat Dirac, e timpul să plecăm. E nevoie 
de noi înapoi pe stația Phoenix. 


— De ce? întrebă Jared. 


-N-o să vorbesc despre asta în fața lui, spuse Sagan, arătându-l pe 
Cloud. Nu vreau să te jignesc, locotenente. 


- Nicio problemă, răspunse Cloud. 
-Spune-mi cu voce tare, pretinse Jared. Altfel nu merg. 
— Îți dau un ordin, se răsti Sagan. 


-Tar eu îți spun să-ți iei ordinele și să ţi le îndeși în fund, replică 
Jared. Dintr-odată, am obosit foarte tare să mai fac parte din Forţele 
Speciale. M-am săturat să tot fiu împins dintr-un loc în altul. Dacă 
nu-mi spui unde mă duc și de ce, cred că o să rămân chiar aici. 


Sagan oftă auzibil. Se întoarse spre Cloud. 


- Crede-mă când îţi spun că dacă ceva din toate astea trece de buzele 
tale, te împușc cu mâna mea. De foarte aproape. 


- Doamnă, răspunse Cloud, cred fiecare cuvinţel pe care-l spui. 


-Cu trei ore în urmă, Șoimul Roșu a fost distrus de obini. A reușit să 
lanseze o sondă de salt înainte să fie complet distrusă. Am mai 
pierdut două nave în ultimele două zile; acestea au dispărut cu 
desăvârșire. Credem că obinii au încercat să facă același lucru cu 
Șoimul Roșu, dar n-au reușit dintr-un motiv oarecare. Am avut 
noroc, dacă vrei să numești asta noroc. Cu aceste trei nave și cu alte 
patru ale Forţelor Speciale care au dispărut în ultima lună, e limpede 


că obinii țintesc Forțele Speciale. 
— De ce? întrebă Jared. 


-Nu știm. Dar generalul Szilard a hotărât că n-o să aștepte până 
când o să fie atacate și mai multe dintre navele noastre. Ne ducem să 
punem mâna pe Boutin, Dirac. Plecăm în douăsprezece ore. 


-E o nebunie, exclamă Jared. Tot ce știm este că e pe Arist. E un 
satelit întreg, de cercetat. Și indiferent câte nave folosim, o să atacăm 
sistemul de origine al obinilor. 


-Ştim unde se află pe Arist, îl anunţă Sagan. Și avem un plan să 
trecem de obini ca să-l luăm. 


— Cum? 


— Asta n-o să spun cu voce tare, zise Sagan. E sfârșitul discuţiei, 
Dirac. Vii cu mine sau nu. Avem douăsprezece ore până la începerea 
atacului. M-ai făcut deja să pierd timpul ca să cobor până aici să te 
iau. Să nu mai pierdem vremea cu întoarcerea... 


Unsprezece 


La naiba, generale, se gândea Jane Sagan în timp ce căuta prin Uliul, 
îndreptându-se către camera de control a portului de aterizare. Nu te 
mai ascunde de mine, dobitoc băgăcios. Avu grijă să nu transmită cumva 
gândul în modul de conversaţie al membrilor Forţelor Speciale. Din 
cauza asemănării între gândire și vorbire pentru cei din Forțele 
Speciale, aproape fiecare dintre ei avusese câte un moment sau două 
de „am spus-o tare“. Dar acest gând, în special, spus tare ar fi 
provocat mai multe necazuri decât merita. 


Sagan pornise în urmărirea generalului Szilard din momentul în 
care primise ordinul să-l recupereze pe Jared Dirac din aventura lui 
fără învoire de pe Phoenix. Ordinul sosise cu înștiințarea că Dirac se 
afla din nou sub comanda ei, și însoţit de un set de însemnări strict 
secrete din partea colonelului Robbins, relatând în detaliu ultimele 
amănunte din viaţa lui Jared: călătoria la Covell, brusca revărsare a 
memoriei și faptul că tiparul conștiinței lui era acum categoric cel al 
lui Charles Boutin. Pe lângă aceste materiale, mai exista o notă 
înaintată de Robbins, de la generalul Mattson către Szilard, în care 
Mattson îl îndemna energic pe Szilard să nu-l recheme pe Dirac în 
serviciul activ, sugerând să fie reținut măcar până când seria 
așteptată de ostilități în care erau implicați obinii era rezolvată într- 
un fel sau altul. 


Sagan era de părere că generalul Mattson era un dobitoc, dar trebuia 
să recunoască faptul că punea degetul pe rană. Sagan nu se simţise 
niciodată în largul ei cu Dirac în subordine. Fusese un soldat bun și 
competent, dar cunoașterea faptului că avea o a doua conștiință în 


cap, așteptând să iasă la iveală și s-o contamineze pe prima o făcea 
să fie prudentă și conștientă de șansa ca el să cedeze în misiune și să 
atragă după el moartea altora, în afară de a lui însuși. Sagan 
considera o victorie faptul că atunci când cedase, în ziua aceea pe 
culoarul stației Phoenix, era în permisie. Și abia după ce Mattson se 
grăbise s-o elibereze de alte responsabilități în legătură cu Dirac, își 
îngăduise să i se facă milă de el și să recunoască faptul că nu 
justificase niciodată bănuielile pe care le nutrea la adresa lui. 


Asta a fost atunci, se gândi Sagan. Acum Dirac se întorsese și se 
confirmase că o luase razna. Avusese nevoie de toată voința ei ca să 
nu-l facă bucăţi pe ticălosul ăsta nou, în momentul când fusese 
nesubordonat pe Phoenix; dacă ar fi avut pistolul paralizant pe care- 
l folosise când cedase prima oară, l-ar fi împușcat în cap și a doua 
oară, numai ca să sublinieze că atitudinea lui transplantată n-o 
impresiona. Așa cum stăteau lucrurile, abia reușea să rămână 
politicoasă față de el pe drumul de întoarcere, de data asta cu o 
navetă rapidă de curierat, direct către cala de pe Uliul. Szilard era la 
bord, stând de vorbă cu ofițerul comandant al Uliului, maiorul Crick. 
Generalul nu luase în seamă apelurile de mai devreme ale lui Sagan, 
când ea era pe Uliul și el pe spatia Phoenix, dar acum, că amândoi se 
aflau pe aceeași navă, era pregătită să-i taie calea până când îi 
spunea ce avea de spus. Urcă scările câte două trepte deodată și 
deschise ușa camerei de control. 


Știam că vii, îi spuse Szilard când intră în încăpere. 


Stătea în fața panoului de control ce conținea comenzile din cală. 
Ofiţerul care dirija cala putea să îndeplinească aproape toate 
sarcinile prin intermediul BrainPal-ului, desigur, și de obicei așa 
făcea. Panoul de control se afla aici ca rezervă. Când te gândeai mai 
bine, toate comenzile navei erau în principal rezerve ale BrainPal- 
ului. 


Sigur că știai că vin, comentă Sagan. Ești comandantul Forţelor 
Speciale. Ne poți depista pe toți după semnalul de pe BrainPal. 


N-a fost asta, o contrazise Szilard. Știu doar cine ești. Posibilitatea 
să nu vii să mă cauţi după ce l-am pus pe Dirac înapoi sub 
comanda ta nici măcar nu mi-a trecut prin cap. 


Szilard își întoarse puțin scaunul și-și întinse picioarele. 


Eram atât de sigur că vii încât am golit chiar și încăperea, ca să 
avem puțină intimitate. Și iată-ne... 


Cer permisiunea să vorbesc liber, ceru Sagan. 

Desigur, răspunse Szilard. 

Ţi-ai ieșit din mintea aia blestemată, domnule, spuse Sagan. 
Szilard izbucni în hohote de râs. 

Nu mă așteptam să vorbești atât de liber, locotenente. 


Ai văzut aceleași rapoarte ca și mine, continuă Sagan. Știu că ești la 
curent cu cât de mult seamănă acum Dirac cu Boutin. Chiar și 
creierul lucrează la fel. Și totuși, vrei să-l trimiti într-o misiune să-l 
găsească pe Boutin. 


Da, confirmă Szilard. 
- Dumnezeule! exclamă Sagan cu voce tare. 


Vorbirea Forţelor Speciale era rapidă și eficientă, dar nu era prea 
bună pentru exclamații. Cu toate acestea, își ieși din fire, trimițând 
un val de frustrare și de iritare către generalul Szilard, pe care el îl 
acceptă fără o vorbă. 


Nu vreau să fiu responsabilă pentru el, zise în sfârșit Sagan. 


Nu-mi aduc aminte să te fi întrebat dacă vrei responsabilitatea 
asta, remarcă Szilard. 


E un pericol pentru ceilalți soldați din pluton, insistă Sagan. Și e un 
pericol pentru misiune. Știi ce înseamnă dacă nu reușim. N-avem 
nevoie de riscuri suplimentare. 


Nu sunt de acord, spuse Szilard. 
Pentru numele lui Dumnezeu, zise Sagan. De ce? 


Ține-ţi prietenii aproape și dușmanii și mai aproape, enunţă 


Szilard. 
Ce? întrebă Sagan. 


Iși aminti brusc de o discuţie cu Cainen, cu luni în urmă, când acesta 
îi spusese același lucru. 


Szilard repetă zicala, apoi continuă: 


Avem dușmanul atât de aproape pe cât e posibil să fie. E în 
rândurile noastre, și habar n-are că e dușmanul. Dirac crede că e 
unul dintre noi, pentru că, din câte știe el, este. Dar acum gândește 
la fel ca dușmanul și acționează la fel ca dușmanul, și o să știm tot 
ce știe acesta. Este incredibil de folositor și merită riscul. 


In afară de cazul în care se întoarce împotriva noastră, comentă 
Sagan. 


O să știi dacă o face, îi spuse Szilard. E integrat cu tot plutonul tău. 
In clipa în care acționează împotriva intereselor voastre, o să știi, 
și la fel o să se întâmple cu toți ceilalți implicați în misiune. 


Integrarea nu e citire a minții. O să știm numai după ce începe să 
facă ceva. Asta înseamnă că mi-ar putea omorî unul dintre soldați 
sau ar putea trăda pozițiile noastre sau orice altceva. Chiar și cu 
integrarea, încă e un adevărat pericol. 


Ai dreptate într-o singură privință, locotenente. Integrarea nu e 
citire a minții. In afară de cazul în care ai un firmware potrivit. 


Sagan simţi un impuls la sistemul de comunicații: un upgrade al 
BrainPal-ului. Înainte de a apuca să-și dea acordul, începu să se 
desfășoare. Sagan simți un șoc incomod când upgrade-ul se 
propagă, provocând un flux temporar în tiparul electric al creierului. 


Ce naiba a fost asta? întrebă Sagan. 


A fost upgrade-ul pentru citirea minților, răspunse Szilard. De 
obicei numai generalii și câțiva investigatori militari foarte 
specializați capătă așa ceva, dar în cazul tău, cred că e justificat. 
Cel puțin pentru misiunea asta. După ce te întorci, o să-l scoatem la 
loc, și dacă vorbești vreodată cuiva despre el, o să trebuiască să te 


trimitem într-un loc foarte mic și îndepărtat. 
Nu înțeleg cum de este posibil... 
Szilard se strâmbă. 


Gândește-te, locotenent, zise el. Gândește-te cum comunicăm. 
Gândim, și BrainPal-ul interpretează că ne hotărâm să vorbim cu 
altcineva atunci când o facem. În afară de intenție, nu există nicio 
diferență semnificativă între gândurile noastre publice și cele 
private. Ar fi remarcabil dacă n-am putea să citim minți. Este ceea 
ce BrainPal-ul trebuie să facă. 


Dar nu spuneţi oamenilor asta, replică Sagan. 
Szilard ridică din umeri. 


Nimeni nu vrea să știe că n-are intimitate, nici măcar în propriul 
cap. 


Așadar, îmi poți citi gândurile personale, spuse Sagan. 
Vrei să spui, pe cele în care îmi spui dobitoc băgăcios? 
Exista un context pentru asta..., se scuză Sagan. 


Întotdeauna există. Linișteşte-te, locotenente. Da, îti pot citi 
gândurile. Pot citi gândurile oricui din structura mea de comandă. 
De obicei însă n-o fac. Nu este necesar și în cea mai mare parte a 
timpului este oricum aproape inutil. 


Dar poți citi gândurile oamenilor... 


Da, dar cei mai mulți oameni sunt plicticoși. Când am căpătat 
prima oară upgrade-ul, după ce am fost pus la comanda Forţelor 
Speciale, am petrecut o zi întreagă ascultând gândurile oamenilor. 
Știi ce gândește cea mai mare parte a oamenilor, în cea mai mare 
parte a timpului? Gândesc „mi-e foame“. Sau „trebuie să mă duc la 
closet“. Sau „vreau să-l regulez pe tipul ăla“. Şi apoi se întorc la 
„mi-e foame“. Şi apoi repetă secvența până mor. Crede-mă, 
locotenente... O singură zi cu această capacitate și părerea ta 
despre complexitatea și minunile minții umane va suferi un declin 


ireversibil. 

Sagan zâmbi. 

Dacă așa spui tu... 

Așa spun. Totuși, în cazul tău, această capacitate va fi de un folos 
real, pentru că o să poți auzi gândurile lui Dirac și o să-i simți 
emoțiile intime fără ca el să știe că este observat. Dacă se gândește 
la trădare, o să știi aproape înainte ca el s-o facă. Poţi reacționa 
înainte ca Dirac să ucidă vreunul dintre soldații tăi sau să 


compromită misiunea. Cred că este o verificare suficientă ca să riști 
să-l iei cu tine. 


Și dacă se întoarce împotriva noastră? întrebă Sagan. Dacă devine 
trădător? 


Atunci îl omori, desigur, răspunse Szilard. Nu ezita. Dar să fii 
sigură, locotenente. Acum știi că îți pot intra în minte, așa că sunt 
convins că te vei abține să-i zbori capul de pe umeri doar pentru că 
te simți nervoasă. 


Da, generale, promise ea. 
Bine, replică Szilard. Unde-i acum Dirac? 


E cu plutonul, se pregătește, jos, în cală. I-am dat ordinele pe drum 
încoace. 


Ce-ar fi să-l verifici? 
Cu upgrade-ul? 


Da, răspunse Szilard. Invaţă să-l foloseşti înainte de misiune. N-o 
să ai timp să te joci cu el mai târziu. 


Sagan accesă noul program, îl găsi pe Dirac și ascultă. 


E o nebunie, gândi Jared în sinea lui. 


Ai nimerit-o, replică Steven Seaborg. Fusese transferat la plutonul 2 
cât timp fusese plecat Jared. 


Am zis-o tare? întrebă Jared. 


Nu, citesc mințile, nătărăule, răspunse Seaborg, și trimise un impuls 
de amuzament în direcția lui Jared. Orice probleme avuseseră Jared 
și Seaborg, ele dispăruseră după moartea lui Sarah Pauling; gelozia 
lui Seaborg, pe Jared, sau orice-ar fi fost, atârna mai puțin decât 
sentimentul lor comun al pierderii lui Sarah. Jared ar fi ezitat să-l 
numească prieten, dar relaţia dintre ei era mai curând amicală, 
întărită acum de legătura suplimentară a integrării. 


Jared aruncă o privire prin cală, la cele douăzeci și patru de aparate 
individuale cu propulsoare de salt- toată flota de aparate cu 
propulsoare de salt care fusese produsă până în acel moment. Se 
uită spre Seaborg, care se cățăra într-unul dintre ele ca să-l verifice. 


Așadar, asta o să folosim ca să atacăm o planetă întreagă, comentă 
Seaborg. Douăzeci și ceva de soldaţi din Forțele Speciale, fiecare în 
propria lui cușcă de hamsteri zburătoare prin spațiu. 


Ai văzut vreodată o cușcă de hamsteri? întrebă Jared. 


Sigur că nu, răspunse Seaborg. N-am văzut nici măcar un hamster. 
Dar am văzut poze, și pentru mine cu asta seamănă. Ce soi de idiot 
ar zbura cu chestia asta? 


Eu am zburat într-una, zise Jared. 

Asta-mi răspunde la întrebare, replică Seaborg. Și cum a fost? 
M-am simțit expus, răspunse Jared. 

Minunat, pufni Seaborg și-și rostogoli ochii în orbite. 


Jared știa cum se simtea, dar vedea în același timp logica din spatele 
atacului. Aproape toate creaturile zburătoare prin spațiu foloseau 
nave pentru a ajunge dintr-un punct într-altul în spațiul real; 
detecția planetară și reţelele de apărare, în consecinţă, aveau puterea 
de rezoluţie necesară pentru a depista obiectele mari care erau de 
obicei navele. Reţeaua defensivă a obinilor din jurul satelitului Arist 


nu era diferită. O navă a Forţelor Speciale ar fi fost zărită și atacată 
într-o clipă; un obiect minuscul, cu schelet de sârmă, abia puțin mai 
mare decât un om, nu. 


Forțele Speciale știau acest lucru pentru că trimiseseră deja aparatele 
individuale în șase ocazii diferite, furișându-se prin rețeaua 
defensivă pentru a spiona comunicațiile emise de pe satelit. În 
ultima dintre aceste misiuni îl auziseră pe Charles Boutin pe un 
canal de comunicații, transmițând în spațiul deschis, trimițând o 
notă verbală către Obinur care întreba despre momentul sosirii unei 
nave de aprovizionare. Soldatul Forţelor Speciale care prinsese 
semnalul îl urmărise până la sursă, un mic avanpost științific de pe 
țărmul uneia dintre multele insule mari de pe Arist. Așteptase să 
audă o a doua transmisie de la Boutin, menită să-i confirme poziția, 
înainte de a se întoarce. 


Auzind acest lucru, Jared deschisese fișierul înregistrat, pentru a 
reasculta vocea omului care-ar fi trebuit să fie. Mai auzise vocea lui 
Boutin și înainte, pe înregistrările de voce pe care le rulaseră pentru 
el Wilson și Cainen; vocea de pe acele înregistrări era aceeași cu cea 
de aici. Mai bătrână, mai scârțâită și mai încordată, dar nu exista nici 
cea mai mică îndoială asupra timbrului sau cadenței. Își dădea 
seama doar cât de mult semăna vocea lui Boutin cu a lui, ceea ce era 
de așteptat și, de asemenea, mai mult decât descumpănitor. 


Am o viață ciudată, gândi Jared, apoi ridică ochii să se asigure că 
gândul nu se scursese în exterior. Seaborg examina încă aparatul și 
nu dădea niciun indiciu că l-ar fi auzit. 


Jared traversă mulțimea de vehicule către un alt obiect din încăpere, 
o sferă puțin mai mare decât aparatele individuale. Era un exemplar 
din șmecheriile interesante ale Forțelor Speciale, numit „capsulă de 
captare“ și folosit când Forţele Speciale aveau de evacuat pe cineva 
sau ceva, dar n-o puteau face chiar ei. Înăuntrul sferei se afla un gol 
proiectat să adăpostească un singur membru al celor mai multe 
dintre rasele inteligente de mărime mijlocie; soldații Forțelor 
Speciale îl îndesau înăuntru, sigilau capsula, apoi se dădeau înapoi 
în timp ce motoarele ascensionale aruncau capsula către cer. 
Înăuntrul capsulei, un câmp antigravitaţional puternic se declanșa 
odată cu motoarele, altfel ocupantul ar fi fost strivit. Capsula urma 
să fie recuperată după aceea de o navă a Forțelor Speciale amplasată 


deasupra punctului de lansare. 


Capsula de captare era pentru Boutin. Planul era simplu: atacă stația 
științifică unde-l depistaseră pe Boutin și scoate din funcțiune 
comunicațiile. Înșfacă-l pe Boutin și îndeasă-l în capsula de captare, 
care s-ar îndepărta la distanța propulsiei de salt- Uliul ar apărea 
doar atât cât să apuce capsula și apoi ar fugi înainte ca obinii să-l 
poată urmări. După capturarea lui Boutin, stația științifică ar fi 
distrusă cu o veche metodă favorită: un meteorit de dimensiuni 
suficiente cât să radă staţia de pe fața planetei, calculat să lovească la 
o distanță destul de mare de amplasamentul acesteia, pentru ca 
nimeni să nu devină bănuitor. În acest caz, ar fi o lovitură în ocean, 
la câţiva kilometri de coastă, astfel ca stația științifică să fie distrusă 
de valul tsunami ce ar urma. Forţele Speciale lucrau cu pietrele 
căzătoare de decenii; știau cum să facă să arate totul ca un accident. 
Dacă lucrurile mergeau după plan, obinii nici n-ar fi aflat că sunt 
atacați. 


În ochii lui Jared, existau însă două defecte majore la acest plan, și 
legate între ele. Primul era că aparatele cu propulsie de salt nu 
puteau ateriza; n-ar fi supraviețuit contactului cu atmosfera de pe 
Arist și, chiar dacă ar fi supraviețuit, n-ar mai fi putut fi manevrate, 
odată ce se cufundau în ea. Membrii plutonului 2 aflați în misiune 
aveau să iasă în spaţiul real la limita atmosferei de pe Arist, apoi 
aveau să execute un plonjon din spațiul apropiat către suprafață. 
Plutonul 2 o mai făcuse și înainte — Sagan o făcuse la bătălia pentru 
Coral și nu fusese chiar atât de greu —, dar Jared credea că o căutau 
cu lumânarea. 


Metoda sosirii crea al doilea defect major al planului: nu exista nicio 
metodă simplă de a extrage plutonul numărul 2 după ce misiunea 
era îndeplinită. Odată ce Boutin ajungea să fie capturat, ordinele 
plutonului păreau de rău augur: să ajungă cât mai departe posibil de 
stația științifică, în așa fel încât să nu moară în tsunami-ul programat 
(planul misiunii furnizase cu precauţie o hartă către cea mai 
apropiată înălțime despre care ei își imaginau că ar trebui — ar 

trebui — să rămână uscată în timpul potopului), și apoi să se îndrepte 
către interiorul nelocuit al insulei pentru a se ascunde vreme de 
câteva zile, până când Forţele Speciale ar fi putut trimite un 
mănunchi de capsule de captare ca să-i recupereze. N-ar fi ajuns o 


singură serie de recuperări cu capsulele ca să-i evacueze pe toți cei 
douăzeci și patru de soldați din plutonul 2 care aveau să participe la 
misiune, iar Sagan îl informase deja pe Jared că ei doi urmau să fie 
ultimii care să plece de pe planetă. 


Jared se încruntă amintindu-și de declaraţia lui Sagan. Ea nu fusese 
niciodată o mare admiratoare a lui, știa, și mai știa și că asta se 
întâmpla din cauză că era la curent încă de la început cu faptul că 
fusese creat/ crescut dintr-un trădător. Știuse mai multe despre 
persoana lui decât el însuși. Păruse destul de sinceră când își luase 
rămas-bun de la el, cu ocazia transferului în subordinea lui Mattson, 
dar când o văzuse la cimitir, păruse cu adevărat furioasă pe el, ca și 
cum chiar ar fi fost Boutin. La un anumit nivel, Jared putea s-o 
înțeleagă — la urma urmei, așa cum observase Cainen, acum semăna 
mai mult cu Boutin decât cu vechiul lui sine- dar la un nivel mai 
direct, Jared nu putea suferi să fie tratat drept un inamic. Jared se 
întrebă în secret dacă motivul pentru care Sagan îl punea să rămână 
la urmă cu ea nu era tocmai ca să poată „avea grijă“ de el fără să știe 
nimeni. 


Apoi alungă ideea din cap. Sagan era capabilă să-l ucidă, era sigur. 
Dar n-ar fi făcut-o decât dacă-i dădea un motiv. Mai bine să nu-i dau 
niciun motiv, gândi Jared. 


Oricum, nu pentru Sagan era îngrijorat, ci chiar pentru Boutin. 
Misiunea prevedea o oarecare rezistență din partea micii prezenţe 
militare a obinilor, dar niciuna din partea savanților sau a lui Boutin. 
Acest lucru i se părea complet greșit lui Jared. Avea în cap furia lui 
Boutin și cunoștea inteligența acestui om, chiar dacă amănuntele 
muncii lui îi apăreau neclare. Jared se îndoia că Boutin ar fi venit cu 
ei fără luptă. Asta nu însemna că Boutin ar folosi armele — categoric 
nu era războinic —, dar arma lui Boutin era creierul. Iar creierul lui 
Boutin formulase o cale de a trăda Uniunea Colonială, cale care din 
start îi adusese pe toți în situația asta. Era o presupunere greșită că 
ar reuși pur și simplu să-l răpească și să-l bage în capsulă. Cu 
siguranță păstra în rezervă o surpriză. 


Care-ar fi acea surpriză îi scăpa totuși lui Jared. 


Ti-e foame? întrebă Seaborg. Pentru că gândul la cât de nebunească 
e o misiune mă face întotdeauna să vreau să mănânc. 


Jared rânji. 
Înseamnă că trebuie să fii flămând tot timpul... 


Unul dintre avantajele de a face parte din Forțele Speciale, comentă 
Seaborg. Asta și faptul de a sări peste anii stânjenitori ai 
adolescenței. 


Studiezi adolescenții? întrebă Jared. 


Sigur că da, răspunse Seaborg. Pentru că, dacă am noroc, o să apuc 
să fiu unul dintre ei. 


Tocmai spuneai că o să sărim peste anii stânjenitori ai 
adolescenței, observă Jared. 


Ei, când o să ajung la ei n-o să fie stânjenitor. Acum, vino. In seara 
asta avem lasagna. 


Se duseră să-și ia ceva de mâncare. 


Arist, verde și înnorat, umplea vederea lui Jared, surprinzându-l cu 
imensitatea lui. Era extrem de tulburător să revii la existență chiar la 
marginea atmosferei unei planete, neavând nimic în jurul tău în 
afară de o cușcă din fibre de carbon; Jared simțea că avea să cadă. 
Ceea ce, desigur, era exact ce se întâmpla. 


Ajunge, gândi el, și începu să se deconecteze de la aparat. În direcția 
planetei, Jared îi descoperi pe ceilalți cinci membri ai plutonului său, 
toți făcând translaţia înaintea lui: Sagan, Seaborg, Daniel Harvey, 
Anita Manley și Vernon Wigner. Zări de asemenea și capsula de 
captare și scoase un oftat de ușurare. Masa capsulei era doar cu 
puțin mai mică de cinci tone; existase o mică, dar reală îngrijorare că 
ar fi prea masivă ca să folosească mini-propulsorul de salt. Tot 
detașamentul lui Jared ieșise din vehicule și plutea liber, 
îndepărtându-se încet în derivă de vehiculele ca niște pânze de 
păianjen care-i aduseseră până aici. 


Ei șase erau avangarda; sarcina lor era să îndrume la sol capsula de 
captare și să asigure o zonă de aterizare pentru membrii rămași ai 


plutonului 2, care aveau să vină repede din urmă. Insula pe care se 
afla Boutin era acoperită cu o pădure tropicală deasă, ce făcea 
dificilă orice aterizare; Sagan alesese o mică porțiune de pajiști, la 
aproximativ cincisprezece kilometri de stația științifică. 


Rămâneți dispersați, transmise Sagan către detașament. O să ne 
regrupăm după ce trecem prin partea cea mai rea a atmosferei. 
Tăcere radio până când auziți alt ordin de la mine. 


Jared manevră în așa fel încât să se uite la Arist și îi absorbi 
imaginea până când BrainPal-ul, simțind primele efecte ale 
atmosferei rarefiate, îl înveli într-o sferă protectoare de nanoboţi care 
se revărsară dintr-un rucsac din spate și-l legară strâns în mijloc, 
pentru a-l împiedica să ia contact cu sfera și să ardă în locurile unde 
se atingeau. Interiorul sferei nu lăsa să intre lumina; Jared era 
suspendat într-un mic univers intim, întunecat. 


Lăsat în voia propriilor lui gânduri, Jared se întoarse la obini, rasa 
implacabilă și fascinantă căreia îi ținea companie Boutin. Dosarele 
Uniunii Coloniale despre obini mergeau înapoi până la începuturile 
Uniunii, când o discuție despre cine deținea o planetă pe care 
coloniștii umani o numiseră Casablanca, se încheie cu coloniștii 
masacrați cu o eficiență înfiorătoare și cu Forţele Coloniale 
însărcinate să recucerească planeta complet devastate. Obinii nu 
capitulau și nu luau prizonieri. Odată ce se hotărau că voiau ceva, 
continuau să atace acel ceva până când îl căpătau. 


Stai în calea lor destul de mult, și ei hotărau că era în interesul lor să 

te înlăture permanent... Ala, care șlefuiseră domul de diamant de la 

popota generalilor, nu erau cea dintâi rasă pe care obinii o nimiciseră 
sistematic, și nici ultima. 


Singura consolare în ceea ce-i privea pe obini era faptul că nu erau 
deosebit de acaparatori, precum celelalte rase călătoare prin spațiu. 
Uniunea Colonială ar fi înființat zece colonii în timpul de care aveau 
nevoie obinii să înființeze una, și, în timp ce obinii nu se sfiau să ia o 
planetă deținută de o altă rasă atunci când le convenea, nu le plăcea 
s-o facă nici chiar atât de des. Omagh fusese prima planetă după 
Casablanca pe care obinii o luaseră de la oameni, și chiar și așa, 
părea mai mult un caz de oportunism (o luaseră de la rraey, care 
probabil se luptaseră s-o ia de la oameni) decât de expansiune 


autentică. Reticenţa obinilor de a extinde inutil posesiunile rasei lor 
era unul dintre principalele motive pentru care FCA bănuiau că 
altcineva inițiase atacul. Dacă, așa cum se bănuia, rraey-ii ar fi fost 
cei care atacaseră Omagh și apoi ar fi reușit să-l păstreze, Uniunea 
Colonială ar fi trecut aproape cu siguranţă la represalii și ar fi 
încercat să recupereze colonia. Rraey-ii însă știau când să renunțe. 


Un alt lucru interesant în legătură cu obinii- care făcea presupusa 
lor alianţă cu rraey-ii și eneshanii atât de enigmatică pentru Jared — 
era că în general, în afară de cazul în care le stăteai în cale sau 
încercai să te bagi în faţa lor, obinii erau complet lipiti de interes 
pentru celelalte rase inteligente; din câte știa Uniunea Colonială, nici 
măcar o dată nu declaraseră obinii război în mod oficial sau nu 
semnaseră un tratat cu oricare altă rasă. Dacă erai în război cu obinii, 
știai pentru că trăgeau în tine. Dacă nu erai în război, nu comunicau 
absolut deloc cu tine. Obinii nu erau xenofobi; asta ar fi implicat că 
urau alte rase. Pur și simplu nu le păsa de ele. Faptul că obinii, 
dintre toate rasele, s-ar alia nu cu una, ci cu două alte rase era 
extraordinar; faptul că s-ar alia împotriva Uniunii Coloniale era de 
rău augur. 


Pe dedesubtul tuturor datelor despre relaţiile obinilor — sau lipsa 
acestora — cu alte rase inteligente exista un zvon căruia FCA nu-i 
dădeau prea multă crezare, dar îl consemnau, datorită larg 
răspânditei credințe printre celelalte rase: obinii nu evoluaseră 
singuri până la inteligenţă, ci aceasta le fusese dată de o altă rasă. 
FCA nu crezuseră zvonul, din cauză că ideea că vreuna dintre rasele 
aflate în competiție îndârjită în această parte a galaxiei ar zăbovi să 
ridice niște subdezvoltați care ciocnesc pietre la nivel de civilizație 
era improbabilă până la limita ridicolului. FCA știau despre rase 
care exterminaseră creaturi aproape inteligente găsite pe 
proprietatea pe care-o voiau, pe motivul că nu era niciodată prea 
devreme să elimini un competitor. Nu se auzise însă de niciuna care 
să vrea opusul. 


Dacă zvonul era adevărat, ar fi implicat destul de categoric faptul că 
proiectantii inteligenți ai obinilor erau consu, singura specie din 
zona locală cu mijloacele tehnologice de vârf necesare pentru a 
încerca o stimulare la scara unei specii, dar și cu motivația filosofică, 
având în vedere că misiunea rasială a consu era să aducă toate 


celelalte specii inteligente din zonă la o stare de perfecțiune (asta 
însemnând la fel ca și rasa consu). Problema cu această teorie era că 
metoda consu de a aduce alte rase mai aproape de perfecțiunea de 
tip consu presupunea de obicei silirea unei biete rase nefericite să se 
bată cu ei sau asmuţirea unei rase mai slabe împotriva alteia, așa 
cum făcuseră când aruncaseră oamenii împotriva rraey-lor, în bătălia 
pentru Coral. Chiar și speciile cu cele mai mari șanse de a fi creat o 
altă specie inteligentă era mai probabil să distrugă una în schimb, 
direct sau indirect, rasa căzând victimă faptului de a nu se ridica la 
nivelul standardelor înalte și de nepătruns ale consu. 


Standardele înalte și de nepătruns ale consu erau principalul 
argument împotriva creării obinilor de consu, pentru că obinii, în 
mod unic printre toate rasele inteligente, nu aveau aproape nicio 
cultură de care să se poată vorbi. Puținele studii xenografice ale 
obinilor care fuseseră făcute de oameni sau de alte rase 
descoperiseră că, în afară de un limbaj sărac și utilitar și o aptitudine 
pentru tehnologia practică, obinii nu produseseră nimic în notă 
creatoare: nicio artă semnificativă pentru niciunul dintre simțurile 
perceptibile, nicio literatură, nicio religie sau filosofie pe care 
xenografii s-o poată recunoaște ca atare. Obinii abia dacă aveau 
politică, ceea ce nu se mai auzise. Societatea obinilor era atât de 
lipsită de cultură, încât un cercetător care colabora la dosarul FCA 
despre obini sugeră foarte serios că rămânea o întrebare deschisă 
dacă obinii aveau conversații neprotocolare sau dacă se dovedeau 
măcar capabili de aceasta. Jared nu era expert în civilizația consu, 
dar i se părea puţin probabil ca un popor atât de preocupat de 
inefabil și de escatologic să creeze un popor incapabil să se ocupe de 
ambele. Dacă obinii reprezentau ceea ce se întâmpla în urma unui 
proiect inteligent, acesta era un argument convingător pentru 
valoarea evoluției. 


Sfera de nanoboti care-l învăluia pe Jared se împrăștie în jurul lui și 
rămase în urmă. Clipi violent în lumină până când ochii i se 
adaptară, apoi sondă în jur după detașament. Fasciculele înguste îl 
găsiră și-i luminară și pe ceilalți, cu trupurile aproape invizibile 
datorită salopetelor sensibile la mediu; chiar și capsula de captare 
era camuflată. Jared pluti înspre capsulă vrând să-i verifice starea, 
dar fu avertizat să stea deoparte de Sagan, care-o verifică chiar ea. 
Jared și restul detașamentului se grupară mai strâns, însă nu atât de 


aproape unul de altul încât să se încurce unii pe alții atunci când își 
desfăcură parașutele. 


Detașamentul făcu asta la cea mai mică înălțime posibilă; chiar și 
camuflate, parașutele puteau fi văzute de un ochi care știa ce să 
caute. Parașuta capsulei de captare era imensă și proiectată să 
suporte o frânare spectaculoasă în aer; scotea plesnete impresionante 
când se forma cupola creată de nanoboți, umplută cu aer și apoi 
violent sfâșiată, doar ca să se formeze din nou, o secundă mai târziu. 
În cele din urmă, capsula încetini suficient ca parașuta să reziste. 


Jared se întoarse spre stația științifică, la câțiva kilometri spre sud, și 
mări amplificarea glugii ca să vadă dacă exista vreo mișcare la staţie 
care să sugereze că fuseseră zăriți. Nu văzu nimic, iar observațiile lui 
fură confirmate de Wigner și Harvey. Câteva clipe mai târziu, se 
aflau toți la sol, mormăind în timp ce mutau capsula dincolo de 
marginea poienii, în pădure, apoi mișcându-se rapid ca să-și 
accentueze camuflajul cu frunziș. 


Cu toții, amintiți-vă unde ne-am oprit, atrase atenţia Seaborg. 


Tăceţi, zise Sagan, și păru să se concentreze pe ceva intern. Asta a 
fost Roentgen. Ceilalţi se pregătesc să deschidă parașutele. 


Inălță carabina. 

Hai, să ne asigurăm că n-avem nicio surpriză. 

Jared avu o senzaţie ciudată, ca și cum cineva l-ar fi ciupit de creier. 
Oh, rahat! exclamă Jared. 

Sagan se întoarse să se uite la el. 

Avem... necazuri, spuse el, și la jumătatea replicii simți integrarea cu 
detașamentul întreruptă cu violenţă. Icni și-și prinse capul în mâini, 
copleșit de senzaţia de a avea unul dintre simțurile majore smuls din 
craniu. În jurul lui, Jared îi văzu și-i auzi pe ceilalți membri ai 


detașamentului prăbușindu-se, țipând și vomitând de durere și de 
dezorientare. Căzu în genunchi și încercă să respire. Vomită. 


Jared se luptă să se ridice în picioare și se îndreptă poticnindu-se 


spre Sagan, care era în genunchi, ștergându-se la gură de vomă. 

— Vino, zise Jared. Trebuie să ne ridicăm. Trebuie să ne ascundem. 
“Cë 

Sagan tuși și scuipă, și ridică ochii spre Jared. 

-Ce se petrece? 


-Suntem întrerupți, răspunse Jared. Mi s-a mai întâmplat când eram 
la Covell. Obinii ne blochează folosirea BrainPal-urilor. 


- Cum? 

Sagan ţipă întrebarea prea tare. 

-Nu știu, răspunse el. 

Sagan se ridică în picioare. 

-E Boutin, afirmă ea, ametită. EI le-a spus cum. Trebuie să le fi spus. 
- Poate, replică Jared. 

Sagan se clătina ușor; Jared o sprijini și veni în fața ei. 


-Trebuie să ne mișcăm, locotenente, o îndemnă. Dacă obinii ne 
blochează, asta înseamnă că știu că suntem aici. Vin după noi. 
Trebuie să ne punem toți oamenii pe picioare și în mișcare. 


-Vin și mai mulţi dintre ai noștri, îi aminti Sagan. Trebuie să... 


Se opri și se îndreptă, ca și cum ceva rece și oribil tocmai trecuse 
peste ea. 


- Oh, Dumnezeule! exclamă ea. Oh, Doamne! 
Ridică ochii spre cer. 


-Ce e? întrebă Jared și se uită în sus, scrutând aerul în căutarea 
unduirilor subtile care dădeau de gol parașutele camuflate. 


Avu nevoie de o secundă ca să-și dea seama că nu vedea niciuna. 
Avu nevoie de încă o secundă ca să-și dea seama ce însemna asta. 


- Oh, Doamne! exclamă și el. 


Prima presupunere a lui Alex Roentgen fu că reușise să piardă 
conexiunea prin fascicul îngust cu restul plutonului. 


Ei, rahat, gândi, și schimbă poziţia, întinzând membrele și rotindu-se 
de câteva ori pentru a lăsa receptorul fasciculului îngust să caute și 
să găsească ceilalți membri ai plutonului, lăsându-și BrainPal-ul să le 
extrapoleze pozițiile pe baza locului unde se aflau la ultima 
transmisie. Nu avea nevoie să-i găsească pe toți; unul singur era de- 
ajuns și apoi avea să fie reconectat, reintegrat. 


Nimic. 


Roentgen își lăsă grijile deoparte. Mai pierduse și înainte fasciculul — 
numai o dată, dar o dată fusese destul ca să știe că se întâmplase. 
Atunci se reconectase când ajunsese la sol; avea s-o facă din nou de 
data asta. Oricum nu mai avea timp de pierdut cu asta, pentru că 
ajungea la altitudinea de desfacere a parașutei; se deschideau cât 
mai jos posibil ca să-și acopere urmele, așa că momentul era o 
chestiune de o oarecare precizie. Roentgen își verifică BrainPal-ul ca 
să stabilească altitudinea și atunci își dădu seama că în ultimul 
minut nu avusese niciun fel de contact cu BrainPal-ul. 


Roentgen petrecu zece secunde analizând gândul; refuza să se lase 
analizat. Apoi încercă din nou și de data asta creierul nu numai că 
refuză să-l analizeze, dar îi opuse rezistenţă, eliminându-l cu 
violență, cunoscând consecinţele acceptării gândului ca adevărat. 
Încercă să-și acceseze BrainPal-ul o dată, apoi încă o dată, și încă o 
dată, și încă o dată și încă o dată, de fiecare dată respingând un 
sentiment de panică alimentându-se singur, exponențial. Strigă 
înăuntrul capului. Nu-i răspunse nimeni. Nimeni nu-l auzea. Era 
singur. 


Alex Roentgen își pierdu mintile în cea mai mare parte atunci, iar în 
restul căderii se răsuci și dădu din picioare și întinse mâinile spre 


cer, țipând cu o voce pe care-o folosea atât de rar, încât o părticică 
separată a creierului său se miră de sunetul ei în craniu. Parașuta nu 
se deschise; la fel ca aproape fiecare obiect fizic și proces mintal pe 
care-l folosea, era controlată și activată de BrainPal, un instrument ce 
fusese demn de încredere atâta vreme încât Forțele Coloniale de 
Apărare încetaseră pur și simplu să se mai gândească la el ca la un 
instrument și-l considerau un dat, la fel ca restul creierului și ca 
trupul fizic al soldatului. Roentgen se prăbuși dincolo de linia de 
deschidere a parașutei fără să știe, fără să-i pese, și insensibil la 
implicațiile trecerii de această ultimă barieră. 


Nu cunoașterea faptului că avea să moară îl înnebunise pe Roentgen. 
Ci faptul că era singur, separat, neintegrat pentru prima și ultima 
dată în cei șase ani cât fusese în viaţă. În acest timp simțţise viețile 
colegilor lui de pluton în fiecare amănunt intim, cum luptau, cum se 
regulau, fiecare clipă în care trăiau și clipa când mureau. Se consola 
știind că era acolo în ultimele lor clipe și că ceilalți aveau să fie acolo 
pentru el în ultima lui clipă. Groaza separării era la fel de mare ca și 
rușinea de a nu putea să-și consoleze prietenii care se prăbușeau în 
aceeași moarte ca și el. 


Alex Roentgen se răsuci din nou, cu fața la pământul care avea să-l 
ucidă, și urlă, cu urletul celui abandonat. 


Jared urmări cu groază cum punctul cenușiu, care se învârtea ca o 
morișcă, de deasupra lui, părea să câștige viteză în ultimele câteva 
secunde și, dezvăluit ca o ființă umană care tipa, căzu în poiană cu o 
bufnitură dezgustătoare, plescăită, urmată de un salt înfiorător. 
Impactul îl zgudui pe Jared, scoțându-l din imobilitate. O împinse 
pe Sagan, strigând la ea să fugă, și alergă către ceilalți, trăgându-i de 
jos și îmbrâncindu-i către linia copacilor, încercând să-i facă să iasă 
din calea trupurilor care cădeau. 


Seaborg, și Harvey își reveniseră, dar se holbau la cer, privindu-și 
prietenii cum mor. Jared îl împinse pe Harvey și-i dădu o palmă lui 
Seaborg, răcnind la amândoi să se miște. Wigner refuză să se 
clintească și rămase întins, în aparenţă catatonic; Jared îl ridică și i-l 
dădu lui Seaborg, spunându-i să se urnească. 


Întinse mâna după Manley; ea îl împinse deoparte și începu să se 
târască către poiană, scâncind. Se ridică și fugi în timp ce în jurul ei 
corpurile se făceau bucăți la impact. La șaizeci de metri distanţă se 
opri, se întoarse rapid și ţipă, părând să-și piardă ce-i mai rămăsese 
din sănătatea mintală. Jared se întoarse cu spatele și nu mai văzu 
piciorul corpului care căzu lângă ea retezându-i gâtul și umărul, 
zdrobind arterele și oasele și propulsând coastele sfărâmate în 
plămâni și inimă. Tipătul lui Manley se întrerupse cu un mormăit. 


De la prima cădere, trecură numai două minute pentru ca restul 
plutonului 2 să lovească solul. Jared și restul detașamentului îi 
priviră căzând de pe linia arborilor. 

Când totul se termină, Jared se întoarse către cei patru membri 
rămași ai detașamentului și făcu bilanțul. Toţi păreau să fie în 
diferite stadii ale șocului, cu Sagan reacționând cel mai bine și 
Wigner cel mai prost, deși până la urmă părea conștient de ceea ce-l 
înconjura. Lui Jared îi era greață, dar altfel era în stare de 


funcționare; își petrecuse destul timp în afara integrării ca să poată 
acționa și fără ea. Pentru moment, cel puțin, el era la comandă. 


Se întoarse către Sagan. 


-Trebuie să mergem, spuse el. Printre copaci. O să murim dacă 
rămânem. 


Cuvintele părură să o ajute pe Sagan să-și limpezească mintea. 


-Cineva trebuie să se întoarcă, vorbi ea. Să ia capsula. Să anunţe 
FCA. 


Se uită direct la el. 
-Nu tu. 
-Nu eu, fu de acord Jared. 


Știa că ea spusese asta din cauză că avea suspiciuni în privinta lui, 
dar nu avea timp să-și facă griji pentru asta. Nu se putea întoarce 
pentru că era singurul în deplinătatea facultăţilor sale. 


- Întoarce-te tu, îi sugeră lui Sagan. 


- Nu, răspunse ea. 
Fără expresie. Categoric. 
- Atunci Seaborg, propuse Jared. 


După Sagan, Seaborg era cel mai în putere; putea spune FCA ce se 
întâmplase și că trebuiau să se pregătească pentru ce era mai rău. 


- Seaborg, fu de acord Sagan. 


- OK, replică Jared, și se întoarse spre Seaborg. Vino-ncoace, Steve. 
Să te băgăm în chestia asta. 


Seaborg, se apropie împleticindu-se și începu să dea la o parte 
frunzișul de pe capsulă ca să ajungă la ușă, încercă să o deschidă, 
apoi se opri. 


-Ce e? întrebă Jared. 


-Cum deschid asta? vorbi Seaborg cu vocea pițigăiată din cauza 
nefolosirii. 


- Folosește... futu-i gura mă-sii! exclamă Jared. 
Capsula de captare se deschidea prin BrainPal. 


- Ei, suntem într-un căcat perfect, zise Seaborg și se lăsă să cadă, 
furios, lângă capsulă. 


Jared porni spre Seaborg, apoi se opri și înălță capul. 


In depărtare, ceva se îndrepta spre ei, și orice-ar fi fost, nu-și bătea 
capul să se strecoare. 


-Ce e? întrebă Sagan. 


- Vine cineva, răspunse Jared. Mai mulți. Obinii. Ne-au găsit. 


Doisprezece 


Reușiră să-i evite pe obini vreme de jumătate de oră, înainte de a fi 
încolțiți. 


Detașamentul s-ar fi descurcat mai bine dacă s-ar fi separat, 
atrăgându-i pe obinii urmăritori în mai multe direcții și deschizând 
posibilitatea ca eventual cel puţin unul dintre ei să dispară, cu prețul 
sacrificiului celorlalți. Dar rămaseră laolaltă, compensând lipsa 
integrării prin faptul că nu se pierdeau unii pe alţii din ochi. La 
început Jared deschise calea, iar Sagan rămase la urmă, ca să-l tragă 
după ea pe Wigner. Undeva pe drum, Jared și Sagan schimbară 
rolurile, iar Sagan îi duse în general spre nord, departe de obinii 
care-i urmăreau. 


Un vuiet îndepărtat se auzi tot mai tare; Jared se uită în sus prin 
bolta arborilor și văzu un vehicul aerian obin care ținu pasul cu 
detașamentul și apoi se îndreptă spre nord. În față, Sagan sări în 
dreapta și porni spre est; auzise și ea aparatul. Câteva minute mai 
târziu apăru al doilea vehicul zburător și urmări din nou 
detașamentul, coborând până la aproape zece metri deasupra 
frunzișului. Se auzi un răpăit intens, iar crengile căzură și explodară 
în jurul lor; obinii deschiseseră focul. Sagan se opri brusc, 
alunecând, în momentul în care gloante de calibru imens 
împrăștiară țărâna chiar în fața ei. Se cam terminase cu mersul spre 
est; detașamentul se întoarse spre nord. Aparatul zburător se 
întoarse și-i urmări, împroșcându-i cu gloanțe când rămâneau în 
urmă sau deviau prea mult spre est sau spre vest. Nu-i hăituia; îi 
mâna cu eficiență către o destinaţie necunoscută. 


Acea destinație apăru zece minute mai târziu, când detașamentul 
ajunse la o altă poiană, mai mică, în care-i așteptau obinii care 
fuseseră în primul aparat zburător. În spatele lor, cel de-al doilea 
vehicul se pregătea să aterizeze; iar în spatele lui, grupul inițial de 
obini, care nu fusese niciodată prea mult în urmă, apărea acum 
printre copaci. 


Wigner, care încă nu-și revenise complet din trauma mintală de a fi 
decuplat, se smulse de lângă Jared și ridică arma, hotărât, după cum 
se părea, să nu iasă din scenă fără luptă. Ochi către grupul de obini 
care-i aștepta în poiană și apăsă pe trăgaci. Nu se întâmplă nimic. 
Pentru a împiedica folosirea carabinei împotriva soldaților FCA de 
dușmani, aceasta avea nevoie de o verificare de BrainPal pentru a 
trage. Nu căpătă niciuna. Wigner mârâi frustrat, apoi totul aflat 
deasupra sprâncenelor lui dispăru când o singură împușcătură îi 
reteză calota craniană. Se prăbuși; în depărtare, Jared văzu un soldat 
obin coborându-și arma. 


Jared, Sagan, Harvey și Seaborg, se grupară, își scoaseră cuțitele de 
luptă și se așezară spate în spate, fiecare cu faţa în altă direcţie. 
Scoaterea pumnalelor era un gest inutil de sfidare; niciunul dintre ei 
nu avea pretenția să-și închipuie că obinii aveau nevoie să se apropie 
la o lungime de braţ ca să-i omoare pe toți. Fiecare găsea o ușoară 
consolare în faptul de a ști că aveau să moară la distanță de un braț 
unul de celălalt. Nu era integrare, dar era cel mai bun lucru pe care-l 
puteau spera. 


Până acum cel de-al doilea aparat aterizase; dinăuntru ieșiră șase 
obini, trei ducând arme, doi cu alte unelte și unul cu mâinile goale. 
Cel cu mâinile goale porni spre oameni cu un pas legănat, 
neobișnuit de grațios, și se opri la o distanță prudentă, cu spatele 
acoperit de cei trei obini purtători de arme. Ochii multipli clipeau și 
păreau să se fixeze asupra lui Sagan, care era cea mai aproape de el. 


- Predați-vă, zise el, într-o engleză șuierătoare, dar limpede. 
Sagan clipi. 
- Poftim? 


Din câte știa ea, obinii nu luau niciodată prizonieri. 


- Predați-vă, repetă el. Veţi muri dacă n-o faceți. 
-Ne vei lăsa în viață dacă ne predăm? întrebă Sagan. 
- Da, răspunse obinul. 


Jared îi aruncă o privire lui Sagan, aflată la dreapta lui; o vedea 
cântărind oferta. Lui Jared i se părea că situația arată bine: obinii s-ar 
fi putut să-i omoare dacă se predau, dar dacă nu aveau să-i omoare 
cu siguranță. Nu-i comunică lui Sagan părerea sa; știa că n-are 
încredere în el sau că nu voia să-i audă părerea în legătură cu nimic. 


- Lăsaţi armele, vorbi Sagan în sfârșit. 


Jared lăsă cuțitul să-i cadă și-și dădu carabina jos de pe umăr; ceilalți 
făcură la fel. Obinii îi puseră să-și scoată rucsacurile și centurile, 
lăsându-le doar salopetele. Doi obini care fuseseră în primul grup, 
cel care-i urmărise, se apropiară, luară armele și echipamentul și le 
transportară la vehicul. Când unul păși în fața lui Harvey, Jared îl 
simți încordându-se; bănuia că Harvey încerca din răsputeri să nu-i 
dea un picior. 


Cu armele și instrumentele luate, Jared și ceilalți fură puși să stea 
separat unii de alții, în timp ce doi obini le plimbară aparate peste 
fiecare dintre ei, căutând, bănuia Jared, arme ascunse. Cei doi obini 
îi scanară și pe ceilalți trei oameni, apoi veniră în dreptul lui Jared, 
doar ca să-și întrerupă scurt examinarea. Unul dintre ei comentă 
ceva către șeful obin, în limba lui natală. Șeful obin veni spre Jared 
cu doi obini înarmați după el. 


- Tu vii cu noi, rosti el. 


Jared aruncă o privire spre Sagan în căutarea indiciilor despre cum 
ar vrea ea să joace acest joc, și nu obținu nimic. 


— Unde mă duc? întrebă Jared. 


Șeful obin se întoarse și trilui ceva. Unul dintre obinii din spatele lui 
ridică arma și-l împușcă pe Steven Seaborg în picior. Seaborg, se 
prăbuși urlând. 


Șeful obin își îndreptă atenția înapoi spre Jared. 


-Tu vii cu noi, repetă. 


- Dumnezeule mare, Dirac! exclamă Sagan. Du-te cu nenorociții de 
obini! 


Jared ieși din rând și lăsă să fie escortat la aparatul de zbor. 


Sagan îl urmări pe Jared ieșind din rând și se gândi pentru o clipă să 
sară și să-i frângă gâtul, lăsându-i pe obini și pe Boutin fără trofeul 
lor și asigurându-se că Dirac nu avea ocazia să facă vreo prostie. 
Momentul trecu și, în plus, ar fi fost oricum o încercare fără prea 
multe șanse de izbândă. Doar că ar fi fost cu toții morți, aproape cu 
siguranţă. Așa cum stăteau acum lucrurile, erau încă în viaţă. 


Șeful obin se întoarse spre Sagan, pe care o recunoștea ca fiind 
conducătoarea detașamentului. 


- Tu rămâi, zise el și se îndepărtă vioi înainte ca Sagan să apuce să 
spună ceva. 


Ea făcu un pas în față ca să se adreseze obinului care se retrăgea, dar 
trei obini veniră spre ea, fluturând armele. Sagan ridică mâinile și se 
dădu înapoi, însă obinii își continuară drumul, făcându-i semn lui 
Sagan că ea și cu restul detașamentului trebuiau să se pună în 
mișcare. 

Se întoarse spre Seaborg, care era încă pe jos. 


— Ce-ţi mai face piciorul? întrebă ea. 


-Salopeta a prins cea mai mare parte, răspunse el, referindu-se la 
capacitatea salopetei de a se întări și de a absorbi o parte din 
impactul unui proiectil. Nu-i chiar așa de rău. O să supraviețuiesc. 


-Poti să mergi? întrebă Sagan. 
-Atâta vreme cât nu mi se pretinde să-mi placă, replică Seaborg. 


- Atunci hai, spuse Sagan și întinse mâna să-l ajute pe Seaborg să se 
ridice. 


- Harvey, ia-l pe Wigner. 


Daniel Harvey se duse spre soldatul mort și-l urcă pe umeri. 


Erau mânați într-o depresiune aflată ușor într-o parte față de 
mijlocul poienii; pâlcul mic de arbori din ea sugera că temelia de 
piatră de dedesubt se erodase. Când ajunseră la depresiune, Sagan 
auzi vuietul unui aparat de zbor care pleca și un al doilea vuiet, al 
unuia care sosea. Vehiculul abia venit, mai mare decât celelalte 
două, ateriză lângă depresiune, și din măruntaiele lui se rostogoli un 
șir de mașini identice. 


-Ce naiba sunt alea? întrebă Harvey, lăsând jos corpul lui Wigner. 


Sagan nu răspunse; urmări cum mașinile se așezau în jurul 
perimetrului depresiunii, opt cu totul. Obinii care veniseră cu 
mașinile se cățărară pe acestea și retraseră acoperișurile metalice, 
dezvăluind tunuri mari, cu țevi multiple, cu săgeți. Când toate 
acoperișurile fură retrase, unul dintre obini activă tunurile cu săgeți; 
acestea porniră, amenințătoare, și începură să urmărească obiectele. 


-E un gard, pricepu Sagan. Ne-au închis aici. 


Sagan făcu un pas experimental către unul dintre tunuri; acesta se 
îndreptă spre ea și îi urmări mișcarea. Mai făcu un pas în față și 
mașina scoase un sunet strident, ascuţit, despre care Sagan 
presupuse că era menit să servească drept alarmă de apropiere. 
Sagan își închipui că încă un pas spre tun ar fi avut ca rezultat cel 
puțin o împușcătură în picior, dar nu se osteni să testeze 
presupunerea. Se îndepărtă de tun; acesta opri sirena, dar nu încetă 
să o urmărească până nu se retrase cu câțiva pași. 


- Aveau chestiile astea aici așteptându-ne, zise Harvey. Foarte 
frumos. Care crezi că ar fi șansele? 


Sagan se uită lung la tunuri. 
- Șansele sunt slabe, răspunse Sagan. 
-Ce vrei să spui? întrebă Harvey. 


- Astea sunt de la staţia științifică, continuă Sagan, făcând semn 
către tunuri. Trebuie să fie. Nu există alt soi de instalaţii nicăieri prin 
apropiere. Nu sunt genul de lucruri pe care o staţie științifică să le 


aibă pur și simplu prin preajmă. Le-au folosit aici și înainte ca să țină 
oameni în ele. 


- Mda, OK, replică Seaborg. Dar cine? Și de ce? 


- Au dispărut șase nave ale Forţelor Speciale, spuse Sagan, lăsând-o 
la o parte pe cea pe care obinii o atacaseră și o distruseseră. 
Echipajele alea s-au dus undeva. Poate că au fost aduse aici. 


- Asta tot nu ne spune de ce, insistă Seaborg. 
Sagan ridică din umeri. Incă nu pricepuse nici ea partea cu pricina. 


Văzduhul era plin de zgomotul aparatelor de zbor care decolau. 
Huruitul motoarelor slăbea odată cu depărtarea, nelăsând în urmă 
decât sunetele naturii înconjurătoare. 


- Grozav, comentă Harvey. 


Aruncă o piatră spre unul dintre tunuri; acesta urmări piatra, dar nu 
trase în ea. 


-Suntem aici fără mâncare, fără apă și fără adăpost. Cât de mari 
credeți că sunt șansele ca obinii să nu se mai întoarcă niciodată după 
noi? 


Sagan se gândi că aceste șanse sunt foarte mari. 


- Așadar, tu ești eu, îi spuse Charles Boutin lui Jared. Nostim. Aș fi 
crezut că o să fiu mai înalt. 


Jared nu scoase niciun cuvânt. La sosirea la staţia științifică, fusese 
închis într-un incubator, legat strâns și împins pe roți prin niște 
holuri înalte, pustii, până ajunsese în ceea ce presupunea că era un 
laborator, plin cu mașinării necunoscute. Jared fu lăsat acolo un timp 
care i se păru ore întregi, înainte ca Boutin să intre și să se îndrepte 
direct către incubator, examinându-l pe Jared din punct de vedere 
fizic, ca și cum ar fi fost un gândac mare și extrem de interesant. 
Jared spera ca Boutin să vină destul de aproape ca să primească o 
lovitură cu capul. Nu veni. 


- Asta a fost o glumă, îi explică Boutin lui Jared. 
- Știu, replică Jared. Doar că n-a fost amuzantă. 


- Ei, zise Boutin. Mi-am pierdut exercițiul. Poate că ai observat că 
obinii nu sunt genul care să se țină de bancuri. 


— Am observat. 


Pe tot drumul către stația științifică, obinii fuseseră complet tăcuți. 
Singurele cuvinte pe care șeful obinilor i le spusese lui Jared 
fuseseră „coboară“ când ajunseseră și „intră“ când deschiseseră 
incubatorul portabil. 


-Poți da vina pe consu pentru asta, adăugă Boutin. Când i-au făcut 
pe obini, au uitat să bage un modul de umor. Printre multe alte 
lucruri pe care le-au uitat, după cât se pare. 


În ciuda propriei voințe- sau din cauza amintirilor și personalității 
pe care le păstra în minte — atenţia lui Jared se concentră. 


- Atunci e adevărat? întrebă el. Consu i-au ridicat pe obini? 


- Dacă vrei să-i spui așa, răspunse Boutin. Deși cuvântul „a ridica“, 
prin natura lui, presupune intenții bune din partea celui care ridică, 
ceea ce nu e prea evident aici. Din ceea ce pot afla de la obini, consu 
s-au întrebat într-o zi ce s-ar întâmpla dacă ar face niște specii 
deștepte. Așa că au venit pe Obinur, au găsit o specie de omnivore 
într-o nișă ecologică minoră și i-au dăruit inteligență. Știi, doar ca să 
vadă ce se întâmplă mai departe. 


-Şi ce s-a întâmplat mai departe? întrebă Jared. 


-O serie lungă, în cascadă, de consecințe neintenționate, prietene. 
Care se încheie, deocamdată, cu tine și cu mine aici, în acest 
laborator. E o linie directă de acolo până aici. 


-Nu înțeleg. 


-Sigur că nu, replică Boutin. Nu ai toate datele. Nici eu nu aveam 
toate datele înainte de a veni aici, așa încât, chiar dacă știi tot ce știu 
și eu, n-ai ști asta. Cât de mult din ceea ce știu eu știi și tu? 


Jared nu spuse nimic. Boutin surâse. 


- Destul, oricum. Pot să-mi dau seama că te interesează unele dintre 
lucrurile care mă interesează și pe mine. Am văzut cum ai ciulit 
urechile când am vorbit despre consu. Dar poate că ar trebui să 
începem cu lucrurile simple. Cum ar fi: cum te cheamă? Socotesc că 
e derutant să vorbesc cu așa-zisa mea clonă fără să am un nume pe 
care să-ți spun. 


-Jared Dirac. 


- Ah, exclamă Boutin. Da, protocolul de acordare a numelor în 
Forțele Speciale. Nume aleator de botez, nume de familie de savant 
important. Am lucrat într-o vreme cu Forţele Speciale — indirect, din 
cauză că nu vă place să vă stea în drum cei care nu sunt de la Forțele 
Speciale. Care-i cuvântul pe care-l folosiți pentru noi? 


— Adevărat-născulți. 


- Așa... Vă place să vă ţineţi deoparte de adevărat-născuți. Oricum, 
protocolul numelor de la Forțele Speciale m-a amuzat întotdeauna. 
Rezervorul de nume de familie este de fapt destul de limitat- vreo 
câteva sute, și cele mai multe de savanți clasici europeni. Ca să nu 
mai pomenim de numele de botez! Jared. Brad. Cynthia. John. Jane. 


Numele ieșeau cu un rânjet binedispus. 


-Abia dacă găsești printre ele un nume care să nu fie occidental, și 
fără niciun motiv serios, din moment ce Forţele Speciale nu sunt 
recrutate de pe Pământ, ca restul FCA. Te-ar fi putut chema Yusef al- 
Biruni și ar fi fost același lucru pentru tine. Setul de nume pe care le 
folosesc în mod implicit Forțele Speciale spune ceva despre punctul 
de vedere al oamenilor care le-au creat, care te-au creat pe tine. Nu 
crezi? 


-Îmi place numele meu, Charles. 


- Touché, replică Boutin. Dar eu mi-am căpătat numele prin tradiție 
familială, în timp ce al tău a fost doar amestecat și îmbinat. Nu că ar 
fi ceva în neregulă cu „Dirac“. Numit după Paul Dirac, fără îndoială. 
Ai auzit vreodată de „marea lui Dirac“? 


- Nu, răspunse Jared. 


-Dirac a sugerat că ceea ce era vidul în realitate era o mare imensă 
de energie negativă, explică Boutin. lar asta e o imagine 
fermecătoare. Unii fizicieni din acea vreme credeau că este o soluție 
lipsită de eleganţă și poate că așa și era. Dar era una poetică și ei n- 
au apreciat acest aspect. Dar ăștia-s fizicienii. Nu prea dau pe-afară 
de poezie. Obinii sunt fizicieni excelenți, dar niciunul n-are în el mai 
multă poezie ca o găină. Cu siguranţă n-ar aprecia „marea lui 
Dirac”. Cum te simți? 


- Incătușat. Și am nevoie să fac pipi. 


- Atunci, fă pipi. N-am nimic împotrivă. Incubatorul se curăță 
singur, desigur... Și sunt convins că salopeta ta poate absorbi urina. 


-Nu fără să vorbesc cu BrainPal despre asta. 


Fără comunicarea cu BrainPal-ul proprietarului, nanoboții 
mențineau numai calitățile defensive de bază, cum ar fi întărirea la 
impact, proiectate să-l țină pe posesor în siguranță în caz de pierdere 
a cunoștinței sau de traumă a BrainPal-ului. Capacitățile secundare, 
cum ar fi cea de evacuare a transpiraţiei și a urinei, erau considerate 
neesențţiale. 


- Ah, zise Boutin. Ei, asta-i. Dă-mi voie să repar asta. 


Boutin se duse la un obiect de pe una dintre mesele din laborator și 
apăsă pe el. Dintr-odată, vata groasă din țeasta lui Jared se ridică; 
funcționarea BrainPal-ului revenise. Jared lăsă deoparte nevoia de a 
urina într-o încercare febrilă de a o contacta pe Jane Sagan. 


Boutin îl privi pe Jared cu un mic surâs pe față. 


-N-o să meargă, zise el, după ce urmări vreme de un minut 
eforturile interioare ale lui Jared. Antena de aici este destul de 
puternică pentru a provoca unde de interferență pe o rază de vreo 
zece metri. Funcționează în laborator și cam atât. Prietenii tăi sunt 
încă bruiaţi. Nu poti ajunge la ei. Nu poți ajunge la nimeni. 


-Nu poți bruia BrainPal-uri, protestă Jared. 


BrainPal-urile transmiteau printr-o serie de fluxuri multiple, 
redundante și codificate, fiecare comunicând pe un tipar variabil de 
frecvenţe, tipar care era generat printr-o cheie unică, creată când un 
BrainPal contactează altul. Era virtual imposibil să blochezi chiar și 
unul singur dintre aceste fluxuri; blocarea tuturor era nemaiauzită. 


Boutin se duse până la antenă și o apăsă din nou; vata din capul lui 
Jared reveni. 


-Ce spuneai? întrebă Boutin. 


Jared își stăpâni impulsul de a striga. După un minut, Boutin porni 
din nou antena. 


-În mod normal, ai dreptate. Am supervizat ultimul ciclu de 
protocoale de comunicații din BrainPal. Am ajutat la proiectarea lor. 
Și ai perfectă dreptate. Nu poţi bruia fluxurile de comunicaţii, nu 
fără să folosești o asemenea sursă de emisie de înaltă energie încât să 
copleșești toate transmisiile posibile, inclusiv ale tale proprii. Dar 
acum nu bruiez BrainPal-urile în acest fel. Știi ce este o „ușă din 
spate“? E o intrare ușor de accesat, pe care un programator sau un 
proiectant o lasă într-un program sau proiect complex, astfel încât să 
poată intra în măruntaiele lucrării sale fără să se chinuiască prea 
mult. Aveam o „ușă din spate“ în BrainPal care se deschide numai 
cu semnalul meu de verificare. „Ușa din spate“ era proiectată să-mi 
dea voie să monitorizez funcționarea BrainPal-ului pe prototipurile 
pentru această ultimă versiune, dar îmi permitea de asemenea să-i 
modific capacitățile pentru a scoate din ecuație anumite funcții, în 
clipa când descopeream o eroare. Unul dintre lucrurile pe care le pot 
face este să întrerup capacitatea de transmisie. Nu este în proiect, așa 
că altcineva în afară de mine n-ar ști că e acolo. 


Boutin se opri pentru o clipă și-l privi pe Jared. 


-Dar tu ar fi trebuit să știi despre „ușa din spate“, spuse el. Poate că 
nu te-ai fi gândit s-o folosești ca pe o armă -— nici eu nu m-am gândit, 
până când n-am ajuns aici —, dar dacă tu ești eu, ar trebui să știi 
despre asta. Ce știi? Cu adevărat. 


- De unde știi tu despre mine? întrebă Jared, pentru a-i abate 
gândurile lui Boutin. Știai că ar fi trebuit să fiu tu. De unde-ai știut? 


- De fapt, e o poveste interesantă, vorbi Boutin, înghițind momeala 
lui Jared. Când am hotărât să transform „ușa din spate“ într-o armă, 
am făcut codul pentru armă la fel cu cel pentru „ușa din spate“, 
pentru că era cel mai simplu de făcut. Asta însemna că are 
capacitatea de a verifica starea funcțională a BrainPal-ului pe care-l 
afectează. Asta s-a dovedit folositor pentru o mulțime de motive; nu 
în ultimul rând, pentru acela că ne-a permis să știm cu câți soldați 
avem de-a face la un moment dat. Ne-a oferit de asemenea 
instantanee ale conștiinței fiecărui soldat în parte. Și asta s-a dovedit 
foarte folositor. Ai fost de curând la stația Covell, nu-i așa? 


Jared nu scoase niciun cuvânt. 


- Ei, acum hai, exclamă Boutin iritat. Știu că ai fost acolo. Incetează 
să te mai porți ca și cum ai divulga secrete de stat. 


- Da, răspunse Jared. Am fost la Covell. 


- Mulţumesc. Știm că sunt soldați coloniali la Omagh și că intră în 
stația Covell; am amplasat dispozitive de detecție acolo care 
scanează „ușa din spate“. Dar nu se declanșează niciodată. 
Indiferent ce soldaţi aveți acolo, trebuie să aibă o arhitectură diferită 
a BrainPal-ului. 


Boutin aruncă o privire ca să vadă reacția lui Jared la aceste cuvinte; 
Jared nu avu niciuna. Boutin continuă: 


- Totuși, tu ai declanșat alarma pentru că ai BrainPal-ul proiectat de 
mine. Mai târziu mi-a fost trimisă semnătura conștiinței și, așa cum 
îti poți imagina, am rămas perplex. Cunosc foarte bine imaginea 
propriei mele conștiințe, din moment ce folosesc propriul meu tipar 
pentru o mulțime de teste. Le-am spus obinilor că te caut. Oricum 
adunam soldaţi ai Forțelor Speciale, așa că asta n-a fost prea greu 
pentru ei. De fapt, ar fi trebuit să încerce să te colecteze la Covell. 


— Au încercat să mă omoare la Covell, zise Jared. 
- Imi pare rău. Chiar și obinii se pot lăsa puţin duși de val în miezul 


lucrurilor. Dar te poţi consola aflând că din acel moment li s-a spus 
ca întâi să scaneze, apoi să tragă. 


- Mulţumesc, replică Jared. Asta a însemnat foarte mult pentru 
camaradul meu din detașament când l-au împușcat în cap. 


- Sarcasm! exclamă Boutin. Cei mai mulţi dintre ai tăi nu se descurcă 
cu așa ceva. Ai căpătat asta de la mine. Cum spuneam, se pot lăsa 
duși de val. Așa cum le-am cerut să te caute pe tine, la fel le-am spus 
obinilor că se pot aștepta la un atac aici, pentru că dacă unul dintre 
voi își făcea de lucru cu conștiința mea, era doar o chestiune de timp 
până când găseați drumul încoace. Probabil că n-aţi fi riscat un atac 
pe scară mare, ci ați fi încercat ceva pe furiș, așa cum ati și făcut. 
Ascultam în așteptarea unui asemenea atac, și ascultam în căutarea 
ta. De îndată ce te-am avut la sol, am apăsat butonul ca să scoatem 
BrainPal-urile din funcțiune. 


Jared se gândi la membrii plutonului său căzând din cer și fu 
cuprins de greață. 


— Ai fi putut să-i lași pe toți să aterizeze, ticălosule! Când le-ai blocat 
BrainPal-urile, au rămas fără apărare! Știi asta! 


-Nu sunt lipsiți de apărare, îl contrazise Boutin. Nu-și pot folosi 
carabinele, dar pot folosi pumnalele de luptă și abilitățile de luptă. 
Deconectarea BrainPal-urilor îi face pe cei mai mulți dintre voi să 
devină catatonici, dar unii dintre voi continuă să lupte. Uită-te la 
tine. Deși probabil că tu ești mai bine pregătit decât mulți. Dacă ai 
amintirile mele, știi cum e să nu fii conectat tot timpul. Chiar și așa, 
șase dintre voi la sol erau mai mult decât suficient. Și așa, aveam 
nevoie numai de tine. 


— Pentru ce? 
-Toate la timpul lor. 
-Dacă ai nevoie numai de mine, ce-o să faci cu detașamentul meu? 


- Ţi-aș putea spune, dar cred că m-ai abătut destul de la întrebarea 
mea inițială, nu crezi? surâse Boutin. Vreau să aflu ce știi despre 
mine, despre a fi eu, și despre ce anume știi în legătură cu planurile 
mele aici. 


-Din moment ce sunt aici, știi deja ce știm despre tine. Nu mai ești 


un secret. 


-Şi dă-mi voie să spun că sunt foarte impresionat de asta. Credeam 
că mi-am acoperit bine urmele. Și-mi dau singur palme pentru că n- 
am formatat dispozitivul de stocare pe care am depozitat acea 
imagine a conștiinței. Mă grăbeam să plec, știi. Chiar și așa, nu-i o 
scuză. A fost o prostie din partea mea. 


— Nu sunt de acord. 


-Mi-am închipuit că n-o să fii, remarcă Boutin. Din moment ce fără 
asta n-ai fi aici, în multe sensuri ale cuvântului aici. Sunt impresionat 
totuși că au reușit să facă transferul înapoi într-un creier. Nici măcar 
eu nu-mi dădusem seama cum s-o fac, înainte de a fi trebuit să plec. 
Cine-a reușit? 


-Harry Wilson. 


- Harry! Simpatic tip. N-am știut că e atât de deștept. O ascundea 
bine. Desigur, eu am făcut cea mai mare parte a treburilor înainte de 
a se apuca el. Ca să ne întoarcem la chestiunea de mai devreme, cu 
Uniunea Colonială care știe că sunt aici, da, e o problemă. Dar e și o 
ocazie interesantă. Există căi de a face lucrurile să meargă. Și acum, 
să revenim, și dă-mi voie să evit alte abateri spunându-ţi că felul în 
care răspunzi va stabili dacă ceea ce a rămas din detașamentul tău 
trăiește sau moare. Mă înţelegi? 


-Te înțeleg, răspunse Jared. 


— Perfect. Acum, spune-mi ce știi despre mine. Cât de mult cunoști 
despre munca mea? 


-hn linii mari. Amănuntele sunt dificile. N-am avut destule 
experienţe asemănătoare ca să las acele amintiri să prindă rădăcină. 


- Contează să ai experiențe asemănătoare, comentă Boutin. 
Interesant. Asta ar explica de ce n-ai știut despre „ușa din spate“. Și 
cum e cu vederile mele politice? Cu ceea ce simt în legătură cu 
Uniunea Colonială și cu FCA? 


- Bănuiesc că nu-ți plac. 


- Asta-i o bănuială destul de corectă. Dar se pare că n-ai o 
cunoaștere la prima mână cu privire la ce cred eu despre toate astea. 


- Nu. 
-Pentru că n-ai experiență cu genul ăsta de lucruri, nu-i așa? Eşti din 
Forțele Speciale, la urma urmei. Nu trec în planul de lecţii punerea 


la îndoială a autorității. Cum rămâne cu experiențele mele 
personale? 


— Imi amintesc cea mai mare parte, răspunse Jared. Am avut destule 
experiențe pentru asta. 


- Așadar, știi despre Zoë, rosti Boutin pe un ton meditativ. 
Jared simţi un val de emoție auzind numele copilului. 
-Ştiu despre ea, răspunse el, cu vocea ușor răgușită. 
Boutin sesiză. 


-Şi simți, spuse el, apropiindu-se de Jared. Nu-i așa? Ce-am simtit 
eu când mi-au spus că e moartă. 


— Simt... 


-Bietul de tine, șopti Boutin. Să fii silit să simți asta pentru un copil 
pe care nu l-ai cunoscut. 


— Am cunoscut-o. Am cunoscut-o prin tine. 

- Văd asta, zise Boutin și se duse spre un birou din laborator. Accept, 
Jared, adăugă, recăpătându-și calmul și comportarea obișnuită. 
Semeni suficient de mult cu mine ca să fii interesant în mod oficial. 


- Asta înseamnă că o să-mi lași detașamentul în viață? 


- Deocamdată. Ai fost cooperant, iar ei sunt îngrădiți de tunuri care 
îi vor toca mărunt dacă se apropie la mai puţin de trei metri de ei, 
așa că nu există niciun motiv să-i omorâm. 


-Şi cum rămâne cu mine? 


- Tu, prietene, o să treci printr-o scanare completă și amănunțită a 
creierului, explică Boutin, cu ochii la birou, unde lucra la o tastatură. 
De fapt, o să fac o înregistrare a conștiinței tale. Vreau să mă uit la ea 
de foarte aproape. Vreau să văd cât de mult îmi semeni cu adevărat. 
Se pare că-ți lipsesc o mulțime de detalii și ai trecut printr-o oarecare 
spălare de creier a Forțelor Speciale. Dar la aspectele principale cred 
că avem multe în comun... 


-Suntem diferiți într-un singur fel la care mă pot gândi. 
- Adevărat! exclamă Boutin. Spune-mi! 


-Eu n-aş trăda fiecare ființă umană în viață doar pentru că fiica mea 
a murit! 


Boutin se uită gânditor la Jared pentru o clipă. 


-Tu chiar crezi că fac asta pentru că Zoë a fost ucisă la Covell, spuse 
Boutin în cele din urmă. 


- Da, replică Jared. Și nu cred că asta-i calea de a-i cinsti amintirea. 


-Nu crezi, nu-i așa? comentă Boutin, apoi se întoarse la tastatură ca 
să apese pe un buton. 


Incubatorul hurui și Jared simţi ceva asemănător cu o ciupitură în 
creier. 


- Acum îţi înregistrez conștiința. Relaxează-te. 


leși din încăpere, închizând ușa după el. Jared, simțind înțepăturile 
amplificându-i-se în cap, nu se relaxă niciun pic. Inchise ochii. 


Câteva minute mai târziu, Jared auzi ușa deschizându-se, apoi 
închizându-se. Deschise ochii. Boutin se întorsese și stătea în 
picioare lângă incubator. 


-Cum merge înregistrarea conștiinței? îl întrebă pe Jared. 
-Doare ca naiba, răspunse Jared. 


- Există acest nefericit efect secundar, zise Boutin. Nu sunt sigur de 


ce se întâmplă. O să trebuiască să mă ocup de asta. 

- Aș aprecia, zise Jared printre dinții încleștaţi. 

Boutin zâmbi. 

-Iar sarcasm. Dar ţi-am adus ceva care cred că-ți va ușura durerea. 
— Orice-ar fi, dă-mi două. 


-Cred că una-ți va fi de-ajuns, spuse Boutin, și deschise ușa, 
arătându-i-o în prag pe Zoë. 


Treisprezece 


Boutin avea dreptate. Durerea lui Jared dispăru. 


- Drăguța mea, îi zise Boutin lui Zoë, aș vrea să-ți prezint un prieten 
de-al meu. El e Jared. Te rog, spune-i bună ziua. 


- Bună ziua, domnule Jared, ciripi Zoë cu o voce subțirică, nesigură. 


- Bună, răspunse Jared, neriscând să vorbească mai mult pentru că 
simțea că vocea ar putea să i se frângă și să se facă bucățele. 


Iși adună curajul. 
- Bună, Zoë. Îmi pare bine să te văd. 


-Tu nu ti-l amintești pe Jared, Zoë, zise Boutin. Dar el își aduce 
aminte de tine. Te știe de când eram pe Phoenix. 


-O cunoaște pe mămica? 


-Cred că a cunoscut-o pe mămica, răspunse Boutin. La fel ca toți 
ceilalți. 


-De ce e în cutia aia? întrebă Zoë. 
-Il ajută pe tăticul cu un mic experiment, asta-i tot, îi explică Boutin. 
-Poate să treacă pe la noi să ne jucăm după ce termină? 


-O să vedem. Ce-ar fi să-i spui la revedere deocamdată, draga mea. 


El și cu tăticul au o mulțime de treburi de făcut. 
Zoë se întoarse spre Jared. 


-La revedere, domnule Jared, zise ea și ieși pe ușă, probabil înapoi 
de unde venise. 


Jared se încordă ca să privească în urma ei și să-i audă pașii. Apoi 
Boutin închise ușa. 


— Înţelegi că n-o să poți să treci pe la ea să te joci, vorbi Boutin. 
Numai că Zoë se simte singură aici. Le-am cerut obinilor să pună un 
satelit pe orbită deasupra uneia dintre coloniile mai mici ca să 
pirateze transmisiunile de divertisment, astfel încât să nu-i scape 
bucuriile programelor educaționale ale Uniunii Coloniale. Dar aici 
nu are pe nimeni cu care să se joace. Are o dădacă obin, dar acesta 
are grijă mai mult să nu cadă pe scări. Suntem doar eu și cu ea. 


- Spune-mi, îl rugă Jared. Spune-mi cum e posibil să fie în viață. 
Obinii au ucis pe toată lumea la Covell... 


- Obinii au salvat-o pe Zoë. Rraey-ii au atacat Covell și Omagh, nu 
obinii. Rraey-ii au făcut-o ca să se răzbune pe Uniunea Colonială 
pentru înfrângerea de la Coral. Nici măcar nu voiau de fapt Omagh. 
Au ales doar o ţintă slabă pentru atac. Obinii au aflat despre 
planurile lor și și-au sincronizat sosirea exact după prima fază de 
atac, când rraey-ii erau încă slabi în urma luptei cu oamenii. Odată 
ce i-au scos pe rraey de pe Covell, au scotocit stația și i-au găsit pe 
civili îngrămădiți într-o sală de ședințe. Erau ținuți acolo. Rraey-ii 
uciseseră tot personalul militar și savanții pentru că trupurile lor 
sunt îmbunătăţite prea mult ca să fie bune de mâncat. Dar echipajul 
de coloniști — ei, aceștia erau numai buni. Dacă obinii n-ar fi atacat 
atunci când au făcut-o, rraey-ii i-ar fi măcelărit și i-ar fi mâncat pe 
toți. 


— Unde sunt restul civililor? întrebă Jared. 


- Păi, obinii i-au omorât, desigur, răspunse Boutin. Ştii că obinii nu 
iau de obicei prizonieri. 


-Dar au salvat-o pe Zoë, ai spus. 


Boutin zâmbi. 


-În timp ce treceau prin statie, obinii au făcut un tur al 
laboratoarelor științifice, ca să vadă dacă exista vreo idee care să 
merite furată. Sunt savanți excelenți, dar nu sunt foarte creatori. Pot 
îmbunătăți ideile și tehnologia pe care le găsesc prin alte locuri, dar 
nu sunt foarte buni să genereze ei înșiși tehnologie. Stația științifică 
este unul dintre motivele principale pentru care erau interesați de 
Omagh. Au găsit lucrările mele despre conștiință și au fost interesați. 
Au descoperit că nu eram pe staţie, dar că Zoë era. Așa că au păstrat- 
o cât timp m-au căutat pe mine. 


- Au folosit-o ca să te șantajeze, zise Jared. 


- Nu, replică Boutin. Mai mult ca pe un gest de bunăvoință. Și eu 
eram cel care cerea ceva de la ei... 


- Au tinut-o pe Zoë, iar tu ai cerut ceva de la ei, insistă Jared. 
— Așa e. 
-Cum ar fi? întrebă Jared. 


-Cum ar fi acest război. 


Jane Sagan se strecură mai aproape de amplasamentul celui de-al 
optulea și ultim tun. La fel ca toate celelalte, o urmări și apoi o 
avertiză, pe măsură ce se apropia tot mai mult. Din câte își putea da 
seama, dacă s-ar fi apropiat la mai putin de trei metri, tunul ar fi 
tras. Sagan luă o piatră și o aruncă direct spre tun; piatra lovi și 
ricoșă inofensivă, sistemele tunului urmărind proiectilul, dar altfel 
ignorându-l. Tunul putea face diferenţa între o piatră și o ființă 
umană. Asta-i o tehnologie de soi, se gândi Sagan, fără prea multă 
mărinimie. 


Găsi o piatră mai mare, păși pe marginea zonei sigure și o aruncă în 
dreapta tunului. Urmări piatra; mai departe, în dreapta, un alt tun o 
urmări pe ea. Tunurile schimbau informații de țintire; n-avea să 
treacă pe lângă ele distrăgând unul. 


Mica depresiune în care se aflau era destul de puţin adâncă încât să 
vadă peste margine; atât de departe cât putea să vadă, nu existau 
soldați obini în zonă. Fie că se ascundeau, fie că aveau încredere că 
oamenii nu plecau nicăieri. 


— Da! 


Sagan se întoarse și-l văzu pe Daniel Harvey venind spre ea, având 
în mână ceva care se zbătea. 


- Uite cine-a găsit cina, se lăudă el. 

-Ce-i asta? 

-Să mă ia naiba dacă știu, răspunse Harvey. Am văzut-o ieșind din 
pământ și am prins-o înainte de a intra la loc. Ne-am luptat puțin 


totuși. A trebuit s-o apuc de cap ca să nu mă muște. Imi închipui c-o 
putem mânca. 


Intre timp, Seaborg se apropie șchiopătând ca să se uite la creatură. 
- Eu nu mănânc așa ceva, zise el. 


- Bine, replică Harvey. Atunci mori de foame. Locotenentul și cu 
mine o s-o mâncăm. 


-N-o putem mânca, explică Sagan. Animalele de aici nu sunt 
compatibile cu nevoile noastre alimentare. Ai putea la fel de bine să 
mănânci pietre. 


Harvey se uită la Sagan ca și cum tocmai s-ar fi căcat în capul lui. 
- Bine, oftă el și se aplecă să lase vietatea să plece. 

- Așteaptă, îl opri Sagan. Vreau să arunci chestia asta. 

— Ce? întrebă Harvey. 


— Arunc-o spre tun, îi ceru ea. Vreau să văd ce-or să facă tunurile cu 
ceva viu. 


- Asta-i un soi de cruzime, protestă Harvey. 


- Acum un minut, te gândeai să mănânci blestemata asta de chestie, 
comentă Seaborg, iar acum îţi faci griji cu violența împotriva 
animalelor? 


-Taci din gură, se răsti Harvey. 
Își trase mâna în spate ca să arunce animalul. 
- Harvey, îi atrase atenția Sagan. N-o arunca direct spre tun, te rog. 


Harvey își dădu brusc seama că traiectoria proiectilelor ar fi dus 
direct spre corpul lui. 


— Scuză-mă. Ce prostie din partea mea! 
- Arunc-o în sus, zise Sagan. Mult în sus. 


Harvey ridică din umeri și lansă vietatea sus în aer, într-un arc care- 
o duse departe de ei. Creatura se zvârcoli în zbor. Tunul o urmări cât 
de mult în sus putu, la un unghi cam de cincizeci de grade. Se roti și 
împușcă vietatea de îndată ce ajunse din nou în raza lui de acțiune, 
sfâșiind-o cu un jet de săgeți care se extindeau la contactul cu carnea 
bietei creaturi. În mai puţin de o secundă nu mai rămase nimic din 
vietate în afară de ceață și câteva bucățele căzând pe sol. 


- Foarte frumos, comentă Harvey. Acum știm că tunurile chiar 
funcționează. Și încă mi-e foame. 


- Asta-i foarte interesant, spuse Sagan. 

-Că mi-e foame? 

- Nu, Harvey, replică Sagan iritată. De fapt, nu dau nicio ceapă 
degerată pe stomacul tău în momentul ăsta. Ceea ce e interesant este 


că tunurile nu pot tinti în sus decât până la un anumit unghi. Sunt 
pentru reținere la sol. 


- Și? întrebă Harvey. Suntem pe sol. 
- Copaci! interveni brusc Seaborg. Ticălosul! 


-La ce te gândești, Seaborg? întrebă Sagan. 


-La antrenament, am câștigat un joc de război furișându-ne asupra 
adversarilor din copaci. Se așteptau să-i atacăm de la sol. Nu s-au 
ostenit niciodată să se uite în sus până când am ajuns chiar deasupra 
lor. Apoi aproape că am căzut din copac și a fost cât pe ce să fiu ucis. 
Dar ideea a mers. 


Cei trei se întoarseră să se uite la arborii dinăuntrul perimetrului lor. 
Nu erau copaci adevărați, ci echivalentul lor aristian: plante mari, 
fusiforme, care ajungeau la câțiva metri înălțime. 


-Spune-mi că avem cu toții același gând smintit, bombăni Harvey. 
N-aș putea suporta să cred că l-am avut doar eu. 


- Vino-ncoace, spuse Sagan. Hai să vedem ce putem face cu asta. 


-E o nebunie, exclamă Jared. Obinii n-ar începe un război doar 
pentru că le-ai cerut tu. 


-Chiar așa? 
Un rânjet îi traversă fața. 


-Şi tu știi asta din cunoștințele tale vaste, personale despre obini? 
Din anii tăi de studii asupra problemei? Ţi-ai scris teza de doctorat 
despre obini? 


-Nicio specie n-ar pleca la război doar pentru că le-ai cerut tu! 
Obinii nu fac nimic pentru nimeni altcineva! 


-Şi nu fac nici acum, zise Boutin. Războiul e un mijloc către un 
scop — vor ceea ce le pot oferi eu. 


-Şi ce anume e asta? întrebă Jared. 
-Le pot da suflete. 
-Nu înțeleg. 


- Asta din cauză că nu-i cunoști pe obini. Obinii sunt o rasă creată — 
consu i-au făcut doar ca să vadă ce s-ar întâmpla. Insă în ciuda 


zvonurilor contrarii, consu nu sunt perfecţi. Fac greșeli. Și au făcut o 
greșeală uriașă când i-au creat pe obini. Le-au dat inteligenţă, dar 
ceea ce n-au putut face- ceea ce n-au avut capacitatea de a face- a 
fost să le dăruiască obinilor conștiință. 


- Obinii sunt conștienți, exclamă Jared. Au o societate. Comunică. Își 
amintesc. Gândesc. 


-Şi ce dacă? Și termitele au societăți. Fiecare specie comunică. Nu 
trebuie să fii inteligent ca să-ți aduci aminte — ai în cap un computer 
care-și amintește tot ce faci vreodată, și în mod fundamental nu e 
mai inteligent decât o piatră. Cât despre gândire, ce anume din 
gândire cere să te observi pe tine însuţi făcând-o? Nici cel mai mic 
blestemat de lucru. Poţi crea o întreagă rasă călătoare printre stele 
care să nu aibă mai multă introspectie de sine decât un protozoar, iar 
obinii sunt dovada vie a acestui lucru. Obinii sunt conștienți în mod 
colectiv că există. Dar niciunul dintre ei, în mod individual, nu are 
nimic pe care tu l-ai recunoaște ca personalitate. Niciun ego. Niciun 


Zi 


„eu“. 
— Asta n-are niciun sens. 


- De ce nu? Care sunt semnele distinctive ale conștiinței de sine? Și 
le au obinii? Obinii n-au artă, Dirac. N-au muzică sau literatură sau 
arte vizuale. Înţeleg conceptul de artă din punct de vedere 
intelectual, dar n-au niciun mijloc de a-l aprecia. Singura dată când 
comunică este atunci când își spun unul altuia fapte concrete: unde 
merg sau ce e dincolo de dealul ăla sau cât de mulți oameni trebuie 
să omoare. Nu pot să mintă. N-au nicio inhibiție morală împotriva 
minciunii- de fapt, nu au nicio inhibitie morală adevărată împotriva 
a nimic, dar nu pot formula o minciună mai mult decât putem tu 
sau eu să facem să leviteze un obiect cu puterea mintii. Creierul 
nostru pur și simplu nu este construit așa; creierul lor nu este 
construit așa. Toată lumea minte. Toţi cei care sunt conștienți, care 
au o imagine de sine de păstrat. Ei însă nu. Sunt perfecti. 


-A ignora propria existență nu este ceea ce eu aș numi „perfect“, 
comentă Jared. 


-Sunt perfecţi, insistă Boutin. Nu mint. Cooperează perfect între ei, 
în interiorul structurii societăţii lor. De provocări sau de dezacorduri 


se ocupă în maniera prescrisă. Nu înjunghie pe la spate. Sunt perfect 
morali, pentru că principiile lor morale sunt absolute — codificate 
hardware. Nu au trufie și nici ambiţie. Nu au nici măcar orgoliu 
sexual. Sunt cu toții hermafroditi și-și trec informația genetică de la 
unul la altul la fel de nepăsători cum ne strângem noi mâinile. Și nu 
au teamă. 


- Toate creaturile au teamă. Chiar și cele non-conștiente. 


— Nu, îl contrazise Boutin. Toate creaturile au instinct de 
supraviețuire. Arată ca teama, dar nu-i același lucru. Teama nu este 
dorinţa de a evita moartea sau durerea. Teama este înrădăcinată în 
cunoașterea faptului că ceea ce recunoști ca fiind tu însuți poate 
înceta să existe. Teama este existenţială. Obinii nu sunt câtuși de 
puţin existențiali. De aceea nu capitulează. De aceea nu iau 
prizonieri. De aceea se teme Uniunea Colonială de ei, știi. Pentru că 
nu pot fi făcuţi să se teamă. Ce avantaj este ăsta! E un avantaj atât de 
mare încât, dacă o să mai fiu vreodată responsabil de crearea de 
soldați umani, o să sugerez să fie lipsiți de conștiință. 


Jared fu scuturat de un frison. Boutin observă. 


- Ei, hai, Dirac. Să nu-mi spui că această conștiință a fost un lucru 
fericit pentru tine. Conștient că ai fost creat pentru un alt scop decât 
propria ta existență. Conștient de amintirile vieții altcuiva. Conștient 
că scopul tău nu este nimic mai mult decât să omori oamenii și 
lucrurile pe care ti le arată Uniunea Colonială. Eşti o carabină cu un 
ego. Ti-ar fi mai bine fără ego. 


- Tâmpenii! 

Boutin surâse. 

-Fi bine, e drept. N-aș zice nici eu că aș vrea să fiu lipsit de 
conștiință de sine. Și din moment ce ar fi trebuit să fii eu, n-aș spune 
că sunt surprins că simți același lucru. 


- Dacă obinii sunt perfecţi, nu văd de ce-ar mai avea nevoie de tine. 


-Pentru că nu se văd pe ei înșiși ca perfecţi, desigur. Știu că le 
lipsește conștiința, și câtă vreme individual asta s-ar putea să nu 


însemne mare lucru pentru ei, ca specie contează foarte mult. Mi-au 
văzut lucrările asupra conștiinței — în special asupra transferului de 
conștiință, dar și primele mele note despre înregistrarea și 
depozitarea conștiinței în întregime. Frumos. 


— Le-ai dat conștiință? întrebă Jared. 


-Nu încă. Dar mă apropii. Destul de mult ca să-i fac s-o dorească 
încă și mai mult. 


-Să dorească, repetă Jared. O emoție puternică pentru o specie 
căreia îi lipsește conștiința de sine. 


-Ştii ce înseamnă obin? Ce înseamnă cuvântul propriu-zis în limba 
obin, când nu este folosit pentru referirea la obini ca specie? 


- Nu, răspunse Jared. 


-Înseamnă lipsit, spuse Boutin și-și înclină capul, uimit. Nu e 
interesant? La cele mai multe specii, dacă te întorci destul de departe 
la rădăcinile etimologice ale numelui pe care și le dau singure, 
ajungi la o variantă sau alta de la oameni. Pentru că fiecare specie 
începe în propria sa lume micuță de baștină, convinsă că este centrul 
absolut al universului. Nu și obinii. Ei au știut chiar de la început ce 
erau, și cuvântul pe care l-au folosit ca să se descrie pe ei înșiși arată 
că le lipsea ceva ce toate celelalte specii inteligente aveau. Le lipsea 
conștiința. E cam singurul substantiv descriptiv pe care-l au. Ei, ăsta 
și Obinur, care înseamnă casa celor lipsiţi. Tot restul este la fel de sec 
precum praful. Arist înseamnă al treilea satelit. Dar obin este 
remarcabil. Imaginează-ţi, dacă fiecare specie și-ar lua numele de la 
cusurul ei cel mai mare! Noi ne-am putea numi specia aroganță. 


- De ce cunoașterea faptului că le lipsește conștiința are importanță 
pentru ei? întrebă Jared. 


— De ce cunoașterea faptului că nu putea mânca din pomul 
cunoașterii a avut importanţă pentru Eva? N-ar fi trebuit să aibă 
importanță, dar a avut. Era supusă ispitei- ceea ce, dacă tu crezi 
într-un Dumnezeu atotputernic, înseamnă că Dumnezeu a pus 
intenționat ispita înăuntrul Evei. Ceea ce pare o șmecherie murdară, 
dacă mă întrebi. Nu există niciun motiv pentru care obinii ar trebui 


să-și dorească o conștiință. Nu le folosește la nimic. Dar o vor 
oricum. Cred că este posibil ca rasa consu, în loc să o fi scrântit și să 
fi creat o inteligență fără ego, să-i fi făcut intenționat pe obini în acest 
fel, iar apoi i-au programat cu dorința pentru singurul lucru pe care 
nu-l pot avea. 


— Dar de ce? 


- De ce fac consu orice? Când ești cea mai avansată specie din 
preajmă nu trebuie să te justifici în fața troglodiţilor, care am fi noi. 
Pentru scopurile noastre ar putea fi la fel de bine și zei. lar obinii 
sunt sărmanii, nesăbuiții Adami și Eve. 


- Așadar, asta înseamnă că tu ești șarpele. 
Boutin surâse la referința ambiguă. 


-Poate că da, acceptă el. Și poate că, dând obinilor ceea ce vor, o să-i 
silesc să iasă din paradisul lor lipsit de ego. Se pot descurca cu asta. 
Între timp, eu o să capăt ceea ce vreau din toate astea. Îmi capăt 
războiul și sfârșitul Uniunii Coloniale. 


„Copacul“ la care se uitau toți trei părea să se înalțe cam zece metri 
și avea cam un metru în diametru. Trunchiul era acoperit cu striații; 
la o ploaie, acestea canalizau apa spre partea interioară a copacului. 
La fiecare trei metri, crestături mai mari dădeau naștere unui 
mănunchi de lujere și ramuri delicate, descrescând în circumferință 
pe măsură ce creșteau în altitudine. Sagan, Seaborg și Harvey 
priveau arborele legănându-se în bătaia vântului. 


-E o adiere cam prea ușoară ca să-l facă să se legene atât de mult, 
constată Sagan. 


-Probabil vântul e mai rapid acolo sus, sugeră Harvey. 


-Nu cu atât de mult, replică Sagan. Dacă e vreo diferență. Sunt 
numai zece metri în sus. 


-Poate e gol pe dinăuntru, zise Seaborg. La fel ca arborii de pe 
Phoenix. Când Dirac și cu mine ne făceam isprava, trebuia să fim 


atenţi pe care dintre copacii de pe Phoenix treceam. Unii dintre cei 
mai mici nu ne-ar fi suportat greutatea. 


Sagan dădu din cap. Se apropie de arbore și puse greutate pe una 
dintre ramurile mai mici. Rezistă o perioadă rezonabilă de timp 
înainte de a reuși s-o rupă. Se uită din nou la arbore, cugetând. 


-O căţărare, locotenente? întrebă Harvey. 


Sagan nu răspunse; apucă ramurile de pe copac și se trase în sus, 
având grijă să-și împartă greutatea cât mai egal posibil ca să nu 
pună prea multă tensiune pe o singură creangă. Cam la două treimi 
de vârf, cu trunchiul începând să se îngusteze, simți copacul 
începând să se îndoaie. Greutatea ei trăgea trunchiul în jos. La trei 
sferturi din înălțime, arborele era îndoit semnificativ. Sagan ascultă 
sunetele copacului, așteptând să plesnească sau să crape, dar nu 
auzi nimic în afară de foșnetul striațiilor, frecându-se între ele. 
Copacii aceștia erau extrem de flexibili; Sagan bănuia că aveau parte 
de mult vânt, câtă vreme oceanul global de pe Arist genera uragane 
imense care se năpusteau asupra continentelor insulare, relativ mici, 
ale planetei. 


- Harvey, vorbi Sagan, mișcându-se ușor înainte și înapoi ca să țină 
arborele în echilibru. Spune-mi dacă arborele arată pe cale de a se 
rupe. 

-Baza trunchiului arată bine, răspunse Harvey. 

Sagan se uită către carabina cea mai apropiată. 

-Cât crezi că e de departe carabina aceea? 


Harvey își închipui ce voia cu asta. 


-Nici vorbă să fie destul de departe ca să faci ce te gândești să faci, 
locotenente. 


Sagan nu era prea sigură de asta. 
- Harvey, du-te și adu-l pe Wigner. 


— Ce? se miră Harvey. 


— Adu-l pe Wigner încoace, repetă Sagan. Vreau să încerc ceva. 
Harvey rămase cu gura căscată pentru o clipă, nevenindu-i să 
creadă, apoi porni cu pași apăsați să-l ia pe Wigner. Sagan se uită în 
jos la Seaborg. 


— Cum o mai duci? îl întrebă ea. 


-Mă doare piciorul, răspunse Seaborg. Și capul, simt continuu că-mi 
lipsește ceva. 


-E integrarea, zise Sagan. E greu să te concentrezi fără ea. 


-Mă concentrez foarte bine, replică Seaborg. Numai că mă 
concentrez la cât de mult îmi lipsește. 


-O să reușești, îl încurajă Sagan. 

Seaborg mormăi. 

După câteva minute, Harvey apăru cu trupul lui Wigner pe umeri. 
— Dă-mi voie să ghicesc, spuse Harvey. Vrei să ţi-l aduc sus. 

- Da, te rog, răspunse Sagan. 


- Sigur, la naiba, de ce nu? Nimic nu se compară cu urcatul în copac 
când ai pe umeri un cadavru. 


-O să te descurci, zise Seaborg. 
-Atâta vreme cât alții nu-mi distrag atenţia, mârâi Harvey. 


ÎI mută pe Wigner și începu să urce, adăugând la copac greutatea lui 
și a lui Wigner. Copacul trosni și se înclină considerabil, făcându-l 
pe Harvey să alunece de-a lungul lui pentru a-și ține echilibrul și 
pentru a nu-l pierde pe Wigner. Până când ajunse la Sagan, 
trunchiul era aplecat la un unghi de aproape nouăzeci de grade. 


-Şi acum? întrebă Harvey. 


-Poti să-l pui între noi? 


Harvey mormăi, îl lăsă cu grijă pe Wigner să alunece de pe umăr și 
îi așeză corpul în așa fel încât să fie întins cu faţa în jos pe trunchi. 
Ridică ochii spre Sagan. 


-Ca să se știe, e o metodă a dracului de a te duce, comentă Harvey. 
-Ne ajută, replică Sagan. Există și lucruri mai rele. 


Își balansă piciorul peste trunchiul copacului. Harvey făcu același 
lucru în cealaltă direcție. 


— Numără până la trei, îi zise Sagan, și când ajunse la trei, amândoi 
săriră de pe copac, căzând cinci metri până la sol. 


Ușurat de greutatea a trei oameni, copacul reveni brusc la poziția 
perpendiculară și dincolo de ea, aruncând cadavrul lui Wigner de pe 
trunchi și făcându-l să descrie un arc către tunuri. Lansarea nu avu 
un succes total; Wigner alunecă pe trunchi chiar înainte de lansare, 
ceea ce-i compromisese energia totală disponibilă și-l așezase 
descentrat chiar înainte de a-și lua zborul. Traiectoria lui Wigner îl 
aruncă direct în fața celui mai apropiat tun, care-l pulveriză 
instantaneu de îndată ce ajunse în raza de acțiune. Căzu ca o 
grămadă de carne și de măruntaie. 


- Dumnezeule! exclamă Seaborg. 
Sagan se întoarse spre Seaborg. 
-Te poți cățăra cu piciorul ăla? întrebă ea. 


— Pot, răspunse Seaborg. Dar nu mă grăbesc să fiu împușcat de sus 
până jos în felul ăsta. 


-N-o să fii, spuse Sagan. Eu o să merg. 
-Tocmai ai văzut ce s-a întâmplat cu Wigner, așa-i? întrebă Harvey. 


- Am văzut. Era un cadavru și nu avea niciun control asupra 
zborului. De asemenea, cântărea mai mult, și în copac eram tu și cu 
mine. Eu sunt mai ușoară, sunt vie și voi doi cântăriți mai mult. Ar 
trebui să reușesc să trec de tun. 


- Dacă te înșeli, o să fii pate, o avertiză Harvey. 
-Cel putin o să se întâmple repede. 
- Da, replică Harvey. Și mizerabil. 


- Uite, o să aveți destul timp să mă criticați când o să fiu moartă, zise 
Sagan. Deocamdată, mi-ar plăcea ca toţi trei să ne urcăm în copacul 
ăsta. 


Câteva minute mai târziu, Seaborg și Harvey se aflau de-o parte și 
de alta a lui Sagan, care stătea ghemuită în echilibru pe trunchiul 
îndoit. 


- Ultimele cuvinte? întrebă Harvey. 

- Am crezut întotdeauna că ești o adevărată belea, Harvey. 
-Şi eu te iubesc, locotenente. 

Îi făcu semn din cap lui Seaborg. 

— Acum! 

Căzură. 


Copacul se destinse brusc; Sagan se adaptă și luptă împotriva 
accelerației pentru a-și păstra poziția. Când copacul ajunse la 
apogeul oscilației, Sagan împinse cu picioarele, adăugând propria ei 
forță la cea a lansării copacului. Sagan descrise un arc imposibil de 
înalt, i se păru, depășind cu ușurință tunurile, care o urmăriră dar 
nu reușiră să tragă. Tunurile o urmăriră până când ajunse dincolo de 
perimetru și începu să coboare către pajiștea de dincolo. Avu timp să 
gândească: asta o să doară, înainte să se facă ghem și să se izbească de 
pământ. Salopeta se întări, absorbind o parte din impact, dar Sagan 
simți cel puțin o coastă crăpând din cauza loviturii. Salopeta rigidă o 
făcu să se rostogolească mai departe decât ar fi ajuns altfel. În cele 
din urmă se opri și, întinsă în iarba înaltă, încercă să-și aducă aminte 
cum să respire. Avu nevoie de ceva mai multe minute decât se 
așteptase. 


În depărtare, Sagan îi auzi pe Harvey și Seaborg strigând-o. Mai 


auzi și un bâzâit grav din direcţia cealaltă, sunând din ce în ce mai 
ascuțit cu cât asculta mai mult. Zăcând încă în iarba înaltă, își 
schimbă poziția și încercă să vadă pe deasupra ei. 


Doi obini se apropiau, conducând un mic aparat înarmat. Veneau 
direct spre ea. 


-Primul lucru pe care trebuie să-l înţelegi este că Uniunea Colonială 
este malefică, îi spuse Boutin lui Jared. 


Lui Jared îi revenise durerea de cap, și încă din plin, și tânjea s-o 
vadă din nou pe Zoë. 


- Nu-mi dau seama de asta, răspunse el. 


- Păi, de ce ţi-ai da seama. Ai cel mult doi ani. Și toată viaţa ta n-ai 
făcut decât ceea ce ţi-a spus altcineva să faci. N-ai prea făcut 
propriile tale alegeri, nu-i așa? 


- Am avut parte deja de prelegerea asta, zise Jared, amintindu-și de 
Cainen. 


-De la cineva din Forţele Speciale? întrebă Boutin, sincer surprins. 


-De la un prizonier rraey, răspunse Jared. Pe nume Cainen. Zice că 
te-a întâlnit o dată. 


Fruntea lui Boutin se încreți. 


- Numele nu-mi sună familiar. Dar nu e mai puțin adevărat că am 
întâlnit în ultima vreme o mulțime de rraey și de eneshani. Au cu 
toții tendința să se piardă în ceață. Dar e de înţeles că un rraey ti-ar 
spune asta. Ei găsesc toată structura asta a Forţelor Speciale ca 
îngrozitoare din punct de vedere moral. 


- Da, știu. Mi-a zis că sunt un sclav. 


-Păi ești un sclav! exclamă Boutin înflăcărat. Sau cel puțin un 
servitor angajat prin contract, obligat la un termen de serviciu 
asupra căruia n-ai niciun control. Da, te fac să te simti bine în 


legătură cu asta, cu ajutorul sugestiei că v-aţi născut special ca să 
salvați omenirea, și prin înlănțuirea de colegii de pluton prin 
integrare. Dar când te uiţi mai bine la asta, sunt doar căi pe care le 
folosesc ca să te controleze. Ai un an, poate doi. Oricum, ce știi 
despre univers? Știi ce ti-au spus- că e un loc ostil și că suntem tot 
timpul atacați. Dar ce părere ai avea dacă ţi-aș spune că tot ceea ce ți- 
a spus Uniunea Colonială e fals? 


-Nu e fals. Este ostil. Am văzut destule lupte ca să știu asta. 


- Dar tot ce-ai văzut este luptă. N-ai fost niciodată undeva unde să nu 
omori tot ce-ţi spune Uniunea Colonială. Și este cu siguranță 
adevărat că universul este ostil Uniunii Coloniale. lar motivul pentru 
asta este acela că Uniunea Colonială este ostilă universului. În toată 
perioada de când omenirea a ieșit în univers, nu s-a întâmplat 
niciodată să nu fim în război cu aproape oricare altă specie peste 
care-am dat. Există câteva pe ici, pe colo, pe care Uniunea Colonială 
le socotește folositoare ca aliați sau ca parteneri comerciali, dar sunt 
atât de puţine încât numărul lor nu contează. Cunoaștem șase sute 
trei specii inteligente în interiorul orizontului de salt al Uniunii 
Coloniale. Știi pe câte dintre ele UC le clasifică drept ameninţări, 
însemnând că FCA le poate ataca preventiv după voie? Cinci sute 
șaptezeci și șapte. Când ești ostil în mod activ către nouăzeci și șase 
la sută dintre toate rasele inteligente pe care le cunoști, nu-i doar 
stupid. E sinucidere curată. 


-Şi alte specii sunt în război între ele. Nu-i doar Uniunea Colonială 
cea care merge la război... 


- Da, răspunse Boutin. Fiecare specie are o altă specie cu care 
concurează și împotriva căreia se duce la război. Dar alte specii nu 
încearcă să lupte cu fiecare altă specie peste care dau. Rraey-ii și 
eneshanii au fost multă vreme inamici, până când noi i-am făcut să 
se alieze și cine știe, poate că vor mai fi din nou. Dar niciuna dintre 
aceste specii nu clasifică toate rasele ca fiind o amenințare 
permanentă. Nimeni nu face așa ceva în afară de Uniunea Colonială. 
Ai auzit de Conclav, Dirac? 


— Nu. 


- Conclavul este o mare adunare între sute de specii din această 


parte a galaxiei. S-a întrunit cu mai mult de douăzeci de ani în urmă 
pentru a încerca să creeze un cadru funcțional de guvernare pentru 
întreaga regiune. Ar ajuta la încetarea luptelor pentru proprietățile 
teritoriale prin repartizarea noilor colonii într-un mod sistematic, în 
loc să lase fiecare specie să intre în cursă pentru trofeu și să încerce 
să respingă pe oricine altcineva vrea să i-l ia. Ar impune sistemul cu 
ajutorul unui comandament militar multispecii, care-ar ataca pe 
oricine încearcă să ia o colonie prin forță. Nu toate speciile s-au 
angajat în Conclav, dar numai două specii au refuzat chiar și să 
trimită reprezentanți. Una este consu, pentru că de ce-ar face-o? 
Cealaltă este Uniunea Colonială. 


-Te aștepți să te cred pe cuvânt? 


-Nu mă aştept la nimic din partea ta. Nu știi nimic despre asta. 
Soldaţii de rând din FCA nu știu nimic. Coloniștii, cu siguranță, nu 
știu nici ei nimic. Uniunea Colonială are toate navele, sondele de salt 
și sateliții de comunicații. Dirijează tot comerțul și puțina diplomaţie 
în care intrăm prin stațiile spațiale. Uniunea Colonială este gâtuitura 
prin care curge toată informaţia, și hotărăște care colonii află și care 
nu. Și nu numai coloniile, e vorba și de Pământ. La naiba, Pământul 
e cel mai rău. 


— De ce? 


-Pentru că este menținut într-o stare de înapoiere socială de două 
sute de ani. Uniunea Colonială cultivă oameni acolo, Dirac. Folosește 
țările bogate pentru militari. Folosește țările sărace pentru 
rezervoarele de gene coloniale. Și îi place aranjamentul atât de mult, 
încât înăbușă în mod activ evoluţia naturală a societăţii de acolo. Ei 
nu vor ca aceasta să se schimbe. Le-ar da peste cap producţia de 
soldați și de coloniști. Așa că au izolat Pământul de restul omenirii 
pentru a împiedica oamenii de acolo să știe cât de perfect sunt ținuți 
în stază. Au fabricat o boală — i-au zis Zbârceala — și le-au spus 
oamenilor de pe Pământ că era o molimă extraterestră. Au folosit-o 
ca scuză ca să pună planeta în carantină. O lasă să răbufnească din 
când în când, la o generație sau două, doar ca să mențină 
prefăcătoria. 


- Am întâlnit oameni de pe Pământ, spuse Jared, gândindu-se la 
locotenentul Cloud. Nu sunt proști. Ar ști dacă ar fi ținuți pe loc. 


- O, Uniunea Colonială va îngădui câte o inovaţie sau două la fiecare 
câțiva ani, pentru a-i face să creadă că sunt încă pe panta 
ascendentă, dar nu e niciodată ceva folositor, preciză Boutin. Un nou 
computer ici... Un player de muzică dincolo... O tehnică de 
transplant de organe... Permiteau din când în când câte-un război la 
sol ca lucrurile să rămână interesante. Între timp, au aceleași 
structuri sociale și politice pe care le aveau cu două sute de ani în 
urmă și cred că asta se datorează faptului că au ajuns la un punct de 
stabilitate autentică. Și încă mai mor de bătrânețe la șaptezeci și cinci 
de ani! E ridicol! Uniunea Colonială a administrat Pământul atât de 
bine încât acesta nici nu știe că este administrat. E în beznă. Toate 
coloniile sunt în beznă. Nimeni nu știe nimic. 


-În afară detine... 


- Am construit soldaţii, Dirac. Trebuiau să-mi dea voie să știu ce se 
petrecea. Am avut acces la documente top secret exact până în 
momentul în care am împușcat clona aia a mea. De aceea știu că 
Conclavul este pe undeva, pe-acolo. Și de aceea știu că dacă Uniunea 
Colonială nu va fi distrusă, omenirea o să fie nimicită. 


-Se pare că ne-am menținut pe poziție până în acest punct. 


- Asta pentru că Uniunea Colonială profită de pe urma haosului. 
Când Conclavul o să-și ratifice înțelegerea — și asta o să se întâmple 
într-un an sau doi —, Uniunea Colonială n-o să mai poată găsi 
colonii. Forța militară a Conclavului îi va alunga de pe orice planetă 
pe care vor încerca să pună mâna. Nu vor mai putea nici să preia 
coloniile altora. Vom fi împiedicaţi și când altă rasă o să se hotărască 
să ia una dintre lumile noastre, cine-i va împiedica? Conclavul nu va 
proteja rasele care nu vor participa. Încet, dar sigur, vom fi împinși 
înapoi la o singură lume. Dacă mai rămânem și cu ea. 


-In afară de cazul în care avem un război, spuse Jared, fără să-și 
ascundă scepticismul. 


-Aşa e. Problema nu e omenirea. E Uniunea Colonială. Scăpăm de 
Uniunea Colonială, o înlocuim cu un guvern care își ajută cu 
adevărat oamenii în loc să-i cultive și să-i țină în neștiință pentru 
propriile lui scopuri, și ne alăturăm Conclavului pentru a obține o 
parte rezonabilă din noile lumi coloniale. 


-Cu tine la conducere, presupun, comentă Jared. 
-Până când se organizează lucrurile, da. 


-Minus lumile pe care rraey-ii și eneshanii, aliații tăi în această 
aventură, le vor lua pentru ei. 


- Rraey-ii și eneshanii n-or să lupte pe gratis. 

-Şi obinii o să ia Pământul. 

— Asta-i pentru mine. Cerere personală... 

-Trebuie să fie plăcut... 

-Continui să subestimezi cât de mult vor obinii o conștiință. 


— Imi plăcea mai mult treaba asta când credeam că încerci doar să te 
răzbuni pentru moartea lui Zoë. 


Boutin se dădu înapoi, ca și cum ar fi primit o palmă. Apoi se aplecă 
mai aproape de Jared. 


-Ştii ce mi-a făcut gândul pierderii lui Zog, șuieră el. Stii. Dar dă-mi 
voie să-ți spun ceva ce nu pari să știi. După ce am luat înapoi Coral 
de la rraey, Biroul de Informații Militare al FCA a prezis că rraey-ii 
aveau să contraatace și a oferit o listă cu cele mai probabile cinci 
ținte. Omagh și stația Covell erau chiar în fruntea listei. Și știi ce-au 
făcut FCA în legătură cu asta? 


— Nu. 


- Absolut nimic, scuipă Boutin vorbele. lar motivul pentru asta era 
că trupele FCA se aflau risipite, ca urmare a bătăliei pentru Coral, și 
nu știu ce general a hotărât că ceea ce vrea cu adevărat să facă este să 
pună mâna pe o colonie de la robu. Cu alte cuvinte, era mai 
important să ne ducem după o nouă proprietate teritorială, decât să 
apărăm ceea ce aveam deja. Știau că sosea atacul și n-au făcut nimic. 
lar până când m-au contactat obinii, ceea ce mă chinuia era faptul că 
motivul pentru care murise fetița mea era simplu: Uniunea 
Colonială nu făcuse ceea ce trebuia să facă. Adică să apere viața 
celor aflați sub protecţia sa. S-o apere pe fiica mea. Crede-mă, 


Dirac... Totul are de-a face cu Zoë. 


-Şi dacă războiul tău nu merge așa cum vrei tu? întrebă Jared 
încetișor. Obinii încă o să-și vrea conștiința, și n-o să aibă nimic să-ți 
dea în schimb. 


Boutin zâmbi. 
-Te referi la faptul că i-am pierdut pe rraey și pe eneshani ca aliați. 
Jared încercă să-și ascundă surpriza și nu reuși. 


- Da, sigur că știm despre asta. Și trebuie să recunosc că m-a 
îngrijorat pentru o vreme. Dar acum avem ceva care cred că ne va 
pune la loc pe drumul cel bun și va permite obinilor să pună singuri 
stăpânire pe Uniunea Colonială. 


- Nu-mi închipui că o să-mi spui despre ce e vorba. 


- Voi fi încântat să-ți spun, zise Boutin. Este vorba despre tine. 


Sagan scormoni pământul, căutând ceva cu care să lupte. Degetele i 
se înfășurară în jurul a ceva care părea solid și trase. Se trezi cu un 
bulgăre de pământ. 


Ah, rahat, se gândi, apoi sări și aruncă bulgărele spre vehiculul 
plutitor în timp ce acesta trecea pe lângă ea. Bulgărele se lipi de 
capul celui de-al doilea obin, care stătea în spatele primului. 
Extraterestrul se înclină surprins și căzu din șa, rostogolindu-se la 
pământ. 


Sagan sări de la locul ei din iarbă și se aruncă într-o clipă asupra 
obinului. Creatura năucită încercă să ridice arma; Sagan făcu un pas 
într-o parte, i-o smulse din mână și-l lovi pe obin cu ea. Obinul chițăi 
și rămase la pământ. 


În depărtare, vehiculul întorcea și se pregătea să se năpustească 
asupra sa. Sagan examină arma din mâna ei, încercând să-și dea 
seama dacă putea să priceapă ceva din obiectul acela înainte ca 
aparatul plutitor să ajungă în apropiere, și se hotărî că nu e cazul să- 


și bată capul. ÎI apucă pe obin, îi dădu o lovitură în gât ca să-l 
menţină supus și-l percheziționă în căutarea unei arme ascuţite. Îi 
găsi atârnat la brâu ceva asemănător unui pumnal de luptă. Forma și 
echilibrul erau complet nepotrivite pentru mâna umană, dar oricum 
nu se putea face nimic în privința asta. 


Vehiculul se întorsese complet și acum se repezea spre Sagan. Vedea 
butoiașul armei rotindu-se din ce în ce mai repede, gata să tragă. 
Sagan se aplecă și, cu cuțitul încă în mână, îl apucă pe obinul căzut; 
cu un mormăit, îl trase în calea vehiculului și a armei. Obinul 
tresăltă când săgețile se înfipseră în el. Sagan, acoperită de obinul 
care se zvârcolea, păși într-o parte, dar atât de aproape de aparat pe 
cât îndrăznea și balansă cuțitul când obinul trecu în viteză pe lângă 
ea. Simti o răsucire brutală a braţului și fu trântită la pământ 
învârtindu-se când cuțitul intră în contact cu trupul obinului. 
Rămase la pământ, ameţită și cuprinsă de dureri, vreme de câteva 
minute. 


Când se ridică în sfârșit, văzu aparatul așteptând la o sută de metri. 
Obinul stătea încă pe el, cu capul clătinându-i-se, atârnat de gât doar 
printr-o bucată de piele. Sagan îl împinse pe obin de pe vehicul și îi 
luă armele și proviziile. Apoi șterse de pe aparat sângele obinului 
cât putu mai bine și avu nevoie de câteva minute să învețe cum 
mergea mașinăria. Întoarse obiectul și-l făcu să plutească spre gard. 
Aparatul depăși cu ușurință tunurile pe deasupra; Sagan îl așeză pe 
sol în afara razei lor de acțiune, în fața lui Harvey și Seaborg. 


— Arăți groaznic, zise Harvey. 


-Mă simt groaznic, replică Sagan. Acum, ați dori să ieșiți de-aici sau 
v-ar plăcea să mai trăncăniți puțin? 


- Depinde, spuse Harvey. Unde mergem? 

— Aveam o misiune, răspunse Sagan. Cred că ar trebui s-o terminăm. 
- Sigur, încuviință ironic Harvey. Noi trei fără arme, luându-ne la 
bătaie cu cel puțin câteva zeci de soldați obini și atacând stația 
științifică. 


Sagan trase arma obinului și i-o întinse lui Harvey. 


— Acum ai o armă. Tot ce trebuie să faci este să înveți s-o folosești. 
- Frumos, comentă Harvey, luând arma. 


-Cât crezi că o să dureze până când obinii o să-și dea seama că unul 
dintre vehiculele lor plutitoare lipsește? întrebă Seaborg. 


-Cât se poate de puţin, răspunse Sagan. Hai. E timpul să plecăm. 


-Se pare că înregistrarea ta e gata, îl anunţă Boutin pe Jared și se 
întoarse spre ecranul de pe birou. 


Jared știuse înainte ca Boutin să i-o spună, pentru că ciupiturile de 
menghină dispăruseră doar cu câteva clipe înainte. 


-Ce vrei să spui cu faptul că o să te pun pe drumul cel bun 
împotriva Uniunii Coloniale? întrebă Jared. N-am de gând să te ajut. 


— De ce nu? Nu te interesează să salvezi rasa umană de asfixiere 
lentă? 


-Să spunem doar că prezentarea ta nu m-a convins în întregime. 
Boutin ridică din umeri. 


- Așa merge... Firește, tu fiind eu, sau un soi de facsimil, aș fi sperat 
că o să ajungi să adopti felul meu de-a gândi. Dar până la urmă, 
indiferent câte dintre amintirile sau ticurile mele personale ai putea 
avea, încă ești altcineva, nu-i așa? Deocamdată, oricum. 


— Ce înseamnă asta? 


- Ajung și acolo. Dar dă-mi voie mai întâi să-ți spun o poveste. Are 
să limpezească lucrurile... Cu mulți ani în urmă, obinii și o rasă pe 
nume ala au intrat într-un conflict în legătură cu o proprietate 
teritorială. La prima vedere, ala și obinii erau de forțe sensibil egale, 
doar că armata alaită era alcătuită din clone. Asta însemna că erau 
cu toții susceptibili la aceeași armă genetică, un virus pe care-l 
proiectaseră obinii, menit să rămână latent pentru o vreme- destul 
de mult ca să fie transmis — și apoi să dizolve carnea bieților alaiți. 


Armata alaită a fost nimicită, la fel și civilii alaiți, după un timp. 
-O poveste încântătoare... 


— Așteaptă puțin, că devine și mai bună. Nu cu multă vreme în 
urmă, m-am gândit să fac același lucru Forțelor Coloniale de 
Apărare. A face asta este însă mai complicat decât pare. Printre 
altele, corpurile militare ale Forţelor Coloniale de Apărare sunt 
aproape în întregime imune la boli — SmartBlood-ul pur și simplu nu 
tolerează patogeni. Și, desigur, nici corpurile FCA, nici acelea ale 
Forţelor Speciale nu sunt de fapt clonate, așa încât, chiar dacă le-am 
putea expune unui virus, n-ar reacționa toate în același fel. Apoi însă 
mi-am dat seama că exista un lucru în fiecare corp FCA care era 
exact la fel. Ceva pe care-l cunoșteam în profunzime... 


— BrainPal-ul. 


- BrainPal-ul, confirmă Boutin. În cazul acesta, puteam crea un virus 
cu acțiune lentă special pentru el- unul care s-ar întipări în BrainPal, 
s-ar replica de fiecare dată când un membru al FCA ar lua legătura 
cu un altul, dar ar rămâne latent până la o dată și o oră alese de 
mine. Apoi ar face ca fiecare sistem corporal posesor de BrainPal s-o 
ia razna. Toţi cei cu BrainPal ar muri instantaneu, iar toate lumile 
umane ar fi deschise pentru cucerire. Repede, ușor, fără durere... 


- Exista însă o problemă, continuă el. Nu aveam niciun mijloc să 
introduc virusul. „Ușa mea din spate“ era numai pentru diagnostice. 
Puteam citi și opri anumite sisteme, dar nu era proiectată să încarce 
coduri. Pentru încărcarea codului aveam nevoie de cineva care să-l 
accepte pentru mine și să acționeze ca purtător. Așa că obinii au 
pornit în căutare de voluntari. 


— Navele Forţelor Speciale... 


- Ne-am închipuit că Forțele Speciale aveau să fie mai vulnerabile la 
blocarea BrainPal-urilor. Voi toți n-aţi fost niciodată lipsiți de ele, în 
timp ce soldaţii obișnuiți ai FCA ar putea încă funcționa. Și s-a 
dovedit corect. Îți revii până la urmă, dar șocul inițial ne dă timp din 
belșug, în care să lucrăm. l-am adus aici și am încercat să-i 
convingem să fie purtători. Mai întâi am cerut, apoi am insistat. 
Nimeni n-a cedat. Asta da, disciplină. 


— Unde sunt acum? întrebă Jared. 


-Sunt morți. Felul în care insistă obinii este destul de puternic. Ar 
trebui să corectez totuși afirmaţia. Unii dintre ei au supraviețuit și i- 
am folosit pentru studii de conștiință. Sunt în viață, atât cât poate fi 
un creier într-un borcan. 


Lui Jared i se făcu greață. 

- Du-te-n pizda mă-tii, Boutin! 

-Ar fi trebuit să se ofere voluntari... 

-Mă bucur că te-au dezamăgit. O să fac același lucru. 


— Nu cred. Ceea ce te face diferit, Dirac, este că niciunul dintre ei nu 
avea deja creierul și conștiința mea în cap. lar tu le ai. 


-Chiar și cu amândouă, nu sunt tu. Ai zis-o cu gura ta. 


— Am zis că deocamdată ești altcineva. Bănuiesc că nu știi ce s-ar 
întâmpla dacă aș transfera conștiința care se află aici — Boutin își 
ciocăni tâmpla cu vârful degetului — și ți-aș introduce-o în cap, nu-i 
așa? 


Jared își aduse aminte de discuţia cu Cainen și cu Harry Wilson, 
când sugeraseră suprapunerea conștiinței înregistrate a lui Boutin 
peste a sa proprie, și simți un fior de gheață pe șira spinării. 


-Ar șterge conștiința care se află deja acolo. 
— Da, încuviință Boutin. 
-O să mă omori... 


- Păi, da. Dar tocmai am făcut o înregistrare a conștiinței tale, pentru 
că am nevoie să aplic niște ajustări de finețe propriului meu transfer. 
Este tot ceea ce ești, până acum cinci minute. Așa că vei fi mort doar 
în cea mai mare parte... 


— Mizerabilule! 


-Şi după ce îmi voi fi încărcat conștiința în corpul tău, voi servi 
drept purtător al virusului. Nu mă va afecta pe mine, desigur. Dar 
oricine altcineva îi va simți întreaga forță. Apoi voi pune să fie 
împușcați camarazii tăi de detașament, și după aceea Zoë și cu mine 
ne vom întoarce în spațiul Uniunii Coloniale în acea capsulă de 
captare pe care ne-ai furnizat-o cu atâta grijă. O să le spun că 
Charles Boutin e mort, iar obinii se vor da la fund până când lovește 
virusul BrainPal-ului. Apoi vor interveni și vor sili Uniunea 
Colonială să capituleze. Și uite-așa, tu și cu mine vom fi salvat 
omenirea. 


-Nu pune asta pe seama mea. N-am nimic de-a face cu așa ceva. 


- Nu? rânji Boutin, amuzat. Ascultă, Dirac. Uniunea Colonială n-o să 
mă vadă pe mine ca instrument al dispariției sale. Eu voi fi deja 
mort. O să te vadă pe tine, și numai pe tine. Ooo, o să faci parte din 
asta, prietene. N-ai de ales. 


Paisprezece 


-Cu cât mă gândesc mai mult la planul ăsta, cu atât îmi place mai 
puţin, îi spuse Harvey lui Sagan. 


Ei doi și cu Seaborg stăteau ghemuiți la marginea pădurii de lângă 
staţia științifică. 


-Încearcă să nu te mai gândești atât de mult, replică Sagan. 

- Asta ar trebui să fie ușor pentru tine, Harvey, interveni Seaborg. 
Încerca să însenineze atmosfera și nu prea reușea. 

Sagan aruncă o privire către piciorul lui Seaborg. 

-O să poţi face asta? întrebă ea. Șchiopătatul se înrăutățește. 


-O să mă descurc, răspunse Seaborg. N-o să stau aici ca un rahat în 
timp ce voi doi îndepliniți misiunea. 


-Nu spun asta, vorbi Sagan. Spun că tu și Harvey ați putea schimba 
rolurile. 


-Mă descurc, repetă Seaborg. Și oricum, Harvey m-ar omori dacă i- 
aș lua numărul. 


- Ai dreptate, la naiba, replică Harvey. Sunt bun la soiul ăsta de 
rahaturi. 


-Mă doare piciorul, dar pot să merg și să alerg cu el. O să fie bine. 
Așa că hai să nu mai stăm aici și să vorbim despre asta. O să-mi 
înțepenească piciorul. 


Sagan dădu din cap și-și întoarse privirea către staţia științifică, un 
grup de clădiri relativ modest. La capătul dinspre nord al 
complexului erau cazărmile obinilor, surprinzător de înghesuite; 
obinii fie că nu voiau, fie că nu aveau nevoie de nimic care să semene 
cât de cât a intimitate. Ca și oamenii, obinii se adunau la orele de 
masă; mulți dintre ei aveau să fie la popota de lângă cazărmi. Treaba 
lui Harvey era să creeze o diversiune acolo și să atragă atenţia 
asupra lui, ducându-i pe obini după el, în alte părți ale staţiei. 


La capătul dinspre sud al complexului se afla generatorul-regulator 
de energie, adăpostit într-o clădire mare, asemănătoare unei 
magazii. Obinii foloseau ceea ce în mod esențial erau niște baterii 
uriașe, încărcate permanent de niște mori de vânt amplasate la o 
oarecare depărtare de staţie. Treaba lui Seaborg era să taie cumva 
curentul. Trebuia să lucreze cu ceea ce găsea la fața locului ca să 
rezolve problema. 


Între cele două se afla staţia științifică propriu-zisă. După ce cădea 
curentul, Sagan trebuia să intre, să-l găsească pe Boutin și să-l scoată 
de acolo, lovindu-l ca să-și piardă cunoștința dacă era nevoie. Dacă 
dădea peste Dirac, trebuia să stabilească rapid dacă era folositor sau 
dacă devenise trădător, la fel ca originalul. În cel de-al doilea caz, 
trebuia să-l ucidă, curat și rapid. 


Sagan bănuia că avea să fie nevoie să-l omoare pe Dirac indiferent de 
situație; nu credea cu adevărat că va avea destul timp să hotărască 
dacă era demn de încredere sau nu, și nu avea la dispoziție upgrade- 
ul BrainPal-ului ca să-i citească gândurile. Sagan își îngădui un 
moment de amuzament melancolic, gândindu-se la faptul că 
abilitatea ei de a citi minţile, atât de secretă, era de asemenea 
complet inutilă când avea cu adevărat nevoie de ea. Seaborg nu voia 
să fie nevoită să-l ucidă pe Dirac, dar nu vedea prea multe opțiuni în 
privința asta. Poate că e mort deja, se gândi. Asta m-ar scuti de o bătaie 
de cap. 


Sagan scutură din cap ca să-și alunge gândul. Nu-i plăcea ce spunea 
despre ea acest mod de a gândi. Avea să-și facă griji pentru Dirac 


atunci, când și dacă Dirac urma să apară. Intre timp, cei trei aveau 
alte lucruri de care să se preocupe. Până la urmă, tot ceea ce conta 
era să-l urce pe Boutin în capsula aceea. 


Avem un avantaj, gândi Sagan. Niciunul dintre noi nu se așteaptă cu 
adevărat să supraviețuiască. Asta ne oferă niște opțiuni în plus. 


-Suntem gata? întrebă Sagan. 
-Suntem gata, răspunse Seaborg. 
-La dracu”, da, zise și Harvey. 


- Atunci s-o facem, spuse Sagan. Harvey, dă-i drumul. 


Jared se trezi dintr-un somn scurt și o găsi pe Zoë uitându-se lung la 
el. 


- Bună, Zoë, vorbi el. 

- Bună, răspunse Zoë și se încruntă. Am uitat cum te cheamă. 
— Eu sunt Jared, zise el 

— A, da. Bună, domnule Jared. 


- Bună, drăguţo, îi răspunse Jared, și din nou găsi dificil să-și 
păstreze vocea egală. 


Aruncă o privire la animalul de pluș pe care-l ținea Zoë în braţe. 
- Este elefantul Celeste? întrebă el. 
Zoë dădu din cap și-l ridică pentru ca el să-l vadă mai bine. 


- Înî, răspunse ea. Aveam un Babar, dar l-am pierdut. ÎI știi pe 
Babar? 


- Da. Imi aduc aminte că l-am văzut și pe Babar. 


-Mi-e dor de Babar, spuse Zoë cu voce subțire, apoi se învioră. Dar 


tăticul mi-a adus-o pe Celeste, după ce s-a întors. 
-Cât timp a lipsit? 
Zoë ridică din umeri. 


-Multă vreme. A zis că avea niște lucruri de făcut mai întâi. Dar a 
zis că i-a trimis pe obini să mă apere și să aibă grijă de mine. 


— Așa au făcut? 

-Cred că da. 

Ridică din umeri și adăugă cu voce scăzută: 
- Nu-mi plac obinii. Sunt plicticoși. 


-Îmi dau seama. Îmi pare rău că tu și tatăl tău ați fost despărțiți atât 
de mult, Zoë. Știu că te iubește foarte mult. 


- Știu. Și eu îl iubesc. Ii iubesc pe tăticul, și pe mămica, și pe toți 
bunicii pe care nu i-am întâlnit niciodată, și pe prietenii mei de la 
Covell... Mi-e dor de ei. Crezi că lor le e dor de mine? 


-Sunt sigur că da, răspunse Jared și evită intenționat să se 
gândească la ce se întâmplase cu prietenii ei. Se uită din nou la Zoë 
și o văzu îmbufnată. 


-Ce e, iubito? întrebă el. 


-Tata zice că trebuie să mă întorc pe Phoenix cu tine. Zice că o să 
stai cu mine ca el să poată să termine niște treburi aici. 


— Tăticul tău și cu mine am vorbit despre asta, spuse el cu prudenţă. 
Nu vrei să te întorci? 


— Vreau să mă întorc cu tăticul, vorbi ea pe ton plângăreț. Nu vreau 
să rămână aici. 


-N-o să dureze prea mult. Numai că nava pe care am adus-o aici ca 
să te ducă acasă e foarte mică și n-o să fie loc în ea decât pentru noi 
doi. 


— Poţi să rămâi tu. 

Jared izbucni în râs. 

— Aș vrea să se poată, draga mea. Dar o să ne distrăm cât timp îl 
așteptăm pe tăticul tău, îți promit. Ce ti-ar plăcea să faci când 


ajungem la stația Phoenix? 


— Vreau să cumpăr niște bomboane. Aici n-au deloc. Tăticul zice că 
obinii nu fac. A încercat să-mi facă totuși unele, o dată. 


-Cum au fost? 


- Au fost rele de tot. Vreau bomboane mari de zahăr, și caramele, și 
acadele, și jeleuri... Imi plac cele negre. 


— Imi aduc aminte de asta. Prima oară când te-am văzut, mâncai 
jeleuri negre. 


-Când a fost asta? 


-Cu multă vreme în urmă, iubito. Dar îmi aduc aminte de parcă ar 
fi fost ieri. Și când ne întoarcem, poți mânca orice bomboane vrei. 


-Dar nu prea multe. Pentru că atunci o să mă doară burta. 


-Chiar așa e. Și nu putem lăsa să se întâmple asta. Nu vrem deloc o 
durere de burtă. 


Zoë îi zâmbi lui Jared și-i frânse inima. 
- Eşti caraghios, domnule Jared. 
— Păi, îi întoarse el zâmbetul, încerc. 


- OK, o să plec. Iata trage un pui de somn. Nu știe că sunt aici. O să- 
l trezesc pentru că mi-e foame. 


-Du-te și trezește-l, Zoë. Mulţumesc pentru vizită. Mă bucur foarte 
mult că ai trecut pe aici. 


- OK, spuse Zoë, se întoarse și-i făcu semn din mână când ieși. La 
revedere, domnule Jared! Ne vedem mai târziu! 


-Ne vedem mai târziu, repetă el, știind că n-o s-o mai vadă. 
-Te iubesc! adăugă Zoë, în felul nepăsător al copiilor. 
-Şi eu te iubesc, șopti Jared, pe un ton părintesc. 


Așteptă până când auzi o ușă închizându-se pe holul alăturat, 
înainte de a lăsa să iasă răsuflarea aspră, sfâșietoare, pe care-o ţinuse 
în piept. 


Jared se uită la laborator, cu ochii alunecând peste consola pe care 
Boutin o adusese înăuntru pentru a dirija transferul de conștiință, și 
zăbovind asupra celui de-al doilea incubator, cel în care se va așeza 
chiar el înainte de a-și trimite conștiința spre corpul lui Jared, 
ștergând existenţa lui Jared ca și cum n-ar fi fost altceva decât un 
înlocuitor, ceva pus acolo ca să treacă timpul până când adevăratul 
proprietar al corpului putea să intre în posesia lui. 


Dar, se gândi Jared, nu acesta era cazul de fapt? Boutin era cel care 
trebuia să se afle în acest corp. De aceea fusese creat. Lui Jared îi 
fusese îngăduit să existe doar pentru că la început conștiința lui 
Boutin refuzase să se instaleze. Trebuise să fie convinsă să împartă 
spațiul mintal pe care-l crease Jared în calitate de supraveghetor. lar 
acum, ironia ironiilor, Boutin voia tot, voia să-l dea la o parte 
complet pe Jared. La naiba, se gândi înnebunit Jared. Abia aranjasem 
creierul ăsta așa cum voiam! Râse, iar râsul îi sună tremurat și straniu 
în urechi. Încercă să se calmeze, aducându-se într-o stare tot mai 
rațională, răsuflare cu răsuflare. 


Jared îl auzi în cap pe Boutin, descriind relele Uniunii Coloniale, și 
auzi vocea lui Cainen, în care avea mai multă încredere că ar putea fi 
sincer în legătură cu asemenea lucruri, reflectând aceste sentimente. 
Se uită la propriul lui trecut în Forțele Speciale și la lucrurile pe care 
le făcuse în numele făuririi unui univers „sigur pentru omenire“. 
Uniunea Colonială controla fiecare canal de comunicații, dirija fiecare 
curs al acțiunii, stăpânea cu o mână de fier fiecare aspect al 
umanității și lupta cu toate celelalte rase pe care le cunoștea cu o 
ferocitate persistentă. 


Dacă universul era atât de ostil pe cât spunea Uniunea Colonială, 
poate că acest nivel de control era justificat pentru imperativul rasial 


atotcuprinzător de a câștiga teren și de a construi un loc pentru 
fiinţele umane în univers. Dar dacă nu era — dacă ceea ce alimenta 
războaiele neîncetate ale Uniunii Coloniale nu era competiția din 
exterior, ci paranoia și xenofobia din interior —, atunci Jared știa că el 
și toți cei pe care-i cunoscuse în Forţele Speciale și în afara lor ar fi 
putut, într-un fel sau altul, să ducă la moartea lentă a omenirii, 
despre care Boutin îl asigura că-i aștepta. Ar fi ales atunci să refuze 
să mai lupte. 


Dar, gândi Jared, nu se poate avea încredere în Boutin. Boutin considera 
Uniunea Colonială malefică, dar și Boutin alegea să facă lucruri rele. 
Făcuse ca trei rase diferite — două cu conflicte vechi între ele — să se 
unească pentru a ataca Uniunea Colonială, supunând miliarde de 
oameni și miliarde de alte creaturi inteligente la amenințarea 
războiului. Făcuse experimente pe soldaţi ai Forțelor Speciale și-i 
ucisese. Plănuia să omoare până la ultimul membru al Forţelor 
Speciale și fiecare soldat FCA cu virusul său pentru BrainPal, ceva 
asemănător cu un genocid, având în vedere numărul și alcătuirea 
unică a Forțelor Coloniale de Apărare. Și ucigând Forţele Coloniale 
de Apărare, Boutin ar lăsa coloniile și Pământul lipsite de apărare 
împotriva oricărei rase care se hotăra să revendice vreuna dintre 
colonii pentru ea. Obinii nu puteau opri goana după pământ a 
celorlalte rase — și probabil n-ar fi făcut-o, chiar dac-ar fi putut. 
Răsplata pentru obini nu era pământul, ci conștiința. 


Coloniștii neprotejați ar fi osândiți, își dădu seama Jared. Coloniile 
ar fi distruse și oamenii n-ar avea unde să se ducă. Nu stătea în firea 
speciilor din această parte a galaxiei să-și împartă lumile. Pământul, 
cu miliardele sale, ar putea supraviețui; ar fi greu să muţi miliarde 
de oameni fără luptă. Planetele-colonii — mai puțin populate și mai 
puțin împovărate din punct de vedere ecologic- ar fi însă mult mai 
atrăgătoare. lar dacă cineva se hotăra să atace Pământul, și Pământul 
fusese cu adevărat ținut pe loc de Uniunea Colonială pentru 
propriile ei scopuri, atunci n-ar fi capabil să se apere cu maximă 
eficiență. Ar supraviețui, dar pagubele ar fi imense. 


Boutin nu vede toate astea? se întrebă Jared. Poate că da, dar prefera să 
creadă că nu s-ar întâmpla așa. Ori poate că pur și simplu nu se 
gândise niciodată la consecinţele acțiunilor sale. Când obinii îl 
contactaseră, poate că tot ceea ce văzuse Boutin era un popor atât de 


disperat să capete ceea ce le putea el da, încât ar fi făcut orice pentru 
asta. Poate că Boutin ceruse luna de pe cer și nu se gândise ce-ar face 
cu luna după ce-ar căpăta-o. Poate că Boutin nu credea cu adevărat 
că obinii i-ar da cu adevărat războiul pe care-l ceruse. 


Întrețesut cu toate astea, Jared simti o îngrijorare înnebunitoare 
pentru Zoë: ce s-ar întâmpla cu ea dacă Boutin nu reușea sau dacă 
era ucis; ce s-ar întâmpla dacă ar reuși? Jared se simţi vinovat pentru 
că se gândea la ce s-ar întâmpla cu un singur copil, când milioane de 
vieți ar fi schimbate sau curmate, dar nu se putea împiedica s-o facă. 
La fel de mult ca orice altceva, căuta o cale pentru ca Zoë să 
supraviețuiască dincolo de toate astea. 


Jared se simți copleșit de deciziile pe care trebuia să le ia, 
nesatisfăcut de prea puţinele informaţii pe care le avea ca să facă 
acele alegeri și complet frustrat de cât de puține soluții avea în 
legătură cu ambele probleme. Simţea că era probabil ultima 
persoană din lume care-ar trebui să se lupte cu toate astea. Dar acum 
nu mai era nimic de făcut. Închise ochii și-și evaluă opțiunile. 


O oră mai târziu, Jared deschise ochii când Boutin intră pe ușă, 
urmat de un obin. 


— Ești treaz. 
- Sunt, răspunse Jared. 


-E timpul să fac transferul. Am introdus programul procesului și 
am rulat simulările; se pare că o să meargă perfect. N-are niciun rost 
să mai amânăm. 


- Departe de mine gândul de a te împiedica să mă ucizi, vorbi Jared 
pe un ton nepăsător. 


Boutin se opri; Jared văzu că faptul de a pomeni de crima lui 
incipientă îl tulbura pe Boutin. Bine, gândi Jared. 


- Vorbim despre asta, zise Boutin. Inainte de a face transferul, pot să 
rulez o directivă care te va face să dormi, dacă vrei. N-o să simți 
nimic. ţi ofer asta. Dacă vrei... 


-Tu nu pari să vrei. 


— Face transferul mai dificil, din câte văd din simulări. Transferul va 
fi mai sigur dacă ești conștient și tu. 


-Bine atunci, negreșit o să rămân treaz. N-aș vrea să fac lucrurile 
mai dificile pentru tine! 


- Ascultă, Dirac. Nu-i nimic personal. Trebuie să înţelegi că tu îmi 
oferi o cale de a face ca totul să se întâmple repede și curat, cu cât 
mai puțină vărsare de sânge cu putință pentru absolut toate părțile. 
Îmi pare rău că trebuie să mori, dar alternativa înseamnă și mult mai 
multe morți. 


- Asasinarea fiecărui soldat al Forțelor Coloniale de Apărare cu 
virusul tău nu mi se pare puţină vărsare de sânge... 


Boutin se întoarse și îi ceru obinului să înceapă pregătirile; acesta se 
duse la consolă și se apucă de treabă. 


- Spune-mi, zise Jared, după ce vei fi ucis toate Forțele Coloniale de 
Apărare, cine o să apere coloniile umane? N-o să mai aibă apărători. 


Îi vei fi ucis pe toți. 


— Obinii îi vor apăra pe termen scurt. Până când vom crea o nouă 
forță defensivă. 


- Eşti sigur de asta? Odată ce le dăruiești conștiință, de ce-ar mai 
avea nevoie să facă ceva pentru tine? Sau plănuiești să amâni 
conștiința până după ce îţi îndeplinesc următoarea cerere? 


Boutin aruncă o privire scurtă către obinul din încăpere, apoi se 
întoarse spre Jared. 


-Nu amân nimic. O s-o facă pentru că au acceptat s-o facă. 
- Eşti dispus să pariezi viața lui Zoë pe asta? Pentru că asta faci. 


- Nu-mi ţine mie prelegeri despre fiica mea, se răsti Boutin la Jared și 
îi întoarse spatele. 


Jared se înfioră cu tristețe, gândindu-se la alegerile pe care le făcea. 


Obinul făcu semn din cap către Boutin; era timpul. Boutin se uită 


încă o dată spre Jared. 
-Mai vrei să spui ceva înainte de a începe? îl întrebă pe Jared. 
-Cred că o s-o las pe mai târziu. 


Boutin deschise gura ca să întrebe ce însemna asta, dar înainte de a 
apuca s-o facă, un zgomot erupse din afara stației. Suna ca un tun 
foarte mare descărcându-se foarte rapid. 


Harvey trăia pentru soiul ăsta de treburi. 


Principala lui grijă, când se apropiau de stația științifică, era că 
locotenentul Sagan avea să apeleze la una dintre abordările ei 
obișnuite, metodice și chibzuite; ceva furișat, care avea să-i ceară să 
meargă pe vârfuri ca un blestemat de spion sau așa ceva. Detesta 
rahaturile astea. Harvey știa ce era și la ce era cel mai bun: era 
ticălosul zgomotos și era bun să facă lucrurile să se prăbușească și să 
sară în aer. În puţinele lui momente introspective, Harvey se întreba 
dacă originalul lui, tipul din care fusese făcut în cea mai mare parte, 
nu fusese cineva cu adevărat antisocial, un piroman sau un luptător 
profesionist, sau poate că făcuse închisoare pentru acte de violență. 
Oricine sau orice fusese, Harvey ar fi fost încântat să-i dea un sărut 
mare și zgomotos pe buze. Harvey era absolut împăcat cu natura lui 
interioară, în felul în care călugării budiști zen nu pot decât să 
viseze. Așa că, atunci când Sagan îi spuse că avea sarcina să atragă 
atenţia asupra lui pentru ca ea și cu Seaborg să-și facă treburile, lui 
Harvey îi veni să danseze. Putea cu siguranţă să atragă atenția 
asupra lui. 


Intrebarea era cum. 


Harvey nu se dovedise niciodată deosebit de introspectiv, dar asta 
nu însemna că era prost. Putea fi chiar moral, între anumite limite; 
înţelegea valoarea subtilității, chiar dacă nu era un mare partizan al 
ei, iar unul dintre motivele pentru care ieșea basma curată chiar 
dacă se comporta zgomotos și insuportabil era acela că se pricepea la 
strategie și logistică. Îi dădeai o sarcină și el o făcea, de obicei în 
modul care producea cea mai multă entropie, da, dar și într-un fel 


care atingea exact țelul pe care trebuia să-l atingă. Una dintre 
luminile călăuzitoare ale lui Harvey, în termeni de strategie, era 
simplitatea; toate lucrurile fiind egale, Harvey prefera cursul acțiunii 
care-l ducea în miezul lucrurilor și apoi trecea la treabă. Când era 
întrebat, Harvey o numea teoria briciului lui Occam aplicată la 
luptă: cel mai simplu mod de a-i da cuiva un șut în fund era de 
obicei cel corect, și anume... a-i da un șut în fund! 


Era filozofia care-l făcu pe Harvey să ia vehiculul plutitor pe care-l 
furase Sagan, să se suie pe el și, după câteva clipe în care ghici 
comenzile fundamentale pentru a-l pilota, să țâșnească spre ușa 
popotei obinilor. La apropierea lui Harvey, ușa popotei se deschise 
spre interior; un obin întorcându-se la datorie după masă. Harvey 
scoase un rânjet smintit, acceleră brusc aparatul, apoi frână exact 
atât cât (speră el) să îndese nenorocitul ăla de extraterestru direct 
înapoi în încăpere. 


Merse perfect. Obinul avu destul timp să scoată un chițăit de 
surpriză înainte ca tunul aparatului să-l lovească drept în piept, 
izbindu-l spre spate ca pe o jucărie pe sfoară, aruncându-l aproape 
pe întreaga lungime a sălii. Ceilalţi obini din încăpere ridicară 
privirile în timp ce victima lui Harvey se învârtea ca o morișcă pe 
podea, apoi își întoarseră ochii multipli către ușă, către Harvey și 
către aparatul cu tunul lui mare țintind drept în încăpere. 


- Bună, băieţi! răcni Harvey cu o voce puternică, tunătoare. Plutonul 
numărul 2 vă transmite salutări! Și cu asta, apăsă butonul 
însemnând „foc“ al tunului și se puse pe treabă. 


Harvey își iubea la nebunie munca. 


Din partea cealaltă a complexului, Seaborg îl auzi pe Harvey 
pornind la vesela lui treabă, și avu doar o ușoară înfiorare. Nu că lui 
Seaborg, nu i-ar fi plăcut de Harvey, dar după câteva lansări de luptă 
cu plutonul 2, căpătai sentimentul că dacă nu voiai ca lucrurile să 
explodeze inutil în jurul tău, era mai bine să stai departe de Daniel 
Harvey. 


Bubuiturile și hărmălaia făcură exact ceea ce trebuiau să facă — 


soldații obini de la generator își abandonară posturile ca să-i ajute pe 
aceia dintre ei care erau masacrați cu încântare în partea cealaltă a 
complexului. Seaborg porni într-o alergare strâmbă, tresărind la 
fiecare pas, și când intră pe ușă luă prin surprindere ceea ce 
presupuse că erau niște savanți obini. Seaborg, îl împușcă pe unul 
dintre ei cu una dintre acele ciudate arme obine, apoi izbi gâtul 
celuilalt. Acest lucru fu mai tulburător decât s-ar fi așteptat Seaborg; 
simți oasele sau ce-o fi fost ele cedând sub lovitura lui. Spre 
deosebire de Harvey, violenţa nu fusese niciodată naturală pentru 
Seaborg; nimic nu era foarte natural pentru el. Simţise acest lucru de 
timpuriu și ascundea acest lucru exagerând, motiv pentru care atâția 
dintre membrii detașamentului lui de antrenament credeau că e un 
ticălos. Trecuse peste asta — cineva trebuie să te împingă de pe stâncă 
dacă n-o faci singur —, dar lucrul peste care nu reușise să treacă 
niciodată era ideea că, la o adică, Forţele Speciale nu erau un loc bun 
pentru el. 


Seaborg se duse în camera următoare, care ocupa cea mai mare 
parte a magaziei și care adăpostea două forme imense despre care 
Seaborg presupuse că erau bateriile pe care trebuia să le distrugă. 
Diversiunea lui Harvey avea să ţină numai atâta vreme cât Harvey 
reușea să rămână în viață, ceea ce Seaborg se îndoia că va dura prea 
mult. Seaborg căută în încăpere comenzi sau panouri care l-ar fi 
putut ajuta, ori măcar un indiciu cu privire la felul în care putea opri 
curentul. Nu văzu nimic; toate panourile și comenzile se aflau în 
camera în care lăsase doi obini morți. Seaborg se întrebă dacă n-ar fi 
trebuit să-l lase pe unul dintre ei în viață și să încerce să-l convingă 
să oprească stația energetică, dar se îndoia că ar fi avut prea mult 
succes. 


- Futu-i morții mă-sii, zise el cu voce tare, frustrat, și, din lipsă de 
altceva mai bun care să-i vină în minte, ridică arma obină și trase 
într-una dintre baterii. Proiectilul se înfipse în cochilia de metal a 
uriașei baterii, scoțând pentru o clipă scântei, iar Seaborg auzi un 
țiuit ascuțit, ca aerul șuierând printr-o gaură foarte mică. Se uită la 
locul unde trăsese — de acolo ţâșnea o șuviţă de gaz verzui, cu 
presiune ridicată. 


Ce naiba, se gândi Seaborg, ridicând arma și țintind spre gaura din 
care se scurgea gazul. Hai să vedem dacă rahatul ăsta e inflamabil. 


Era. 


Explozia generatorului de energie o aruncă pe Jane Sagan drept în 
fund și o orbi pentru trei secunde bune; își recăpătă vederea chiar la 
timp ca să vadă bucăți mari din sala generatorului zburând pe cer 
cam în direcţia ei. Sagan se dădu înapoi destul cât să evite 
sfărâmăturile și, din instinct, își verifică integrarea ca să vadă dacă 
nu cumva, printr-un miracol, Seaborg, reușise să supraviețuiască. Nu 
era nimic acolo, desigur. Nu supraviețuiești unei asemenea explozii. 
ÎI simţea totuși pe Harvey, şocată fiind pentru o clipă de orgia lui de 
violență. Sagan își îndreptă atenţia către staţia științifică propriu- 
zisă, cu ferestrele sparte și porțiuni arzând în flăcări, și avu nevoie 
de câteva secunde pentru a-și face un plan înainte de a-și da seama 
că avea din nou integrare. Oprirea curentului îi adusese cumva 
înapoi BrainPal-ul. 


Sagan risipi două secunde complet nepotrivite pentru a se bucura de 
revenirea integrării și a BrainPal-ului înainte de a se întreba dacă 
mai era integrată cu altcineva. 


Explozia îi trânti la podea pe Boutin și pe obin; Jared își simţi 
incubatorul zguduindu-se violent. Reuși să rămână în poziție 
verticală, ca și cel de-al doilea incubator. Luminile se stinseră, pentru 
a fi înlocuite o secundă mai târziu de lucirea verde, blândă, a 
becurilor mergând pe generatorul de rezervă. Obinul se ridică și se 
duse la perete să activeze generatorul de rezervă al laboratorului. 
Boutin se adună de pe podea, strigă după Zoë și ieși în fugă din 
încăpere. Jared îl urmări plecând, cu inima în gât. 


Dirac, o auzi pe Jane Sagan. Răspunde-mi... 
Integrarea îl inundă pe Jared ca o lumină aurie. 
Sunt aici, răspunse Jared. 

Boutin mai trăiește? întrebă Sagan. 


Da, răspunse Jared. Dar nu mai e ținta pentru misiunea noastră. 


Nu înțeleg. 


Jane, zise Jared, folosind numele de botez al lui Sagan pentru prima 
oară de când își puteau amândoi aduce aminte. Zoë trăiește. Zoë e 
aici. Fiica lui. Trebuie s-o găsești. Trebuie s-o iei de-aici cât mai 
repede cu putință. 


Se simti o ezitare infinitezimală din partea lui Sagan. 


Trebuie să-mi spui totul, acum, ceru Sagan. Și ai face mai bine să te 
grăbești. 


Cât de repede putu, Jared descărcă în BrainPal-ul lui Sagan tot ce 
aflase de la Boutin, inclusiv înregistrările conversaţiilor pe care 
începuse să le creeze de îndată ce Boutin îi redase capacitatea 
BrainPal-ului, sperând, împotriva oricăror șanse, că cineva din 
detașamentul lui ar fi putut să supraviețuiască și să găsească drumul 
până la el. Sagan nu avea timp să treacă prin toate discuţiile, dar 
erau acolo, pentru viitor. 


Tot ar trebui să-l ducem pe Boutin înapoi, spuse Sagan după ce 
Jared termină. 


NU, trimise Jared cuvântul cât mai puternic cu putință. Atâta timp 
cât e în viață, obinii vor veni după el. E cheia lor către lucrul pe care 
și-l doresc cel mai mult. Dacă erau pe cale să meargă la război 
pentru că le ceruse el, o să meargă la război să-l ia înapoi. 


Atunci o să-l omor. 

Ia-o pe Zoë, zise Jared. O să am eu grijă de Boutin. 

Cum? 

Ai încredere în mine. 

Dirac..., începu Sagan. 

Știu că nu ai încredere în mine. Și știu și de ce n-ai încredere în 
mine. Dar îmi aduc aminte ce mi-ai spus odată, locotenente. Mi-ai 


spus că, orice s-ar întâmpla, să-mi aduc aminte că am fost Jared 
Dirac. Îți spun acum, locotenente. Știu cine sunt. Sunt Jared Dirac 


din Forţele Speciale ale Uniunii Coloniale, iar treaba mea este să 
salvez omenirea. Iți cer să ai încredere în mine să-mi fac treaba. 


O pauză infinit de lungă. De pe hol, Jared îl auzi pe Boutin 
întorcându-se în laborator. 


Fă-ţi treaba, soldat. 
O s-o fac. Mulţumesc. 
O s-o găsesc pe Zoë. 


Spune-i că ești o prietenă a domnului Jared, și că el și cu tăticul au 
spus că e în regulă dacă merge cu tine. Și nu uita elefantul de pluș. 


Jared trimise informații despre unde credea că ar putea fi Zoë, de-a 
lungul holului, ieșind din laborator. 


N-o să uit, zise Sagan. 


Acum trebuie să întrerup integrarea. La revedere, locotenente. 
Mulţumesc. Mulţumesc pentru tot. 


La revedere, Jared, răspunse Sagan, și înainte de a rupe integrarea îi 
trimise un val de ceva care semăna a încurajare. Și apoi dispăru. 


Jared era singur. 


Boutin intră din nou în laborator și strigă la obin, care mută câteva 
comutatoare. Luminile reveniră în laborator. 


-Să-i dăm drumul, îi spuse Boutin obinului. Suntem atacați, așa că 
trebuie să terminăm cu asta acum. 


Boutin se uită scurt spre Jared. Acesta se mulțumi să zâmbească, 
închise ochii și ascultă sunetele obinului care apăsa butoane pe 
panou, pe Boutin deschizând incubatorul lui și intrând în el, și 
murmurul scăzut al incubatorului lui Jared pornind, pregătindu-se 
pentru transferul de conștiință. 


Principalul regret al lui Jared la sfârșitul acestei vieți era că durase 
atât de puţin. Doar un an. Dar în acel an, atâţia oameni și atâtea 


experienţe... Jared păși în minte alături de ei și le simți prezența 
pentru ultima oară: Jane Sagan, Harry Wilson, Cainen. Generalul 
Mattson și colonelul Robbins. Plutonul 2 și apropierea pe care-o 
împărțeau în integrare. Ciudăţenia căpitanului Martin și a 
gameranilor. Glumele pe care le schimbase cu locotenentul Cloud. 
Sarah Pauling, cea preaiubită. Și Zoë. Zoë care va trăi, doar dacă 
Sagan reușea s-o găsească. Și avea să reușească. 


Nu, gândi Jared. Niciun regret. Niciunul. Pentru nimic. 


Jared auzi pocnetul slab când obinul iniție secvența de transfer. Se 
agăță de propria lui identitate cât de mult putu. Apoi cedă. 


Zoë ţipă când se auzi un vuiet puternic, care-i zgudui camera atât de 
tare încât căzu din pat și televizorul se desprinse de perete. Dădaca 
veni să vadă dacă păţise ceva, dar Zoë îl împinse deoparte. Nu voia 
dădaca, îl voia pe tăticul, și firește că acesta intră pe ușă într-un 
minut, luând-o în brațe, liniștind-o și spunându-i că totul o să fie 
bine. Apoi o lăsă jos și-i spuse că peste numai câteva minute domnul 
Jared avea să vină după ea, și că ea trebuia să facă ce-i spunea 
domnul Jared, dar deocamdată să stea în camera ei, cu dădaca, 
pentru că o să fie la adăpost acolo. 


Zoë plânse din nou câteva clipe și-i spuse tăticului că nu voia ca el să 
plece, iar el zise că n-o s-o mai părăsească niciodată. Nu înțelegea 
nimic, pentru că domnul Jared venea s-o ia peste câteva minute s-o 
ducă de-acolo, dar cuvintele o făcură să se simtă oricum mai bine. 
Apoi tăticul vorbi cu dădaca și plecă. Dădaca se duse în camera de zi 
și se întoarse cu una dintre armele acelea pe care le foloseau obinii. 
Asta era ciudat, pentru că, din câte știa Zoë, dădaca nu mai folosise 
niciodată o armă. Nu se mai auziră explozii, dar din când în când 
Zoë auzea focuri de armă, făcând poc poc poc undeva, pe-afară. Zoë 
se întoarse în pat, o strânse în brațe pe Celeste și-l aşteptă pe domnul 
Jared. 


Dădaca scoase un țipăt și ridică arma spre ceva ce Zoë nu reușea să 
vadă și apoi ieși în fugă pe ușă. Zoë ţipă și se ascunse sub pat, 
plângând, aducându-și aminte cum fusese la Covell și întrebându-se 
dacă lucrurile acelea ca niște găini aveau să vină s-o ia din nou, așa 


cum făcuseră acolo. Auzi niște bufnituri în camera de alături, apoi 
un strigăt. Zoë își acoperi urechile și închise ochii. 


Când îi deschise din nou, în cameră se zărea o pereche de picioare, 
apropiindu-se de pat. Zoë puse o mână la gură ca să nu scoată 
niciun zgomot, dar nu-și putu stăpâni un scâncet sau două. Apoi 
picioarele deveniră genunchi și mâini și brațe, și un cap aplecat într- 
o parte apăru și spuse ceva. Zoë ţipă și încercă să iasă de sub pat 
prin altă parte, strângând-o pe Celeste, dar de îndată ce apăru, 
femeia o apucă și o strânse în brațe. Zoë dădu din picioare și strigă; 
abia după un timp își dădu seama că femeia îi tot rostea numele. 


-Nu-i nimic, Zoë, spunea femeia. Nu-i nimic. Sst. Sst. Nu-i nimic... 
Zoë încetă până la urmă să mai încerce să scape și întoarse capul. 

— Unde-i tăticul? întrebă. Unde-i domnul Jared? 

- Amândoi sunt foarte ocupați acum, răspunse femeia, încă 
îmbrățișând-o pe Zoë. Mi-au zis să vin să te iau și să am grijă să nu ţi 
se întâmple nimic. Sunt domnișoara Jane. 


- Tăticul a zis că trebuie să aştept aici până vine domnul Jared să mă 
ia, zise Zoë. 


-Ştiu că a zis. Dar acum amândoi au lucruri pe care trebuie să le 
facă. Se petrec o mulțime de lucruri în momentul ăsta și nu-i lasă să 
vină după tine. De aceea m-au trimis pe mine, ca să te apăr. 


- Dădaca mă apără, spuse Zoë. 


- Dădaca a fost chemată în altă parte, zise domnișoara Jane. E 
agitație mare pe-aici. 


- Am auzit un zgomot foarte tare... 
- Ei, ăsta-i unul dintre lucrurile care-i ține pe toți ocupați. 
- OK, acceptă Zoë cu îndoială. 


- Acum, Zoë, spuse domnișoara Jane. Ceea ce vreau eu să faci este 
să-ți pui mâinile în jurul gâtului meu și picioarele în jurul mijlocului, 


să te ţii de mine foarte strâns și să închizi ochii până îţi spun eu să-i 
deschizi. Poţi să faci asta? 


— Înî. Dar cum o s-o ţin pe Celeste? 


- Păi, hai s-o punem între noi două, chiar aici, zise domnișoara Jane, 
și o puse pe Celeste între pieptul ei și Zoë. 


-O să se turtească. 

- Știu, spuse domnișoara Jane. Dar n-o să pățească nimic. Ești gata? 
-Sunt gata, zise Zoë. 

- Atunci închide ochii și ține-te foarte strâns. 


Zoë se tinu, chiar dacă, atunci când ieșiră din dormitor, ochii lui Zoë 
nu se închiseseră încă și, când ajunseră în camera de zi, Zoë văzu 
ceva ce semăna cu dădaca dormind pe podea. Apoi Zoë închise ochii 
de tot și așteptă ca domnișoara Jane să-i spună când să-i deschidă la 
loc. 


Obinii pe care Sagan îi întâlni în clădirea laboratoarelor o evitară în 
cea mai mare parte, făcând-o să creadă că erau specializați în general 
ca savanți, dar din când în când câte unul încerca să o atace cu o 
armă sau cu mâinile goale. Camerele erau prea strâmte ca să 
mânuiască pușca obină incomodă cu vreun pic de precizie; Sagan 
rămase la cuţit, încercând să fie rapidă. Această tactică aproape că 
eșuă când obinul care avea grijă de Zoë aproape că îi reteză capul; 
Sagan aruncă pumnalul către obin, ca să-i distragă atenţia și apoi se 
aruncă asupra lui, luptând corp la corp. Sagan știa că a avut noroc 
când, în timp ce se rostogoleau pe podea, obinul își prinse un picior 
între mobile; acest lucru îi dădu timpul necesar să se smulgă din 
strânsoarea lui , să se suie peste el și să-l sugrume mortal. Odată 
găsită Zoë și ținută strâns în braţe, era timpul să plece. 


Harvey, chemă ea. 


Sunt cam ocupat acum, răspunse Harvey. 


Prin integrare, Sagan îl vedea bătându-se să ajungă la un nou aparat 
plutitor; pe cel dinainte îl făcuse să se zdrobească de un vehicul 
aerian care încerca să decoleze de la sol și să-l ucidă de deasupra. 


Am găsit ținta și am nevoie de sprijin. Și de un transport. 
Cinci minute și o să le ai pe amândouă. Numai să nu mă zZorești. 


Te zoresc, începu Sagan, și apoi întrerupse discuția. Holul din fața 
apartamentului lui Boutin ducea spre nord, pe lângă laboratorul lui 
Boutin, și spre est, către alte părţi ale clădirii. Holul laboratorului ar 
fi dus-o mai repede un loc de unde Harvey ar fi putut-o lua, dar 
Sagan nu voia să riște ca Zoë să-l vadă fie pe tatăl ei, fie pe Jared 
când treceau pe acolo. Sagan oftă, se întoarse în apartament și 
recuperă arma obină, simțind-o echilibrându-se nepotrivit în mână. 
Era o armă pentru două mâini, iar mâinile trebuiau să fie obine, nu 
umane. Sagan speră ca toată lumea să fi abandonat clădirea sau să 
fie destul de ocupată să se ducă după Harvey, și că nu va trebui s-o 
folosească 


Trebui s-o folosească de trei ori, a treia oară folosind-o ca pe o 
măciucă pentru a-l lovi pe un obin, când muniţia i se termină. 
Obinul ţipă. La fel și Zoë, de fiecare dată când Sagan folosi arma. 
Dar își tinu ochii închiși, așa cum promisese. 


Sagan ajunse la locul pe unde intrase în clădire, o fereastră spartă de 
la primul etaj al unei scări. 


Unde ești? îl întrebă pe Harvey. 


Mă crezi sau nu, obinii nu sunt dornici să-mi dea echipamentul lor, 
transmise Harvey. Incetează să mă mai sâcâi. O să ajung în curând. 


-Suntem în siguranță? întrebă Zog, cu vocea înăbușită pentru că își 
îngropase capul lângă gâtul lui Sagan. 


-Nu încă. Mai e puţin, Zoë. 
-ÎI vreau pe tăticul. 


- Știu, Zoë. Sst. 


De la etajele de deasupra, Sagan auzi mișcare. 


Hai, Harvey, gândi Sagan. Mișcă-te. 


Obinii începeau să-l scoată din sărite pe Harvey. Secerarea câtorva 
zeci dintre ei la popotă fusese o experiență satisfăcătoare în cel mai 
înalt grad, fără îndoială — cathartică, în special în lumina felului în 
care nenorociții de obini omorâseră cea mai mare parte a plutonului 
2. Și faptul de a intra cu micul aparat plutitor în aeronava aceea 
avusese propriile lui părți plăcute. Dar odată ce Harvey se puse pe 
picioare, începu să-și dea seama cât de mulți erau blestemații ăia de 
obini, și cât de dificil era să te descurci cu ei când mergeai pe jos. Și 
mai era și Sagan - integrată din nou, și ăsta era un lucru bun —, dar 
spunându-i că are nevoie de transport. Ca și cum n-ar fi fost ocupat. 


Ea e șefa, își zise Harvey. Se dovedi greu de pus mâna pe unul dintre 
aparatele parcate; obinii le țineau într-o curte cu o singură intrare. 
Dar existau cel puțin două dintre ele afară, prin preajmă, 
așteptându-l. 


Și uite, observă Harvey, când unul apăru în fața ochilor, iată unul 
acum. Harvey stătuse ghemuit, încercând să nu fie observat, dar 
acum ieși la vedere și își flutură mâinile larg. 


- Hei! strigă Harvey. Găoază! Vino și pune mâna pe mine, căcănar 
hidos! 


Fie că-l auzise, fie că-l văzuse, obinul care manevra aparatul se 
întoarse spre Harvey. OK, gândi Harvey. Acum ce pizda mă-sii fac? 


Primul lucru util, după cum se dovedi, fu să sară din calea șuvoiului 
de săgeți care răbufniră din tunul aparatului plutitor. Harvey se 
rostogoli, se opri din rotire cu fața în jos și ridică arma obină ca să 
tragă în extraterestrul care acum se retrăgea. Primul foc al lui 
Harvey nu fu nici măcar pe-aproape; al doilea îl nimeri pe obin în 
ceafă. 


De-aia trebuie să porți cască, tâmpitule, gândi Harvey, și se duse să-și ia 
trofeul și-apoi pe Sagan. Pe drum, mai mulți obini pe jos încercară 


să-i facă lui Harvey ceea ce îi făcuse el celui care condusese aparatul 
mai devreme. Harvey prefera să-i doboare cu tunul decât să-i 
împuște, dar nu era mofturos. 


A sosit transportul, o anunţă Harvey pe Sagan, și apoi fu mai mult 
decât surprins să vadă ce ducea Sagan. E un copil... 


Știu asta, replică Sagan, așezând-o bine pe Zoë pe aparat. Du-ne la 
capsula de captare cât de repede poți. 


Harvey acceleră la viteza maximă și zbură drept. Nu părea să-i 
urmărească nimeni chiar acum. 


Credeam că trebuia să-l aduci pe Boutin, comentă Harvey. 
Schimbare de planuri. 

Unde e Boutin? 

Dirac se ocupă de el, răspunse Sagan. 

Dirac, zise Harvey, din nou surprins. Mi-am închipuit că e mort. 
Sunt destul de sigură că acum este. 

Atunci cum o să se ocupe de Boutin? 


N-am nici cea mai mică idee, replică Sagan. Știu doar c-o s-o facă. 


Boutin deschise ochii într-un trup nou-nouț. 
Ei, nu chiar nou-nouţ, se corectă el. Folosit cu grijă. 


Asistentul său obin deschise incubatorul și-l ajută să iasă; Boutin 
făcu vreo câțiva pași prudenți și după aceea câțiva obișnuiți. Își roti 
ochii prin laborator și fu fascinat să vadă cât de viu și de atrăgător 
era; i se părea că simțurile lui fuseseră date la volum minim toată 
viața, iar acum erau brusc mutate la maximum. Chiar și un laborator 
științific arăta bine. 


Boutin se uită înspre vechiul lui trup, aflat în moarte cerebrală, dar 


care încă respira; avea să moară de la sine în câteva ore sau o zi, cel 
mult. Boutin urma să-și folosească noile capacități ale corpului ca să- 
i înregistreze moartea și apoi să ducă dovezile cu el în capsulă, 
împreună cu fiica lui. Dacă mai e acolo capsula, se corectă repede; era 
clar că detașamentul Forţelor Speciale pe care-l capturaseră scăpase 
cumva. Unul dintre ei ar fi putut s-o ia. Ei, gândi Boutin, nu-i nimic. 
Deja țesea o poveste alternativă, una în care el- ca Dirac- îl omora 
pe Boutin. Obinii, lipsiți de trofeul lor, conștiința, aveau să înceteze 
războiul și să-i dea voie lui Dirac să plece cu corpul lui Boutin și cu 
Zoë. 


Hmm, nu prea e credibil, se gândi Boutin. Trebuia să mai lucreze la 
amănunte. Orice poveste la care se gândea, totuși... 


Boutin deveni brusc conștient de o mică imagine plutind prin 
câmpul lui vizual. Era imaginea unui plic. 


AVETI UN MESAJ DE LA JARED DIRAC, scria într-o casetă de text 
care apăru în partea de jos a câmpului vizual. PENTRU A-L 
DESCHIDE, SPUNETI „DESCHIDE“. 


— Deschide, vorbi Boutin cu voce tare. 
Era curios. 


Plicul se deschise și apoi se stinse. Era mai curând un mesaj vocal, 
decât unul scris. 


— Salut, Boutin, se auzi, cu o voce simulată care suna exact ca a lui 
Dirac- suna ca a lui acum, de fapt, se corectă Boutin. Văd că ai mers 
până la capăt și ai luat corpul. Dar înainte să plec, m-am gândit să-ți 
las câteva gânduri finale. 


O creatură înțeleaptă mi-a spus odată că e important să faci alegeri, 
continuă vocea. În cea mai mare parte a scurtei mele vieți n-am făcut 
niciun fel de alegeri sau cel puțin nu alegeri importante. Dar acum, 
la sfârșitul vieții mele, sunt pus în mod obligatoriu în faţa unei 
alegeri. Nu pot alege dacă să trăiesc sau să mor- tu ai făcut deja 
această alegere pentru mine. Dar când mi-ai spus că n-am de ales 
decât să te ajut cu planurile tale, ai făcut o greșeală. Am de ales și 
am făcut-o. 


Alegerea mea este să nu te ajut. Nu pot să judec dacă Uniunea 
Colonială este cel mai bun sistem de guvernare pentru omenire; n- 
am avut timp să învăţ tot ceea ce ar fi trebuit despre asta. Dar aleg să 
nu risc moartea a milioane sau chiar miliarde de ființe ca să te ajut să 
pui la cale răsturnarea ei. S-ar putea ca aceasta să fie până la urmă o 
decizie greșită. Dar este decizia mea, cea care eu cred că-mi îngăduie 
cel mai bine să fac ceea ce m-am născut să fac. Să păstrez omenirea 
în siguranţă. 


Există o oarecare ironie aici, Boutin, în faptul că tu și cu mine 
împărțim atât de multe gânduri comune, o conștiință comună, și 
poate și același ţel, de a face ce-i mai bine pentru poporul nostru — și 
totuși, în ciuda a ceea ce avem în comun, am ajuns la concluzii opuse 
despre felul în care să facem asta. Aș dori să fi petrecut mai mult 
timp împreună, să te fi putut întâlni ca prieten și ca frate, în loc de 
ceea ce am devenit pentru tine, un vas în care să-ți verși sinele. 
Acum este prea târziu pentru asta. Prea târziu pentru mine și, deși 
nu-ți dai seama, prea târziu și pentru tine. 


Așa cum stau lucrurile, vreau să-ți mulțumesc. La bine sau la rău, 
am trăit datorită ţie și, pentru scurtă vreme, am putut să încerc 
bucuriile și tristețile pe care viaţa le are de oferit. Și am putut s-o 
întâlnesc și s-o iubesc pe Zoë. Mă rog ca ea să găsească o cale să fie 
la adăpost. Îţi datorez viața, Charles, la fel cum îți datorez moartea. 


Acum, îngăduie-mi o digresiune, care îți promit că va ajunge la un 
punct captivant. Așa cum s-ar putea să știi sau nu, una dintre 
proprietățile interesante pe care le are SmartBlood-ul este 
capacitatea de a oxida instantaneu — de a se aprinde, mai precis. Nu 
mă pot împiedica să nu mă gândesc că cineva a introdus această 
proprietate în SmartBlood ca pe un fel de glumă crudă, pentru că 
am văzut-o folosită pentru prima oară la omorârea insectelor care 
încercau să sugă SmartBlood dintr-un soldat al Forțelor Speciale. 
Dar s-a dovedit a fi și folositor — mi-a salvat o dată viața în luptă. 


Charles, tu ai creat un virus pe care plănuiești să-l folosești ca să 
înfrângi Uniunea Colonială. Din moment ce știi despre virusuri, 
fiind legate de computere, probabil că ai auzit și de termenul cal 
troian. Acest mesaj, prietene și frate, este un cal troian. Când ai 
deschis scrisoarea, ai executat de asemenea și un mic program pe 
care l-am creat. Programul instruiește fiecare nanobot din 


SmartBlood să se aprindă simultan la comanda mea. Estimez că a 
fost nevoie exact de acest timp pentru ca programul să se propage în 
tot SmartBlood-ul meu. 


Hai să aflăm... 


Sagan primi un mesaj în timp ce o așeza pe Zoë în capsula de 
captare. Era de la Jared Dirac. 


Dacă citești asta, înseamnă că Charles Boutin e mort. Am 
programat ca acest mesaj să fie trimis imediat după ce fostul meu 
BrainPal a executat un program menit să aprindă SmartBlood-ul. 
Dacă arderea nu-l ucide — și o s-o facă —, o să fie mort prin asfixiere 
în numai câteva minute. Oricum ar fi, a murit, la fel și eu. Nu știu 
dacă o să primești mesajul, dar sper că da, și că ești la adăpost și 
nevătămată. Rămas-bun, locotenent Sagan, mă bucur că te-am 
cunoscut. Și dacă-l mai vezi pe Cainen, spune-i că l-am ascultat și 
mi-am făcut alegerea. 


Sagan îi transmise mesajul și lui Harvey. 


Foarte frumos, comentă el. A fost un soldat al Forţelor Speciale din 
cap până-n picioare. 


Da, a fost, încuviinţă Sagan și-i făcu semn lui Harvey să urce în 
capsulă. Urcă, Harvey. 


Glumești! 


Cineva trebuie să se întoarcă cu Zoë, spuse Sagan. Sunt ofițerul 
comandant. Eu rămân pe loc. 


Locotenente, protestă Harvey. Copilul ăla nu mă cunoaște. Tu ești 
cea care a scos-o de-acolo. Tu ești cea care trebuie să se ducă înapoi 
cu ea. Și, în plus, nu vreau încă să mă întorc. Mă distrez prea bine. 
Bănuiesc că pot să curăț locul ăsta de acum și până când Uniunea 
Colonială aruncă o piatră peste el. Și după ce termin, poate că mă 
duc pe-acolo să văd dacă e ceva care merită salvat. Așa că ia-o 
înainte, Sagan. Pune-i să trimită o capsulă pentru mine peste 
câteva zile. O să fiu teafăr sau o să fiu mort. În ambele cazuri, o să 


petrec. 


Bine, fu de acord Sagan. Dacă mai intri în complex, încearcă să iei 
dispozitivele de stocare din modulul de transfer aflat în laboratorul 
lui Boutin. E o prioritate. 


Ce-i pe ele? 

Nu-i vorba de ce. E vorba de cine... 

Se auzi un murmur în depărtare. 

Vin după noi, spuse Harvey. Urcă, locotenente. 


- Acum suntem în siguranță? întrebă Zoë, la câteva minute după 
lansare. 


- Da, Zoë, răspunse Sagan. Cred că suntem. 
-Când o să vină tăticul să mă vadă? 
-Nu știu, Zoë, spuse Sagan și o mângâie pe Zoë pe păr. Nu știu. 


In interiorul strâmt al capsulei de captare, Zoë ridică mâinile să fie 
luată în braţe. Sagan o îmbrățișă. 


Cincisprezece 


- Ei, Szi, ai avut dreptate, comentă generalul Mattson, Jared Dirac s-a 
dovedit până la urmă folositor. 


Mattson, generalul Szilard și colonelul Robbins erau la popota 
generalilor, luând masa de prânz. Cu toții, de data asta; generalul 
Mattson fusese cel care întrerupsese în mod oficial tradiția de a nu 
lăsa subordonații să mănânce, comandându-i lui Robbins o farfurie 
uriașă de spaghete bologneze și răspunzând la reacția contrariată a 
altui general spunând, clar și tare: 


-Taci dracului din gură, rahat uscat! Omul ăsta merită niște 
blestemate de paste. 


De atunci, alți generali începuseră să-și aducă și ei oamenii din 
subordine. 


- Mulţumesc, generale, răspunse Szilard. Acum, dacă n-ai nimic 
împotrivă, ce-aș vrea să știu este ce faci ca să rezolvi problemele 
astea cu BrainPal-urile noastre. Am pierdut șapte nave din cauză că 
oamenii voștri au lăsat deschisă o „ușă din spate“. 


- Robbins are amănuntele, replică Mattson. 


Se întoarseră amândoi spre Robbins, care avea gura plină cu biftec 
Wellington. Acesta înghiți cu grijă. 


-Pe termen scurt, am scos „ușa din spate“, evident, răspunse 
Robbins. Am răspândit corecția pe un upgrade prioritar pentru 


BrainPal-uri. Asta s-a rezolvat. Pe termen ceva mai lung, o să trecem 
prin toate programele BrainPal-urilor, căutând secvenţe vechi de 
cod, „uși din spate“ și alte coduri care-ar putea reprezenta o 
problemă de securitate. Și am stabilit verificări pentru viruși, pentru 
mesaje și informații trimise prin BrainPal-uri. Transmiterea virusului 
lui Boutin n-ar mai merge acum. 


-N-ar fi trebuit să meargă deloc, zise Szilard. Au existat programe 
de blocare a viruşilor încă din zorii calculatoarelor și voi nu le-aţi 
implementat pe BrainPal-uri. Ne-aţi fi putut omorî pe toți pentru că 
ați uitat să introduceți igiena de bază pentru computere... 


-N-au fost introduse în program pentru că n-a fost niciodată nevoie 
de ele, interveni Mattson. BrainPal-urile sunt un sistem închis, 
complet sigur față de atacurile din afară. Chiar și atacul lui Boutin n- 
a mers până la urmă. 


-Dar a fost al naibii de aproape, zise Szilard. 


- Da, bine, a fost al naibii de aproape, pentru că cineva de la masa 
asta a vrut să creeze un corp în care să putem îndesa conștiința lui 
Charles Boutin, replică Mattson. Nu că o să dau nume. 


- Hmm, mormăi Szilard. 


-Seria curentă de BrainPal-uri se apropie de sfârșit oricum, spuse 
Robbins. Următoarea generație de BrainPal-uri a fost testată de 
gamerani și e gata să fie introdusă în întreaga populaţie a FCA. Este 
o arhitectură complet diferită, complet organică, iar codul este 
optimizat, fără problemele de secvențe vechi ale codului precedent 
de BrainPal. Se închide fereastra pentru acest gen de atac, generale. 


-Cel puţin de oricine a lucrat la generația anterioară, observă 
Szilard. Dar cum rămâne cu cei care lucrează la generația curentă? 
Trebuie să afli dacă vreunul dintre ei are de gând s-o ia pe arătură. 


-O să cercetăm problema asta, zise Robbins. 
- Aveţi grijă s-o faceți, replică Szilard. 


— Vorbind de arătură, interveni Mattson, ce-o să faci cu locotenentul 
Sagan? 


-Ce vrei să spui? întrebă Szilard. 


-Ca să vorbim deschis, știe prea multe, răspunse Mattson. Prin 
Boutin și Dirac, știe despre Conclav și a aflat cât de bine este ținut 
secretul referitor la aceste informaţii. Nu are autorizație pentru 
asemenea date, Szi. Sunt lucruri periculoase. 


-Nu văd de ce să fie primejdios, spuse Szilard. Dacă nu pentru alt 
motiv, măcar pentru că este adevărat. Conclavul e acolo, undeva. Și 
dacă vreodată își pune la punct tratatul, o să ne găsim în 
proverbialul pom. 


-E periculos, pentru că nu e întregul adevăr, iar tu știi asta, Szi, 
insistă Mattson. Boutin nu știa nimic despre Contra-Conclav și 
despre cât de adânc suntem implicaţi în asta, și cum jucăm cu o parte 
împotriva celeilalte. Lucrurile se mișcă repede. O să ajungem în 
punctul în care trebuie să se formeze alianțele și să se facă alegerile. 
N-o să mai putem rămâne neutri. N-avem nevoie pe-afară de Sagan 
care să le spună oamenilor jumătate de poveste și să lanseze 
zvonuri... 


- Atunci spuneţi-i toată nenorocita asta de poveste, sugeră Szilard. E 
ofițer de informaţii, pentru numele lui Dumnezeu. Poate să suporte 
adevărul. 


-Nu depinde de mine, replică Mattson. 
Szilard deschise gura; Mattson ridică ambele mâini. 


- Nu depinde de mine, Szi. În cazul în care Contra-Conclavul rupe 
oficial relațiile cu Conclavul, știi ce-o să însemne asta. Toată galaxia 
asta blestemată o să fie în război. N-o să ne mai putem baza numai 
pe recruții de pe Pământ. O să trebuiască să cerem și coloniilor să-și 
facă datoria. S-ar putea chiar să începem mobilizarea. Și, cum 
spuneam, știi ce-o să însemne asta. Coloniile se vor răscula. O să fim 
norocoși dacă evităm un război civil. Ascundem informaţiile față de 
colonii nu pentru că vrem să-i menţinem ignoranti, ci pentru că nu 
vrem ca toată nenorocita de Uniune să se facă bucăți. 


-Cu cât așteptăm mai mult, cu atât mai rău o să fie, spuse Szilard. 
N-o să găsim niciodată o metodă bună de a transmite informațiile 


astea coloniilor. Și când o să afle, o să se întrebe ce naiba a făcut UC, 
ascunzându-le de ei atâta vreme. 


-Nu depinde de mine, repetă Mattson. 


- Da, da, mormăi Szilard îndărătnic. Din fericire pentru tine există o 
cale de ieșire. Sagan se apropie de sfârșitul termenului de serviciu. 
Mai are câteva luni, cred. Poate un an. E destul de aproape ca s-o 
lăsăm să se retragă. Din ceea ce înțeleg, oricum plănuia să plece din 
serviciu atunci când i se termina timpul. O s-o trimitem într-o 
colonie nou-nouță și poate să stea acolo, iar dacă vorbește cu vecinii 
despre cine știe de Conclav, cui îi pasă? O să fie prea ocupati 
încercând să obțină o recoltă mai bună. 


-Crezi că o s-o convingem? întrebă Mattson. 


-O putem momi, răspunse Szilard. Cu câțiva ani în urmă, s-a atașat 
destul de mult de un soldat FCA pe nume John Perry. Perry e cu 
câțiva ani în urma ei cu termenul de serviciu, dar dacă e nevoie, îl 
putem scoate mai devreme. Și se pare că s-a atașat și de Zoë Boutin, 
care e orfană și care are nevoie de o familie. Vezi unde vreau să 
ajung? 


- Imi dau seama, zise Mattson. Ar trebui să rezolvi așa. 


-O să văd ce pot face, promise Szilard. Și, vorbind de secrete, cum 
merg negocierile cu obinii? 


Atât Mattson, cât și Robbins se uitară cu prudenţă la Szilard. 

-Nu există negocieri cu obinii, răspunse Robbins. 

-Sigur că nu, replică Szilard. Nu negociaţi cu obinii ca să continuaţi 
pentru ei programul referitor la conștiință al lui Boutin. lar obinii nu 
negociază cu noi să radă tot ce-o să mai rămână în picioare din rraey 


și eneshani după micul lor război care se întrevede. Nimeni nu 
negociază nimic cu nimeni. Și cum nu merg, aceste non-negocieri? 


Robbins se uită la Mattson, care încuviință. 


- Nu merg surprinzător de bine, vorbi Robbins. Probabil că n-o să 
ajungem la un acord în următoarele câteva zile. 


— Cât de ne-minunat, comentă Szilard. 


- Vreau să ne întoarcem la Sagan, zise Mattson. Când crezi că o să 
reușești să capeti un răspuns de la ea? 


-0O s-o întreb astăzi, răspunse Szilard. Și o să-i cer să fie gata într-o 
săptămână. Asta ar trebui să-i lase destul timp ca să se ocupe de 
lucrurile ce trebuie făcute. 


-Cum ar fi? întrebă Mattson. 


- Despărțiri și lichidări, desigur, replică Mattson. Și alte câteva 
hotărâri pe care o să-i cer să le ia. 


Jane Sagan se uită la ceea ce arăta ca un spectacol de lumini 
miniatural. 


-Ce-i asta? întrebă ea. 
-E sufletul lui Jared Dirac, răspunse Cainen. 
Sagan îi aruncă o privire. 


- Imi aduc aminte că mi-ai spus cândva că soldaţii din Fortele 
Speciale n-au suflete, replică ea. 


- Asta a fost în alt loc și-n alt timp, zise Cainen. Acum nu mai sunt 
atât de necugetat. Dar foarte bine, atunci e conștiința lui. Recuperată 
de unul dintre soldaţii tăi, cred, și, din câte înțeleg, înregistrată de 
Charles Boutin. Și mai înțeleg că e treaba ta să hotărăști ce să facem 
cu ea. 


Sagan dădu din cap. Szilard venise la ea, oferindu-i eliberarea din 
armată a ei și a lui John Perry și custodia lui Zoë Boutin, cu condiția 
să-și țină gura în legătură cu Conclavul și să ia o hotărâre cu privire 
la ce se va întâmpla cu conștiința lui Jared Dirac. 


Inteleg cum e cu Conclavul, spusese ea. Dar nu înțeleg ce e cu Dirac. 


Sunt doar curios ce-o să faci, răspunsese Szilard, și refuzase să 


explice mai mult de-atât. 
— Ce-o să faci cu ea? întrebă Cainen. 
-Ce crezi c-ar trebui să fac? 


-Ştiu precis ce-ar trebui să faci cu ea, zise Cainen. Dar nu sunt tu și 
n-o să-ți spun ce-aș face eu până nu aud mai întâi ce-ai face tu. 


Sagan se uită la Harry Wilson, care privea cu interes. 
-Şi tu ce-ai face, Harry? 


-Imi pare rău, Jane, răspunse Wilson, și zâmbi. Și eu o să-mi țin 
părerea pentru mine. E problema ta. 


-L-ai putea aduce înapoi, îi spuse Sagan lui Cainen. 


-E posibil, răspunse Cainen. Știm mai mult acum decât știam 
înainte. E posibil să putem condiționa creierul mai bine decât au 
condiționat ei creierul lui Dirac să accepte personalitatea lui Boutin. 
Există un oarecare risc ca transferul să nu se imprime, și atunci ai 
avea o situație ca a lui Dirac, când o altă personalitate a crescut în 
schimb, și cealaltă personalitate ar avea influență mai încet. Dar cred 
că riscul e mai mic acum și, cu timpul, nu va mai fi deloc un risc 
serios. Cred că l-am putea aduce înapoi, dacă asta vrei. 


-Dar nu-i ce-a vrut Jared, nu-i așa? întrebă Sagan. Știa că i-a fost 
înregistrată conștiința. Ar fi putut să-mi ceară să încerc s-o salvez. N- 
a făcut-o. 


— Nu, n-a făcut-o, fu de acord Cainen. 


-Jared și-a făcut alegerea, hotărî Sagan. Și era alegerea lui. Şterge 
înregistrarea, te rog, Cainen. 


-Iar acum vezi de ce știu că ai un suflet, zise Cainen. Te rog acceptă- 
mi scuzele pentru că m-am îndoit vreodată. 


- Nu-i nevoie să te scuzi. Dar le accept. 


- Mulţumesc, zise Cainen. lar acum, locotenent Sagan, mă întrebam 


dacă ți-aș putea cere o favoare. Sau poate că nu e atât de mult o 
favoare cât lichidarea unei datorii între noi. 


-Ce este? întrebă Sagan. 


Cainen se uită pe lângă Sagan la Wilson, care păru dintr-odată 
extrem de stânjenit. 


-Nu trebuie să stai pentru asta, prietene, îi spuse Cainen lui Wilson. 


-Sigur că o să stau, protestă Wilson. Dar dă-mi voie să repet: ești un 
neghiob blestemat. 


- Am notat. Și apreciez gândul. 
Wilson încrucișă braţele și păru rănit. 
- Spune-mi, vorbi Sagan. 


- Aș dori să mor, locotenente, spuse Cainen. In ultimele câteva luni, 
am început să simt că efectul medicamentului pe care mi-l daţi 
scade. Cu fiecare zi am dureri tot mai mari. 


-Îți putem da mai mult, sugeră Sagan. 


- Da, și poate că ar funcționa, zise Cainen. Dar am dureri și mai 
presus de simplul aspect fizic. Sunt departe de poporul și de casa 
mea, și departe de lucrurile care mă fac fericit. Preţuiesc prietenia cu 
Harry Wilson și cu tine- tu, dintre toți oamenii! —, dar cu fiecare zi 
simt acea parte din mine care este rraey, partea care este cu adevărat 
eu, devenind tot mai rece și mai mică. Peste nu prea multă vreme, n- 
o să mai rămână nimic din ea și o să rămân singur, absolut singur. 
Voi fi în viață, dar mort pe dinăuntru. 


-Pot să vorbesc cu generalul Szilard să fii eliberat, propuse ea. 
- Asta i-am spus și eu, interveni Wilson. 


-Ştii că n-or să-mi dea drumul niciodată, zise Cainen. Am lucrat 
prea mult pentru voi. Știu mult prea multe. Și chiar dacă m-ar 
elibera, crezi că rraey-ii m-ar primi înapoi cu braţele deschise? Nu, 
locotenente, sunt departe de casă și știu că nu mă pot întoarce 


niciodată. 


— Imi pare rău că ţi-am făcut asta, Cainen, spuse Sagan. Dacă aș 
putea să schimb lucrurile pentru tine, aș face-o. 


-De ce s-o faci? Ţi-ai salvat poporul de război, locotenente. Eu sunt 
doar o parte din pret. 


— Tot îmi pare rău. 


- Atunci plătește-ți această datorie față de mine, îi ceru Cainen. 
Ajută-mă să mor. 


— Cum să fac asta? 


-În studiile mele despre cultura umană am învățat despre seppuku, 
explică rraey-ul. Știi ce este asta? 


Sagan clătină din cap. 


-Sinucidere rituală, de la japonezii voştri. Ritualul include un 
Kaishakunin, un secund — cineva care alină suferința persoanei care 
comite seppuku, ucigând-o în momentul celei mai mari agonii. Aș 
alege să mor de boala pe care mi-ai provocat-o, locotenent Sagan, 
dar mă tem că atunci când agonia ar fi mai mare, aș striga îndurare, 
cum am făcut prima oară, făcându-mă de rușine și pornind pe calea 
care m-a adus aici. Un secund m-ar salva de acea rușine. Îţi cer să fii 
secundul meu, locotenent Sagan. 


-Nu cred că Forțele Coloniale de Apărare mi-ar permite să te ucid, îl 
preveni Sagan. În afara luptei. 


- Da, și găsesc acest lucru incredibil de ironic, spuse Cainen. Totuși, 
în acest caz îţi vor permite. Am cerut deja permisiunea generalului 
Mattson și mi-a acordat-o. l-am cerut de asemenea generalului 
Szilard permisiunea ca tu să-mi fii secund. A fost de acord. 


-Ce vei face dacă refuz? întrebă Sagan. 


-Ştii ce voi face, răspunse Cainen. Când ne-am întâlnit prima oară 
mi-ai spus că tu credeai că vreau să trăiesc, și aveai dreptate. Dar așa 
cum am zis mai devreme, acela a fost un alt loc și un alt timp. In 


acest timp și loc vreau să fiu eliberat. Dacă asta înseamnă că voi fi 
singur, atunci voi fi singur. Dar sper că nu va fi cazul. 


-Nu va fi, replică Sagan. Accept, Cainen. Voi fi secundul tău. 


-Îți mulțumesc din adâncul sufletului, locotenent Sagan, prietena 
mea. 


Cainen se uită la Wilson, care plângea. 


-Şi tu, Harry? Ti-am cerut mai devreme să mă asiști și ai refuzat. Iti 
cer din nou. 


Wilson dădu din cap cu violență. 


- Da! exclamă el. O s-o fac, ticălos jalnic ce ești! O să fiu aici când 
mori! 


- Mulţumesc, Harry, spuse Cainen și se întoarse din nou spre Sagan. 
Am nevoie de două zile ca să închei lucrurile aici. Vei veni să mă 
vizitezi în cea de-a treia zi, spre seară? 


-O să fiu aici, promise Sagan. 

- Pumnalul tău de luptă va fi, cred, suficient. 

- Dacă asta îți dorești... Mai e ceva ce-ai vrea să fac pentru tine? 
- Un singur lucru. Și-o să înțeleg dacă nu-l poți face. 

— Spune-mi. 


-M-am născut pe colonia Fala, zise Cainen. Acolo am crescut. După 
ce mor, acolo aș dori să mă întorc. Știu că va fi un lucru greu de 
făcut... 


-O să-l fac. Chiar dacă va trebui să te duc chiar eu. Îți promit, 
Cainen. Iti promit că o să te întorci acasă. 


La o lună după ce Zoë și Sagan se întoarseră pe stația Phoenix, 
Sagan o luă pe Zoë pe o navetă ca să viziteze piatra de mormânt a 


părinților ei. 


Pilotul navetei era locotenentul Cloud, care întrebă de Jared. Sagan îi 
spuse că a murit. Locotenentul Cloud rămase tăcut pentru o clipă și 
apoi începu să-i spună lui Sagan glumele pe care le știa de la Jared. 
Sagan râse. 


La piatra de mormânt, Sagan rămase în picioare, în timp ce Zoë 
îngenunche și citi numele părinților ei, limpede și calm. În luna care 
trecuse, Sagan o văzuse pe Zoë schimbându-se — din fetița nesigură 
pe care-o întâlnise prima oară, părând mai mică decât în realitate și 
întrebând pe un ton plângăreț despre tatăl ei— într-o persoană mai 
fericită, mai vorbăreață și mai apropiată de vârsta pe care-o avea. Și 
care, din întâmplare, era doar cu puțin mai mică decât a lui Sagan. 


-Numele meu e și el aici, observă Zoë, urmărind inscripția cu 
degetul. 


-Pentru o vreme, când ai fost luată prima oară de extratereștri, tatăl 
tău a crezut că ai murit, îi explică Sagan. 


-Fi bine, nu am murit, zise Zoë pe ton sfidător. 

- Nu, zâmbi Sagan. Nu, cu siguranţă că nu. 

Zoë puse mâna pe numele gravat în piatră al tatălui ei. 
-El nu e cu adevărat aici, nu-i așa? Aici, dedesubtul meu. 


- Nu, răspunse Sagan. A murit pe Arist. Asta-i acolo unde erai 
înainte să venim aici. 


- Știu, replică Zoë și se uită la Sagan. Domnul Jared a murit și el 
acolo, nu-i așa? 


— Da. 
- Zicea că mă cunoaște, dar eu nu mi-l amintesc deloc. 


-Te cunoștea, dar e greu de explicat. O să-ți povestesc când o să fii 
mai mare. 


Zoë se uită din nou la piatra de mormânt. 


-Toți oamenii care m-au cunoscut au murit, rosti ea, cu o voce 
subțire, tărăgănată. Toţi ai mei s-au dus... 


Sagan se lăsă în genunchi în spatele lui Zoë și o îmbrățișă scurt, dar 
cu putere. 


-Imi pare atât de rău, Zoë. 

- Știu, spuse Zoë. Și mie îmi pare rău. Mi-e dor de tăticul și de 
mămica și chiar și de domnul Jared un pic. Chiar dacă nu l-am 
cunoscut foarte bine. 

-Ştiu că și lor le e dor de tine. 


Veni în faţa lui Zoë. 


- Ascultă, Zoë. În curând o să plec într-o colonie unde o să locuiesc. 
Dacă vrei, poți veni cu mine. 


-O să fim numai tu și cu mine? 
- Păi, tu și cu mine și cu un bărbat pe care îl iubesc foarte mult. 
-O să-mi placă de el? 


- Așa cred. Mie îmi place de el, și îmi place și de tine, așa că se 
înţelege de la sine că o să vă placă unul de altul. Tu, eu și cu el. 


-Ca o familie! 

- Da, ca o familie. O să semene foarte mult cu o familie. 

-Dar am deja un tătic și o mămică... 

- Știu, Zoë. N-aș vrea să-i uiţi niciodată. John și cu mine o să fim 
doar doi adulţi care o să fie foarte norocoși să locuiască împreună cu 
tine. 

- John, spuse Zoë. John și Jane. John și Jane și Zoë... 


-John și Jane și Zoë, repetă Sagan. 


-John și Jane și Zoë, spuse iar Zoë, ridicându-se și mișcându-se în 
ritmul numelor. John și Jane și Zoë. John și Jane și Zoë! Imi place! 


-Şi mie. 

- Ei, OK atunci. Și-acum, mi-e foame! 

Sagan râse. 

- Foarte bine, hai să-ți luăm ceva de mâncare. 

- OK. Dă-mi voie să le zic la revedere lui mămica și lui tăticul. 
Alergă până la piatra de mormânt și depuse un sărut pe ea. 


- Vă iubesc, strigă ea, apoi se întoarse în fugă lângă Sagan și o luă de 
mână. 


-Sunt gata. Hai să mâncăm. 

-Ce ti-ar plăcea? 

-Ce avem? 

-Sunt multe dintre care putem să alegem, zise Sagan. Alege ceva. 
-În regulă. Sunt foarte bună când trebuie să fac alegeri, știi? 


- Bine, răspunse Sagan, îmbrățișând-o strâns pe fetiță. Imi pare 
foarte bine să aud asta... 


Mulţumiri 


Mai întâi, pentru toți cei care cred că ar trebui să fie mai ușor să scrii 
o urmare, pentru că ai creat deja universul: Bua ha ha ha ha ha ha! Ei 
bine, nu. 


Cu acest lucru în minte, îngăduiți-mi să mulțumesc mai întâi 
redactorului meu, Patrick Nielsen Hayden, pentru că mi-a trimis din 
când în când câte un e-mail, ca din întâmplare, ca să mă anunţe cu 
câtă nerăbdare aștepta să citească următorul capitol, în loc să mă 
sugrume, ceea ce probabil că ar fi trebuit să facă și ar putea încă să 
facă, pentru că acum a căpătat întregul manuscris și n-ar mai primi 
nicio pedeapsă pentru asta (în afară de cazul în care mai vrea o 
carte). 


Alţi oameni magnifici de la Tor care merită dragoste și/sau 
bomboane: Teresa Nielsen Hayden, Liz Gorinsky, Irene Gallo, 
scumpa plecată dintre noi Fiona Lee (e în viață, doar că a dusă puțin 
în China), Dot Lin și Tom Doherty. Cu toate acestea, ca regulă 
generală, toţi cei care lucrează la Tor merită dragoste și/sau 
bomboane, și nu spun asta doar pentru că i-am făcut să sufere 
aruncând termenele în aer. Ei, poate, un pic. Dar nu înseamnă că e 
mai puțin adevărat. Mulţumiri de asemenea lui Rich Klin, pentru 
corectura cu adevărat eroică. 


Recunoașteţi: socotiți coperta nemaipomenită. Ei, e adevărat, așa 
este, și toți trebuie să-i mulțumim lui John Harris pentru asta. 


Îi mulțumesc, ca întotdeauna, lui Ethan Ellenberg, agentul meu, a 


cărui judicioasă ciondăneală pentru contracte e un spectacol de 
urmărit. 


Unul dintre motivele pentru care această carte există este acela că 
primul volum din serie, Războiul bătrânilor, a fost destul de norocos 
încât să fi fost lăudat online de oameni al căror gust în materie de 
lectură se bucură de încrederea cititorilor. Le mulțumesc tuturor și 
adaug mulțumiri speciale lui Glenn Reynolds, Cory Doctorow, 
Stephen Green, Stephen Bainbridge și Eugene Volokh. În cazul în 
care vă întrebaţi vreodată dacă vorbele online funcționează, apropo: 
O, vai, da! 


Dacă vă întrebaţi de ce anumite lucruri din carte par atât de bune, 
răspunsul scurt este: pentru că le-am văzut că merg în alte cărți și 
mi-am zis: „Ce chestie excelentă. Cred c-o s-o fur.“ Lista scriitorilor 
de la care am furat în mod conștient îi include pe Nick Sagan (ideea 
transferului de conștiință, folosită cu un efect excelent în Edenborn), 
Scott Westerfeld (ale cărui uluitoare bătălii spațiale din The Risen 
Empire și The Killing of Worlds vă vor face să plângeţi de bucurie) și 
David Grin, al cărui concept de „ridicare“ (vezi The Uplift War) 
trebuie menționat. Mulţumesc de asemenea diferiților scriitori de 
SF&F pe care îi pomenesc în cursul cărții. 


Ca întotdeauna, Regan Avery a fost indispensabilă ca primă 
cititoare. Fiecare scriitor ar trebui să aibă câte o Regan. Dar n-o 
puteți avea pe Regan Avery. E a mea. Mrrrrrrr! 


Chad Brink mi-a trimis prin poștă un exemplar al uneia dintre 
cărțile mele ca să-i dau un autograf, și mi-au trebuit câteva luni să i- 
o restitui. De fapt, s-ar putea s-o mai am încă acasă. Îmi închipui că 
punându-l aici, la mulțumiri, în această carte, compensez faptul că 
sunt un restituitor de cărți prin poștă atât de groaznic. De asemenea, 
e limpede, n-ar trebui să-mi trimiti cărțile prin poștă ca să le semnez. 
Nu ești tu de vină, Chad, eu sunt. 


Deven Desai, Natasha Kordus, Kevin Stampfl, Mykal Burns, Daniel 
Mainz, Justine Larbalestier, Lauren McLaughlin, Andrew 
Woffinden, Charlie Stross, Bill Schafer, Karen Meisner, Anne KG 
Murphy, Cian Chang, Kristy Gaitten, John Anderson, Stephen 
Bennett, Erin Barbee, Joe Rybicki și mulți alții pe care nu mi-i pot 
aminti pentru că e 4:30 dimineața, dar voi știți cine sunteți, vă iubesc 


pe toți și aș dori să am copii cu voi. Chiar gemeni. 


La urmă, dar nu și în cele din urmă, acordați-mi o clipă pentru a le 
mulțumi lui Kristine și Athena Scalzi pentru că au avut atâta 
răbdare cu mine pe cât s-a putut în timpul scrierii acestei cărți. 
Scrierea cărţii a fost deosebit de dificilă pentru Athena, care la un 
moment dat s-a întors spre mama ei și a declarat: „Iăticul a devenit 
plicticos.“ Promit să fiu mai puţin plicticos de acum înainte, 
începând chiar din această clipă. 


JOHN SCALzI 


